﻿၃ မိစ့ၭ Leviticus 1 

1 ယဟိဝၩ ကိၭထၪ့ စမိစ့ၭတၭ, ချဲၩ့ထၪ့ဝ့ၫ လၧဆၧအီၪကီၪ့ အတဲၩဆံၫ့ဎံၪ အဖၧၩ့နီၪ, စံၭဝ့ၫဒၪ, 2 ချဲၩ့ဆၧ လၧၦအံၫစရ့လၭဖိၪတၭ, လီၩဘၪ အဝ့ၫၥံၪ ၦလဂၩဂၩ လၧနၥံၪအကျၩ အ့ၪဂဲၫဆိၬ ဆၧမၩဘိၪ့ လၧယဟိဝၩ အအီၪတၭ, နၥံၪ ဘၪဂဲၫဆိၬ ဆၧမၩဘိၪ့ လၧဆၧဖိၪဆၧဎါအဒိၩ့, လၧချီ, ဒဲၥိၪ ဒဲဘ့ၪ အကျၩလီၫ. 3 အဆၧမၩဘိၪ့နီၪ အ့ၪမွဲ ဆၧလုမ့ၪ လၧချီ အကျၩတၭ, မွဲအဘၪမၩဘိၪ့ အဖၫ အလၧၫ့အဎွ့ၩ လဒုၩနီၪဆံၭ. ဘၪမၩဘိၪ့ဝ့ၫ ဘဲၫၥိၭ အမိဘၪ ဆၧအၥၭထီး ဆၧအီၪကီၪ့ အတဲၩဆံၫ့ဎံၪ အတရၫ့ လၧယဟိဝၩ အမ့ၬယၫ လီၫ. 4 ဘၪအီၪက့ၪ အစူၪ လၧဆၧလုမ့ၪအခိၪတၭ, မိဘၪ ဆၧအၥၭ လၧအဂး, ဘဲၫၥိၭ အမိမၩ ဆၧဖီၩ့ဖျ့ၭ လၧအဂးလီၫ. 5 ဘၪမၩၥံၫ ချီဖၫလဒုၩနီၪ လၧယဟိဝၩ အမ့ၬယၫတၭ, ၦလုဆၧ စအၫရၧၫ့ အဖိၪခွၫလဖၪ ဘၪဂဲၫဆိၬ အၥွံၪတၭ, ဎွံၪဝၬဖီၩ့ဝ့ၫ လၧဆၧလုလး အဖၫ့ခိၪ လၧအအီၪ လၧဆၧအီၪကီၪ့ အတဲၩဆံၫ့ဎံၪ အတရၫ့ထံၭနီၪလီၫ. 6 တၭ ဘၪဘျူၭလၩ့ခွံၬ ဆၧလုနီၪအဖံၭ, ဒဲဒၪ့ထ့ၬ လကုၭ လကုၭလီၫ. 7 တၭ ၦလုဆၧ စအၫရၧၫ့ အဖိၪခွၫလဖၪ ဘၪအီၪက့ၪ မ့ၪ လၧဆၧလုလး အဖၫ့ခိၪတၭ, ၥီၩ့လၩ့ ၥံၪ့မု လၧမ့ၪ အဖၫ့ခိၪလီၫ. 8 တၭ ၦလုဆၧ စအၫရၧၫ့ အဖိၪခွၫလဖၪ, ဘၪအီၪက့ၪ အကုၭလဖၪ, အခိၪဎွံၪ, ဒဲအၥိၪ လၧၥံၪ့မု အဖၫ့ခိၪ, လၧအအီၪ လၧမ့ၪ အဖၫ့ခိၪ လၧဆၧလုလး အဖၫ့ခိၪလီၫ. 9 အ့ၪမွဲ အဎွံၬ, ဒဲအခၪ့နီၪ ဘၪၥူၫဝၭဝ့ၫ လၧထံၫတၭ, ၦလုဆၧ ဘၪဆူၭထၪ့ခွံၬ ထီးအလူၬ လၧဆၧလုလး အဖၫ့ခိၪလီၫ. မွဲဆၧလုမ့ၪ, ဆၧလုမၩလၧမ့ၪ, ဆၧနၧၫ့မၧၫ့မုၬ လၧယဟိဝၩ အဂး လီၫ. 10 တၭ ဆၧလၧမ့ၪအဂးနီၪ အဆၧမၩဘိၪ့ အ့ၪမွဲ လၧဆၧအဒီၪ့ၥံၪ, ၥိၪမွဲဂ့ၩ, ဘ့ၪမွဲဂ့ၩ, ဘၪဂဲၫဆိၬ အဖၫ အလၧၫ့အဎွ့ၩ လဒုၩလီၫ. 11 ဘၪမၩၥံၫဝ့ၫ လၧဆၧလုလးအနဲၩ့ လၧမုဖၩလခီၫ လၧယဟိဝၩ အမ့ၬယၫတၭ, ၦလုဆၧ စအၫရၧၫ့ အဖိၪခွၫလဖၪ, ဘၪဎွံၪ အၥွံၪ ဝၬဖီၩ့ဝ့ၫ လၧဆၧလုလး အဖၫ့ခိၪလီၫ. 12 ဘၪဒၪ့ထ့ၬဝ့ၫ လကုၭ လကုၭ တၭ, အခၪ့, ဒဲအခိၪနီၪ, ၦလုဆၧလဖၪ ဘၪအီၪက့ၪဎၩ့ဝ့ၫ လၧၥံၪ့မု အဖၫ့ခိၪ, လၧအအီၪ လၧမ့ၪ အဖၫ့ခိၪ လၧအအီၪ လၧဆၧလုလး အဖၫ့ခိၪလီၫ. 13 အ့ၪမွဲ အဎွံၬ ဒဲအခၪ့နီၪ ဘၪၥူၫဝၭဆံၫ့ဝ့ၫ လၧထံၫတၭ, ၦလုဆၧ လဂၩနီၪ ဘၪဂဲၫဆိၬ ထီးအလူၬတၭ; ဆူၭထၪ့ခွံၬဝ့ၫ လၧဆၧလုလး အဖၫ့ခိၪတၭ, မွဲဆၧလုမ့ၪ, ဆၧလုမၩလၧမ့ၪ, ဆၧနၧၫ့မၧၫ့မုၬ လၧယဟိဝၩ အဂးလီၫ. 14 အဆၧမၩဘိၪ့ဆၧလုမ့ၪ လၧယဟိဝၩ အဂးနီၪ, အ့ၪမွဲ ထိၪၥံၪလံၪၥံၪတၭ, လၧထိၪလွံမွဲဂ့ၩ, လၧကၪကဲၪဖိၪ မွဲဂ့ၩ, ဘၪဂဲၫဆိၬ အဆၧမၩဘိၪ့နီၪလီၫ. 15 ၦလုဆၧလဂၩနီၪ ဘၪဂဲၫဆိၬဝ့ၫ လၧဆၧလုလးတၭ, ဝံၬထ့ၬခွံၬ အခိၬတၭ, ဆူၭထၪ့ခွံၬဝ့ၫ လၧဆၧလုလး အဖၫ့ခိၪတၭ, အၥွံၪနီၪ ဘၪဝံၬခွံၬဝ့ၫ လၧဆၧလုလး အနဲၩ့ဖၩလီၫ. 16 ဘၪထုၭထၪ့ခွံၬ အနံၫ့ ဒဲအအ့ၪအဆီၪ့ၥံၪတၭ, ခွံၬၡိၭခွံၬဝ့ၫ လၧဆၧလုလး အနဲၩ့ထံၭ လၧမုထၪ့လခီၫ, လၧဖံၫ့ချၪအလးနီၪလီၫ. 17 ဘၪဒၪ့ဖၭဝ့ၫ အီၪလၧအဒံၭ ထီးအလူၬ လါနၫ့တၭ, ဒၪ့ထ့ၬခွံၬဘၪအ့ၬ. တၭ ၦလုဆၧလဂၩနီၪ ဘၪဆူၭထၪ့ခွံၬဝ့ၫ လၧဆၧလုလး အဖၫ့ခိၪ, လၧၥံၪ့မု အဖၫ့ခိၪ လၧအအီၪ လၧမ့ၪ အဖၫ့ခိၪလီၫ. မွဲဆၧလုမ့ၪ, ဆၧလုမၩလၧမ့ၪ, ဆၧနၧၫ့မၧၫ့မုၬ လၧယဟိဝၩ အဂး လီၫ. 

၃ မိစ့ၭ Leviticus 2 

1 ထီးၦၡၩလဂၩဂၩ မိမၩဘိၪ့ ဆၧမၩဘိၪ့ကိၪမုၬ လၧယဟိဝၩ အဂးတၭ, ဘၪမၩန့ ကိၪမုၬ ဒဲဘၪဂါလၩ့ ၥိၪ လၧအဖၫ့ခိၪ, ဒဲအီၪက့ၪ လီဘၫ့ လၧအဖၫ့ခိၪလီၫ. 2 ဘၪဂဲၫဆိၬဝ့ၫ လၧၦလုဆၧ စအၫရၧၫ့ အဖိၪခွၫလဖၪ အအီၪတၭ, အဝ့ၫဒၪ မိဘၪမၩန့ထၪ့ ကိၪမုၬနီၪ လစူၪ, ဒဲအၥိၪ, ဒဲလီဘၫ့ ထီးအလူၬတၭ, ၦလုဆၧလဂၩနီၪ ဘၪ ဆူၭထၪ့ခွံၬဝ့ၫ လၧဆၧနၪ့ထၪ့ထဲၩ့ အဂး လၧဆၧလုလး အဖၫ့ခိၪ, ဆၧလုမၩလၧမ့ၪ, ဆၧနၧၫ့မၧၫ့မုၬ လၧယဟိဝၩ အဂးလီၫ. 3 တၭ ဆၧအီၪလၩ့ထး လၧဆၧမၩဘိၪ့ကိၪမုၬနီၪ မိကဲၪထၪ့ စအၫရၧၫ့ ဒဲအဖိၪခွၫလဖၪ အဆၧ လီၫ. မွဲဆၧဆံၫ့ဎံၪထုၬ လၧဆၧမၩဘိၪ့ယဟိဝၩ လၧမ့ၪလဖၪ အကျၩနီၪလီၫ. 4 န အ့ၪဂဲၫဆိၬ ဆၧမၩဘိၪ့ကိၪမုၬ အၪ့ဎူဝ့ၫ လၧဖံၫ့ချၪဖၧၩ့တၭ, မွဲကိၪမုၬလဲၩဎုၬလၧၥိၪ ဒဲလအီၪဘၪလၧမံၪ, အ့ၪလမွဲဘၪဘဲၫနီၪတၭ, ကိၪလလဲၩဎုၬဘၪလၧမံၪ အဘၧၩ့ဖျၪဒၪ ဘၪဆၧဂုၪဝ့ၫ လၧၥိၪလီၫ. 5 နမၩဘိၪ့ဆၧနီၪ အ့ၪမွဲ ဆၧမၩဘိၪ့ကိၪမုၬ အၪ့ဎူဝ့ၫ လၧထၭပၪပဲၪ အလီၩ့တၭ, မိမွဲ ကိၪမုၬ လအီၪဘၪလၧမံၪ, လဲၩဎုၬ လၧၥိၪလီၫ. 6 နဘၪဘိၭဖၭဝ့ၫ လလီၪ့ လလီၪ့ တၭ, ဂါလၩ့ ၥိၪ လၧအဖၫ့ခိၪလီၫ. မွဲဆၧမၩဘိၪ့ကိၪမုၬ လီၫ. 7 နမၩဘိၪ့ဆၧနီၪ အ့ၪမွဲ ဆၧမၩဘိၪ့ကိၪမုၬတၭ, ကိၪမုၬနီၪ မိဘၪလဲၩဎုၬ လၧၥိၪ ဒဲအၪ့ဆ့ၭ လၧဖၧၩ့ဖၧၩ့လီၫ. 8 တၭ နဘၪဂဲၫဆိၬ ဆၧမၩဘိၪ့ကိၪမုၬ လၧအဘၪ ဆၧမၩဝ့ၫ လၧဆၧလဖၪနီၪ လၧယဟိဝၩ အအီၪလီၫ. ထီးအထီၩ့ လၧၦလုဆၧလဂၩနီၪ အအီၪတၭ, အဝ့ၫဒၪ ဘၪဂဲၫဆိၬဝ့ၫ လၧဆၧလုလးလီၫ. 9 ၦလုဆၧလဂၩနီၪ ဘၪမၩန့ထၪ့ဝ့ၫ လၧဆၧမၩဘိၪ့ကိၪမုၬ အဖၧၩ့ လၧဆၧနၪ့ထၪ့ထဲၩ့ အဂးတၭ, ဘၪဆူၭထၪ့ခွံၬဝ့ၫ လၧဆၧလုလး အဖၫ့ခိၪလီၫ. မွဲဆၧလုမၩလၧမ့ၪ, ဆၧနၧၫ့မၧၫ့မုၬ လၧယဟိဝၩ အဂးလီၫ. 10 တၭ ဆၧအီၪလၩ့ထး လၧဆၧမၩဘိၪ့ကိၪမုၬနီၪ မိကဲၪထၪ့ စအၫရၧၫ့ ဒဲအဖိၪခွၫလဖၪ အဆၧတၭ; မွဲဆၧဆံၫ့ဎံၪထုၬ လၧဆၧလုလဖၪ အကျၩ, မၩ လၧမ့ၪ လၧဆၧမၩဘိၪ့ ယဟိဝၩနီၪလီၫ. 11 တၭ ဆၧမၩဘိၪ့ကိၪမုၬ လၧနၥံၪ ဂဲၫဆိၬဝ့ၫ လၧယဟိဝၩ အအီၪနီၪ, ဘၪမၩလၧမံၪ နးမံၩ့အ့ၬ. အဂဲးဘဲၫယီၩ မံၪမွဲဂ့ၩ, န့ၫစၩ့မွဲဂ့ၩ, နၥံၪ ဆူၭထၪ့ လၧဆၧလုမၩ လၧမ့ၪအဖၧၩ့ လၧယဟိဝၩ အဂး နးမံၩ့အ့ၬ. 12 ဆၧဘၪဆဲၫ့ လၧဆၧဘိၪ့ၥၪဆိၫနီၪ နၥံၪ ဘၪဖ့ၪလၫ့ လၧယဟိဝၩ အဂးလီၫ. မွဲလါနၫ့ ဆူၭထၪ့ဘၪဝ့ၫ လၧဆၧလုလး အဖၫ့ခိၪ လၧဆၧနၧၫ့မၧၫ့မုၬ အဂးအ့ၬ. 13 တၭ ကယဲ နမၩဘိၪ့ဆၧ လၧနမၩဘိၪ့ကိၪမုၬ အကျၩ နီၪ, နဘၪဒုၭဂၫ့ဝ့ၫ လၧထံၫလၪ ကိၭအမံၩ့ဒ့ၭလီၫ. တၭ ထံၫလၪ ဘၪဆဲၫ့ လၧယွၩ အဆၧအုၩ့လၩ့ အ့ၪလအီၪဘၪတၭ, ဒုၭအီၪ နဆၧမၩဘိၪ့ကိၪမုၬ လဂ့ၩ, နဘၪမၩ ထံၫလၪ လၧနဆၧမၩဘိၪ့ ထီးအလူၬ အဖၧၩ့လီၫ. 14 န အ့ၪမၩဘိၪ့ ယဟိဝၩ လၧဆၧမၩဘိၪ့ နဆၧၥၪဆိၫ တၭ, နဘၪမၩဘိၪ့ နဆၧၥၪဆိၫ လၧဘုၪဆဲၩၥံၪ အၥံၫ့ဆ့ၬတၭ မၩဎဲၫ့ဝ့ၫ လၧမ့ၪ ဂီၩ့တၭ, အဆဲၩ အလၧၫ့အဎွ့ၩနီၪ ဖူၬန့ အၥၪလီၫ. 15 နဘၪအီၪက့ၪ ၥိၪ လၧအလီၩ့ တၭ အီၪက့ၪ လီဘၫ့ လၧအဖၫ့ခိၪလီၫ. မွဲဆၧမၩဘိၪ့ကိၪမုၬလီၫ. 16 တၭ ၦလုဆၧလဂၩနီၪ ဘၪဆူၬထၪ့ခွံၬဝ့ၫ လၧဆၧနၪ့ထၪ့ထဲၩ့ အဂး, ဘုၪ လၧအဘၪ ဆၧဖူၬန့ဝ့ၫ လနၩ့, ဒဲၥိၪ လနၩ့, ဒဲလီဘၫ့ ထီးအလူၬလီၫ. မွဲဝ့ၫ ဆၧလုမၩ လၧမ့ၪ လၧယဟိဝၩ အဂးလီၫ. 

၃ မိစ့ၭ Leviticus 3 

1 အဆၧမၩဘိၪ့နီၪ အ့ၪမွဲ ဆၧလုဘၪလိၬအိၭလိၬတၭ, အ့ၪမၩဘိၪ့ ချီလဒုၩတၭ အမိမွဲဂ့ၩ, အဖၫမွဲဂ့ၩ, ဘၪမၩဘိၪ့ ဆၧအလၧၫ့အဎွ့ၩ လၧယဟိဝၩ အမ့ၬယၫလီၫ. 2 ဘၪအီၪက့ၪ အစူၪ လၧအဆၧမၩဘိၪ့ အခိၪတၭ, ဘၪမၩၥံၫဝ့ၫ ထီးဆၧအီၪကီၪ့ အတဲၩဆံၫ့ဎံၪ အတရၫ့လီၫ. တၭ ၦလုဆၧ စအၫရၧၫ့ အဖိၪခွၫလဖၪ ဘၪဎွံၪ အၥွံၪ ဝၬဖီၩ့ဝ့ၫ လၧဆၧလုလး အဖၫ့ခိၪလီၫ. 3 တၭ လၧဆၧလုဘၪလိၬအိၭလိၬ အဆၧမၩဘိၪ့နီၪ ဘၪဂဲၫဆိၬ လၧဆၧလုမၩ လၧမ့ၪ လၧယဟိဝၩ အဂး, ဆၧၥိၪ လၧအဖိၭဘံၭ အဎွံၬလဖၪ, ဒဲကယဲ ဆၧၥိၪ လၧအအီၪ လၧအဎွံၬၥံၪ အလီၩ့, 4 ဒဲအလ့ နံၫဖျိၪ့, ဒဲဆၧၥိၪ အီၪလၧအလီၩ့, လၧအအီၪ လၧအယးဒံၩ့အနဲၩ့, ဒဲဒံၩ လၧအအီၪ လၧအၥုၪ့ အဖၫ့ခိၪနီၪ ဒဲအလ့လဖၪ ဘၪ ဆၧမၩန့ထၪ့ခွံၬဝ့ၫလီၫ. 5 တၭ စအၫရၧၫ့ အဖိၪခွၫလဖၪ ဘၪဆူၭထၪ့ခွံၬဝ့ၫ လၧဆၧလုလး အလီၩ့ လၧဆၧလုလး အဖၫ့ခိၪ လၧအအီၪ လၧၥံၪ့မု အဖၫ့ခိၪ, လၧအအီၪ လၧမ့ၪ အဖၫ့ခိၪ လီၫ. မွဲဆၧလုမၩလၧမ့ၪ, ဆၧနၧၫ့မၧၫ့မုၬ လၧယဟိဝၩ အဂးလီၫ. 6 တၭ အဆၧမၩဘိၪ့ယဟိဝၩ လၧဆၧလုမၩဘၪလိၬအိၭလိၬ ဆၧအဂးနီၪ, အ့ၪမွဲ လၧၥိၪအဒီၪ့နီၪ, အမိမွဲဂ့ၩ, အဖၫမွဲဂ့ၩ, ဘၪမၩဘိၪ့ လၧဆၧအလၧၫ့အဎွ့ၩ လီၫ. 7 အဝ့ၫဒၪ အ့ၪဂဲၫဆိၬ ၥိၪဖိၪလဒုၩ လၧအဆၧမၩဘိၪ့ အဂးတၭ, ဘၪဂဲၫဆိၬဝ့ၫ လၧယဟိဝၩ အမ့ၬယၫ လီၫ. 8 ဘၪအီၪက့ၪ အစူၪ လၧအဆၧမၩဘိၪ့ အဖၫ့ခိၪ တၭ, ဘၪမၩၥံၫဝ့ၫ လၧဆၧအီၪကီၪ့ အတဲၩဆံၫ့ဎံၪ အမ့ၬယၫလီၫ. တၭ စအၫရၧၫ့ အဖိၪခွၫလဖၪ ဘၪဎွံၪ အၥွံၪ ဝၬဖီၩ့ဝ့ၫ လၧဆၧလုအလး အဖၫ့ခိၪလီၫ. 9 လၧဆၧလုဘၪလိၬအိၭလိၬ အဆၧမၩဘိၪ့နီၪ ဘၪဂဲၫဆိၬ ဆၧလုမၩ လၧမ့ၪ လၧယဟိဝၩ အဂး, အဆၧၥိၪ, ဒဲအမ့ ထၧၫ့ဘီၩ့ယၫ ဘၪဒၪ့ထ့ၬဝ့ၫ ဘူၭ လၧအချိၫ့ခိၪ, ဒဲဆၧၥိၪ လၧအဖိၭဘံၭ အဎွံၬလဖၪ, ဒဲဆၧၥိၪ အီၪဝ့ၫ လၧဎွံၬၥံၪ အလီၩ့ ထီးအလူၬ, 10 ဒဲအလ့ နံၫဖျိၪ့, ဒဲဆၧၥိၪ လၧအအီၪ လၧအလီၩ့ လၧအအီၪ လၧအယးဒံၩ့ အနဲၩ့ထံၭ ဒဲဒံၩ အီၪလၧအၥုၪ့ အဖၫ့ခိၪနီၪ ဒဲအလ့လဖၪ ဘၪမၩန့ထၪ့ခွံၬဝ့ၫလီၫ. 11 တၭ ၦလုဆၧလဂၩနီၪ ဘၪဆူၭထၪ့ခွံၬဝ့ၫ လၧဆၧလုလး အဖၫ့ခိၪလီၫ. မွဲဆၧလုမၩ လၧမ့ၪ လၧယဟိဝၩ အဂး အဆၧအၪ့လီၫ. 12 အဆၧမၩဘိၪ့နီၪ အ့ၪမွဲ ဘ့ၪလဒုၩတၭ, ဘၪဂဲၫဆိၬဝ့ၫ လၧယဟိဝၩ အမ့ၬယၫ လီၫ. 13 ဘၪအီၪက့ၪ အစူၪ လၧအခိၪ အလီၩ့တၭ, ဘၪမၩၥံၫဝ့ၫ လၧဆၧအီၪကီၪ့ အတဲၩဆံၫ့ဎံၪ အမ့ၬယၫလီၫ. တၭ စအၫရၧၫ့ အဖိၪခွၫလဖၪ ဘၪဎွံၪ အၥွံၪ ဝၬဖီၩ့ဝ့ၫ လၧဆၧလုလး အဖၫ့ခိၪလီၫ. 14 တၭ လၧအမၩဘိၪ့ဆၧနီၪ ဘၪဂဲၫဆိၬ ဆၧလုမၩ လၧမ့ၪ လၧယဟိဝၩ အဂး, ဆၧၥိၪ လၧအဖိၭဘံၭ အဎွံၬလဖၪ, ဒဲကယဲ ဆၧၥိၪ လၧအဎွံၬၥံၪ အလီၩ့, 15 ဒဲအလ့ နံၫဖျိၪ့ ဒဲဆၧၥိၪ လၧအအီၪ လၧအလီၩ့ လၧအယးဒံၩ့ အနဲၩ့ထံၭ, ဒဲဒံၩ အီၪလၧအၥုၪ့ အဖၫ့ခိၪနီၪ, ဒဲအလ့လဖၪ ဘၪမၩန့ထၪ့ခွံၬဝ့ၫလီၫ. 16 တၭ ၦလုဆၧလဂၩနီၪ ဘၪဆူၭထၪ့ခွံၬဝ့ၫ လၧဆၧလုလး အဖၫ့ခိၪလီၫ. မွဲဆၧလုမၩ လၧမ့ၪ အဆၧအၪ့ လၧဆၧနၧၫ့မၧၫ့မုၬ အဂးလီၫ. ကယဲ ဆၧၥိၪနီၪ မွဲယဟိဝၩအဆၧ ထီးအလူၬလီၫ. 17 ဆၧမၪလူၬ အဆိၩအကၠၪ လၩ့ လၧနၥံၪ အဆၨၩအဆၬ လဆၨၩဘၪလဆၨၩ လၧနၥံၪအီၪ လစီၪ့လါလါနီၪ, ဆၧၥိၪမွဲဂ့ၩ, ဆၧၥွံၪမွဲဂ့ၩ, နၥံၪ အၪ့ဘၪအ့ၬ. 

၃ မိစ့ၭ Leviticus 4 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 22 ချဲၩ့ထၪ့ဘၪ နဝ့ၫ လၧၦအံၫစရ့လၭဖိၪတၭ, စံၭ, ၦလဂၩဂၩ အ့ၪမၩ ဆၧဒဲၩဘၭ လၧအလၥ့ၪယၫဘၪဝ့ၫ အကၠီၩ့ တၭ, မၪဘၪ ယဟိဝၩ အဆၧမၪလူၬ လထံၪထံၪ လၧအလဂ့ၩမၩဘၪ, ဒဲမၩမၪဘၪဝ့ၫ လထံၪထံၪတၭ, 3 ၦလုဆၧလဂၩ လၧအဒိၭဂုၪအၥၭနီၪ, အ့ၪမၩမၪဘၪဆၧ ဘဲၫၦခမျၧး မၩမၪဘၪဆၧ အၥိၭတၭ, ဘၪဂဲၫဆိၬ ချီဖၫဖိၪ အလၧၫ့အဎွ့ၩ လဒုၩ လၧအဆၧဒဲၩဘၭ လၧအမၩဘၪဝ့ၫ အကၠီၩ့ လၧယဟိဝၩ အအီၪ လၧဆၧလုဆၧဒဲၩဘၭလီၫ. 4 ဘၪဂဲၫဆိၬ ချီဖၫနီၪ လၧဆၧအီၪကီၪ့ အတဲၩဆံၫ့ဎံၪ အတရၫ့ လၧယဟိဝၩ အမ့ၬယၫတၭ, ဘၪ အီၪက့ၪ အစူၪ လၧချီဖၫ အခိၪနီၪ ဘၪမၩၥံၫ ချီဖၫ လၧယဟိဝၩ အမ့ၬယၫလီၫ. 5 ၦလုဆၧလဂၩ လၧအဒိၭဂုၪအၥၭနီၪ ဘၪမၩန့ ချီဖၫအၥွံၪတၭ ဆိၬဝ့ၫ လၧဆၧအီၪကီၪ့ အတဲၩဆံၫ့ဎံၪ အဖၧၩ့နီၪလီၫ. 6 တၭ ၦလုဆၧလဂၩ ဘၪဘၧၩ့လၩ့ အစူၪနိၩ့ လဘီၩ့ လၧဆၧၥွံၪဖၧၩ့, ဒဲဎွံၪ အၥွံၪနီၪ နွ့ၫဖၧၫ့ လၧယဟိဝၩ အမ့ၬယၫ လၧဆၧအလးဆံၫ့ဎံၪ အကလကၫ အမ့ၬယၫလီၫ. 7 ၦလုဆၧလဂၩနီၪ ဘၪအီၪက့ၪ အၥွံၪ လၧဆၧလုဆူၭခဲၩနၧၫ့မၧၫ့ အနိၩ့လဖၪ အလီၩ့ လၧယဟိဝၩ အမ့ၬယၫ, လၧအအီၪ လၧဆၧအီၪကီၪ့တဲၩဆံၫ့ဎံၪ အဖၧၩ့လီၫ. ဘၪဂါလၩ့ ချီဖၫ အၥွံၪ ထီးအလူၬ လၧဆၧလုမ့ၪလး အခၪ့ထံၭ, လၧအအီၪ လၧဆၧအီၪကီၪ့ အတဲၩဆံၫ့ဎံၪ အတရၫ့နီၪလီၫ. 8 တၭ ဘၪမၩန့ ချီဖၫအၥိၪ ထီးအလူၬ လၧဆၧလု ဆၧဒဲၩဘၭ အဂး, ဆၧၥိၪ လၧအဖိၭဘံၭ အဎွံၬလဖၪ, ဒဲဆၧအၥိၪ အီၪလၧအဎွံၬၥံၪ အလီၩ့, 9 ဒဲအလ့ နံၫဖျိၪ့ ဒဲအၥိၪ လၧအအီၪ လၧအလီၩ့ လၧအအီၪ လၧအယးဒံၩ့ အနဲၩ့ထံၭနီၪ, ဒဲဒံၩ အီၪလၧအၥုၪ့ အဖၫ့ခိၪနီၪ ဒဲအလ့လဖၪ ဘၪမၩန့ထၪ့ခွံၬဝ့ၫ, 10 ဘဲၫၦမၩန့ထၪ့ခွံၬ ဆၧလုဘၪလိၬအိၭလိၬ အချီဖၫ အၥိၭနီၪလီၫ. တၭ ၦလုဆၧလဂၩနီၪ ဘၪဆူၭခဲၩဝ့ၫ လၧဆၧလုမ့ၪလး အဖၫ့ခိၪလီၫ. 11 ချီဖၫ အဖံၭ, ဒဲအယၪ ထီးအလူၬ, ဒဲအခိၪ, ဒဲအခၪ့, ဒဲအဎွံၬ, ဒဲအအ့ၪ, 12 တၭ ချီဖၫ ထီးအလူၬနီၪ ဘၪလ့ၩဆိၬထၪ့ခွံၬဝ့ၫ လၧၦၥုၪ့တဲၩအလး လၧခီၫ့, ထီၩ့လၧအလးဆံၫ့, ထီးအလး လၧၦဂါလၩ့ ဖံၫ့ချၪတၭ, ဘၪဆူၭခွံၬဝ့ၫ လၧမ့ၪ လၧၥံၪ့မု အဖၫ့ခိၪလီၫ. ထီးၦဂါလၩ့ ဖံၫ့ချၪနီၪ ၦၡၩ ဘၪဆူၭထၪ့ခွံၬ ထီးနီၪလီၫ. 13 ကယဲ ၦအံၫစရ့လၭ အဆၧအီၪကီၪ့ ထီးအလူၬနီၪ အ့ၪမၩမၪဘၪ ဆၧလမံၩ့မံၩ့ လၧအလၥ့ၪယၫဘၪဝ့ၫ အကၠီၩ့တၭ, ဆၧလမံၩ့နီၪ အ့ၪအီၪဘံၭခွံၬ လၧဆၧအီၪကီၪ့ အမ့ၬယၫတၭ, အ့ၪမၪဘၪ ယဟိဝၩ အဆၧမၪလူၬ လထံၪထံၪ လၧအလဂ့ၩမၩဘၪတၭ, အဆၧဒဲၩဘၭ အီၪတၭ, 14 ထီးဆၧဒဲၩဘၭ လၧအမၩဝ့ၫနီၪ အ့ၪဖျီၪထၪ့တၭ, ထီးနီၪလဖၧၫ့ ဆၧအီၪကီၪ့ ဘၪမၩဘိၪ့ ချီဖၫဖိၪ လၧဆၧဒဲၩဘၭ အဂးတၭ, ဂဲၫဆိၬဝ့ၫ လၧဆၧအီၪကီၪ့ အတဲၩဆံၫ့ဎံၪ အမ့ၬယၫ, 15 တၭ ဆၧအီၪကီၪ့ အၥုၪ့က့ၭအၥၭၡါလဖၪ ဘၪအီၪက့ၪ အစူၪ လၧချီဖၫ အခိၪ လၧယဟိဝၩ အမ့ၬယၫတၭ, ၦၡၩ ဘၪမၩၥံၫ ချီဖၫ လၧယဟိဝၩ အမ့ၬယၫလီၫ. 16 တၭ ၦလုဆၧလဂၩ လၧအဒိၭဂုၪအၥၭနီၪ ဘၪဂဲၫဆိၬ ချီဖၫအၥွံၪ လၧဆၧအီၪကီၪ့ အတဲၩဆံၫ့ဎံၪဖၧၩ့, 17 ၦလုဆၧလဂၩနီၪ ဘၪဘၧၩ့လၩ့ အစူၪနိၩ့ လဘီၩ့ လၧဆၧၥွံၪဖၧၩ့တၭ, ဎွံၪဝ့ၫ နွ့ၫဖၧၫ့ လၧယဟိဝၩ အမ့ၬယၫ, လၧကလကၫ အမ့ၬယၫလီၫ. 18 တၭ ဘၪအီၪက့ၪ ဆၧၥွံၪ လၧဆၧလုလး အနိၩ့လဖၪ အလီၩ့ လၧယဟိဝၩ အမ့ၬယၫ, လၧအအီၪ လၧဆၧအီၪကီၪ့ အတဲၩဆံၫ့ဎံၪဖၧၩ့လီၫ. တၭ ဘၪဂါလၩ့ ဆၧၥွံၪ ထီးအလူၬ လၧဆၧလုမ့ၪအလး အခၪ့ထံၭ လၧအအီၪ လၧဆၧအီၪကီၪ့ အတဲၩဆံၫ့ဎံၪ အတရၫ့ထံၭနီၪလီၫ. 19 ဘၪမၩန့ အဆၧၥိၪ ထီးအလူၬတၭ, ဆူၭထၪ့ခွံၬဝ့ၫ လၧဆၧလုလး အဖၫ့ခိၪလီၫ. 20 တၭ ဘၪမၩ ချီဖၫနီၪ ဘဲၫအမၩ ချီဖၫ လၧဆၧလုဆၧဒဲၩဘၭ အဂး အၥိၭလီၫ. ဘၪမၩ အယီၩ ဘဲၫနီၪအၥိၭလီၫ. တၭ ၦလုဆၧလဂၩနီၪ ဘၪမၩ ဆၧဖီၩ့ဖျ့ၭ လၧအဂးတၭ, ဆၧမိဖျါခွံၬ အဝ့ၫၥံၪလီၫ. 21 ဘၪဆိၬထၪ့ခွံၬ ချီဖၫနီၪ လၧၦၥုၪ့တဲၩအလး လၧခီၫ့ တၭ, ဆူၭထၪ့ခွံၬဝ့ၫ ဘဲၫအဆူၭထၪ့ခွံၬ ချီဖၫ လၧအခၪ့ထံၭ လဒုၩ အၥိၭနီၪလီၫ. အနီၪမွဲ ဆၧအီၪကီၪ့ အဆၧလုဆၧဒဲၩဘၭလီၫ. 22 ထီးၦဒိၪလဂၩ အ့ၪမၩ ဆၧဒဲၩဘၭ လၧအလၥ့ၪယၫဘၪဝ့ၫ အကၠီၩ့တၭ, မၩဘၪ ယဟိဝၩအယွၩ အဆၧမၪလူၬ လထံၪထံၪ လၧအလဂ့ၩမၩဘၪနီၪ အဆၧဒဲၩဘၭ အီၪ, 23 တၭ ဆၧအ့ၪလီၩဘၪၥ့ၪယၫ လၧအဆၧဒဲၩဘၭ လၧအမၩဝ့ၫနီၪ, ဘၪဂဲၫဆိၬ အဆၧမၩဘိၪ့, ဘ့ၪဖိၪအဖၫ အလၧၫ့အဎွ့ၩ လဒုၩလီၫ. 24 ဘၪအီၪက့ၪ အစူၪ လၧဘ့ၪအခိၪတၭ, ဘၪမၩၥံၫဝ့ၫ ထီးအလး လၧအမၩၥံၫ ဆၧလုမ့ၪ လၧယဟိဝၩ အမ့ၬယၫလီၫ. အနီၪမွဲ ဆၧလု ဆၧဒဲၩဘၭလီၫ. 25 ၦလုဆၧလဂၩနီၪ ဘၪမၩန့ ဆၧလု ဆၧဒဲၩဘၭ အၥွံၪ လၧအစူၪနိၩ့ လဘီၩ့တၭ, အီၪက့ၪ လၧဆၧလုမ့ၪလး အနိၩ့လဖၪ အလီၩ့တၭ, ဘၪဂါလၩ့ အၥွံၪနီၪ လၧဆၧလုမ့ၪလး အခၪ့ထံၭလီၫ. 26 ဘၪဆူၭထၪ့ခွံၬ အခိၪ ထီးအလူၬ လၧဆၧလုလး အဖၫ့ခိၪ ဘဲၫ မၩဘိၪ့ အဆၧလုဘၪလိၬအိၭလိၬ အၥိၪ အၥိၭနီၪတၭ, ၦလုဆၧလဂၩနီၪ ဘၪမၩ ဆၧဖီၩ့ဖျ့ၭ လၧအဂး လၧအဆၧဒဲၩဘၭ အကၠီၩ့တၭ, ဆၧမိဖျါခွံၬ အဝ့ၫဒၪလီၫ. 27 တၭ ၦခးဖိၪလဂၩဂၩ အ့ၪမၩ ဆၧဒဲၩဘၭ လၧအလၥ့ၪယၫဘၪဝ့ၫ အကၠီၩ့ မၩ ယဟိဝၩ အဆၧမၪလူၬ လထံၪထံၪ လၧအလဂ့ၩမၩဘၪတၭ, အဆၧဒဲၩဘၭ အီၪလၧအလီၩ့နီၪ, 28 တၭ အဆၧဒဲၩဘၭ လၧအမၩဝ့ၫ အ့ၪဖျီၪထၪ့ ထီးအၥ့ၪယၫဝ့ၫတၭ, ဘၪဂဲၫဆိၬ အဆၧမၩဘိၪ့ ဘ့ၪဖိၪအမိ အလၧၫ့အဎွ့ၩ လဒုၩ လၧအဆၧဒဲၩဘၭ လၧအမၩဝ့ၫ အကၠီၩ့လီၫ. 29 ဘၪအီၪက့ၪ အစူၪ လၧဆၧလု ဆၧဒဲၩဘၭ အခိၪတၭ, မၩၥံၫ ဆၧလုဆၧဒဲၩဘၭနီၪ ထီးအဆၧလုမ့ၪအလးလီၫ. 30 ၦလုဆၧလဂၩနီၪ ဘၪမၩန့ အၥွံၪ လၧအစူၪနိၩ့ လဘီၩ့တၭ, အီၪက့ၪ လၧဆၧလုမ့ၪအလး အနိၩ့လဖၪ အလီၩ့တၭ, ဘၪဂါလၩ့ အၥွံၪ ထီးအလူၬ လၧဆၧလုလး အခၪ့ထံၭလီၫ. 31 ဘၪမၩန့ခွံၬ အၥိၪ ထီးအလူၬ ဘဲၫၦမၩန့ထၪ့ခွံၬ ဆၧလုဘၪလိၬအိၭလိၬ အၥိၭနီၪတၭ, ၦလုဆၧလဂၩနီၪ ဘၪဆူၭထၪ့ခွံၬဝ့ၫ လၧဆၧလုလး အဖၫ့ခိၪ လၧဆၧနၧၫ့မၧၫ့မုၬ လၧယဟိဝၩ အဂးလီၫ. တၭ ၦလုဆၧလဂၩနီၪ ဘၪမၩ ဆၧဖီၩ့ဖျ့ၭ လၧအဂးတၭ, ဆၧမိကွဲၪဖျါခွံၬ အဝ့ၫဒၪလီၫ. 32 အဝ့ၫဒၪ အ့ၪဂဲၫဆိၬ ၥိၪဖိၪ လၧဆၧလုဆၧဒဲၩဘၭ အဂးတၭ, ဘၪဂဲၫဆိၬ အမိ အလၧၫ့အဎွ့ၩ လဒုၩလီၫ. 33 ဘၪအီၪက့ၪ အစူၪ လၧဆၧလုဆၧဒဲၩဘၭ အခိၪတၭ, ဘၪမၩၥံၫဝ့ၫ လၧဆၧလုဆၧဒဲၩဘၭ အဂး, ထီးၦၡၩ မၩၥံၫ ဆၧလုမ့ၪအလးနီၪလီၫ. 34 ၦလုဆၧလဂၩနီၪ ဘၪမၩန့ ဆၧလုဆၧဒဲၩဘၭအၥွံၪ လၧအစူၪနိၩ့ လဘီၩ့တၭ, အီၪက့ၪ လၧဆၧလုမ့ၪအလး အနိၩ့လဖၪ အလီၩ့တၭ, ဘၪဂါလၩ့ ဆၧၥွံၪ ထီးအလူၬ လၧဆၧလုလး အခၪ့ထံၭလီၫ. 35 ဘၪမၩန့ခွံၬ အၥိၪ ထီးအလူၬ, ဘဲၫ ၥိၪဖိၪအၥိၪ ဘၪ ဆၧမၩန့ထၪ့ခွံၬဝ့ၫ လၧဆၧလုမၩဘၪလိၬအိၭလိၬ အၥိၭနီၪတၭ, ၦလုဆၧ ဘၪဆူၭထၪ့ခွံၬဝ့ၫ လၧဆၧလုလး အဖၫ့ခိၪ, ဘဲၫဆၧလုမၩ လၧမ့ၪ လၧယဟိဝၩ အဂး အၥိၭနီၪလီၫ. ၦလုဆၧလဂၩနီၪ ဘၪမၩ ဆၧဖီၩ့ဖျ့ၭ လၧအဆၧဒဲၩဘၭ လၧအမၩဝ့ၫ အကၠီၩ့တၭ, ဆၧမိကွဲၪဖျါခွံၬ အဝ့ၫဒၪလီၫ. 

1 ၦလဂၩဂၩ အ့ၪမၩ ဆၧဒဲၩဘၭ လၧအနါဂၧၫ့ ဆၧဆိၪလၩ့အၥၭအလူတၭ, ကဲၪထၪ့ ၦထိးအၥၭနီၪ, ဒၪဘၪဆၧမွဲဂ့ၩ, ၥ့ၪယၫဆၧမွဲဂ့ၩ, အ့ၪလလီၩဘၪ အဂဲးတၭ, မိဘၪ ဆၧဒဲၩဘၭလီၫ. 2 လၧနီၪအမ့ၬယၫ ၦလဂၩဂၩ အ့ၪထိၭဘၪ ဆၧလဆံၫ့ဘၪ လမံၩ့မံၩ့, ဆၧဖိၪဆၧဎါ အမံၩ့ လဆံၫ့ဘၪအစွၪ မွဲဂ့ၩ, ဆၧဖိၪဆၧဎါအဒိၩ့ လဆံၫ့ဘၪအစွၪ မွဲဂ့ၩ, ဆၧအစွၩ လဆံၫ့ဘၪအစွၪ မွဲဂ့ၩ တၭ, အ့ၪအီၪဘံၭ လၧအနၫ့ဆါ လါနၫ့, အဝ့ၫဒၪနီၪ မွဲ လဆံၫ့ဘၪဆ့တၭ, အဆၧဒဲၩဘၭ အီၪလၧအလီၩ့လီၫ. 3 လၧနီၪအမ့ၬယၫ အ့ၪထိၭဘၪ ၦၡၩ အဆၧလဆံၫ့ဘၪ, ကယဲ ဆၧလၧအလဆံၫ့ဘၪ လမံၩ့မံၩ့ လၧၦဘၪစံၪစၪဝ့ၫ အကၠီၩ့တၭ, အ့ၪအီၪဘံၭ လၧအဝ့ၫတၭ, ထီးအၥ့ၪယၫဝ့ၫနီၪ, အဆၧဒဲၩဘၭ မိအီၪလၧအလီၩ့လီၫ. 4 ၦလဂၩဂၩ အ့ၪဆိၪလၩ့အၥၭတၭ, အ့ၪစံၭ လၧအနိၭ လၧအမိမၩ ဆၧအၧၩ့မွဲဂ့ၩ, မၩ ဆၧဂ့ၩမွဲဂ့ၩ, ကယဲ ဆၧလၧၦၡၩ မိစံၭ လၧဆၧဆိၪလၩ့အၥၭ လမံၩ့မံၩ့တၭ, အ့ၪအီၪဘံၭ လၧအဝ့ၫနီၪ, ထီးအ့ၪၥ့ၪယၫဝ့ၫတၭ, အဆၧဒဲၩဘၭ မိအီၪလၧဆၧနီၪလဖၪ အကျၩ လမံၩ့အကၠီၩ့လီၫ. 5 ထီး ဆၧဒဲၩဘၭ အ့ၪအီၪလၧအလီၩ့, လၧဆၧလဖၪနီၪ အကၠီၩ့ လမံၩ့မံၩ့တၭ, ဆၧမိမၩအၥၭ လၧအဘၪလီၩလၩ့ အမၩ ဆၧဒဲၩဘၭ လၧဆၧနီၪလမံၩ့လီၫ. 6 ဘၪဂဲၫဆိၬ အဆၧလမၪဘၪ ဆၧလၧအဆၧဒဲၩဘၭ လၧအမၩဝ့ၫ အကၠီၩ့ လၧယဟိဝၩ အအီၪ, ၥိၪဖိၪမွဲဂ့ၩ, ဘ့ၪဖိၪမွဲဂ့ၩ, အမိလဒုၩ လၧအဆၧဒဲၩဘၭ အဂးလီၫ. တၭ ၦလုဆၧ လဂၩနီၪ ဘၪမၩ ဆၧဖီၩ့ဖျ့ၭ လၧအဂး လၧအဆၧဒဲၩဘၭ အကၠီၩ့လီၫ. 7 အဝ့ၫဒၪ ဂဲၫဆိၬ ၥိၪဖိၪနီၪ အ့ၪလၥ့ၪဘၪတၭ, ထီးနီၪလဖၧၫ့ ထိၪလွံ နံၫဘံၪ့ မွဲဂ့ၩ, ကၪကဲၪဖိၪ နံၫဘံၪ့ မွဲဂ့ၩ လၧအမၪဘၪဆၧ လၧအမၩဝ့ၫ အကၠီၩ့နီၪ ဘၪဂဲၫဆိၬ လၧယဟိဝၩ အအီၪလီၫ. လၧဆၧလုဆၧဒဲၩဘၭ အဂး လဘံၪ့, ဒဲလၧဆၧလုမ့ၪ အဂး လဘံၪ့လီၫ. 8 ဘၪဂဲၫဆိၬဝ့ၫ လၧၦလုဆၧလဂၩနီၪ အအီၪတၭ, အဝ့ၫဒၪ ဘၪလုထၪ့ဆိၫဝ့ၫ လၧဆၧဒဲၩဘၭ အဂး လဘံၪ့နီၪတၭ, ဝံၬခါ အခိၪဎွံၪ လၧအခိၬလီၩ့, လါနၫ့ မၩထ့ၬခွံၬဘၪအ့ၬ. 9 ဘၪဎွံၪ ဆၧလုဆၧဒဲၩဘၭ အၥွံၪ လၧဆၧလုလး အပၪအလီၩ့ တၭ, ဆၧၥွံၪ လၧအအီၪလၩ့ထးနီၪ ဘၪဝံၬခွံၬဝ့ၫ လၧဆၧလုလး အခၪ့ထံၭ, အနီၪမွဲ ဆၧလုဆၧဒဲၩဘၭလီၫ. 10 နံၫဘံၪ့လဘံၪ့နီၪ ဘၪလုထၪ့ လၧဆၧလုမ့ၪ ဘဲၫဆၧစ့ၩရၫ့ အၥိၭတၭ, ၦလုဆၧလဂၩနီၪ ဘၪမၩ ဆၧဖီၩ့ဖျ့ၭ လၧအဂး လၧအဆၧဒဲၩဘၭ လၧအမၩဝ့ၫ အကၠီၩ့လီၫ. တၭ ဆၧမိကွဲၪဖျါခွံၬ အဝ့ၫဒၪလီၫ. 11 ထိၪလွံ နံၫဘံၪ့ မွဲဂ့ၩ, ကၪကဲၪဖိၪ နံၫဘံၪ့ မွဲဂ့ၩ, ဂဲၫဆိၬ အ့ၪလၥ့ၪဘၪတၭ, လၧအမၩဘိၪ့ဆၧ အဂးနီၪ ၦလၧအမၩ ဆၧဒဲၩဘၭ လဂၩ ဘၪဂဲၫဆိၬ ကိၪမုၬ လအ့ဖၭ [လနၬ] ဆံၫပိၩ့လပိၩ့နီၪ လၧဆၧလုဆၧဒဲၩဘၭ အဂးလီၫ. ၥိၪ မွဲဂ့ၩ, လီဘၫ့ မွဲဂ့ၩ, ဆၧအီၪက့ၪဘၪ လၧအဖၫ့ခိၪအ့ၬ. အဂဲးဘဲၫယီၩ အနီၪမွဲ ဆၧလုဆၧဒဲၩဘၭလီၫ. 12 ထီးနီၪလဖၧၫ့ ဘၪဂဲၫဆိၬဝ့ၫ လၧၦလုဆၧလဂၩနီၪ အအီၪတၭ, ၦလုဆၧလဂၩနီၪ ဘၪမၩန့ ဆၧနီၪလစူၪ လၧအဆၧနၪ့ထၪ့ထဲၩ့တၭ, ဆူၭခဲၩထၪ့ခွံၬဝ့ၫ လၧဆၧလုလး အဖၫ့ခိၪ, ဘဲၫဆၧလုမၩလၧမ့ၪ လၧယဟိဝၩ အဂး အၥိၭနီၪလီၫ. အနီၪမွဲ ဆၧလုဆၧဒဲၩဘၭလီၫ. 13 ၦလုဆၧလဂၩနီၪ ဘၪမၩ ဆၧဖီၩ့ဖျ့ၭ လၧအဆၧဒဲၩဘၭ လၧအမၩဝ့ၫ အကၠီၩ့ လၧဆၧလဖၪနီၪ လမံၩ့မံၩ့လီၫ. တၭ ဆၧမိကွဲၪဖျါခွံၬ အဝ့ၫဒၪလီၫ. တၭ ဆၧအီၪလၩ့ထး မိကဲၪထၪ့ ၦလုဆၧ လဂၩနီၪ အဆၧ, ဘဲၫဆၧမၩဘိၪ့ကိၪမုၬ အၥိၭနီၪလီၫ. 14 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 15 ၦလဂၩဂၩ အ့ၪမၩမၪဆၧ လၧအအၪ့လီၫဆၧ, ဒဲမၩ ဆၧဒဲၩဘၭ လၧအလၥ့ၪယၫဘၪဝ့ၫ အကၠီၩ့ လၧယဟိဝၩ အဆၧဆံၫ့ဎံၪလဖၪ အဖၧၩ့နီၪ, ဘၪဂဲၫဆိၬ ဆၧအဖၫ အလၧၫ့အဎွ့ၩ လဒုၩ လၧၥိၪ ဒဲဘ့ၪ အကျၩ လၧအမၪဘၪဆၧ အကၠီၩ့, ထီးနအီၪက့ၪ အဎွ့ၩ လၧၡက့လၭ စ့ၩ [လဘၭ] ဘဲၫဆၧအလးဆံၫ့ဎံၪ ၡက့လၭ အၥိၭနီၪ, လၧအဆၧလုမၪဘၪဆၧ အဂးလီၫ. 16 အဝ့ၫ ဘၪဖ့ၪထဲၩ့ဆၧ လၧအမၩမၪဆၧ လၧဆၧဆံၫ့ဎံၪလဖၪ အဖၧၩ့ အဂးတၭ, ဘၪအီၪက့ၪ အၪထၪ့ အဆၧယဲပိၩ့လပိၩ့တၭ, ဖ့ၪလၫ့ ၦလုဆၧ လဂၩနီၪ အဂးတၭ, ၦလုဆၧလဂၩနီၪ ဘၪမၩ ဆၧဖီၩ့ဖျ့ၭ လၧအဂး, လၧဆၧလုမၪဘၪ ဆၧအဖၫ လဒုၩ အၥိၪ ဒဲဘ့ၪ အကျၩလီၫ. တၭ ဆၧမိကွဲၪဖျါခွံၬ အဝ့ၫဒၪလီၫ. 17 ၦလဂၩဂၩ အ့ၪမၩ ဆၧဒဲၩဘၭတၭ မၩ ဆၧလမံၩ့မံၩ့ လၧယဟိဝၩ မၪလူၬဝ့ၫ မၩ လဂ့ၩနီၪတၭ, အ့ၪလၥ့ၪယၫဘၪ လါနၫ့နီၪ, အဆၧဒဲၩဘၭ အီၪလၧအလီၩ့တၭ, ဘၪထိး အဆၧအၧၩ့လီၫ. 18 ဘၪဂဲၫဆိၬ ဆၧအဖၫ အလၧၫ့အဎွ့ၩ လဒုၩ လၧၥိၪ ဒဲဘ့ၪ အကျၩ, ထီးနအီၪက့ၪ အဎွ့ၩ လၧဆၧလုမၪဘၪဆၧ အဂး, လၧၦလုဆၧလဂၩနီၪ အအီၪတၭ, ၦလုဆၧလဂၩနီၪ ဘၪမၩ ဆၧဖီၩ့ဖျ့ၭ လၧအဂး လၧအဆၧလၥ့ၪယၫဘၪ အကၠီၩ့နီၪလီၫ. တၭ ဆၧမိကွဲၪဖျါခွံၬ အဝ့ၫဒၪလီၫ. 19 အနီၪမွဲ ဆၧမၪဘၪဆၧ အဆၧလုလီၫ. အဝ့ၫဒၪ မၩမၪဘၪ တၡါ ယဟိဝၩ လီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 ၦလဂၩဂၩ အ့ၪမၩ ဆၧဒဲၩဘၭ, ဒဲမၩမၪဘၪ ယဟိဝၩတၭ, အ့ၪချဲၩ့ဘျံၭချဲၩ့ဘျၪ လၧၦၡၩ လၧအနဲၩ့ထံၭ လၧဆၧအီၪ လၧအစူၪဖၧၩ့ အဂဲးအကၠီၪ့မွဲဂ့ၩ, လၧဆၧမၩန့ဆီၪ့ အဂဲးအကၠီၪ့မွဲဂ့ၩ, ဒဲအ့ၪအၪ့လီၫန့ ၦလၧအနဲၩ့ထံၭမွဲဂ့ၩ, 3 အ့ၪဒၪန့ဆၧ လၧအလၩ့မါ, ဒဲချဲၩ့ဘျံၭချဲၩ့ဘျၪဆၧ လၧအဂဲးအကၠီၪ့, ဒဲဆိၪလၩ့အၥၭ လၧဆၧကဘျံၭကဘျၪမွဲဂ့ၩ, ကယဲ ဆၧနီၪလမံၩ့မံၩ့ လၧၦၡၩမၩ တၭ မၩမၪဘၪဆၧနီၪ, 4 အဝ့ၫ မၩမၪဘၪဆၧ, ဒဲအဆၧဒဲၩဘၭ အီၪတၭ ဆၧမိမၩအၥၭ လၧအဘၪဖ့ၪထဲၩ့ဆၧ လၧအမၩန့ဆီၪ့ မွဲဂ့ၩ, ဆၧလၧအမၩန့ လၧအအၪ့လီၫဆၧ မွဲဂ့ၩ, ဆၧလၧအအီၪက့ၪ လၧအစူၪဖၧၩ့ မွဲဂ့ၩ; ဆၧလၧအလၩ့မါတၭ ဒၪန့ဘၪဝ့ၫ မွဲဂ့ၩ, 5 ကယဲ ဆၧလၧအဆိၪလၩ့အၥၭ ကဘျံၭကဘျၪ လၧအဂဲးအကၠီၪ့ မွဲဂ့ၩ, ဘၪဖ့ၪထဲၩ့ ဆၧနီၪ လၧအမိၡါဒၪဝ့ၫ, ဒဲဘၪအီၪက့ၪ အၪထၪ့ ယဲပိၩ့လပိၩ့လီၫ. တၭ မုနံၩ လၧအမၩဘိၪ့ အဆၧလုမၪဘၪဆၧနီၪ, ဘၪဖ့ၪထဲၩ့ဝ့ၫ လၧၦၡၩ လၧအမွဲ အဆၧလီၫ. 6 အဝ့ၫ ဘၪဂဲၫဆိၬ အဆၧလုမၪဘၪဆၧနီၪ, ဆၧအဖၫ အလၧၫ့အဎွ့ၩ လဒုၩ လၧၥိၪ ဒဲဘ့ၪ အကျၩ လၧယဟိဝၩ အအီၪ, ထီးနအီၪက့ၪ အဎွ့ၩ လၧအဆၧလုမၪဘၪဆၧ အဂး လၧၦလုဆၧ အအီၪလီၫ. 7 ၦလုဆၧ ဘၪမၩ ဆၧဖီၩ့ဖျ့ၭ လၧအဂး လၧယဟိဝၩ အမ့ၬယၫ တၭ, ဆၧမိဖျါခွံၬ ကယဲ ဆၧလမံၩ့မံၩ့ လၧအမၩမၪဆၧ လၧအဖၧၩ့လီၫ. 8 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 9 မၪလူၬ စအၫရၧၫ့ ဒဲအဖိၪခွၫလဖၪ, စံၭ, အယီၩမွဲ ၁နိၫ ဘၪဆဲၫ့ လၧဆၧလုမ့ၪနီၪ, မွဲဆၧလုမ့ၪ လၧမ့ၪအၪ့ဆၧ လၧဆၧလုလး အဖၫ့ခိၪ ၥၫ့နၩချီၩ့ ထီးဆၧဖၩ့ထၪ့ အကၠီၩ့တၭ, ဆၧလုလးအမ့ၪနီၪ ၦၡၩ ဘၪဒုၭခဲၩထၪ့ဝ့ၫလီၫ. 10 တၭ ၦလုဆၧနီၪ ဘၪၥိၭ အဆဲၫ့ဘွၩ ဖျ့ၫလံၬကံၭတၭ, ဒဲအဆၧဖျၪ့ခဲၫ့ဘွၩ ဖျ့ၫလံၬကံၭ, လၧအယၪလီၩ့တၭ, ဘၪမၩန့ ဖံၫ့ချၪ လၧမ့ၪအၪ့ခွံၬဝ့ၫနီၪ, ဒဲဆၧလုမ့ၪ လၧဆၧလုလး အဖၫ့ခိၪတၭ, ဘၪအီၪက့ၪဝ့ၫ လၧဆၧလုလး အနဲၩ့ထံၭလီၫ. 11 တၭ ဘၪဘဲၪ့လၩ့ခွံၬ အကီၩ့အၥိၭ, ဒဲၥိၭထၪ့ အဂူၫဂၩလဖၪတၭ, ဆိၬထၪ့ခွံၬ ဖံၫ့ချၪ လၧၥုၪ့တဲၩအလး လၧခီၫ့ ထီးအလးဆံၫ့လီၫ. 12 တၭ မ့ၪ လၧဆၧလုလး အဖၫ့ခိၪ ဘၪခဲၩဝ့ၫနီၪ, ၦမၩလၩ့ဖံၬဘၪအ့ၬ. တၭ ၦလုဆၧ ဘၪဖျုၭလၩ့ခဲၩ ၥံၪ့မု လၧအဖၫ့ခိၪ ကိၭဂီၩဒ့ၭတၭ, ဘၪဆူၭခဲၩထၪ့ ဆၧဘၪလိၬအိၭလိၬ အဆၧလုအၥိၪ လၧအဖၫ့ခိၪလီၫ. 13 တၭ မ့ၪ ဘၪခဲၩဝ့ၫ လထံၪဎးဘီၩ့ဎး တၭ, လၩ့ဖံၬဘၪ နးဆိၭအ့ၬ. 14 တၭ အယီၩမွဲ ၁နိၫ ဘၪဆဲၫ့ လၧဆၧမၩဘိၪ့ကိၪမုၬနီၪ, စအၫရၧၫ့ အဖိၪခွၫလဖၪ ဘၪမၩဘိၪ့ဝ့ၫ လၧယဟိဝၩ အမ့ၬယၫ လၧဆၧလုလး အမ့ၬယၫလီၫ. 15 တၭ ဘၪမၩန့ ဆၧမၩဘိၪ့အကိၪမုၬ လစူၪ, ဒဲအၥိၪ, ဒဲလီဘၫ့ လၧအအီၪ လၧဆၧမၩဘိၪ့ကိၪမုၬ အဖၫ့ခိၪ ထီးအလူၬ တၭ, ဘၪဆူၭခဲၩထၪ့ဝ့ၫ လၧဆၧလုလး အဖၫ့ခိၪ, ဆၧနၧၫ့မၧၫ့မုၬ ဆၧနၪ့ထၪ့ထဲၩ့ လၧယဟိဝၩ အဂးလီၫ. 16 တၭ ဆၧအီၪလၩ့ထးနီၪ စအၫရၧၫ့ ဒဲအဖိၪခွၫလဖၪ မိအၪ့ဘၪဝ့ၫလီၫ. ဘၪအၪ့ဝ့ၫ လၧကိၪလအီၪဘၪလၧမံၪ လၧဆၧဆံၫ့ဎံၪအလး အဖၧၩ့လီၫ. ဘၪအၪ့ဝ့ၫ လၧဆၧအီၪကီၪ့ အတဲၩဆံၫ့ဎံၪ အဝၩ့ဖၧၩ့လီၫ. 17 တၭ အၪ့ဎူဘၪ လၧမ့ၪအ့ၬ. ယဖ့ၪလၫ့ဝ့ၫ လၧအဝ့ၫၥံၪ အဂး, လၧအမွဲ ယဆၧလုမၩ လၧမ့ၪလီၫ. မွဲဆၧဆံၫ့ဎံၪထုၬ, ဘဲၫဆၧလုဆၧဒဲၩဘၭ အၥိၭ, ဒဲဘဲၫဆၧလုမၪဘၪဆၧ အၥိၭနီၪလီၫ. 18 တၭ ကယဲ ၦခွၫ လၧစအၫရၧၫ့ အဖိၪအကျၩ မိအၪ့ဘၪဝ့ၫ ကိၭအဂၩဒ့ၭတၭ, မွဲဆၧအထူၫအရူၫ အဆိၩအကၠၪ လၩ့ လၧနၥံၪအဆၨၩအဆၬ လဆိၩဘၪလဆိၩ ဘၪဆဲၫ့ လၧဆၧလုမ့ၪ လၧယဟိဝၩ အဂးတၭ; ကယဲ ၦလၧအထိၭဘၪဝ့ၫနီၪ မိမွဲ ၦလၧအဆံၫ့ဎံၪဝ့ၫ ကိၭဂၩဒ့ၭလီၫ. 19 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 20 အယီၩမွဲ စအၫရၧၫ့ ဒဲအဖိၪခွၫလဖၪ အဆၧမၩဘိၪ့ လၧအဘၪမၩဘိၪ့ ယဟိဝၩ လၧမုနံၩ လၧအဒိၭဂုၪအၥၭ, ကိၪမုၬ လအ့ဖၭ [လနၬ] ဆံၫပိၩ့လပိၩ့ လၧဆၧမၩဘိၪ့ကိၪမုၬ အဂး လၩ့ဆိၩလၩ့ကၠၪ, လၧဂီၩလခီၫ ဖိၭဖၫ့ဝ့ၫနီၪ, ဒဲလၧဂၪလခီၫ ဖိၭဖၫ့ဝ့ၫနီၪဆ့လီၫ. 21 ဘၪမၩဝ့ၫ လၧၥိၪ လၧဆၧပၪပဲၪ အလီၩ့ အၪ့ဎူ ဂီၩ့တၭ, နဘၪဂဲၫဆိၬလီၫ. ဆၧမၩဘိၪ့ကိၪမုၬ အကုၭလဖၪ လၧအအၪ့ဎူအၥၭနီၪ, နဘၪမၩဘိၪ့ဝ့ၫ လၧဆၧနၧၫ့မၧၫ့မုၬ လၧယဟိဝၩ အဂး လီၫ. 22 လၧၦလုဆၧ အဖိၪခွၫလဖၪ အကျၩ ၦလၧအဒိၭဂုၪအၥၭ လၧအလး လဂၩနီၪ ဘၪမၩဘိၪ့ဝ့ၫလီၫ. မွဲဆၧအထူၫအရူၫ အဆိၩအကၠၪ လၧယဟိဝၩ အဂးလီၫ. ဘၪဆူၭခဲၩခွံၬ ထီးအလူၬလီၫ. 23 တၭ ကယဲ ဆၧမၩဘိၪ့ကိၪမုၬ လၧၦလုဆၧ အဂးနီၪ ဘၪဆူၭခဲၩခွံၬ ထီးအလူၬ လီၫ. ၦအၪ့ဘၪဝ့ၫအ့ၬ. 24 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 25 လီၩဘၪ စအၫရၧၫ့ ဒဲအဖိၪခွၫလဖၪတၭ, စံၭ, အယီၩမွဲ ၁နိၫ ဘၪဆဲၫ့ လၧဆၧလုဆၧဒဲၩဘၭနီၪ; ထီးၦမၩၥံၫ ဆၧလုမ့ၪအလးနီၪ, ၦဘၪမၩၥံၫ ဆၧလုဆၧဒဲၩဘၭ ထီးအလးနီၪ လၧယဟိဝၩ အမ့ၬယၫလီၫ. မွဲဆၧဆံၫ့ဎံၪထုၬလီၫ. 26 [ဆၧမၩဘိၪ့, ဆၧလုဆၧဖျါဆၧဒဲၩဘၭ.] တၭ ၦလုဆၧလဂၩ လၧအမၩဖီၩ့ဖျ့ၭ ဆၧဒဲၩဘၭ လၧအဝ့ၫနီၪ ဘၪအၪ့ဝ့ၫလီၫ. ဘၪအၪ့ဝ့ၫ လၧဆၧအလးဆံၫ့ဎံၪ လၧဆၧအီၪကီၪ့ အတဲၩဆံၫ့ဎံၪ အဝၩ့ဖၧၩ့လီၫ. 27 တၭ ကယဲ ဆၧလၧအထိၭဘၪ အယၪနီၪ မိမွဲ ၦလၧအဆံၫ့ဎံၪဝ့ၫလီၫ. ထီးအၥွံၪ အ့ၪဎွံၪဘၪ လၧဆၧကီၩ့ဆၧၥိၭ လဘံၪ့ဘံၪ့ အလီၩ့တၭ, နဘၪအၪ့ဆူၫဝၭ ဆၧလၧအဘၪဎွံၪဝ့ၫ လၧအလးဆံၫ့ဎံၪ အဖၧၩ့လီၫ. 28 အ့ၪမွဲ ဖၧၩ့ဂၪ့ခိၪ လၧအအၪ့ဎွံဆၧ လၧအဖၧၩ့နီၪ မိဘၪ ဆၧမၩထ့ဖၭခွံၬဝ့ၫတၭ, အ့ၪအၪ့ဎွံဝ့ၫ လၧဖၧၩ့ ထီးဝီၩ အဖၧၩ့တၭ, ၦဘၪထူၭခွံၬဝ့ၫတၭ ၥူၫဝၭခွံၬဝ့ၫ လၧထံၫလီၫ. 29 တၭ ကယဲ ၦခွၫ လၧၦလုဆၧလဖၪ အကျၩနီၪ မိအၪ့ဘၪဝ့ၫ ကိၭအဂၩဒ့ၭလီၫ. မွဲဆၧဆံၫ့ဎံၪထုၬလီၫ. 30 တၭ ဆၧလုဆၧဒဲၩဘၭ လၧၦၡၩ ဂဲၫဆိၬ အၥွံၪ လၧဆၧအီၪကီၪ့ အတဲၩဆံၫ့ဎံၪဖၧၩ့ လၧအမိမၩဖီၩ့ဖျ့ၭဆၧ လၧအလးဆံၫ့ဎံၪ အဖၧၩ့နီၪ, ၦၡၩ အၪ့ဘၪ နးမံၩ့အ့ၬ; မိဘၪ ဆၧဆူၭထၪ့ခွံၬ လၧမ့ၪလီၫ. 

1 တၭ အယီၩမွဲ ၁နိၫ ဘၪဆဲၫ့ လၧဆၧလုမၪဘၪဆၧ, မွဲ ဆၧဆံၫ့ဎံၪထုၬလီၫ. 2 ထီးအလး လၧအမၩၥံၫ ဆၧလုမ့ၪနီၪ, ၦဘၪမၩၥံၫ ဆၧလုမၪဘၪဆၧ ထီးအလးနီၪဆ့ လီၫ. တၭ ဘၪဎွံၪ အၥွံၪ ဝၬဖီၩ့ဝ့ၫ လၧဆၧလုလး အဖၫ့ခိၪလီၫ. 3 တၭ ဘၪမၩန့ ဆၧၥိၪ ထီးအလူၬ, အမ့, ဒဲၥိၪ လၧအဖိၭဘံၭ အဎွံၬလီၩ့, 4 ဒဲအလ့ နံၫဖျိၪ့, ဒဲဆၧၥိၪ လၧအအီၪ လၧအလီၩ့ လၧအအီၪ လၧအယးဒံၩ့ အနဲၩ့, ဒဲဒံၩ အီၪလၧအၥုၪ့ အဖၫ့ခိၪနီၪ ဒဲအလ့လဖၪ ဘၪမၩန့ထၪ့ခွံၬဝ့ၫလီၫ. 5 တၭ ၦလုဆၧနီၪ ဘၪဆူၭခဲၩထၪ့ခွံၬဝ့ၫ, လၧဆၧလုလး အဖၫ့ခိၪ, လၧဆၧလုမၩ လၧမ့ၪ လၧယဟိဝၩ အဂးလီၫ. မွဲဆၧလုမၪဘၪဆၧလီၫ. 6 ကယဲ ၦခွၫ လၧၦလုဆၧလဖၪ အကျၩနီၪ မိအၪ့ဘၪဝ့ၫလီၫ. ဘၪအၪ့ဝ့ၫ လၧဆၧအလးဆံၫ့ဎံၪ အဖၧၩ့လီၫ. မွဲဆၧဆံၫ့ဎံၪထုၬလီၫ. 7 ဘဲၫဆၧလုဆၧဒဲၩဘၭ အၥိၭနီၪ, ဆၧလုမၪဘၪဆၧမွဲ ဘဲၫနီၪအၥိၭလီၫ. အ၁နိၫမွဲ လမံၩ့ဎးလီၫ. ၦလုဆၧ လၧအမၩဖီၩ့ဖျ့ၭဆၧ လၧအဝ့ၫနီၪ မိန့ဘၪဝ့ၫ လီၫ. 8 တၭ ၦလုဆၧလဂၩ လၧအလုထၪ့ ၦလဂၩ အဆၧလုမ့ၪ, ၦလုဆၧလဂၩနီၪ မိန့ဘၪ ဆၧလုမ့ၪ လၧအလုထၪ့ဝ့ၫ အဖံၭ လၧအဂးဒၪဝ့ၫနီၪလီၫ. 9 တၭ ကယဲ ဆၧမၩဘိၪ့ကိၪမုၬ လၧအအၪ့ဎူဝ့ၫ လၧဖံၫ့ချၪဖၧၩ့, ဒဲလၧဆၧပၪပဲၪ အဖၫ့ခိၪ မွဲဂ့ၩ, ဒဲလၧဖၧၩ့ပၪပဲၪ အဖၧၩ့ မွဲဂ့ၩ, မိကဲၪထၪ့ ၦလုဆၧ လၧအမၩဘိၪ့ဝ့ၫ အဆၧလီၫ. 10 တၭ ကယဲ ဆၧမၩဘိၪ့ကိၪမုၬ လဲၩဎုၬလၧၥိၪ, ဒဲဆၧအဎဲၫ့ ထီးအလူၬနီၪ စအၫရၧၫ့ အဖိၪခွၫၥံၪ မိန့ဘၪ ကိၭအဂၩဒ့ၭ, လဂၩ ဘဲၫအလဂၩဒၪ အၥိၭ န့ၫဎီၩ့လိၬအၥၭနီၪလီၫ. 11 တၭ အယီၩမွဲ ၁နိၫ ဘၪဆဲၫ့ လၧဆၧလုဘၪလိၬအိၭလိၬ လၧအမိမၩဘိၪ့ ယဟိဝၩ, 12 အ့ၪမၩဘိၪ့ဝ့ၫ လၧဆၧစံၭထၪ့အၪ့အူၭ အဂးတၭ, ဘၪမၩဘိၪ့ဝ့ၫ လၧဆၧစံၭထၪ့အၪ့အူၭ အဆၧလု လၧကိၪလအီၪဘၪလၧမံၪ လဲၩဎုၬလၧၥိၪ, ဒဲကိၪ လၧအပၪပဲၪ ဘၧၩ့ဖျၪဒၪ လအီၪဘၪလၧမံၪ ဂုၪဝ့ၫ လၧၥိၪ, ဒဲကိၪပၪပဲၪ မၩဝ့ၫ လၧကိၪမုၬ လဲၩဎုၬလၧၥိၪ ဒဲအၪ့ဆ့ၭဝ့ၫလီၫ. 13 လၧကိၪပၪပဲၪ အမ့ၬယၫနီၪ ဘၪမၩဘိၪ့ ကိၪအီၪလၧမံၪ အီၪဝ့ၫ လၧအဆၧဘၪလိၬအိၭလိၬ အဆၧလုစံၭထၪ့အၪ့အူၭလီၫ. 14 ဘၪမၩဘိၪ့ ကိၪလဘံၪ့ လၧဆၧမၩဘိၪ့ ထီးအလူၬ အကျၩ လၧဆၧမၩဘိၪ့ ဆိၬထၪ့ဝါဝ့ၫ လၧယဟိဝၩ အဂးတၭ, မိကဲၪထၪ့ ၦလုဆၧလဂၩ လၧအဎွံၪ ဆၧလုဘၪလိၬအိၭလိၬ အၥွံၪ အဆၧလီၫ. 15 တၭ အဆၧဘၪလိၬအိၭလိၬ အဆၧလုစံၭထၪ့အၪ့အူၭ အယၪနီၪ ဆၧဘၪအၪ့ဝ့ၫ လၧမုလနံၩဎး လၧအမၩဘိၪ့ဝ့ၫနီၪလီၫ. ဒုၭအီၪလၩ့ထးဘၪဝ့ၫ ထီးလၧဆၧဖၩ့ထၪ့ နးဆံၭအ့ၬ. 16 အဆၧမၩဘိၪ့ အဆၧလုနီၪ အ့ၪမွဲ ဆၧဘၪဆဲၫ့ လၧဆိၪလၩ့အၥၭ မွဲဂ့ၩ, ဆၧမၩဘိၪ့ ထီးဒၪအၥၭ မွဲဂ့ၩတၭ, မုလနံၩ လၧအမၩဘိၪ့ အဆၧလုနီၪ အၪ့ဘၪဝ့ၫတၭ, ဆၧဖၩ့ထၪ့လနံၩနီၪ ဆၧလၧအအီၪလၩ့ထးဝ့ၫနီၪ အၪ့ဘၪဝ့ၫဆ့လီၫ. 17 အ့ၪမွဲ ၥၧၫ့နံၩလနံၩနီၪ ဆၧလုအယၪ လၧအအီၪလၩ့ထးနီၪ မိဘၪ ဆၧဆူၭထၪ့ခွံၬ လၧမ့ၪလီၫ. 18 လၧၥၧၫ့နံၩလနံၩနီၪ ၦၡၩ အ့ၪအၪ့ဆၧ လၧဆၧဘၪလိၬအိၭလိၬ အဆၧလု အယၪတၭ, ဆၧထိးဆၧၫ့ဝ့ၫအ့ၬ; တၭ ဆၧအီၪက့ၪဝ့ၫ လၧၦလၧအမၩဘိၪ့ဝ့ၫ အဂးအ့ၬ, မိကဲၪထၪ့ ဆၧၥၭလိၪ ၦလၧအအၪ့ဝ့ၫနီၪ မိဘၪထိး အဆၧအၧၩ့လီၫ. 19 တၭ ဆၧယၪ လၧအဘၪထံၭ ဆၧလၧအလဆံၫ့ဘၪ လမံၩ့မံၩ့နီၪ ၦၡၩ အၪ့ဘၪဝ့ၫအ့ၬ. မိဘၪ ဆၧဆူၭထၪ့ခွံၬဝ့ၫ လၧမ့ၪလီၫ. တၭ ကယဲ ၦလၧအဆံၫ့ လဂၩလါလါနီၪ မိအၪ့ဘၪ အယၪနီၪလီၫ. 20 တၭ ၦလၧအအီၪ လၧအဆၧလဆံၫ့ဘၪ လၧအလီၩ့ လဂၩဂၩ လၧအအၪ့ ဆၧဘၪလိၬအိၭလိၬ အဆၧလုအယၪ လၧအဘၪဆဲၫ့ လၧယဟိဝၩနီၪ မိဘၪ ဆၧဒၪ့ထ့ၬခွံၬဝ့ၫ လၧအၡၩလဆၨၩဒၪဝ့ၫ အကျၩနီၪလီၫ. 21 ၦၡၩ အဆၧလဆံၫ့ဘၪ မွဲဂ့ၩ, ဆၧဖိၪဆၧဎါ အဆၧလဆံၫ့ဘၪ မွဲဂ့ၩ, ဆၧဘၪၥၭလိၪ လၧအလဆံၫ့ဘၪ မွဲဂ့ၩ, ၦလၧအထိၭ ဆၧလဆံၫ့ဘၪ လမံၩ့မံၩ့ နီၪ, ဒဲအၪ့ ဆၧဘၪလိၬအိၭလိၬ အဆၧလုအယၪ လၧအဘၪဆဲၫ့ ယဟိဝၩနီၪ အဝ့ၫဒၪလဂၩ မိဘၪ ဆၧဒၪ့ထ့ၬခွံၬဝ့ၫ လၧအၡၩလဆၨၩဒၪဝ့ၫ အကျၩနီၪလီၫ. 22 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 23 ချဲၩ့ထၪ့ လၧၦအံၫစရ့လၭဖိၪတၭ, စံၭ, ချီဖၫမွဲဂ့ၩ, ၥိၪမွဲဂ့ၩ, ဘ့ၪမွဲဂ့ၩ, ထီးအၪ့ အၥိၪ နးမံၩ့လဂ့ၩ, 24 တၭ ဆၧဖိၪဆၧဎါ လၧအၥံၫဒၪဆၧ အၥိၪ, ဒဲဆၧလၧဆၧဖိၪဆၧဎါ အဲၪ့ၥံၫဘၪဝ့ၫ အၥိၪနီၪ, နၥံၪ မၩ ဆၧဂူၫဂၩ အလးအ့ၪအီၪ, နၥံၪ မိမၩဘၪတၭ, အ့ၪမွဲ နၥံၪ ထီးအၪ့ လဂ့ၩ. 25 အဂဲးဘဲၫယီၩ ကယဲ ၦလၧအအၪ့ ဆၧဖိၪဆၧဎါ အၥိၪ လၧၦၡၩ လုထၪ့ လၧဆၧလုမၩ လၧမ့ၪ လၧယဟိဝၩ အဂးနီၪ, ၦလၧအအၪ့ဝ့ၫနီၪ မိဘၪ ဆၧဒၪ့ထ့ၬခွံၬဝ့ၫ လၧအၡၩလဆၨၩဒၪဝ့ၫ အကျၩလီၫ. 26 တၭ ထိၪၥံၪလံၪၥံၪ မွဲဂ့ၩ, ဆၧဖိၪဆၧဎါ မွဲဂ့ၩ, ထီးအၪ့ အၥွံၪ လၧနၥံၪအီၪအလး နးစီၪ့ နးမံၩ့လဂ့ၩ. 27 ကယဲ ၦလၧအအၪ့ ဆၧၥွံၪ လမံၩ့မံၩ့နီၪ အဝ့ၫလဂၩ မိဘၪ ဆၧဒၪ့ထ့ၬခွံၬဝ့ၫ လၧအၡၩ လဆၨၩဒၪဝ့ၫ အကျၩနီၪလီၫ. 28 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 29 ချဲၩ့ထၪ့ လၧၦအံၫစရ့လၭဖိၪတၭ, စံၭ, ၦလၧအမၩဘိၪ့ ယဟိဝၩ လၧအဆၧလုဘၪလိၬအိၭလိၬနီၪ ဘၪဂဲၫဆိၬ အဆၧမၩဘိၪ့ အဆၧလုဘၪလိၬအိၭလိၬ လၧယဟိဝၩ အအီၪ လီၫ. 30 တၭမွဲ အဘၪဂဲၫဆိၬ ဆၧလုမၩ လၧမ့ၪ လၧယဟိဝၩ အဂး လၧအစူၪဒၪဝ့ၫလီၫ. ဘၪဂဲၫဆိၬ အၥိၪ ဒဲအၥၭနၫၡါ, ဘဲၫၥိၭ အၥၭနၫၡါ မိဘၪ ဆၧဝါဝ့ၫ, ဆၧမၩဘိၪ့ဝါဝ့ၫ လၧယဟိဝၩ အမ့ၬယၫလီၫ. 31 ၦလုဆၧလဂၩနီၪ ဘၪဆူၭထၪ့ခွံၬ ဆၧအၥိၪ လၧဆၧလုလး အဖၫ့ခိၪလီၫ. အ့ၪမွဲ အၥၭနၫၡါနီၪ မိကဲၪထၪ့ စအၫရၧၫ့ ဒဲအဖိၪခွၫလဖၪ အဆၧလီၫ. 32 တၭ အခိၬထံၭခိၪ အထွ့ၪနီၪ, နၥံၪ ဘၪဖ့ၪလၫ့ဝ့ၫ လၧၦလုဆၧလဂၩနီၪ, မွဲဆၧမၩဘိၪ့ဆိၬထၪ့ ဝါဝ့ၫ ဘၪဆဲၫ့ လၧနၥံၪ အဆၧလုဘၪလိၬအိၭလိၬလီၫ. 33 ၦလၧစအၫရၧၫ့ အဖိၪခွၫၥံၪ အကျၩ လၧအမၩဘိၪ့ နၥံၪ အဆၧမၩဘၪလိၬ အၥွံၪ, ဒဲအၥိၪလဂၩနီၪ မိန့ဘၪ အခိၬထံၭခိၪ အထွ့ၪ လၧအဂးဒၪဝ့ၫလီၫ. 34 အဂဲးဘဲၫယီၩ, ၥၭနၫၡါ အဆၧဝါဝ့ၫ ဒဲခိၬထံၭခိၪ အဆၧဆိၬထၪ့ဝါဝ့ၫနီၪ ယမၩန့ လၧၦအံၫစရ့လၭဖိၪ လၧဆၧလုဘၪလိၬအိၭလိၬ အဖၧၩ့တၭ, ယဖ့ၪလၫ့ဝ့ၫ လၧၦလုဆၧ စအၫရၧၫ့, ဒဲအဖိၪခွၫၥံၪ လၧဆၧအထူၫအရူၫ အဆိၩအကၠၪ လၧၦအံၫစရ့လၭဖိၪ အကျၩလီၫ. 35 တၭ အနီၪမွဲ စအၫရၧၫ့ အဆၧ ဘၪဆဲၫ့ လၧအဒိၭဂုၪအၥၭ, ဒဲအဖိၪခွၫလဖၪ အဆၧဒိၭဂုၪအၥၭ လၧဆၧလု ၦမၩ လၧမ့ၪ အကျၩ လၧယဟိဝၩ အဂး, လၧမုနံၩ လၧအအီၪက့ၪဝ့ၫ လၧအမိမၩ ၦလုဆၧ အဆၧမၩ လၧယဟိဝၩ အဂးလီၫ. 36 မုနံၩ လၧအဒိၭဂုၪဝ့ၫနီၪ ယဟိဝၩ မၪလူၬဝ့ၫ လၧၦအံၫစရ့လၭဖိၪ ဘၪဖ့ၪလၫ့ဝ့ၫလီၫ. မွဲဆၧအထူၫအရူၫ လၧအဆၨၩအဆၬ အဆိၩအကၠၪ လဆိၩဘၪလဆိၩလီၫ. 37 အနီၪမွဲ ၁နိၫ ဘၪဆဲၫ့ လၧဆၧလုမ့ၪ, ဒဲဆၧမၩဘိၪ့ကိၪမုၬ, ဒဲဆၧလုဆၧဒဲၩဘၭ, ဒဲဆၧလုမၪဘၪဆၧ အဂး, ဒဲအီၪက့ၪဆံၫ့ဎံၪဆၧလဖၪ အဂး, 38 ဒဲအဆၧလုဘၪလိၬအိၭလိၬ အဂး လၧယဟိဝၩ မၪလူၬ စမိစ့ၭ လၧခိၪလီၩ့ စဲနၫ အလီၩ့, မုလနံၩ လၧအမၪလူၬ ၦအံၫစရ့လၭဖိၪ လၧအဘၪမၩဘိၪ့ ယဟိဝၩ လၧအဆၧမၩဘိၪ့ လၧမံၩ့လၬကျၩ လၧစဲနၫနီၪလီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 မၩန့ စအၫရၧၫ့ ဒဲအဖိၪခွၫလဖၪ လၧအၥိၭ, ဒဲဆၧအကီၩ့အၥိၭ, ဒဲၥိၪဂုၪဆၧ, ဒဲချီဖၫ လၧဆၧလုဆၧဒဲၩဘၭ အဂး လဒုၩ, ဒဲၥိၪဖၫ နံၫဒုၩ, ဒဲဒၩ့ လဖျိၪ့ အီၪလၧကိၪ လအီၪဘၪလၧမံၪ, 3 တၭ ဒုၭအီၪကိၩ့အီၪကီၪ့ ဆၧအီၪကီၪ့ ထီးအလူၬ လၧဆၧအီၪကီၪ့ အတဲၩဆံၫ့ဎံၪ အတရၫ့ထံၭနီၪ ဆံၭ, 4 စမိစ့ၭ မၩ ဘဲၫယဟိဝၩ မၪလူၬဝ့ၫ အၥိၭနီၪတၭ, ဆၧအီၪကီၪ့နီၪ အီၪကိၩ့အီၪကီၪ့ ထီးဆၧအီၪကီၪ့ အတဲၩဆံၫ့ဎံၪ အတရၫ့ထံၭနီၪလီၫ. 5 တၭ စမိစ့ၭ စံၭ ဆၧအီၪကီၪ့နီၪ, ဆၧလၧယဟိဝၩ မၪလူၬ လၧပဘၪမၩနီၪ, မွဲ အယီၩ, 6 စမိစ့ၭ မၩန့ စအၫရၧၫ့ ဒဲအဖိၪခွၫလဖၪတၭ, ၥူၫဝၭဆံၫ့ဝ့ၫ လၧထံၫလီၫ. 7 ဒုၭၥိၭဝ့ၫ အဆဲၫ့ ဒဲခဲးထူၬ အယးဒံၩ့ လၧခၧၩ့ယး, ဒဲဒုၭၥိၭဝ့ၫ ဆဲၫ့ဖၭထီၫ, ဒဲအီၪက့ၪ အ့ဖိၭ လၧအလီၩ့တၭ, ခဲးထူၬဝ့ၫ လၧအ့ဖိၭ အခၧၩ့ယး ကံၪကဲၩ့တၭ, မၩထၬ အ့ဖိၭ လၧအဝ့ၫ, 8 အီၪက့ၪ ဆၧၥၭနၫပဒၩ့ လၧအၥၭနၫၡါတၭ, အီၪက့ၪ ယုရံၫ့ ဒဲၥုၪ့မံၫ့ လၧၥၭနၫပဒၩ့ အဖၧၩ့, 9 ဒုၭခဲးဝ့ၫ အခိၪခဲးတၭ အီၪက့ၪ ဆၧပၪပဲၪထီၫ့ လၧခိၪခဲး အမ့ၬယၫ, ၁ရဖူၩဆံၫ့ဎံၪနီၪ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 10 စမိစ့ၭ မၩန့ ၥိၪဂုၪဆၧတၭ, ဂုၪ တဲၩဆံၫ့ဎံၪ, ဒဲကယဲ ဆၧအီၪလၧအဖၧၩ့တၭ မၩဆံၫ့ဎံၪဝ့ၫလီၫ. 11 ဎွံၪဝ့ၫ လၧဆၧလုလး အဖၫ့ခိၪ နွ့ၫဖၧၫ့တၭ, ဂုၪ ဆၧလုလး ဒဲအဆၧဖိၪဆၧလံၩ ထီးအလူၬ အံၪ့ဒိၫ့ ဒဲအခၪ့, ဘဲၫၥိၭ အမိမၩဆံၫ့ဎံၪဝ့ၫလီၫ. 12 ဂါလၩ့ ၥိၪဂုၪဆၧ လၧစအၫရၧၫ့ အခိၪ တၭ, ဂုၪဝ့ၫ ဘဲၫၥိၭ အမိမၩဆံၫ့ဎံၪဝ့ၫလီၫ. 13 စမိစ့ၭ ဒုၭဂဲၫ စအၫရၧၫ့ အဖိၪခွၫလဖၪတၭ, ဒုၭၥိၭဝ့ၫ လၧဆဲၫ့ ဒဲခဲးထူၬ အယးဒံၩ့ လၧခၧၩ့ယးတၭ, ဖုၪ့ အခိၪ လၧခိၪဖုၪ့ ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 14 အဝ့ၫဒၪ ဂဲၫဆိၬ ချီဖၫ လၧဆၧလုဆၧဒဲၩဘၭ အဂး လဒုၩတၭ, စအၫရၧၫ့ ဒဲအဖိၪခွၫလဖၪနီၪ အီၪက့ၪ အစူၪ လၧချီဖၫ အခိၪ လၧအဆၧလုဆၧဒဲၩဘၭ အဂးလီၫ. 15 မၩၥံၫဝ့ၫတၭ, စမိစ့ၭ မၩန့ အၥွံၪ လၧအစူၪနိၩ့တၭ, အီၪက့ၪဝ့ၫ လၧဆၧလုလး အနိၩ့လဖၪ အလီၩ့ ဝၬဖီၩ့ဝ့ၫတၭ, မၩဆံၫ့ထၪ့ ဆၧလုလးတၭ, ဂါလၩ့ ဆၧၥွံၪ လၧဆၧလုလး အခၪ့ထံၭတၭ, မၩဆံၫ့ဎံၪဝ့ၫ ဘဲၫၥိၭ အမိမၩဖီၩ့မၩဖျ့ၭဆၧ လၧအဖၫ့ခိၪလီၫ. 16 တၭ အဝ့ၫ မၩန့ ဆၧၥိၪ လၧအဖိၭဘံၭ အဎွံၬ ထီးအလူၬ, ဒဲဒံၩ အီၪလၧအၥုၪ့ အဖၫ့ခိၪ ဒဲအလ့ နံၫဖျိၪ့ ဒဲအၥိၪတၭ, စမိစ့ၭ ဆူၭခဲၩခွံၬဝ့ၫ လၧဆၧလုလး အဖၫ့ခိၪလီၫ. 17 အ့ၪမွဲ ချီဖၫ ဒဲအဖံၭ, ဒဲအယၪ, ဒဲအအ့ၪနီၪ ဆူၭထၪ့ခွံၬဝ့ၫ လၧမ့ၪ လၧၦၥုၪ့တဲၩအလး လၧခီၫ့လခီၫ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 18 အဝ့ၫဒၪ ဂဲၫဆိၬ ၥိၫဖၫ လဒုၩ လၧဆၧလုမ့ၪ အဂးတၭ, စအၫရၧၫ့, ဒဲအဖိၪခွၫလဖၪနီၪ အီၪက့ၪ အစူၪ လၧၥိၪဖၫ လဒုၩ အခိၪလီၫ. 19 ဆၧမၩၥံၫဝ့ၫတၭ, စမိစ့ၭ ဎွံၪ အၥွံၪ လၧဆၧလုလး အလီၩ့ ဝၬဖီၩ့ဝ့ၫလီၫ. 20 ဒၪ့ထ့ၬ ၥိၪဖၫ လကုၭ လကုၭတၭ, စမိစ့ၭ ဆူၭထၪ့ခွံၬ အခိၪ, ဒဲအကုၭလဖၪ, ဒဲအၥိၪလီၫ. 21 အဝ့ၫဒၪ ၥူၫဝၭ အဎွံၬ ဒဲအခၪ့ လၧထံၫ တၭ, စမိစ့ၭ ဆူၭထၪ့ခွံၬ ၥိၪဖၫ ထၧၫ့ဒုၩယၫ လၧဆၧလုလး အလီၩ့လီၫ. မွဲဆၧလုမ့ၪ လၧဆၧနၧၫ့မၧၫ့မုၬ အဂး, ဆၧလုမၩ လၧမ့ၪ လၧယဟိဝၩ အဂး, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 22 အဝ့ၫဒၪ ဂဲၫဆိၬ ၥိၪဖၫ အဂူၫဂၩ လဒုၩ, ၥိၪဖၫ လၧအဘၪ ဆၧအီၪက့ၪဆံၫ့ဎံၪဝ့ၫနီၪတၭ, စအၫရၧၫ့ ဒဲအဖိၪခွၫလဖၪ အီၪက့ၪ အစူၪ လၧၥိၪဖၫနီၪ အခိၪ, 23 မၩၥံၫဝ့ၫ တၭ, စမိစ့ၭ မၩန့ အၥွံၪတၭ, အီၪက့ၪ လၧစအၫရၧၫ့ အနါကျူၩခိၪ အထွ့ၪ အဖၫ့ခိၪ, ဒဲလၧအစူၪမု အထွ့ၪ အဖၫ့ခိၪ, ဒဲလၧအခၪ့မု အထွ့ၪ အဖၫ့ခိၪလီၫ. 24 ဒုၭဂဲၫ စအၫရၧၫ့ အဖိၪခွၫလဖၪတၭ, အီၪက့ၪ ဆၧၥွံၪ လၧအနါကျူၩခိၪ အထွ့ၪ အဖၫ့ခိၪ, ဒဲလၧအစူၪမု အထွ့ၪ အဖၫ့ခိၪ, ဒဲလၧအခၪ့မု အထွ့ၪ အဖၫ့ခိၪလီၫ. တၭ စမိစ့ၭ ဎွံၪ ဆၧၥွံၪ လၧဆၧလုလး အဖၫ့ခိၪ ဝၬဖီၩ့ဝ့ၫလီၫ. 25 တၭ မၩန့ ဆၧၥိၪ, ဒဲအမ့, ဒဲအၥိၪ လၧအဖိၭဘံၭ အဎွံၬ ထီးအလူၬ, ဒဲဒံၩ အီၪလၧအၥုၪ့ အဖၫ့ခိၪ, ဒဲအလ့ နံၫဖျိၪ့, ဒဲအၥိၪ, ဒဲအခိၬထံၭခိၪ အထွ့ၪ, 26 တၭ လၧဒၩ့ဖၧၩ့ အီၪလၧကိၪ လအီၪဘၪလၧမံၪ လၧအအီၪ လၧယဟိဝၩ အမ့ၬယၫနီၪ, မၩန့ထၪ့ဝ့ၫ ကိၪ လအီၪဘၪလၧမံၪ လဘံၪ့, ဒဲကိၪ လၧၥိၪလဘံၪ့, ဒဲကိၪဘၧၩ့ဖျၪဒၪ လဘံၪ့တၭ, အီၪက့ၪဝ့ၫ လၧၥိၪ အဖၫ့ခိၪ, ဒဲလၧခိၬထံၭခိၪ အထွ့ၪ အဖၫ့ခိၪ, 27 တၭ အီၪက့ၪ ဆၧထီးအလူၬ လၧစအၫရၧၫ့ အစူၪဖၧၩ့, ဒဲလၧအဖိၪခွၫလဖၪ အစူၪဖၧၩ့တၭ, ဝါဝ့ၫ လၧဆၧမၩဘိၪ့ဝါဝ့ၫ လၧယဟိဝၩ အမ့ၬယၫလီၫ. 28 စမိစ့ၭ မၩန့ဝ့ၫ လၧအဝ့ၫၥံၪ အစူၪဖၧၩ့, တၭ ဆူၭထၪ့ခွံၬဝ့ၫ လၧဆၧလုမ့ၪ အလီၩ့ လၧဆၧလုလး အဖၫ့ခိၪတၭ, မွဲဆၧအီၪက့ၪဆံၫ့ဎံၪဝ့ၫ လၧဆၧနၧၫ့မၧၫ့မုၬ အဂးတၭ; မွဲဆၧလုမၩ လၧမ့ၪ လၧယဟိဝၩ အဂးလီၫ. 29 စမိစ့ၭ မၩန့ အၥၭနၫၡါတၭ, ဝါဝ့ၫ လၧဆၧမၩဘိၪ့ဝါဝ့ၫ လၧယဟိဝၩ အမ့ၬယၫ, ဆၧဘၪဆဲၫ့ လၧၥိၪဖၫ လၧအဘၪ ဆၧအီၪက့ၪဆံၫ့ဎံၪဝ့ၫနီၪ, မွဲလၧစမိစ့ၭ အဂး ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 30 စမိစ့ၭ မၩန့ ၥိၪဂုၪဆၧ, ဒဲဆၧၥွံၪ အီၪလၧဆၧလုလး အဖၫ့ခိၪတၭ, ဎွံၪဝ့ၫ လၧစအၫရၧၫ့ အလီၩ့ ဒဲလၧအကီၩ့အၥိၭ အလီၩ့, ဒဲလၧအဖိၪခွၫလဖၪ အလီၩ့, ဒဲလၧအဖိၪခွၫလဖၪ လၧအအီၪ လၧအၥိၭ အကီၩ့အၥိၭ အလီၩ့ တၭ, မၩဆံၫ့ဎံၪ စအၫရၧၫ့, အကီၩ့အၥိၭ, ဒဲအဖိၪခွၫလဖၪ လၧအအီၪ လၧအၥိၭ, အကီၩ့အၥိၭလီၫ. 31 တၭ စမိစ့ၭ စံၭစအၫရၧၫ့ ဒဲအဖိၪခွၫၥံၪ, အၪ့ဎွံ ဆၧယၪ ထီးဆၧအီၪကီၪ့ အတဲၩဆံၫ့ဎံၪ အတရၫ့ထံၭနီၪ; အၪ့ဝ့ၫ ထီးနီၪ ဒဲကိၪ အီၪလၧဒၩ့ဖၧၩ့ ဘၪဆဲၫ့ လၧဆၧအီၪက့ၪဆံၫ့ဎံၪဝ့ၫ, ဘဲၫယမၪလူၬဆၧ အၥိၭတၭ, စံၭ, စအၫရၧၫ့ ဒဲအဖိၪခွၫလဖၪ ဘၪအၪ့ဝ့ၫဆံၭ. 32 တၭ ဆၧလၧအအီၪလၩ့ထးနီၪ ဆၧယၪ ဒဲကိၪနီၪ နၥံၪ ဘၪဆူၭထၪ့ခွံၬ လၧမ့ၪလီၫ. 33 မုနံၩလဖၪ လၧဆၧအီၪက့ၪဆံၫ့ဎံၪ နၥံၪ နွ့ၫနံၩၥံၪ လချုၭ ဎွ့ၩထၪ့ဒံၭဘၪနီၪ, နၥံၪ ထီးစဲၪ့ထၪ့ခွံၬ လၧဆၧအီၪကီၪ့ အတဲၩဆံၫ့ဎံၪ အတရၫ့နီၪ လဂ့ၩ; အဂဲးဘဲၫယီၩ နွ့ၫနံၩ အထးဖၧၩ့လဖၪနီၪ မွဲ ဆၧအီၪက့ၪဆံၫ့ဎံၪ နၥံၪလီၫ. 34 ဘဲၫဆၧမၩ လၧလနံၩယီၩ အၥိၭနီၪ ယဟိဝၩ မၪလူၬ လၧၦမိဘၪမၩ ဆၧဖီၩ့ဖျ့ၭ လၧနၥံၪ အဂးလီၫ. 35 နၥံၪ ဘၪအီၪ လၧဆၧအီၪကီၪ့ အတဲၩဆံၫ့ဎံၪ အတရၫ့ ၥံၫ့ၥံၫ့နံၩ ၥၫ့ၥၫ့နၩ နွ့ၫနံၩ အထးဖၧၩ့တၭ, ထီးန့ ယဟိဝၩ အဆၧမၪလူၬ ဘဲၫၥိၭ နၥံၪ ထီးၥံၫ လဂ့ၩ, အဂဲးဘဲၫယီၩ ဆၧမၪလူၬယၧၩ ဘဲၫနီၪလီၫ. 36 တၭ စအၫရၧၫ့ ဒဲအဖိၪခွၫလဖၪ မၩ ကယဲ ဆၧလၧယဟိဝၩ မၪလူၬဝ့ၫ လၧစမိစ့ၭ အစူၪဖၧၩ့လီၫ. 

၃ မိစ့ၭ Leviticus 9 

1 တၭ ဎိၭနံၩလနံၩနီၪ ဆၧမၩအၥၭ လၧစမိစ့ၭ ကိၭန့ စအၫရၧၫ့ ဒဲအဖိၪခွၫလဖၪ, ဒဲၦအံၫစရ့လၭဖိၪ အၥုၪ့က့ၭအၥၭၡါလဖၪလီၫ. 2 တၭ စံၭစအၫရၧၫ့ မၩန့ ချီဖိၪ လဒုၩ လၧဆၧလုဆၧဒဲၩဘၭ အဂး, ၥိၪဖၫ အလၧၫ့အဎွ့ၩ လဒုၩ လၧဆၧလုမ့ၪ အဂးတၭ, လုထၪ့ လၧယဟိဝၩ အမ့ၬယၫဆံၭ. 3 နဘၪချဲၩ့ဆၧ လၧၦအံၫစရ့လၭဖိၪ တၭ, စံၭ, မၩန့ ဘ့ၪဖိၪ လၧဆၧလုဆၧဒဲၩဘၭ အဂး, ဒဲချီဖိၪ, ဒဲၥိၪဖိၪ အလၧၫ့အဎွ့ၩ, ဆၧလနံၪ့ဖိၪ လၧဆၧလုမ့ၪ အဂး, 4 ဒဲချီ လဒုၩ, ဒဲၥိၪဖၫ လဒုၩ လၧဆၧလုဘၪလိၬအိၭလိၬ အဂး, အီၪလၧဆၧမၩဘိၪ့ကိၪမုၬ လဲၩဎုၬလၧၥိၪ, ဘဲၫၥိၭ နၥံၪ မိလုထၪ့ဝ့ၫ လၧယဟိဝၩ အမ့ၬယၫ ဆံၭ. အဂဲးဘဲၫယီၩ ဆၧလၧမုလနံၩယီၩ ယဟိဝၩ မိဆၧအီၪဖျီၪထၪ့ လၧနၥံၪ အမ့ၬယၫလီၫ. 5 ဆၧလၧစမိစ့ၭ မၪလူၬဝ့ၫနီၪ အဝ့ၫၥံၪ ဂဲၫဆိၬ လၧဆၧအီၪကီၪ့ အတဲၩဆံၫ့ဎံၪ အမ့ၬယၫတၭ, ကယဲ ၦအီၪကီၪ့ဖိၪ ၥုၭဘူၭအၥၭတၭ ဆၧၫ့ထုၪ့ လၧယဟိဝၩ အမ့ၬယၫ လီၫ. 6 တၭ စမိစ့ၭ စံၭအဝ့ၫဒၪ, အယီၩမွဲ ဆၧလၧယဟိဝၩ မၪလူၬ နၥံၪ ဘၪမၩတၭ, ယဟိဝၩ အလၩအဖၩ့ မိဆၧအီၪဖျီၪထၪ့ လၧနၥံၪ အမ့ၬယၫလီၫ. 7 စမိစ့ၭ စံၭစအၫရၧၫ့, လ့ၩ လၧဆၧလုလး အအီၪ တၭ, လုထၪ့ နဆၧလုဆၧဒဲၩဘၭ, ဒဲနဆၧလုမ့ၪ, ဒဲမၩ ဆၧဖီၩ့ဖျ့ၭ လၧနဂးဒၪနဝ့ၫ, ဒဲလၧၦခမျၧး အဂး, ဒဲလုထၪ့ ၦခမျၧး အဆၧတၭ, မၩ ဆၧဖီၩ့ဖျ့ၭ လၧအဝ့ၫၥံၪ အဂး, ဘဲၫယဟိဝၩ မၪလူၬဝ့ၫ အၥိၭနီၪဆံၭ. 8 မၩအၥၭဘဲၫနီၪတၭ စအၫရၧၫ့ လ့ၩ လၧဆၧလုလး အအီၪတၭ, မၩၥံၫ ဆၧလုဆၧဒဲၩဘၭ အချီဖိၪ လၧအဂးဒၪဝ့ၫလီၫ. 9 တၭ စအၫရၧၫ့ အဖိၪခွၫလဖၪ ဂဲၫဆိၬ ဆၧၥွံၪ လၧအအီၪတၭ, အဝ့ၫဒၪ ဘၧၩ့လၩ့ အစူၪနိၩ့ လၧဆၧၥွံၪဖၧၩ့တၭ, အီၪက့ၪဝ့ၫ လၧဆၧလုလး အနိၩ့လဖၪ အလီၩ့လီၫ. တၭ ဂါလၩ့ခွံၬ အၥွံၪနီၪ လၧဆၧလုလး အခၪ့ထံၭလီၫ. 10 အ့ၪမွဲ ဆၧလုဆၧဒဲၩဘၭ အဆၧၥိၪ, ဒဲအလ့လဖၪ, ဒဲဒံၩ အီၪလၧအၥုၪ့ အဖၫ့ခိၪနီၪ ဆူၭခဲၩခွံၬဝ့ၫ လၧဆၧလုလး အဖၫ့ခိၪ, ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 11 တၭ အယၪ, ဒဲအဖံၭနီၪ ဆူၭထၪ့ခွံၬဝ့ၫ လၧမ့ၪ လၧၦၥုၪ့တဲၩအလး လၧခီၫ့လခီၫလီၫ. 12 မၩၥံၫ ဆၧလုမ့ၪတၭ, စအၫရၧၫ့ အဖိၪခွၫလဖၪ ဖ့ၪလၫ့ အၥွံၪတၭ, အဝ့ၫဒၪ ဎွံၪဝ့ၫ လၧဆၧလုလး အဖၫ့ခိၪ ဝၬဖီၩ့ဝ့ၫလီၫ. 13 အဝ့ၫၥံၪ ဖ့ၪလၫ့ ဆၧလုမ့ၪ, ဒဲအကုၭလဖၪ, ဒဲအခိၪတၭ, အဝ့ၫဒၪ ဆူၭထၪ့ဝ့ၫ လၧဆၧလုလး အဖၫ့ခိၪလီၫ. 14 ၥူၫဝၭဆံၫ့ခွံၬ အဎွံၬ ဒဲအခၪ့တၭ, ဆူၭခဲၩခွံၬဝ့ၫ လၧဆၧလုမ့ၪအလး အဖၫ့ခိၪလီၫ. 15 အဝ့ၫဒၪ ဂဲၫဆိၬ ၦခမျၧး အဆၧလုတၭ, မၩန့ ဘ့ၪ လၧအမွဲ ဆၧလုဆၧဒဲၩဘၭ လၧၦခမျၧး အဂးတၭ, မၩၥံၫဝ့ၫ တၭ လုထၪ့ဝ့ၫ လၧဆၧဒဲၩဘၭ အဂး, ဘဲၫဆၧအခၪ့ထံၭ အၥိၭနီၪလီၫ. 16 အဝ့ၫဒၪ ဂဲၫဆိၬ ဆၧလုမ့ၪတၭ, လုထၪ့ဝ့ၫ ဘဲၫဆၧစ့ၩရၫ့ အၥိၭနီၪလီၫ. 17 အဝ့ၫဒၪ ဂဲၫဆိၬ ဆၧမၩဘိၪ့ကိၪမုၬတၭ မၩန့ထၪ့ လစူၪ လၧအဖၧၩ့တၭ, ဆူၭထၪ့ခွံၬဝ့ၫ လၧဆၧလုလး အဖၫ့ခိၪ လၧဆၧလုမ့ၪ လၧဂီၩအဆၧလုမ့ၪ အနဲၩ့ထံၭနီၪလီၫ. 18 အဝ့ၫဒၪ မၩၥံၫ ချီဖၫ လဒုၩဆ့, ဒဲၥိၪဖၫ လဒုၩ, ဆၧဘၪလိၬအိၭလိၬ အဆၧလု လၧအမွဲ လၧၦခမျၧး အဂးလီၫ. တၭ စအၫရၧၫ့ အဖိၪခွၫလဖၪ ဖ့ၪလၫ့ အဝ့ၫ ဆၧၥွံၪနီၪတၭ, အဝ့ၫဒၪ ဎွံၪဝ့ၫ လၧဆၧလုလး အဖၫ့ခိၪ ဝၬဖီၩ့ဝ့ၫ, 19 ဒဲချီဖၫ ဒဲၥိၪဖၫ အၥိၪ, ဒဲအမ့, ဒဲဆၧအီၪ လၧအဎွံၬ အဖၫ့ခိၪ, ဒဲအလ့လဖၪ, ဒဲဒံၩ အီၪလၧအၥုၪ့ အဖၫ့ခိၪလီၫ. 20 အဝ့ၫၥံၪ အီၪက့ၪ အၥိၪ လၧအၥၭနၫၡါ အဖၫ့ခိၪတၭ, ဆူၭထၪ့ခွံၬ ဆၧၥိၪ လၧဆၧလုလး အလီၩ့လီၫ. 21 တၭ အၥၭနၫၡါ, ဒဲအခိၬထံၭခိၪ အထွ့ၪနီၪ စအၫရၧၫ့ ဝါဝ့ၫ လၧဆၧလုဝါဝ့ၫ လၧယဟိဝၩ အမ့ၬယၫ ဘဲၫစမိစ့ၭ မၪလူၬဝ့ၫ အၥိၭနီၪလီၫ. 22 စအၫရၧၫ့ ယူၬထၪ့ အစူၪ လၧၦခမျၧး အအီၪတၭ, ဆိၪဂ့ၩဝ့ၫတၭ, ဂဲၫလၩ့ဝ့ၫ လၧအလုထၪ့ ဆၧလုဆၧဒဲၩဘၭ, ဒဲဆၧလုမ့ၪ, ဒဲဆၧလုဘၪလိၬအိၭလိၬလဖၪ အလးနီၪလီၫ. 23 စမိစ့ၭ ဒဲစအၫရၧၫ့ လ့ၩနုၬ လၧဆၧအီၪကီၪ့ အတဲၩဆံၫ့ဎံၪ အဖၧၩ့တၭ, ဂဲၫထဲၩ့ထၪ့ လၧခီၫ့ တၭ, ဆိၪဂ့ၩ ၦခမျၧးတၭ, ယဟိဝၩ အလၩအဖၩ့ အီၪထၪ့ လၧၦခမျၧး ထီးအလူၬ အမ့ၬယၫလီၫ. 24 မ့ၪ ဂဲၫလၩ့ဝ့ၫ လၧယဟိဝၩ အမ့ၬယၫနီၪတၭ, အၪ့ခွံၬ ဆၧလုမ့ၪ, ဒဲဆၧၥိၪ လၧဆၧလုလး အဖၫ့ခိၪလီၫ. တၭ ၦခမျၧး ဒၪဘၪဝ့ၫတၭ, ကိၭၡၭထၪ့ ဒဲထွံၩလၩ့ဝ့ၫ လၧအမ့ၬလီၩ့ လီၫ. 

၃ မိစ့ၭ Leviticus 10 

1 တၭ စအၫရၧၫ့ အဖိၪခွၫ စနၫဒၭ, ဒဲစအဘဲဟုၫ မၩန့ ဖၧၩ့မ့ၪ ဂၩဖျိၪ့ ဂၩဖျိၪ့ အီၪက့ၪမ့ၪ လၧအဖၧၩ့တၭ, အီၪက့ၪ ဆၧနၧၫ့မၧၫ့ဆူၭခဲၩ လၧအဖၫ့ခိၪတၭ, မၩဘိၪ့ ယဟိဝၩ လၧမ့ၪလၩ့မဲၩဒၪဆၧ လၧဆၧလမၪလူၬဘၪဝ့ၫ တၭ, 2 မ့ၪ ဂဲၫလၩ့ လၧယဟိဝၩ အအီၪတၭ, အၪ့ခွံၬ အဝ့ၫၥံၪတၭ, ၥံၫဝ့ၫ လၧယဟိဝၩ အမ့ၬယၫလီၫ. 3 ထီးနီၪလဖၧၫ့ စမိစ့ၭ စံၭစအၫရၧၫ့, အယီၩမွဲ ဆၧလၧယဟိဝၩ မၪလူၬဆၧတၭ, စံၭဝ့ၫ, ယမိဒိၭ ဆၧအီၪက့ၪဆံၫ့ဎံၪ ယၧၩ လၧၦလၧအၥုၭဘူၭအၥၭ လၧယအီၪ, ဒဲလၧကယဲ ၦခမျၧး အမ့ၬယၫနီၪ ယမိဒိၭ ဆၧမၩလၩဖၩ့ယၧၩ လီၫ. တၭ စအၫရၧၫ့ အီၪလၩ့မါပံၭလီၫ. 4 တၭ စမိစ့ၭ ကိၭန့ စအၫရၧၫ့ အမၩ့ စအၧၭဇအ့လၭ အဖိၪခွၫ စမၡၫလၭ, ဒဲစအ့လဇၫဖၫ့တၭ, စံၭဝ့ၫ, ဂဲၫစိၩဘီၪ, ဆိၬခွံၬ နၥံၪအထၧၫ့ဖုဝဲ လၧဆၧအလးဆံၫ့ဎံၪ အမ့ၬယၫ လၧၦၥုၪ့တဲၩအလး လၧခီၫ့နီၪဆံၭ. 5 တၭ အဝ့ၫၥံၪ ၥုၭဘူၭ အၥၭတၭ, ဆိၬထၪ့ခွံၬ အဝ့ၫၥံၪ အီၪလၧအဆဲၫ့, လၧၦၥုၪ့တဲၩအလး လၧခီၫ့, ဘဲၫစမိစ့ၭ စံၭဝ့ၫ အၥိၭနီၪလီၫ. 6 တၭ စမိစ့ၭ စံၭစအၫရၧၫ့ ဒဲအဖိၪခွၫၥံၪ, စအံၫလအ့ဇၫ, ဒဲစအံ၁မၫ, ထီးမၩအီၪဘိၪ့ နၥံၪအခိၪ လဂ့ၩ, ထီးၡၫ့ နၥံၪအဆဲၫ့ လဂ့ၩ, မွဲဘဲၫၥိၭ နၥံၪ ထီးၥံၫ လဂ့ၩတၭ, ဘဲၫၥိၭ ၦခမျၧး ထီးဘၪ ဆၧၥၭထၪ့ဝ့ၫ လဂ့ၩတၭ; အ့ၪမွဲ နၥံၪအထၧၫ့ဖုဝဲ ၦအံၫစရ့လၭဖိၪ ထၧၫ့ဂံၪ့ယၫ ဂၪ့ဆၧ ယၧၩ့ဆၧ လၧမ့ၪ လၧယဟိဝၩ ဆူၭခဲၩဝ့ၫ အကၠီၩ့နီၪ ဆံၭ. 7 တၭ ဘဲၫၥိၭ နၥံၪ ထီးၥံၫ လဂ့ၩတၭ, စဲၪ့ထၪ့ လၧဆၧအီၪကီၪ့ အတဲၩဆံၫ့ဎံၪ အတရၫ့နီၪ လဂ့ၩ; အဂဲးဘဲၫယီၩ ယဟိဝၩအၥိၪဂုၪဆၧ အီၪဝ့ၫ လၧနၥံၪအလီၩ့ လီၫ. တၭ အဝ့ၫၥံၪ မၩဝ့ၫ ဘဲၫစမိစ့ၭ အဆၧချဲၩ့ အၥိၭနီၪလီၫ. 8 [၁နိၫလဖၪ လၧၦလုဆၧလဖၪ အဂး.] ယဟိဝၩ ချဲၩ့ဆၧ လၧစအၫရၧၫ့တၭ, စံၭဝ့ၫဒၪ, 9 ဘဲၫၥိၭ နၥံၪ ထီးၥံၫ လဂ့ၩတၭ, ထီးနၥံၪ လ့ၩနုၬ လၧဆၧအီၪကီၪ့ အတဲၩဆံၫ့ဎံၪ အဖၧၩ့နီၪ, စဘံၭထံၫ မွဲဂ့ၩ, ၥံၭထံၫဂၬထံၫ မွဲဂ့ၩ, နဝ့ၫဒၪ ဒဲနဖိၪခွၫလဖၪနီၪ ထီးအီၩ လဂ့ၩ, မွဲဆၧအထူၫအရူၫ အဆိၩအကၠၪ ထီၩ့လၩ့ လၧနၥံၪအဆၨၩအဆၬ လဆိၩဘၪလဆိၩလီၫ. 10 တၭမွဲ ဘဲၫၥိၭ နၥံၪ မိအၪ့နၩ့ဖၭ ဆၧဆံၫ့ဎံၪ, ဒဲဆၧလဆံၫ့ဎံၪဘၪ အဆၧၫ့, ဒဲဆၧအဆံၫ့, ဒဲဆၧလဆံၫ့ဘၪ အဆၧၫ့, 11 ဒဲဘဲၫၥိၭ နၥံၪ မိၥီၪ့လိၪ ၦအံၫစရ့လၭဖိၪ လၧကယဲ ဆၧမၪလူၬ လၧယဟိဝၩ လီၩဘၪဝ့ၫ လၧစမိစ့ၭ အစူၪဖၧၩ့နီၪ ဆ့လီၫ. 12 တၭ စမိစ့ၭ စံၭစအၫရၧၫ့ ဒဲအဖိၪခွၫလဖၪ လၧအအီၪလၩ့ထး, စအံၫလအ့ဇၫ, ဒဲစအံ၁မၫ, မၩန့ ဆၧမၩဘိၪ့ကိၪမုၬ လၧအအီၪလၩ့ထး, ယဟိဝၩ အဆၧလုမၩ လၧမ့ၪနီၪတၭ, လၧမံၪလအီၪဘၪ အၪ့ဝ့ၫ လၧဆၧလုလး အနဲၩ့ထံၭနီၪဆံၭ. အဂဲးဘဲၫယီၩ မွဲဆၧဆံၫ့ဎံၪထုၬလီၫ. 13 တၭ နၥံၪ ဘၪအၪ့ဝ့ၫ လၧအလးဆံၫ့ဎံၪဖၧၩ့လီၫ. အဂဲးဘဲၫယီၩ မွဲနဂး ဒဲနဖိၪခွၫလဖၪ အဂး လၧဆၧလုၦမၩ လၧမ့ၪ လၧယဟိဝၩ အဂး အဖၧၩ့လီၫ. အဂဲးဘဲၫယီၩ ဆၧမၩလူၬယၧၩ ဘဲၫနီၪလီၫ. 14 တၭ ၥၭနၫၡါဝါဝ့ၫ, ဒဲခိၬထံၭခိၪ အဆိၬထၪ့ဝါဝ့ၫနီၪ နၥံၪ ဘၪအၪ့ လၧဆၧအလးဆံၫ့, နဝ့ၫဒၪ ဒဲနဖိၪခွၫၥံၪ, ဒဲနဖိၪမုၪၥံၪ အီၪလၧနၥိၭ လီၫ. အဂဲးဘဲၫယီၩ မွဲလၧနဂး ဒဲနဖိၪခွၫၥံၪ အဂး လၧဆၧဖ့ၪလၫ့ ၦအံၫစရ့လၭဖိၪ အဆၧလုဘၪလိၬအိၭလိၬ အကျၩလီၫ. 15 ခိၬထံၭခိၪ အဆိၬထၪ့ဝါဝ့ၫ, ဒဲၥၭနၫၡါ အဆၧဝါဝ့ၫနီၪ ၦဘၪဂဲၫဆိၬ ဒဲဆၧလုမ့ၪ လၧဆၧၥိၪ, ဘဲၫၥိၭ အမိဝါဝ့ၫ လၧဆၧမၩဘိၪ့ဝါဝ့ၫ လၧယဟိဝၩ အမ့ၬယၫလီၫ. တၭ မိကဲၪထၪ့ နဆၧ ဒဲနဖိၪခွၫၥံၪ လၧအအီၪ လၧနၥိၭ အဆၧ လီၫ. မွဲဆၧအထူၫအရူၫ အဆိၩအကၠၪ ဘဲၫယဟိဝၩ မၪလူၬဝ့ၫ အၥိၭနီၪလီၫ. 16 စမိစ့ၭ အၪ့ဎၬ တၡါ ဆၧလုဆၧဒဲၩဘၭ အဘ့ၪ လဒုၩ တၭ, ယိခွါ, မ့ၪအၪ့ခွံၬယူၭတၭ အၥၭထၪ့ဘၪ စအၫရၧၫ့ အဖိၪခွၫ လၧအအီၪလၩ့ထး, စအံၫလအ့ဇၫ ဒဲစအံ၁မၫတၭ, စံၭဝ့ၫဒၪ, 17 ဆၧလုဆၧဒဲၩဘၭ, မွဲဆၧဆံၫ့ဎံၪထုၬ အကၠီၩ့တၭ, ဆၧဖ့ၪလၫ့ နၥံၪ ဘဲၫၥိၭ နၥံၪ မိဆိၬ ဆၧအီၪကီၪ့ အဆၧဒဲၩဘၭ, ဒဲမၩ ဆၧဖီၩ့ဖျ့ၭ လၧအဝ့ၫၥံၪ အဂး လၧယဟိဝၩ အမ့ၬယၫနီၪ, မွဲဘၪနီၫ လၧနၥံၪ လအၪ့ဘၪ လၧလးဆံၫ့ဎံၪ အဖၧၩ့နီၪလဲၪ. 18 ယိခွါ, ၦၡၩ ဂဲၫဆိၬဘၪ အၥွံၪ လၧဆၧအလးဆံၫ့ဎံၪ အဖၧၩ့အ့ၬ. နၥံၪ ဂ့ၩအၪ့ လၧဆၧအလးဆံၫ့ဎံၪ အဖၧၩ့, ဘဲၫယမၪလူၬဆၧ အၥိၭနီၪလီၫ. 19 စအၫရၧၫ့ စံၭစမိစ့ၭ, ယိခွါ, ဆၧလၧမုဆၫလနံၩယီၩ အဝ့ၫၥံၪ လုထၪ့ အဆၧလုဆၧဒဲၩဘၭ ဒဲဆၧလုမ့ၪ လၧယဟိဝၩ အမ့ၬယၫတၭ, ဆၧဘၪ ယၧၩ ဘဲၫဆၧနီၪလဖၪ အၥိၭတၭ, ယ အ့ၪအၪ့ဘၪ ဆၧလုဆၧဒဲၩဘၭ လၧမုဆၫလနံၩယီၩတၭ, မွဲအဂ့ၩ လၧယဟိဝၩ အမ့ၬယၫဆ့ဧၪ; 20 စမိစ့ၭ ခိၭနၪဝ့ၫတၭ, ဂ့ၩ လၧအမ့ၬယၫလီၫ. 

1 ယဟိဝၩ ချဲၩ့ဆၧ လၧစမိစ့ၭ ဒဲစအၫရၧၫ့တၭ, စံၭအဝ့ၫၥံၪ, 2 ချဲၩ့ထၪ့ လၧၦအံၫစရ့လၭဖိၪတၭ, စံၭ, အယီၩမွဲ ဆၧဖိၪဆၧဎါ လၧနၥံၪ မိအၪ့ဘၪဝ့ၫ လၧကယဲ ဆၧဖိၪဆၧဎါ လၧဂၪ့ခိၪချိၫ့ အကျၩနီၪ, 3 ကယဲ ဆၧလၧအခၪ့မံၪထ့ဖၭ ဒဲအခၪ့ထ့ဖၭ, ဒဲအဲၪ့ယဲၩ အဆၪ လၧဆၧဖိၪဆၧဎါ လမံၩ့လါလါနီၪ နၥံၪ အၪ့ဘၪ အဝ့ၫနီၪလီၫ. 4 မွဲလါနၫ့ အယီၩမွဲ ဆၧလၧအအဲၪ့ယဲၩအဆၪ မွဲဂ့ၩ, ဆၧအခၪ့မံၪထ့ဖၭ မွဲဂ့ၩ, လၧနၥံၪ အၪ့ဘၪဝ့ၫနီၪ, မွဲကလအူၭ နီၪ, အဂဲးဘဲၫယီၩ အဲၪ့ယဲၩ အဆၪ လါနၫ့တၭ, မၩထ့ဖၭ အခၪ့အ့ၬ. မွဲလဆံၫ့ဘၪ လၧနၥံၪ အဂးလီၫ. 5 ဒဲၡၫဖၫ့နီၪ ဆ့; အဂဲးဘဲၫယီၩ အဲၪ့ယဲၩအဆၪ လါနၫ့တၭ, မၩထ့ဖၭ အခၪ့အ့ၬ. အဝ့ၫနီၪ မွဲလဆံၫ့ဘၪ လၧနၥံၪ အဂးလီၫ. 6 ဒဲပဒဲၩနီၪဆ့, အဂဲးဘဲၫယီၩ အဲၪ့ယဲၩအဆၪ လါနၫ့တၭ, မၩထ့ဖၭ အခၪ့အ့ၬ. အနီၪမွဲ ဆၧလဆံၫ့ဘၪ လၧနၥံၪ အဂးလီၫ. 7 ဒဲထိၭနီၪဆ့, အဂဲးဘဲၫယီၩ မၩထ့ဖၭ အခၪ့မံၪ, ဒဲအခၪ့ထ့ဖၭ လါနၫ့တၭ, အဲၪ့ယဲၩအဆၪအ့ၬ. အနီၪ ဆံၫ့ လၧနၥံၪ အဂးအ့ၬ. 8 အယၪနီၪ ထီးအၪ့ လဂ့ၩတၭ အမိၡါနီၪ ထီးထိၭ လဂ့ၩ, မွဲလဆံၫ့ဘၪ လၧနၥံၪ အဂး လီၫ. 9 အယီၩမွဲ ဆၧလၧနၥံၪ မိအၪ့ဘၪ လၧဆၧလၧအအီၪ လၧထံၫကျၩ ထီးအလူၬ အကျၩနီၪ, ကယဲ ဆၧအီၪ လၧအဒံၭ ဒဲအဘံၪ့ လၧထံၫကျၩ လၧမၫဆမံၭ အဖၧၩ့, ဒဲလၧထံၫချိၬလဖၪ အဖၧၩ့ လမံၩ့လါလါနီၪ နၥံၪ အၪ့ဘၪဝ့ၫ လီၫ. 10 ကယဲ ဆၧလၧအဒံၭလအီၪ အဘံၪ့လအီၪဘၪ လၧမၫဆမံၭဖၧၩ့, ဒဲလၧထံၫချိၬလဖၪ အဖၧၩ့, လၧဆၧလ့ၩ ဆၧလၧထံၫကျၩ ထီးအလူၬ အကျၩ, ဒဲဆၧၥၭအီၪ လၧထံၫကျၩ ထီးအလူၬ အကျၩနီၪမွဲ ဆၧၥၭလိၪ လၧနၥံၪ အဂးလီၫ. 11 မိကဲၪထၪ့ ဆၧၥၭလိၪ လၧနၥံၪ အဂးလီၫ. နၥံၪ ထီးအၪ့ အယၪ လဂ့ၩ, နၥံၪ ဘၪၥၭလိၪ အစွၪလီၫ. 12 ကယဲ ဆၧလၧအဒံၭလအီၪ, အဘံၪ့လအီၪဘၪ လၧထံၫကျၩ လမံၩ့လါလါနီၪမွဲ ဆၧၥၭလိၪ လၧနၥံၪ အဂးလီၫ. 13 အယီၩမွဲ ဆၧလၧနၥံၪ ဘၪအီၪက့ၪ လၧဆၧၥၭလိၪ လၧထိၪ အကျၩနီၪ အၪ့ လဂ့ၩ, မွဲဆၧၥၭလိၪလီၫ. လံၬကျီၫ့ကျီၫ့, လၫ့ကထၬခၪဆီၪ့, ဒဲလံၬထံၫ, 14 လံၬယၪအုၪ, ဒဲလၫ့ကထၬ ဘဲၫအဆၨၩအၥိၭ, 15 ကယဲ ကျၭ ဘဲၫအဆၨၩအၥိၭ, 16 ဒဲထိၪကလအူၭ, ဒဲထိၪဖါ, ဒဲထိၪၡၬဎၭ, ဒဲလံၬပီတ့ ဘဲၫအဆၨၩအၥိၭ, 17 ဒဲထိၪပဂူၪ, ဒဲထိၪကံၪ မၫဆမံၭ, ဒဲထိၪဝီၩဖံၭ, 18 ဒဲကျီၩဝီၩလုၭ, ဒဲထိၪဖိၭမီၩ့, ဒဲလၫ့ကထၬဘွၩ, 19 ဒဲထိၪဖၭဒိၪဎၭစၭ, ဒဲထိၪလဲၫ့ဘွၩ ဘဲၫအဆၨၩအၥိၭ, ဒဲထိၪဆၫ့ဖၫ, ဒဲဖျၪၥံၪနီၪလီၫ. 20 ကယဲ ဆၧလၧအယူၩ, ဒဲစဲၪ့ လၧအခၪ့လံခီၫနီၪ, မိကဲၪထၪ့ ဆၧဘၪၥၭလိၪ လၧနၥံၪ အဂးလီၫ. 21 မွဲလါနၫ့ လၧကယဲ ဆၧအယူၩ ဒဲစဲၪ့ လၧအခၪ့လံခီၫလဖၪ အကျၩနီၪ နၥံၪ မိအၪ့ဘၪ ဆၧလဖၪယီၩ, ဆၧလၧအအီၪ လၧအကံၪ လၧအခၪ့ အဖၫ့ခိၪ ဘဲၫၥိၭ အမိဖုၫဝ့ၫ လၧဂၪ့ခိၪချိၫ့လီၫ. 22 လၧဆၧလဖၪနီၪ အကျၩ, နၥံၪ မိအၪ့ဘၪ ထွ့ ဘဲၫအဆၨၩအၥိၭ, ထွ့စ့လၫ ဘဲၫအဆၨၩအၥိၭ, ဒဲထွ့ဎတၭ, ဘဲၫအဆၨၩအၥိၭ, ဒဲထွ့ဎၫကၭ ဘဲၫအဆၨၩအၥိၭနီၪလီၫ. 23 တၭ ကယဲ ဆၧဂူၫဂၩ လၧအယူၩ ဒဲစဲၪ့ လၧအခၪ့ လံခီၫနီၪ မိကဲၪထၪ့ ဆၧဘၪၥၭလိၪ လၧနၥံၪ အဂး ထီးအလူၬ လီၫ. 24 နၥံၪ မိကဲၪထၪ့ ဆၧလဆံၫ့ဘၪ လၧအယီၩ အကၠီၩ့ တၭ, ကယဲ ၦလၧအထိၭဘၪ အစွၪ လဂၩလါလါနီၪ မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 25 တၭ ကယဲ ၦလၧအဆိၬအစွၪနီၪ ဘၪအၪ့ဆူၫဝၭ အကီၩ့အၥိၭ, ဒဲမိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 26 ကယဲ ဆၧဖိၪဆၧဎါ လၧအလမၩထ့ဖၭဘၪ အခၪ့မံၪ, ဒဲအခၪ့ လထ့ဖၭဘၪ, ဒဲလအဲၪ့ယဲၩဘၪ အဆၪ လမံၩ့လါလါ အစွၪနီၪ မွဲလဆံၫ့ဘၪ လၧနၥံၪ အဂးတၭ, ကယဲ ၦလၧအထိၭဘၪဝ့ၫနီၪ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 27 တၭ လၧကယဲ ဆၧဖိၪဆၧဎါ လၧအစဲၪ့ လၧအခၪ့ လံခီၫ အကျၩနီၪ, ဆၧလၧအစဲၪ့ လၧအခၪ့ယၫၥၭ လမံၩ့လါလါနီၪ, မွဲဆၧလဆံၫ့ဘၪ လၧနၥံၪအဂး လီၫ. ကယဲ ၦလၧအထိၭဘၪ အစွၪနီၪ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 28 တၭ ၦလၧအဆိၬအစွၪနီၪ ဘၪအၪ့ဆူၫဝၭ အကီၩ့အၥိၭ, တၭ မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. အဝ့ၫနီၪမွဲ ဆၧလဆံၫ့ဘၪ လၧနၥံၪ အဂးလီၫ. 29 အယီၩမွဲ အလဆံၫ့ဘၪ လၧနၥံၪအဂး လၧဆၧလၧအစွၩဝ့ၫ လၧအစွၩ လၧဂၪ့ခိၪချိၫ့လဖၪ အကျၩ, ဝံၩ, ဒဲဒၩ့လဲး, ဘဲၫအဆၨၩအၥိၭ, ဒဲတီၭတဲ, ဒဲနီၩ့ခွ့ၫထံၫ, ဒဲဖျ့ၬ, ဒဲခွံၪယဲ, ဒဲခွံၪလီၫ. 30 အနီၪမွဲ လဆံၫ့ဘၪ လၧနၥံၪ အဂး လၧကယဲ ဆၧလၧအစွၩ အကျၩလီၫ. 31 ထီးအၥံၫဝ့ၫ တၭ, ၦလၧအထိၭဘၪဝ့ၫ လဂၩလါလါနီၪ မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 32 လၧဆၧနီၪလမံၩ့မံၩ့ အ့ၪၥံၫဝ့ၫတၭ, ဆၧအ့ၪလၩ့ထ့ၬ လၧအလီၩ့ လမံၩ့လါလါနီၪ, မိကဲၪထၪ့ လၧဆၧလဆံၫ့ဘၪလီၫ. ထွ့ၫၥံၪမွဲဂ့ၩ, ဆၧအကီၩ့အၥိၭမွဲဂ့ၩ, ဆၧဖံၭမွဲဂ့ၩ, ထိၪ့မွဲဂ့ၩ, ထီးဒၪ ၦၡၩမၩဆၧ လၧအဖၧၩ့ မွဲဂ့ၩ, ၦဘၪအီၪက့ၪလၩ့ဝ့ၫ လၧထံၫကျၩတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့တၭ, မိဆံၫ့ထၪ့ထဲၩ့လီၫ. 33 တၭ ကယဲ ထွ့ၫဂၪ့ခိၪ ထီးဆၧနီၪလမံၩ့မံၩ့ လၩ့ထ့ၬ လၧအဖၧၩ့နီၪ ဆၧအီၪ လၧအဖၧၩ့ ထီးအလူၬ မိကဲၪထၪ့ ဆၧလဆံၫ့ဘၪတၭ, နၥံၪ ဘၪမၩထ့ဖၭဝ့ၫလီၫ. 34 ကယဲ ဆၧယၪ လၧၦအၪ့ဝ့ၫ, လၧထံၫနီၪ အ့ၪဘၪ လမံၩ့မံၩ့တၭ, မိကဲၪထၪ့ ဆၧလဆံၫ့ဘၪ; ဆၧအီၩ ထီးအလူၬ လၧၦအီၩဝ့ၫ လၧထွ့ၫ လဖျိၪ့ဖျိၪ့ အဖၧၩ့နီၪ မိကဲၪထၪ့ ဆၧလဆံၫ့ဘၪလီၫ. 35 တၭ ကယဲ ဆၧလၧအစွၪလၩ့ထ့ၬ လၧအလီၩ့နီၪ မိကဲၪထၪ့ ဆၧလဆံၫ့ဘၪ ထီးအလူၬလီၫ. ဖၧၩ့ဂၪ့ခိၪ ဖံၫ့ချၪ မွဲဂ့ၩ, လိးၥူၫ မွဲဂ့ၩ, မိဘၪ ဆၧမၩဂၭဂီၩ့ဝ့ၫလီၫ. မွဲဆၧလဆံၫ့ဘၪ, ဒဲမိကဲၪထၪ့ ဆၧလဆံၫ့ဘၪ လၧနၥံၪ အဂးလီၫ. 36 မွဲလါနၫ့ ထံၫထၫ့ဖျိၭ, ဒဲထံၫဖၧၩ့ လၧထံၫအီၪ အၪအၪလ့ၬနီၪ မိဆံၫ့လီၫ. အ့ၪမွဲ ဆၧလၧအထိၭဘၪ ဆၧအစွၪနီၪ မိကဲၪထၪ့ ဆၧလဆံၫ့ဘၪလီၫ. 37 ဆၧအစွၪနီၪ အ့ၪလၩ့ထ့ၬ လၧဆၧချံၫ လၧအမိဘၪဎွံၪအၥၭ လၧၦမိဎွံၪဝ့ၫတၭ, ဆၧမိဆံၫ့လီၫ. 38 အ့ၪမွဲ ဆၧချံၫနီၪ, အ့ၪဘၪထံၫတၭ, ဆၧအစွၪ အ့ၪလၩ့ထ့ၬ လၧအလီၩ့တၭ မွဲဆၧလဆံၫ့ဘၪ လၧနၥံၪ အဂးလီၫ. 39 ဆၧဖိၪဆၧဎါ လၧနၥံၪ အၪ့ဘၪဝ့ၫနီၪ အ့ၪၥံၫ လဒုၩဒုၩတၭ, ၦလၧအထိၭအစွၪနီၪ မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 40 ၦလၧအအၪ့အယၪနီၪ ဘၪအၪ့ဆူၫဝၭ အကီၩ့အၥိၭတၭ, ကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. ၦလၧအဆိၬအစွၪနီၪ ဘၪအၪ့ဆူၫဝၭ အကီၩ့အၥိၭဆ့တၭ, ကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 41 တၭ ကယဲ ဆၧစွၩ လၧဂၪ့ခိၪချိၫ့နီၪမွဲ ဆၧၥၭလိၪလီၫ. ထီးအၪ့ဝ့ၫ လဂ့ၩ. 42 ကယဲ ဆၧစွၩ လၧအဂူၭဖိၫ့, ဒဲကယဲ ဆၧလၧအစဲၪ့ လၧအခၪ့လံခီၫ တၭ, ဆၧလၧအခၪ့ အၪနဲၪ့ အနီၪဒံၭ လၧဆၧစွၩ လၧအစွၩ လၧဂၪ့ခိၪချိၫ့ အကျၩ လမံၩ့လါလါနီၪ ထီးအၪ့ဝ့ၫ နးဂၩလဂ့ၩ, အဂဲးဘဲၫယီၩ မွဲဆၧဘၪၥၭလိၪလီၫ. 43 ထီးမၩဘၪၥၭလိၪ နၥံၪ အနၫ့ဆါ လၧဆၧစွၩ လၧအစွၩဝ့ၫနီၪ လဂ့ၩ, ဒဲမၩ နၥံၪအနၫ့ဆါ လဆံၫ့ဘၪ လၧအကျၩ ဘဲၫၥိၭ နၥံၪ မိကဲၪထၪ့ ဆၧလဆံၫ့ဘၪ လၧအဝ့ၫၥံၪ လဂ့ၩ, 44 အဂဲးဘဲၫယီၩ ယမွဲ ယဟိဝၩ နၥံၪအယွၩလီၫ. နၥံၪ ဘၪမၩဆံၫ့ နၥံၪအၥၭတၭ ကဲၪထၪ့ ၦဆံၫ့ဎံၪလီၫ. အဂဲးဘဲၫယီၩ ယမွဲ ယဝ့ၫ ဆၧဆံၫ့ဎံၪလီၫ. တၭ နၥံၪ ဘၪမၩစံၪစၪ နၥံၪအနၫ့ဆါ လၧဆၧစွၩ လၧဂၪ့ခိၪချိၫ့ နးမံၩ့လဂ့ၩ. 45 အဂဲးဘဲၫယီၩ ယမွဲ ယဟိဝၩ လၧအဒုၭဂဲၫထၪ့ နၥံၪ လၧခးအံဇံၭ အဖၧၩ့, ဘဲၫၥိၭ ယမိကဲၪထၪ့ နၥံၪအယွၩလီၫ. တၭ နၥံၪ မိဆံၫ့ဎံၪထၪ့လီၫ. အဂဲးဘဲၫယီၩ ယမွဲယဝ့ၫ ဆၧဆံၫ့ဎံၪလီၫ. 46 အနီၪမွဲ ၁နိၫ ဘၪဆဲၫ့ လၧဆၧဖိၪဆၧဎါ ဒဲထိၪၥံၪလံၪၥံၪ ဒဲကယဲ ဆၧၥၭဂဲၩ လၧထံၫကျၩ, ဒဲကယဲ ဆၧၥၭ လၧအစွၩ လၧဂၪ့ခိၪချိၫ့ ထီးအလူၬလီၫ. 47 ဘဲၫၥိၭ ၦၡၩ မိအၪ့နၩ့ဖၭ ဆၧအဆံၫ့ ဒဲဆၧလဆံၫ့ဘၪ အဆၧၫ့, ဒဲဆၧဖိၪဆၧဎါ လၧၦၡၩ အၪ့ဘၪဝ့ၫ ဒဲဆၧဖိၪဆၧဎါ လၧၦလအၪ့ဘၪဝ့ၫ အဂဲးလီၫ. 

၃ မိစ့ၭ Leviticus 12 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 လီၩဘၪ ၦအံၫစရ့လၭဖိၪတၭ, စံၭ, ၦမုၪလဂၩ အ့ၪဒၧၩ့ထၪ့တၭ, အီၪဖျဲၪယူၭ ဖိၪၥၪအခွၫတၭ, မိကဲၪထၪ့ ဆၧလဆံၫ့ဘၪ နွ့ၫနံၩလီၫ. ဘဲၫမုနံၩ လၧအလၩ့မုလၩ့ဖၭ လၧအဆၧဆၫလဖၪ အကၠီၩ့ အၥိၭနီၪ ဘၪကဲၪထၪ့ ဆၧလဆံၫ့ဘၪ လီၫ. 3 တၭ ဎိၭနံၩလနံၩနီၪ ဖိၪၥၪ မိဘၪဒိၭ ဆၧကူၭတရံၭ အဆၧခိၪဖံၭလီၫ. 4 တၭ ထီးနီၪလဖၧၫ့ ၦမုၪနီၪ ဘၪအီၪဒံၭ လၧဆၧၥွံၪ ဘၪဆဲၫ့ လၧအဆၧမၩဆံၫ့ အဖၧၩ့နီၪ ၥၧၫ့ဆံၫၥၧၫ့နံၩလီၫ. အဆၧလဆံၫ့ဘၪ အမုနံၩလဖၪ လချုၭ လၧၫ့ထၪ့ဎွ့ၩထၪ့ဘၪနီၪ, ထိၭဘၪ ဆၧဆံၫ့ဆၧဎံၪ နးမံၩ့အ့ၬတၭ, ဂဲၫနုၬဘၪ လၧဆၧအလးဆံၫ့ဎံၪ အဖၧၩ့နီၪဆ့အ့ၬ. 5 အ့ၪအီၪဖျဲၪယူၭ အဖိၪမုၪတၭ, ဘၪကဲၪထၪ့ ဆၧလဆံၫ့ဘၪ နံၫနွ့ၫ, ဘဲၫအလၩ့မုလၩ့ဖၭဆၧ အၥိၭတၭ, ဘၪအီၪ လၧဆၧၥွံၪ ဘၪဆဲၫ့ လၧအဆၧလဆံၫ့ဘၪနီၪ ဎူၫဆံၫ့ဎူၫနံၩလီၫ. 6 တၭ လၧအဖိၪခွၫ အကၠီၩ့ မွဲဂ့ၩ, လၧအဖိၪမုၪ အကၠီၩ့ မွဲဂ့ၩ, ထီးအမုနံၩ ဘၪဆဲၫ့ လၧအဆၧမၩဆံၫ့နီၪ ဎွ့ၩထၪ့တၭ, ဘၪဂဲၫဆိၬ ၥိၪဖိၪ လနံၪ့ဖိၪ လၧဆၧလုမ့ၪ အဂး, ဒဲကၪကဲၪဖိၪ လဘံၪ့ မွဲဂ့ၩ, ထိၪလွံလဘံၪ့ မွဲဂ့ၩ, လၧဆၧလုဆၧဒဲၩဘၭ အဂး ထီၩ့လၧဆၧအီၪကီၪ့ အတဲၩဆံၫ့ဎံၪ အတရၫ့ထံၭ, လၧၦလုဆၧ လဂၩ အအီၪ, 7 တၭ အဝ့ၫဒၪ မိလုထၪ့ဝ့ၫ လၧယဟိဝၩ အမ့ၬယၫ, ဒဲမၩ ဆၧဖီၩ့ဖျ့ၭ လၧအဂးတၭ, မိဆံၫ့ထၪ့ လၧအၥွံၪထၪ့ အဂဲးနီၪလီၫ. ၦလၧအအီၪဖျဲၪန့ အဖိၪခွၫမွဲဂ့ၩ, အဖိၪမုၪမွဲဂ့ၩ, ၁နိၫမွဲ အနီၪလီၫ. 8 ၥိၪဖိၪနီၪ ဂဲၫဆိၬ အ့ၪလၥ့ၪဘၪတၭ, ဘၪဂဲၫဆိၬ ထိၪလွံ နံၫဘံၪ့ မွဲဂ့ၩ ကၪကဲၪဖိၪ နံၫဘံၪ့ မွဲဂ့ၩ, လဘံၪ့ လၧဆၧလုမ့ၪ အဂး, ဒဲလဘံၪ့ဒၪ လၧဆၧလုဆၧဒဲၩဘၭ အဂး လီၫ. ၦလုဆၧလဂၩနီၪ ဘၪမၩ ဆၧဖီၩ့ဖျ့ၭ လၧအဂး တၭ, မိဆံၫ့ထၪ့ဝ့ၫလီၫ. 

၃ မိစ့ၭ Leviticus 13 

1 ယဟိဝၩ ချဲၩ့ဆၧ လၧစမိစ့ၭ ဒဲစအၫရၧၫ့တၭ, စံၭဝ့ၫဒၪ, 2 ထီးၦလဂၩ အ့ၪအီၪလၧဆၧၡိၪထၪ့ လဖျိၪ့ဖျိၪ့ မွဲဂ့ၩ, အလး လၧဆၧဖံၭလၩ့ကျိၭ မွဲဂ့ၩ, အလး လၧအလၩ့ဘွၩ မွဲဂ့ၩ, လၧအယၪအဖံၭလီၩ့တၭ, အ့ၪအီၪလၧအဖံၭအယၪလီၩ့ ဘဲၫဆၧဆၫအၧၩ့ အၥိၭ; ၦဘၪဂဲၫဆိၬ လၧစအၫရၧၫ့ အအီၪ, အ့ၪလမွဲဘၪဘဲၫနီၪတၭ လၧအဖိၪခွၫ လဂၩဂၩ ၦလုဆၧလဂၩ အအီၪလီၫ. 3 ၦလုဆၧ လဂၩနီၪ ဘၪယိ ဆၧကဲၪထၪ့ လၧအဖံၭအယၪလီၩ့တၭ အဆီၪ့ လၧဆၧကဲၪထၪ့အလး အ့ၪထၪ့ဘွၩတၭ, ဆၧကဲၪထၪ့အလး အ့ၪလၩ့အိၪ့နဲၪ့ အဖံၭအယၪတၭ, မွဲဆၧဆၫအၧၩ့ အဆၧကဲၪထၪ့လီၫ. တၭ ၦလုဆၧလဂၩနီၪ ဘၪယိဝ့ၫ, ဒဲဘၪအီၪက့ၪဝ့ၫ လၧဆၧလဆံၫ့ဘၪလီၫ. 4 တၭ အလးကျံၩ့ လၧအဖံၭထၪ့ဘွၩ လၧအဖံၭအယၪလီၩ့, ဒဲအ့ၪလလၩ့အိၪ့နဲၪ့ဘၪ အဖံၭလၧအလီၩ့, ဒဲအဆီၪ့ လထၪ့ဘွၩဘၪတၭ, ၦလုဆၧလဂၩနီၪ ဘၪအီၪက့ၪထၬ ၦလၧဆၧကဲၪထၪ့လဂၩ နွ့ၫနံၩလီၫ. 5 တၭ နွ့ၫနံၩလနံၩနီၪ ၦလုဆၧလဂၩ ဘၪယိဒီၭဝ့ၫတၭ, ယိခွါ, ဆၧကဲၪထၪ့ လၧအလီၩ့ အ့ၪအီၪဒၪဆၧ, ဒဲဆၧကဲၪထၪ့အလး အ့ၪလလဲထၪ့ဘၪ လၧအဖံၭလီၩ့တၭ, ၦလုဆၧလဂၩနီၪ ဘၪအီၪက့ၪထၬဒံၭ နွ့ၫနံၩနီၪလီၫ. 6 နွ့ၫနံၩလနံၩနီၪ ၦလုဆၧလဂၩ ဘၪယိဒီၭဝ့ၫတၭ, ယိခွါ, ဆၧကဲၪထၪ့အလး အ့ၪထၪ့ၥၧၫ့ လဆံၭဆံၭ ဒဲဆၧကဲၪထၪ့အလး အ့ၪလလဲထၪ့ဘၪ လၧအဖံၭလီၩ့နီၪတၭ, ၦလုဆၧ ဘၪအီၪက့ၪဝ့ၫ လၧအဆံၫ့လီၫ. မွဲအလးလၧအဖံၭလၩ့ကျိၭလီၫ. ဘၪအၪ့ဆူၫဝၭ အကီၩ့အၥိၭတၭ, မိဆံၫ့ထၪ့ဝ့ၫလီၫ. 7 အ့ၪမွဲ အလး လၧအဖံၭလၩ့ကျိၭနီၪ အ့ၪလဲထၪ့ အၪအၪလ့ၬ လၧၦလုဆၧလဂၩ ယိဝ့ၫ လၧအဆံၫ့ထၪ့ အလးခဲၫ့နီၪတၭ, ၦလုဆၧလဂၩ ဘၪယိဒီၭလီၫ. 8 ၦလုဆၧလဂၩနီၪ အ့ၪယိတၭ, ယိခွါ, အလး လၧအဖံၭလၩ့ကျိၭနီၪ အ့ၪလဲထၪ့တၭ, ၦလုဆၧ ဘၪအီၪက့ၪဝ့ၫ လၧဆၧလဆံၫ့ဘၪလီၫ. မွဲဆၧဆၫအၧၩ့လီၫ. 9 ထီးဆၧဆၫအၧၩ့ အ့ၪကဲၪထၪ့ဝ့ၫ လၧၦလဂၩ အလီၩ့ တၭ, ၦဘၪဂဲၫဆိၬဝ့ၫ လၧၦလုဆၧ အအီၪတၭ, 10 ၦလုဆၧ မိယိတၭ, ယိခွါ, ဆၧၡိၪထၪ့ လဖျိၪ့ အ့ၪဘွၩ လၧအဖံၭလီၩ့, ဒဲမၩဘွၩထၪ့ အဆီၪ့တၭ ဆၧယၪမၧၫ့ အ့ၪအီၪ လၧအဖၧၩ့လးတၭ, 11 မွဲဆၧဆၫအၧၩ့လးလံၩ လၧအယၪအဖံၭလီၩ့တၭ, ၦလုဆၧ ဘၪအီၪက့ၪဝ့ၫ လၧဆၧလဆံၫ့ဘၪ ဒဲအီၪက့ၪထၬဝ့ၫအ့ၬ. အဂဲးဘဲၫယီၩ မွဲ ဆၧလဆံၫ့ဘၪလီၫ. 12 ဆၧဆၫအၧၩ့ အ့ၪလဲထၪ့ လၧအဖံၭလီၩ့, ဒဲဆၧဆၫအၧၩ့ အ့ၪအီၪ လၧအဖံၭလီၩ့ ထၧၫ့ဂၩယၫ, ဆၧကဲၪထၪ့နီၪ အီၪလၧအခိၪ ဖိးလၧအခၪ့, ထီးဒၪအလး ၦလုဆၧ ယိဝ့ၫတၭ, 13 ၦလုဆၧ ဘၪယိဆီၫ့မီၪ့ဝ့ၫနီၪ, ယိခွါ, ဆၧဆၫအၧၩ့ အ့ၪအီၪ လၧအယၪ အလီၩ့ ထၧၫ့ဂၩယၫတၭ, ဘၪအီၪက့ၪ ဆၧထၪ့နီၪ လၧဆၧဆံၫ့လီၫ. ဘွၩထၪ့ဝ့ၫ ထီးအလူၬတၭ, မွဲဆၧဆံၫ့လီၫ. 14 မွဲလါနၫ့ မုလနံၩ လၧဆၧယၪမၧၫ့ အီၪဖျီၪထၪ့ လၧအလီၩ့နီၪ မိကဲၪထၪ့ ဆၧလဆံၫ့ဘၪလီၫ. 15 တၭ ၦလုဆၧ ဘၪယိ အယၪမၧၫ့နီၪတၭ အီၪက့ၪဝ့ၫ လၧဆၧလဆံၫ့ဘၪလီၫ. ဆၧယၪမၧၫ့နီၪမွဲ ဆၧအဆံၫ့အ့ၬ; မွဲဆၧဆၫအၧၩ့လီၫ. 16 အ့ၪလမွဲဘၪဘဲၫနီၪတၭ ဆၧယၪမၧၫ့နီၪ အ့ၪကဒံၩကဒၩအၥၭ, ဒဲထၪ့ဘွၩတၭ, ဘၪဂဲၫဆိၬထဲၩ့ လၧၦလုဆၧ အအီၪတၭ, 17 ၦလုဆၧ ဘၪယိဝ့ၫတၭ, ယိခွါ, ဆၧကဲၪထၪ့နီၪ အ့ၪထၪ့ဘွၩတၭ, ၦလုဆၧ ဘၪအီၪက့ၪ ဆၧကဲၪထၪ့နီၪ လၧဆၧဆံၫ့တၭ, မိဆံၫ့ထၪ့ဝ့ၫလီၫ. 18 ၦၡၩအယၪ လၧဆၧဝံၫ့ အီၪယူၭ လၧအလီၩ့တၭ, ဘျၪယူၭ. 19 တၭ လၧဝံၫ့ အလးနီၪ ဆၧၡိၪထၪ့ဘွၩ မွဲဂ့ၩ, ဆၧအလးကျံၩ့ ဝီၩဝီၩဘွၩဘွၩ မွဲဂ့ၩ အ့ၪအီၪတၭ, ၦအ့ၪဒုၭနဲၪဝ့ၫ လၧၦလုဆၧ, 20 တၭ ထီးၦလုဆၧ အ့ၪဒၪဘၪဝ့ၫ တၭ, ယိခွါ, အလး အ့ၪလၩ့အိၪ့နဲၪ့ အဖံၭလီၩ့တၭ, အဆီၪ့ အ့ၪထၪ့ဘွၩတၭ, ၦလုဆၧ ဘၪအီၪက့ၪဝ့ၫ လၧဆၧလဆံၫ့ဘၪ, မွဲဆၧဆၫအၧၩ့ အဆၧကဲၪထၪ့ အီၪထၪ့ လၧဆၧဝံၫ့ အဖၧၩ့လီၫ. 21 အ့ၪမွဲ ၦလုဆၧ အ့ၪယိဝ့ၫတၭ, ယိခွါ, အဆီၪ့ဘွၩ အီၪအ့ၬ, ဒဲအလး လလၩ့အိၪ့နဲၪ့ဘၪ အဖံၭ, ဒဲအ့ၪထၪ့ၥၧၫ့ လဆံၭဆံၭ ၦလုဆၧ ဘၪအီၪက့ၪထၬ နွ့ၫနံၩလီၫ. 22 အ့ၪလဲထၪ့ အၪအၪလ့ၬ လၧအဖံၭလီၩ့ တၭ, ၦလုဆၧ ဘၪအီၪက့ၪဝ့ၫ လၧအလဆံၫ့ဘၪ, မွဲဝ့ၫ လၧဆၧကဲၪထၪ့လီၫ. 23 အ့ၪမွဲ အလးနီၪ အ့ၪအီၪဒၪဆၧ ဒဲလလဲထၪ့ဘၪတၭ, မွဲဝ့ၫ လၧဝံၫ့မ့ၪအၪ့လီၫ. တၭ ၦလုဆၧ ဘၪအီၪက့ၪဝ့ၫ လၧဆၧဆံၫ့လီၫ. 24 အ့ၪလမွဲဘၪဘဲၫနီၪတၭ, ဆၧယၪ လစီၪ့စီၪ့ အီၪလၧအဖံၭခိထၪ့ဝ့ၫ ဘဲၫမ့ၪ အၪ့ အၥိၭနီၪ ဆၧမၧၫ့ လၧဆၧဆၫမ့ၪအၪ့ အ့ၪၡိၪထၪ့ ဝီၩဝီၩမွဲဂ့ၩ, ဘွၩဘွၩမွဲဂ့ၩ, 25 တၭ ၦလုဆၧ ဘၪယိဝ့ၫတၭ ယိခွါ, အဆီၪ့ လၧဆၧအလးကျံၩ့ အ့ၪထၪ့ဘွၩ, ဒဲအလး လၩ့အိၪ့နဲၪ့ အဖံၭတၭ, မွဲဆၧဆၫအၧၩ့ လၧအအီၪထၪ့ လၧဆၧဆၫခိထၪ့ အလးလီၫ. တၭ ၦလုဆၧ ဘၪအီၪက့ၪ လၧအလဆံၫ့ဘၪ, မွဲဝ့ၫ လၧဆၧဆၫအၧၩ့ အဆၧကဲၪထၪ့လီၫ. 26 အ့ၪမွဲ ၦလုဆၧ အ့ၪယိဝ့ၫတၭ, ယိခွါ, အဆီၪ့ဘွၩ လအီၪဘၪ လၧဆၧအလးကျံၩ့, ဒဲလလၩ့အိၪ့နဲၪ့ဘၪ အဖံၭ, ဒဲထၪ့ၥၧၫ့ လဆံၭဆံၭတၭ, ၦလုဆၧ ဘၪအီၪက့ၪ နွ့ၫနံၩလီၫ. 27 တၭ နွ့ၫနံၩလနံၩနီၪ ၦလုဆၧ ဘၪယိဝ့ၫတၭ, အ့ၪလဲထၪ့ အၪအၪလ့ၬ လၧအဖံၭလီၩ့တၭ ၦလုဆၧ ဘၪအီၪက့ၪဝ့ၫ လၧဆၧလဆံၫ့ဘၪ, မွဲဝ့ၫ လၧဆၧဆၫအၧၩ့ အဆၧကဲၪထၪ့ လီၫ. 28 အ့ၪမွဲ ဆၧအလးကျံၩ့ အ့ၪအီၪဒၪဆၧ, လလဲထၪ့ဘၪ လၧအဖံၭလီၩ့ ဒဲထၪ့ၥၧၫ့ လဆံၭဆံၭတၭ, မွဲဝ့ၫ လၧဆၧၡိၪထၪ့ လၧဆၧဆၫမ့ၪအၪ့ အလးတၭ, ၦလုဆၧ ဘၪအီၪက့ၪ လၧဆၧဆံၫ့လီၫ. အဂဲးဘဲၫယီၩ မွဲဝ့ၫ လၧဆၧဆၫမ့ၪအၪ့ အလးလီၫ. 29 ၦမုၪမွဲဂ့ၩ, ၦခွၫမွဲဂ့ၩ, လၧအခိၪမွဲဂ့ၩ, လၧအခၪဆီၪ့မွဲဂ့ၩ, အ့ၪအီၪ လၧဆၧကဲၪထၪ့တၭ, 30 ၦလုဆၧ ဘၪယိ ဆၧကဲၪထၪ့နီၪတၭ, ယိခွါ, အလး အ့ၪလၩ့အိၪ့နဲၪ့ အဖံၭ, ဒဲအဆီၪ့ဘၩ့ၡၩဘီၩ့ အ့ၪအီၪ လၧအဖၧၩ့တၭ, ၦလုဆၧ ဘၪအီၪက့ၪဝ့ၫ လၧဆၧလဆံၫ့ဘၪလီၫ. မွဲဆၧဆၫဎၬအၧၩ့ ဆၧဆၫအၧၩ့ လၧခိၪ မွဲဂ့ၩ လၧအခၪဆီၪ့ မွဲဂ့ၩလီၫ. 31 အ့ၪမွဲ ၦလုဆၧ အ့ၪယိ ဆၧဎၬထၪ့တၭ, ယိခွါ, အလး လလၩ့အိၪ့နဲၪ့ဘၪ အဖံၭ, ဒဲဆီၪ့ၥၧၫ့ လအီၪဘၪ လၧအဖၧၩ့တၭ, ၦလုဆၧ ဘၪအီၪက့ၪထၬ ဆၧကဲၪထၪ့နီၪ နွ့ၫနံၩလီၫ. 32 တၭ နွ့ၫနံၩလနံၩနီၪ ၦလုဆၧ ဘၪယိ ဆၧကဲၪထၪ့တၭ, ယိခွါ, ဆၧဎၬထၪ့ အ့ၪလလဲထၪ့ဘၪ, ဒဲဆီၪ့ဘၩ့ အ့ၪလအီၪဘၪတၭ, အလး အ့ၪလလၩ့အိၪ့နဲၪ့ဘၪ အဖံၭတၭ, 33 ၦၡၩ ဘၪလိၩ့ဝ့ၫလီၫ. အ့ၪမွဲ ဆၧဎၬထၪ့အလးနီၪ လိၩ့ဘၪဝ့ၫအ့ၬ. တၭ ၦလုဆၧ ဘၪအီၪက့ၪထၬဒံၭ ဆၧကဲၪထၪ့နီၪ နွ့ၫနံၩဒံၭလီၫ. 34 နွ့ၫနံၩလနံၩနီၪ ၦလုဆၧ ဘၪယိ ဆၧဎၬတၭ, ယိခွါ, ဆၧဎၬ အ့ၪလလဲထၪ့ဘၪ လၧအဖံၭလီၩ့ ဒဲအလး အ့ၪလလၩ့အိၪ့နဲၪ့ဘၪ အဖံၭတၭ, ၦလုဆၧ ဘၪအီၪက့ၪဝ့ၫ လၧဆၧအဆံၫ့လီၫ. တၭ အဝ့ၫဒၪ ဘၪအၪ့ဆူၫဝၭ အကီၩ့အၥိၭတၭ မိဆံၫ့ထၪ့ဝ့ၫလီၫ. 35 လၧအဆံၫ့ထၪ့ အလးခဲၫ့နီၪ ဆၧအဎၬ အ့ၪလဲထၪ့ တၡါ လၧအဖံၭလီၩ့တၭ, 36 ၦလုဆၧ ဘၪယိတၭ, ယိခွါ, ဆၧဎၬ အ့ၪလဲထၪ့ လၧအဖံၭ အလီၩ့တၭ, ၦလုဆၧနီၪ အၪ့ဎၬဘၪ ဆီၪ့ဘၩ့အ့ၬ. မွဲဝ့ၫ လၧဆၧလဆံၫ့ဘၪလီၫ. 37 အ့ၪမွဲ ဆၧဎၬအလီၩ့ အ့ၪအီၪဒၪဆၧ, ဆီၪ့ၥၧၫ့ အ့ၪထၪ့ လၧအဖၧၩ့ ဒဲဆၧဎၬ ဘျၪယူၭတၭ, ဆံၫ့ထၪ့ယူၭဝ့ၫယူၭတၭ, ၦလုဆၧ ဘၪအီၪက့ၪ လၧဆၧဆံၫ့လီၫ. 38 တၭ ၦမုၪမွဲဂ့ၩ, ၦခွၫမွဲဂ့ၩ, အ့ၪအီၪ လၧဆၫ့ဎွံၫဘွၩ လၧအဖံၭအယၪ အလီၩ့တၭ, 39 ၦလုဆၧ ဘၪယိဝ့ၫတၭ, ယိခွါ, ဆၫ့ဎွံၫ လၧအယၪအဖံၭလီၩ့ အ့ၪဘွၩၥၧၫ့တၭ, မွဲဝ့ၫ လၧဆၫ့ဎွံၫ လၧအအီၪထၪ့ လၧအဖံၭလီၩ့လီၫ. မိဆံၫ့ဝ့ၫလီၫ. 40 ၦလၧအခိၪၥွံၫ လၩ့ခွံၬနီၪ မွဲအခိၪချၩ လါနၫ့တၭ မိဆံၫ့ဝ့ၫလီၫ. 41 ၦလၧအခိၪၥွံၫ တီၩ လၧအမ့ၬလခီၫနီၪ မွဲဝ့ၫ လၧအခိၪချၩ လၧအမ့ၬတဒၧၩ့လခီၫလီၫ. မွဲလါနၫ့ ဆံၫ့ဝ့ၫလီၫ. 42 အ့ၪ ချၩလၧအခိၪလီၩ့ မွဲဂ့ၩ, အ့ၪ ချၩ လၧအမ့ၬတဒၧၩ့လခီၫ မွဲဂ့ၩ, ဆၧဆၫဝီၩဘွၩ အ့ၪအီၪတၭ, မွဲဆၧဆၫအၧၩ့ လၧအအီၪထၪ့ လၧခိၪချၩမွဲဂ့ၩ, အခိၪချၩ လၧအမ့ၬတဒၧၩ့လခီၫ မွဲဂ့ၩလီၫ. 43 တၭ ၦလုဆၧ ဘၪယိဝ့ၫတၭ, ယိခွါ, ဆၧကဲၪထၪ့ အၡိၪထၪ့ လဖျိၪ့ လၧအခိၪချၩအလီၩ့ မွဲဂ့ၩ, လၧအခိၪချၩ လၧအမ့ၬတဒၧၩ့လခီၫ မွဲဂ့ၩ, အ့ၪဝီၩဘွၩ မၩအၥၭ ဘဲၫဆၧဆၫအၧၩ့ လၧအဖံၭအယၪ အလီၩ့တၭ, 44 မွဲဝ့ၫ လၧၦၡၩဘၪ ဆၧဆၫအၧၩ့မွဲ အဆံၫ့အ့ၬ. ၦလုဆၧ ဘၪအီၪက့ၪဝ့ၫ လၧဆၧလဆံၫ့ဘၪ တၡါလီၫ. အဆၧထၪ့နီၪ အီၪလၧအခိၪလီၩ့ လီၫ. 45 တၭ ၦခံၫထူၬဆၫအၧၩ့ လၧအအီၪ လၧဆၧကဲၪထၪ့နီၪ အဆဲၫ့ မိဘၪၡၫ့ယၬ ဒဲအီၪဘိၪ့ခိၪ, ဒဲမၩဘံၭခွံၬ အနိၭဖံၭ လၧထၭနီၪ, ဒဲဘၪကိၭၡၭထၪ့, ဆၧစံၪစၪ, ဆၧစံၪစၪဖီၩ! 46 လၧဆၧကဲၪထၪ့ အီၪလၧအလီၩ့ ကိၭမုနံၩ ကိၭမုနၩနီၪ ဆံၫ့ဝ့ၫအ့ၬ. မွဲဝ့ၫ လၧဆၧလဆံၫ့ဘၪတၭ, ဘၪအီၪဝ့ၫ လဂၩဎးလီၫ. အီၪဝ့ၫအလးနီၪ မိဘၪအီၪ လၧၦၥုၪ့တဲၩ လၧခီၫ့လခီၫလီၫ. 47 တၭ ဆၧအကီၩ့အၥိၭ လၧအအီၪ လၧဆၧဆၫအၧၩ့နီၪ, ၥၭကလၭ မွဲဂ့ၩ, ဆၧဘွၩ မွဲဂ့ၩ, 48 လူၪအထုၪ့ မွဲဂ့ၩ, လူၪအဎၩ့ မွဲဂ့ၩ, လၧအမၩဝ့ၫ လၧၥၭကလၭ မွဲဂ့ၩ, လၧဆၧဘွၩ မွဲဂ့ၩ, လၧဆၧဖံၭ မွဲဂ့ၩ, လၧဆၧမၩ လၧဆၧဖံၭ မွဲဂ့ၩ, 49 ဆၧကဲၪထၪ့ အ့ၪယ့ၫ မွဲဂ့ၩ, ဝီၩမွဲဂ့ၩ, လၧဆၧကီၩ့ဆၧၥိၭ အလီၩ့ မွဲဂ့ၩ, လၧဆၧဖံၭ အလီၩ့ မွဲဂ့ၩ, လၧလူၪအထုၪ့ မွဲဂ့ၩ, အဎၩ့ မွဲဂ့ၩ, လၧဆၧလမံၩ့မံၩ့ မၩဝ့ၫ လၧဆၧဖံၭ မွဲဂ့ၩ, မွဲဆၧဆၫအၧၩ့ အဆၧကဲၪထၪ့လီၫ. တၭ ၦဘၪဒုၭနဲၪဝ့ၫ လၧၦလုဆၧလီၫ. 50 တၭ ၦလုဆၧ ဘၪယိ ဆၧကဲၪထၪ့နီၪ, ဒဲအီၪက့ၪထၬ ဆၧကဲၪထၪ့နီၪ နွ့ၫနံၩလီၫ. 51 တၭ နွ့ၫနံၩလနံၩနီၪ ဘၪယိ ဆၧကဲၪထၪ့ နီၪလီၫ. ဆၧကဲၪထၪ့နီၪ အ့ၪလဲထၪ့ လၧဆၧကီၩ့ဆၧၥိၭ အလီၩ့ မွဲဂ့ၩ, လၧလူၪအထုၪ့ မွဲဂ့ၩ, အဎၩ့ မွဲဂ့ၩ, လၧဆၧဖံၭလီၩ့ မွဲဂ့ၩ, လၧဆၧမၩ လမံၩ့မံၩ့ မၩဝ့ၫ လၧဆၧဖံၭ မွဲဂ့ၩ, ဆၧဆၫအၧၩ့ အၪ့ဆၧနီၪ, မွဲဝ့ၫ လၧဆၧလဆံၫ့ဘၪလီၫ. 52 တၭ ဆၧလၧဆၧကီၩ့ဆၧၥိၭနီၪ, လၧလူၪအထုၪ့ မွဲဂ့ၩ, အဎၩ့ မွဲဂ့ၩ, လၧၥၭကလၭ မွဲဂ့ၩ, လၧဆၧဘွၩ မွဲဂ့ၩ, ဆၧလမံၩ့မံၩ့ မၩဝ့ၫ လၧဆၧဖံၭ မွဲဂ့ၩ, လၧဆၧနီၪ အီၪလၧအဖၧၩ့တၭ, မွဲဆၧဆၫအၧၩ့ အၪ့ဆၧနီၪ, ၦဘၪဆူၭထၪ့ခွံၬဝ့ၫ လၧမ့ၪလီၫ. 53 ၦလုဆၧ ဘၪယိတၭ, ယိခွါ, ဆၧကဲၪထၪ့နီၪ အ့ၪလလဲထၪ့ဘၪ လၧဆၧအကီၩ့အၥိၭ အလီၩ့, လၧလူၪအထုၪ့ မွဲဂ့ၩ, အဎၩ့ မွဲဂ့ၩ, လၧဆၧလမံၩ့မံၩ့ မၩဝ့ၫ လၧဆၧဖံၭအလီၩ့ မွဲဂ့ၩ, 54 ၦလုဆၧ ဘၪမၪလူၬ လၧၦဘၪအၪ့ဆူၫဝၭ အဆၧအီၪ လၧဆၧကဲၪထၪ့နီၪတၭ, ဘၪအီၪက့ၪထၬဒံၭ နွ့ၫနံၩလီၫ. 55 လၧအဘၪ ဆၧအၪ့ဆူၫဝၭ အလးခဲၫ့နီၪ, ၦလုဆၧ ဘၪယိ ဆၧကဲၪထၪ့တၭ, ယိခွါ, ဆၧကဲၪထၪ့နီၪ အလွ့ အ့ၪလအၪ့လဲၩဘၪအၥၭ ဒဲဆၧကဲၪထၪ့ အ့ၪလလဲထၪ့ဘၪတၭ, မွဲလဆံၫ့ဘၪလီၫ. တၭ နဘၪဆူၭထၪ့ခွံၬ လၧမ့ၪလီၫ. ချၩဝ့ၫ လၧအဖၫ့ခိၪ မွဲဂ့ၩ, လၧအဖၫ့လၬ မွဲဂ့ၩ, မွဲဆၧအၪ့ လၧအဖၧၩ့လီၫ. 56 ၦလုဆၧ အ့ၪယိတၭ, ယိခွါ, ဆၧကဲၪထၪ့ လၧအအၪ့ဆူၫဝၭဝ့ၫ အလးခဲၫ့နီၪ, အ့ၪထၪ့ၥၧၫ့ လဆံၭဆံၭတၭ, လၧဆၧအကီၩ့အၥိၭ အဖၧၩ့ မွဲဂ့ၩ, လၧဆၧဖံၭ အဖၧၩ့ မွဲဂ့ၩ, လၧလူၪအထုၪ့ မွဲဂ့ၩ, အဎၩ့မွဲ ဂ့ၩဘၪၡၫ့ခွံၬဝ့ၫလီၫ. 57 တၭ အ့ၪအီၪဖျီၪထၪ့ဒံၭ လၧဆၧအကီၩ့အၥိၭ အဖၧၩ့, လၧလူၪအထုၪ့ မွဲဂ့ၩ, အဎၩ့ မွဲဂ့ၩ, လၧဆၧလမံၩ့မံၩ့ မၩဝ့ၫ လၧဆၧဖံၭတၭ, မွဲလၧအလဲထၪ့ဒၪဆၧလီၫ. နဘၪဆူၭထၪ့ခွံၬ လၧအဆၧကဲၪထၪ့ အီၪလၧအလီၩ့ လၧမ့ၪလီၫ. 58 တၭ ဆၧအကီၩ့အၥိၭ အလူၪအထုၪ့ မွဲဂ့ၩ, အဎၩ့ မွဲဂ့ၩ, ထီးဒၪ ဆၧလၧဆၧမၩဝ့ၫ လၧဆၧဖံၭ လမံၩ့မံၩ့ မွဲဂ့ၩ, လၧနအၪ့ဆူၫဝၭနီၪ ဆၧကဲၪထၪ့ အ့ၪစဲၪ့ထၪ့ခွံၬ လၧအလီၩ့တၭ, ဘၪအၪ့ဆူၫဝၭဝ့ၫ နံၫဘျၩ့လဘျၩ့ တၭ မိဆံၫ့ထၪ့ဝ့ၫလီၫ. လၧဆၧအကီၩ့အၥိၭ ၥၭကလၭ မွဲဂ့ၩ, ဆၧဘွၩ မွဲဂ့ၩ, လၧလူၪအထုၪ့ မွဲဂ့ၩ, အဎၩ့ မွဲဂ့ၩ, လၧဆၧမၩဝ့ၫ လၧဆၧဖံၭလမံၩ့မံၩ့ မွဲဂ့ၩ, 59 အနီၪမွဲ ဆၧ၁နိၫ ဘၪဆဲၫ့ လၧဆၧဆၫအၧၩ့ လၧအဖၧၩ့နီၪ, ဘဲၫၥိၭ ဆၧမိအီၪက့ၪဝ့ၫ လၧဆၧအဆံၫ့ မွဲဂ့ၩ, လဆံၫ့ဘၪ မွဲဂ့ၩလီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 မုလနံၩ လၧဆၧခံၫထူၬဆၫအၧၩ့ ဆံၫ့ထၪ့နီၪ, အယီၩမွဲ ဆၧၥနိၫ ဘၪဆဲၫ့ လၧအဝ့ၫ, ၦမိဒုၭဂဲၫဝ့ၫ လၧၦလုဆၧ အအီၪ, 3 တၭ ၦလုဆၧ ဘၪလ့ၩထၪ့ လၧၦၥုၪ့တဲၩအလး လၧခီၫ့လခီၫတၭ, ၦလုဆၧ ဘၪယိတၭ, ယိခွါ, ဆၧဆၫအၧၩ့ အဆၧကဲၪထၪ့နီၪ အ့ၪဘျၪထဲၩ့ လၧၦခံၫထူၬဆၫအၧၩ့ အလီၩ့တၭ, 4 ၦလုဆၧ ဘၪမၪလူၬဆၧ လၧၦလၧအဆံၫ့ထၪ့ဝ့ၫ အဂးနီၪ, အဆၧဘၪမၩန့ ထိၪအဆံၫ့ နံၫဘံၪ့ လၧအမၧၫ့ဝ့ၫ, ဒဲၥံၪ့ၡိၫအ့ရ့ၭ, ဒဲဆၧဝီၩ, ဒဲဟံစိၭ လီၫ. 5 တၭ ၦလုဆၧ ဘၪမၪလူၬ လၧၦၡၩ မိမၩၥံၫ ထိၪနီၪလဘံၪ့ လၧဖၧၩ့ဂၪ့ခိၪ အဖၧၩ့ လၧထံၫယွၩလၩ့ဝ့ၫ အဖၫ့ခိၪလီၫ. 6 ထိၪ လၧအမၧၫ့ဝ့ၫ လဘံၪ့နီၪ ဘၪမၩန့ဝ့ၫ, ဒဲၥံၪ့ၡိၫအ့ရ့ၭ, ဒဲဆၧဝီၩ, ဒဲဟံစိၭနီၪတၭ, ဘၪစုၪလၩ့ အဝ့ၫၥံၪ ဒဲထိၪမၧၫ့ဝ့ၫနီၪ လၧထိၪလဘံၪ့ ဘၪ ဆၧမၩၥံၫဝ့ၫ လၧထံၫယွၩလၩ့ အဖၫ့ခိၪနီၪ လၧအၥွံၪ အဖၧၩ့လီၫ. 7 ဘၪဎွံၪဆၧ လၧၦလၧအဆံၫ့ထၪ့ လၧဆၧဆၫအၧၩ့လဂၩ အလီၩ့ နွ့ၩဘျၩ့တၭ, ဘၪအီၪက့ၪဝ့ၫ လၧဆၧဆံၫ့ တၭ ဘၪကွဲၪဖျါခွံၬ ထိၪ လၧအမၧၫ့ဝ့ၫ လဘံၪ့ လၧဆၧပျၩ့ဖၧၩ့လီၫ. 8 ၦလၧအဆံၫ့ထၪ့ လဂၩနီၪ ဘၪအၪ့ဆူၫဝၭ အကီၩ့အၥိၭတၭ, လိၩ့ခွံၬ အခိၪၥူၫ ထီးအလူၬ, ဒဲၥူၫဝၭဆံၫ့အၥၭ လၧထံၫကျၩ ဘဲၫၥိၭ အမိဆံၫ့ထၪ့လီၫ. လၧခဲၫ့ထဲၩ့တၭ မိဂဲၫထဲၩ့ လၧၦၥုၪ့တဲၩ အလးဖၧၩ့တၭ, မိအီၪလၧအတဲၩ လၧခီၫ့လခီၫ နွ့ၫနံၩလီၫ. 9 နွ့ၫနံၩလနံၩနီၪ ဘၪလိၩ့ အခိၪ ထၧၫ့ဖျိၪ့ယၫ, ဒဲအခၪဆီၪ့, ဒဲအမ့ၬထုးတၭ, ဘၪလိၩ့ခွံၬ အဆီၪ့ ထီးအလူၬတၭ, ဘၪအၪ့ဆူၫဝၭ အကီၩ့အၥိၭတၭ ဘၪၥူၫဝၭဆံၫ့ အယၪ လၧထံၫကျၩတၭ, မိဆံၫ့ထၪ့ဝ့ၫလီၫ. 10 တၭ ဎိၭနံၩလနံၩနီၪ ဘၪမၩန့ ၥိၪဖၫဖိၪ နံၩဒုၩ အလၧၫ့အဎွ့ၩ, ဒဲကိၪမုၬၥၧၫ့ အ့စရိၫ လဲၩဎုၬလၧၥိၪ လၧဆၧမၩဘိၪ့ကိၪမုၬ အဂး, ဒဲၥိၪလလီၭလီၫ. 11 တၭ ၦလုဆၧ လၧအအီၪက့ၪဆၧ လၧအဆံၫ့ လဂၩနီၪ ဘၪအီၪက့ၪ ၦလၧအဆံၫ့ထၪ့ လဂၩ, ဒဲဆၧလဖၪနီၪ လၧယဟိဝၩ အမ့ၬယၫ ထီးဆၧအီၪကီၪ့ အတဲၩဆံၫ့ဎံၪ အတရၫ့ နီၪလီၫ. 12 ၦလုဆၧ ဘၪမၩန့ ၥိၪဖၫဖိၪ လဒုၩတၭ မၩဘိၪ့ဝ့ၫ လၧဆၧလုမၪဘၪဆၧ အဂး, ဒဲၥိၪလလီၭနီၪတၭ, ဝါဝ့ၫ လၧဆၧလုဝါဝ့ၫနီၪ လၧယဟိဝၩ အမ့ၬယၫလီၫ. 13 တၭ ဘၪမၩၥံၫ ၥိၪဖိၪ ထီးအလး လၧအမိမၩၥံၫ ဆၧလုဆၧဒဲၩဘၭ ဒဲဆၧလုမ့ၪ, လၧဆၧအလးဆံၫ့ဎံၪ အဖၧၩ့ လီၫ. အဂဲးဘဲၫယီၩ ဘဲၫဆၧလုဆၧဒဲၩဘၭနီၪ, မွဲၦလုဆၧ အဆၧ အၥိၭ, ဆၧလုမၪဘၪဆၧ မွဲဘဲၫနီၪၥိၭဆ့ လီၫ. မွဲဆၧဆံၫ့ဎံၪထုၬလီၫ. 14 ၦလုဆၧ ဘၪမၩန့ ဆၧလုမၪဘၪ ဆၧအၥွံၪတၭ, ၦလုဆၧ ဘၪအီၪက့ၪဝ့ၫ လၧၦလၧအဆံၫ့ထၪ့ အနါကျူၩခိၪ အထွ့ၪ အဖၫ့ခိၪ, ဒဲလၧအစူၪမု အထွ့ၪ အဖၫ့ခိၪ, ဒဲလၧအခၪ့မု အထွ့ၪ အဖၫ့ခိၪ လီၫ. 15 ၦလုဆၧ ဘၪမၩန့ ဆၧလုမၪဘၪ ဆၧအၥွံၪတၭ, ၦလုဆၧ ဘၪမၩန့ ၥိၪလလီၭတၭ, ဂါလၩ့ဝ့ၫ လၧအစူၪယၫၥၭဒၪဝ့ၫ အစ့ၪလခီၫလီၫ. 16 ၦလုဆၧ ဘၪဘၧၩ့လၩ့ အစူၪနိၩ့ အထွ့ၪလဘီၩ့ လၧၥိၪ လၧအအီၪ လၧအစူၪစ့ၪဖၧၩ့ အကျၩတၭ, ဘၪဎွံၪ ဆၧၥွံၪ လၧအစူၪနိၩ့ လၧယဟိဝၩ အမ့ၬယၫ နွ့ၫဘျၩ့လီၫ. 17 ၥိၪ လၧအအီၪလၩ့ထး လၧအစူၪဖၧၩ့နီၪ ၦလုဆၧ ဘၪအီၪက့ၪ လၧၦအဆံၫ့ထၪ့လဂၩ အနါကျူၩခိၪ အထွ့ၪ အဖၫ့ခိၪ, ဒဲလၧအစူၪမု အထွ့ၪ အဖၫ့ခိၪ, ဒဲလၧအခၪ့မု အထွ့ၪ အဖၫ့ခိၪ, လၧဆၧလုမၪဘၪ ဆၧအၥွံၪ အဖၫ့ခိၪလီၫ. 18 ၥိၪ လၧအအီၪလၩ့ထး လၧၦလုဆၧ အစူၪဖၧၩ့နီၪ ဘၪလူၫလၩ့ဝ့ၫ လၧၦလၧအဆံၫ့ထၪ့လဂၩ အခိၪတၭ, ၦလုဆၧလဂၩ ဘၪမၩ ဆၧဖီၩ့ဖျ့ၭ လၧအဂး လၧယဟိဝၩ အမ့ၬယၫလီၫ. 19 ၦလုဆၧ ဘၪလုထၪ့ ဆၧလုဆၧဒဲၩဘၭ, မၩ ဆၧဖီၩ့ဖျ့ၭ လၧၦလၧအဆံၫ့ထၪ့ လၧအဆၧလဆံၫ့ဘၪ အဂးလီၫ. လၧခဲၫ့ထဲၩ့ တၭ ဘၪမၩၥံၫ ဆၧလုမ့ၪလီၫ. 20 ၦလုဆၧ ဘၪလုထၪ့ ဆၧလုမ့ၪ ဒဲဆၧမၩဘိၪ့ကိၪမုၬ လၧဆၧလုလး အဖၫ့ခိၪတၭ, ၦလုဆၧ ဘၪမၩ ဆၧဖီၩ့ဖျ့ၭ လၧအဂးတၭ, မိဆံၫ့ထၪ့ဝ့ၫ လီၫ. 21 အ့ၪၡၪ့အ့ၪယၬ မၩ ဆၧဎွ့ၩနီၪ အ့ၪလၥ့ၪဘၪတၭ, ဘၪမၩန့ ၥိၪဖိၪလဒုၩ လၧဆၧလုမၪဘၪဆၧ အဂး, လၧၦမိဝါဝ့ၫ ဘဲၫၥိၭ အမိမၩ ဆၧဖီၩ့ဖျ့ၭ လၧအဂး, ဒဲကိၪမုၬ လအ့စရိၫ လဲၩဎုၬလၧၥိၪ လၧဆၧမၩဘိၪ့ကိၪမုၬ အဂး, ဒဲၥိၪလလီၭ, 22 ဒဲထိၪလွံ နံၫဘံၪ့ မွဲဂ့ၩ, ကၪကဲၪဖိၪ နံၫဘံၪ့ မွဲဂ့ၩ, ဆၧလၧအမၩဝ့ၫၥ့ၪလီၫ. တၭ အလဘံၪ့ မိကဲၪထၪ့ ဆၧလုဆၧဒဲၩဘၭ, ဒဲအဝ့ၫလဘံၪ့ လၧဆၧလုမ့ၪလီၫ. 23 တၭ ဎိၭနံၩလနံၩနီၪ ဘၪဂဲၫဆိၬဝ့ၫ လၧၦလုဆၧ အအီၪ လၧအမိဆံၫ့ထၪ့ အဂး, လၧဆၧအီၪကီၪ့ တဲၩဆံၫ့ဎံၪ အတရၫ့နီၪ လၧယဟိဝၩ အမ့ၬယၫလီၫ. 24 ၦလုဆၧ ဘၪမၩန့ ၥိၪဖိၪ, ဆၧလုမၪဘၪဆၧ, ဒဲၥိၪလလီၭနီၪတၭ, ၦလုဆၧ ဘၪဝါဝ့ၫ လၧဆၧလုဝါဝ့ၫ လၧယဟိဝၩ အမ့ၬယၫလီၫ. 25 ၦလုဆၧ ဘၪမၩၥံၫ ၥိၪဖိၪ, ဆၧလုမၪဘၪဆၧတၭ, ၦလုဆၧ ဘၪမၩန့ ဆၧလုမၪဘၪ ဆၧအၥွံၪတၭ, အီၪက့ၪဝ့ၫ လၧၦလၧအဆံၫ့ထၪ့ အနါကျူၩခိၪ အထွ့ၪလခီၫ အဖၫ့ခိၪ, ဒဲလၧအစူၪမု အထွ့ၪလခီၫ အဖၫ့ခိၪ, ဒဲလၧအခၪ့မု အထွ့ၪလခီၫ အဖၫ့ခိၪလီၫ. 26 တၭ ၦလုဆၧ ဘၪလူၫလၩ့ ဆၧၥိၪ လၧအစူၪယၫၥၭဒၪဝ့ၫ အစ့ၪလခီၫ အဖၧၩ့လီၫ. 27 တၭ ၦလုဆၧ ဘၪဎွံၪဆၧ လၧအစူၪနိၩ့ အထွ့ၪလဘီၩ့ လၧၥိၪ အီၪလၧအစူၪစ့ၪဖၧၩ့နီၪ လၧယဟိဝၩ အမ့ၬယၫ နွ့ၫဘျၩ့လီၫ. 28 တၭ ၦလုဆၧ ဘၪအီၪက့ၪ ဆၧၥိၪ အီၪလၧအစူၪဖၧၩ့ လၧၦလၧအဆံၫ့ထၪ့လဂၩ အနါကျူၩခိၪ အထွ့ၪလခီၫ အဖၫ့ခိၪ, ဒဲလၧအစူၪမု အထွ့ၪလခီၫ အဖၫ့ခိၪ, ဒဲလၧအခၪ့မု အထွ့ၪလခီၫ အဖၫ့ခိၪ, လၧဆၧလုမၪဘၪ ဆၧအၥွံၪအလး အဖၫ့ခိၪနီၪလီၫ. 29 တၭ ၥိၪ လၧအအီၪလၩ့ထး လၧၦလုဆၧ အစူၪဖၧၩ့နီၪ ဘၪအီၪက့ၪဝ့ၫ လၧၦလၧအဆံၫ့ထၪ့လဂၩ အခိၪ, ဘဲၫၥိၭ အမိမၩ ဆၧဖီၩ့ဖျ့ၭ လၧအဂး လၧယဟိဝၩ အမ့ၬယၫလီၫ. 30 တၭ လၧထိၪလွံ နံၫဘံၪ့နီၪ ဘၪမၩန့ လဘံၪ့, အ့ၪလမွဲဘၪ လၧကၪကဲၪဖိၪ နံၫဘံၪ့ ဘၪမၩန့ လဘံၪ့ လၧဆၧလၧအမၩဝ့ၫနီၪ, ဘၪလုထၪ့ လဘံၪ့, 31 ထီးဒၪ ဆၧလၧအမၩဝ့ၫၥ့ၪ, လဘံၪ့ လၧဆၧလုဆၧဒဲၩဘၭ အဂး ဒဲလဘံၪ့ လၧဆၧလုမ့ၪ အဂး အီၪလၧဆၧမၩဘိၪ့ကိၪမုၬလီၫ. တၭ ၦလုဆၧ ဘၪမၩ ဆၧဖီၩ့ဖျ့ၭ လၧၦလၧအဆံၫ့ထၪ့လဂၩ အဂး, လၧယဟိဝၩ အမ့ၬယၫလီၫ. 32 အနီၪ မွဲ၁နိၫ ဘၪဆဲၫ့ လၧဆၧဆၫအၧၩ့ အဆၧကဲၪထၪ့ အီၪလၧၦလဂၩ လၧအစူၪ မၩန့ ဆၧဘၪဆဲၫ့ လၧဆၧမိဆံၫ့ထၪ့ဝ့ၫနီၪ လၥ့ၪဘၪ အကၠီၩ့လီၫ. 33 ယဟိဝၩ ချဲၩ့ဆၧ လၧစမိစ့ၭ, ဒဲစအၫရၧၫ့တၭ, စံၭဝ့ၫဒၪ, 34 ထီးနၥံၪ လ့ၩနုၬ လၧခးကၫနအၫ့ အဖၧၩ့ လၧယမိဖ့ၪလၫ့ နၥံၪ လၧအဆၧန့ၥၫ အလးတၭ, ယအ့ၪအီၪက့ၪ ဆၧဆၫအၧၩ့ အဆၧကဲၪထၪ့ လၧဂံၪ့လဖျိၪ့ အဖၧၩ့ လၧခး လၧနၥံၪ န့ဘၪ အဖၧၩ့တၭ, 35 ဂံၪ့အကဆါ မိဂဲၫ လီၩဘၪ ၦလုဆၧ, စံၭဝ့ၫ ယယိယဝ့ၫ ဆၧမၩအၥၭ လၧဆၧကဲၪထၪ့ အီၪဝ့ၫ လၧဂံၪ့ဖၧၩ့နီၪတၭ, 36 ၦလုဆၧလဂၩနီၪ ဘၪမၪလူၬဆၧ လၧၦလုဆၧလဂၩနီၪ လချုၭ လ့ၩနုၬ ယိဆၧဒံၭဘၪတၭ, ဘဲၫၥိၭ ကယဲ ဆၧအီၪ လၧဂံၪ့ဖၧၩ့ ထီးကဲၪထၪ့ ဆၧလဆံၫ့ဘၪ လဂ့ၩနီၪ ဘၪဆိၬထၪ့ခွံၬ ထီးအလူၬလီၫ. လၧခဲၫ့ထဲၩ့တၭ, ၦလုဆၧလဂၩနီၪ မိလ့ၩယိဂံၪ့နီၪလီၫ. 37 မိယိ ဆၧကဲၪထၪ့နီၪတၭ, ယိခွါ, ဆၧကဲၪထၪ့နီၪ အ့ၪအီၪလၧဂံၪ့အဒီၪ့ အလီၩ့တၭ, အလးလၩ့အိၪ့လဖၪ အ့ၪယ့ၫ လဆံၭဆံၭ မွဲဂ့ၩ, ဝီၩလဆံၭဆံၭ မွဲဂ့ၩ, ဆၧအလး လၩ့အိၪ့နဲၪ့ ဆၧအဒီၪ့လီၩ့ တၭ, 38 ၦလုဆၧ ဘၪစဲၪ့ထၪ့ လၧဂံၪ့အတရၫ့တၭ, ကၭဘံၭထၬ အတရၫ့ နွ့ၫနံၩလီၫ. 39 နွ့ၫနံၩလနံၩနီၪ ၦလုဆၧ ဘၪဂဲၫယိဒီၭတၭ, ယိခွါ, ဆၧကဲၪထၪ့နီၪ အ့ၪလဲထၪ့ လၧဂံၪ့အဒီၪ့လီၩ့တၭ, 40 ၦလုဆၧ ဘၪမၪလူၬဆၧ လၧၦမိမၩန့ခွံၬ လိး လၧအအီၪ လၧဆၧလဖၪနီၪတၭ, ဘၪခွံၬၡိၭခွံၬဝ့ၫ လၧအလးလဆံၫ့ဘၪ လၧဒိၩ့ လၧခီၫ့လခီၫ လီၫ. 41 ဘၪဒုၭကွၭခွံၬ ဂံၪ့ဝၬဖီၩ့တၭ, ဘၪဂါလၩ့ခွံၬ အမုၬ လၧအမိကွၭခွံၬဝ့ၫနီၪ လၧဒိၩ့ လၧခီၫ့လခီၫ လၧအလးလဆံၫ့ဘၪလီၫ. 42 ဘၪမၩန့ လိးအဂူၫဂၩလဖၪတၭ, အီၪက့ၪဝ့ၫ လၧလိးလဖၪနီၪ အလးတၭ, ဘၪမၩန့ အၩ့ကထၨအၥၫ့တၭ, လံၬ ဂံၪ့နီၪလီၫ. 43 မၩန့ခွံၬ လိးနီၪ ဂီၩ့တၭ, ကွၭခွံၬ ဂံၪ့တၭ, လံၬ လၧအၩ့ကထၨအၥၫ့ အလးခဲၫ့နီၪ, ဆၧကဲၪထၪ့ အ့ၪဂဲၫထၪ့ဒီၭ, အီၪထၪ့ လၧဂံၪ့လဖျိၪ့နီၪ အဖၧၩ့တၭ, 44 ၦလုဆၧ ဘၪဂဲၫယိတၭ, ယိခွါ, ဆၧကဲၪထၪ့နီၪ အ့ၪလဲထၪ့ လၧဂံၪ့နီၪ အဖၧၩ့တၭ, မွဲဝ့ၫ ဆၧဆၫအၧၩ့ အၪ့ဆၧ လၧဂံၪ့ဖၧၩ့နီၪတၭ, မွဲဆၧလဆံၫ့ဘၪလီၫ. 45 ဘၪမၩလၫ့ဎီးခွံၬ ဂံၪ့နီၪ အလိးလဖၪ, ဒဲအၥံၪ့လဖၪ, ဒဲဂံၪ့အအၩ့ကထၨ ထီးအလူၬတၭ, ဘၪဆိၬထၪ့ခွံၬဝ့ၫ လၧဒိၩ့ လၧခီၫ့လခီၫ, လၧအလးလဆံၫ့ဘၪ လီၫ. 46 တၭ ကယဲ မုနံၩမုနၩ လၧဂံၪ့ ကၭဘံၭအၥၭ အဘိၩ့ဘၭနီၪတၭ, ၦလၧအလ့ၩနုၬနီၪ မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 47 တၭ ၦလၧအမံၫ လၧဂံၪ့ဖၧၩ့နီၪ ဘၪအၪ့ဆူၫဝၭ အကီၩ့အၥိၭတၭ, ၦလၧအအၪ့ဆၧ လၧဂံၪ့ဖၧၩ့နီၪ ဘၪအၪ့ဆူၫဝၭ အကီၩ့အၥိၭ လီၫ. 48 ၦလုဆၧ အ့ၪဂဲၫယိဝ့ၫတၭ, ယိခွါ, ဆၧကဲၪထၪ့နီၪ အ့ၪလလဲထၪ့ဘၪ လၧဂံၪ့ဖၧၩ့ လၧအဘၪ ဆၧလံၬဝ့ၫ လၧအၩ့ကထၨ အလးခဲၫ့နီၪတၭ, ၦလုဆၧ ဘၪအီၪက့ၪ ဂံၪ့လဖျိၪ့နီၪ လၧအဆံၫ့လီၫ. အဂဲးဘဲၫယီၩ ဆၧကဲၪထၪ့နီၪ ဘျၪယူၭဝ့ၫယူၭ. 49 ဘဲၫၥိၭ အမိမၩဆံၫ့ထၪ့ ဂံၪ့နီၪတၭ, ဘၪမၩန့ ထိၪ နံၫဘံၪ့, ဒဲၥံၪ့ၡိၫအ့ရ့ၭ, ဒဲဆၧဝီၩ, ဒဲဟံစိၭ, 50 တၭ ဘၪမၩၥံၫ ထိၪလဘံၪ့ လၧဖၧၩ့ဂၪ့ခိၪ အဖၧၩ့ လၧထံၫယွၩလၩ့ဝ့ၫ အဖၫ့ခိၪလီၫ. 51 ဘၪမၩန့ ၥံၪ့ၡိၫအ့ရ့ၭ, ဒဲဟံစိၭ, ဒဲဆၧဝီၩ, ဒဲထိၪ လၧအမၧၫ့ဝ့ၫ လဘံၪ့ တၭ, စုၪလၩ့ဝ့ၫ လၧထိၪ လၧအဘၪ ဆၧမၩၥံၫဝ့ၫ လဘံၪ့ အၥွံၪဖၧၩ့, ဒဲလၧထံၫယွၩလၩ့ အဖၧၩ့တၭ, ဎွံၪ ဂံၪ့နီၪ နွ့ၫဘျၩ့လီၫ. 52 ဘၪမၩဆံၫ့ထၪ့ ဂံၪ့ လၧထိၪအၥွံၪ, ဒဲထံၫယွၩလၩ့ ဒဲထိၪ လၧအမၧၫ့ဝ့ၫ, ဒဲၥံၪ့ၡိၫအ့ရ့ၭ, ဒဲဟံစိၭ, ဒဲဆၧဝီၩလီၫ. 53 အ့ၪမွဲ ထိၪ လၧအမၧၫ့ဝ့ၫ လဘံၪ့နီၪ, ဘၪဖျါလၩ့ခွံၬဝ့ၫ လၧဒိၩ့ လၧခီၫ့ လၧဆၧပျၩ့ဖၧၩ့လခီၫ တၭ, ဘၪမၩ ဆၧဖီၩ့ဖျ့ၭ လၧဂံၪ့ အဂးတၭ, မိဆံၫ့ထၪ့ဝ့ၫလီၫ. 54 အနီၪမွဲ ၁နိၫ ဘၪဆဲၫ့ လၧကယဲ ဆၧဆၫအၧၩ့, ဒဲဆၧအဎၬ အဆၧကဲၪထၪ့, 55 ဒဲဆၧအကီၩ့အၥိၭ, ဒဲဂံၪ့ၥံၪဎၫ့ၥံၪ အဆၧဆၫအၧၩ့, 56 ဒဲဆၧၡိၪထၪ့ အဖံၭလၩ့ ကျိၭအလး, အလးကျံၩ့, 57 ဘဲၫၥိၭ အမိၥီၪ့လိၪဆၧ လၧမုနံၩ လၧအလဆံၫ့ဘၪ, ဒဲမုနံၩ လၧအဆံၫ့ထၪ့နီၪလီၫ. အနီၪမွဲ ၁နိၫ ဘၪဆဲၫ့ လၧဆၧဆၫအၧၩ့နီၪလီၫ. 

1 ယဟိဝၩ ချဲၩ့ဆၧ လၧစမိစ့ၭ ဒဲစအၫရၧၫ့တၭ, စံၭဝ့ၫ, 2 လီၩဘၪ ၦအံၫစရ့လၭဖိၪတၭ, စံၭအဝ့ၫၥံၪ, ထီးဒၪ ၦၡၩလဂၩဂၩ အီၪလၧအဖၧၩ့လး အဖံၪထၪ့ ယွၩလၩ့ ဘဲၫနီၪတၭ, မိကဲၪထၪ့ ဆၧလဆံၫ့ဘၪ လၧအဖံၪထၪ့ ယွၩလၩ့ဝ့ၫ အကၠီၩ့လီၫ. 3 တၭ အယီၩမွဲ ဆၧလဆံၫ့ဘၪ လၧအဖံၪထၪ့ ယွၩလၩ့ဝ့ၫ အကၠီၩ့, ဆၧယွၩလၩ့ လၧအယၪလီၩ့ လၧအဆၧယွၩလၩ့ အကၠီၩ့ မွဲဂ့ၩ, အယၪဘၪ ထၬဝ့ၫ လၧအဆၧယွၩလၩ့ မွဲဂ့ၩ, မွဲဝ့ၫ လၧဆၧလဆံၫ့ဘၪလီၫ. 4 ကယဲ လးမံၫ လၧၦလၧအအီၪ လၧဆၧယွၩလၩ့လဂၩ မံၫနၩ့ဝ့ၫ လၧအလီၩ့နီၪ, မွဲဆၧလဆံၫ့ဘၪ လီၫ. တၭ ကယဲ ဆၧလၧအဆၧၫ့နၩ့ဘၪဝ့ၫ လၧအဖၫ့ခိၪ နီၪ, မွဲဆၧလဆံၫ့ဘၪဆ့လီၫ. 5 တၭ ကယဲ ၦလၧအထိၭဘၪ အလးမံၫ လဂၩလါလါနီၪ, ဘၪအၪ့ဆူၫဝၭ အကီၩ့အၥိၭ, ဒဲအၪ့လူထံၫတၭ, ကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 6 ၦလၧအဆၧၫ့နၩ့ လၧဆၧလမံၩ့မံၩ့ အလီၩ့, လၧၦလၧအအီၪ လၧဆၧယွၩလၩ့နီၪ ဆၧၫ့နၩ့ဘၪဝ့ၫတၭ, ဘၪအၪ့ဆူၫဝၭ အကီၩ့အၥိၭ, ဒဲအၪ့လူထံၫတၭ, ကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 7 ၦလၧအထိၭဘၪ ၦလၧအအီၪ လၧဆၧယွၩလၩ့လဂၩ အယၪနီၪ ဘၪအၪ့ဆူၫဝၭ အကီၩ့အၥိၭ, ဒဲအၪ့လူထံၫတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 8 ၦလၧအအီၪ လၧဆၧယွၩလၩ့ဝ့ၫနီၪ အ့ၪထိၪဖျံၭဘၪ လၧၦအဆံၫ့ အလီၩ့နီၪတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့ လီၫ. 9 တၭ ကယဲ ပီၩ့ လၧၦအီၪ လၧဆၧယွၩလၩ့ဝ့ၫ လဂၩ ထူၬဝ့ၫနီၪ, မိကဲၪထၪ့ ဆၧလဆံၫ့ဘၪလီၫ. 10 ကယဲ ၦလၧအထိၭဘၪ ဆၧလမံၩ့မံၩ့ လၧအအီၪယူၭ လၧအဖၫ့လၬ လဂၩလါလါနီၪ မိကဲၪထၪ့ ဆၧလဆံၫ့ဘၪ ထီးမုဂၪလၩ့ တၭ, ၦလၧအဆိၬထၪ့ အဆၧလမံၩ့မံၩ့နီၪ ဘၪအၪ့ဆူၫဝၭ အကီၩ့အၥိၭ, ဒဲအၪ့လူထံၫတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 11 ကယဲ ၦလၧအဘၪ ဆၧထိၭဝ့ၫ, လၧကယဲ ၦလၧအအီၪ လၧဆၧယွၩလၩ့ဝ့ၫတၭ, လၥူၫဝၭဘၪ အစူၪ လၧထံၫနီၪ ဘၪအၪ့ဆူၫဝၭ အကီၩ့အၥိၭ, ဒဲအၪ့လူထံၫတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 12 တၭ ထွ့ၫဂၪ့ခိၪ လၧအဘၪ ဆၧထိၭဝ့ၫ လၧၦလၧအအီၪ လၧဆၧယွၩလၩ့ဝ့ၫနီၪ မိဘၪမၩထ့ဖၭတၭ, ကယဲ ထွ့ၫလဖၪနီၪ မိဘၪ ဆၧၥူၫဝၭဆံၫ့ခွံၬ လၧထံၫလီၫ. 13 ထီးၦလၧအအီၪ လၧဆၧယွၩလၩ့ဝ့ၫနီၪ အ့ၪဆံၫ့ထၪ့ဝ့ၫ လၧဆၧယွၩလၩ့တၭ, ဘၪဝံထၪ့နၬထၪ့ဝ့ၫ နွ့ၫနံၩ လၧအဂးဒၪဝ့ၫ လၧအဆံၫ့ထၪ့ အဂဲး, ဒဲအၪ့ဆူၫဝၭ အကီၩ့အၥိၭတၭ, ၥူၫဝၭဆံၫ့ထၪ့ အယၪ လၧထံၫယွၩလၩ့ဝ့ၫ တၭ, မိဆံၫ့ထၪ့ဝ့ၫလီၫ. 14 ဎိၭနံၩလနံၩနီၪ ဘၪမၩန့ ထိၪလွံ နံၫဘံၪ့ မွဲဂ့ၩ, ကၪကဲၪဖိၪ နံၫဘံၪ့ မွဲဂ့ၩ, လၧအဂး တၭ, လ့ၩ လၧယဟိဝၩ အမ့ၬယၫ, လၧဆၧအီၪကီၪ့ အတဲၩဆဲၫ့ဎံၪ အတရၫ့တၭ, ဖ့ၪလၫ့ အဝ့ၫၥံၪ လၧၦလုဆၧ လီၫ. 15 ၦလုဆၧ ဘၪလုထၪ့ဝ့ၫ လဘံၪ့ လၧဆၧလုဆၧဒဲၩဘၭ အဂး, ဒဲလဘံၪ့ လၧဆၧလုမ့ၪ အဂးလီၫ. တၭ ၦလုဆၧ ဘၪမၩ ဆၧဖီၩ့ဖျ့ၭ လၧအဂး လၧယဟိဝၩ အမ့ၬယၫ လၧဆၧယွၩလၩ့ဝ့ၫ အကၠီၩ့လီၫ. 16 ၦခွၫအချံၫ ဘၪဆဲၫ့ လၧအမံၫဎုၬဆၧနီၪ အ့ၪစဲၪ့ထၪ့ လၧအဖၧၩ့တၭ, ဘၪၥူၫဝၭဆံၫ့ အယၪ လၧထံၫတၭ မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 17 တၭ ကယဲ ဆၧအကီၩ့အၥိၭ, ဒဲကယဲ ဆၧဖံၭ လၧအအီၪ လၧဆၧချံၫ လၧအဘၪဆဲၫ့ လၧအမံၫဎုၬဆၧနီၪ, မိဘၪ ဆၧအၪ့ဆူၫဝၭ လၧထံၫတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 18 တၭ ၦမုၪ လၧၦခွၫ မံၫဎုၬ လၧအဝ့ၫနီၪ, ဘၪအၪ့လူထံၫ နံၫဂၩလူၬတၭ, ကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 19 ၦမုၪ အ့ၪအီၪ လၧဆၧယွၩလၩ့တၭ, ဆၧယွၩလၩ့ လၧအယၪ အ့ၪမွဲ ၥွံၪတၭ, ၦဘၪအီၪက့ၪဝ့ၫ လစီၪ့ဒၪ နွ့ၫနံၩ လီၫ. တၭ ကယဲ ၦလၧအထိၭဘၪဝ့ၫ လဂၩလါလါနီၪ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 20 လၧအအီၪ လစီၪ့ဒၪ အဘိၩ့ဘၭနီၪတၭ, ကယဲ ဆၧလၧအမံၫနၩ့ဘၪဝ့ၫ လၧအဖၫ့ခိၪ မိကဲၪထၪ့ ဆၧလဆံၫ့ဘၪလီၫ. ဒဲကယဲ ဆၧလၧအဆၧၫ့နၩ့ဘၪဝ့ၫ လၧအဖၫ့ခိၪဆ့ မိကဲၪထၪ့ ဆၧလဆံၫ့ဘၪလီၫ. 21 တၭ ကယဲ ၦလၧအထိၭဘၪ အလးမံၫနီၪ ဘၪအၪ့ဆူၫဝၭ အကီၩ့အၥိၭ, ဒဲအၪ့လူထံၫတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 22 ကယဲ ၦလၧအထိၭဘၪ ဆၧလမံၩ့မံၩ့ လၧအဆၧၫ့နၩ့ လၧအဖၫ့ခိၪနီၪ ဘၪအၪ့ဆူၫဝၭ အကီၩ့အၥိၭ ဒဲအၪ့လူထံၫတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 23 ဆၧအ့ၪ အီၪလၧလးမံၫ အလီၩ့ မွဲဂ့ၩ, ဆၧလၧအဆၧၫ့နၩ့ လၧအဖၫ့ခိၪ မွဲဂ့ၩ, ထီးအဝ့ၫဒၪ ထိၭဘၪတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 24 ၦခွၫလဂၩ အ့ၪမံၫဎုၬ လၧအဝ့ၫ တၡါတၭ, ဆၧလၧအယွၩလၩ့ လၧအဝ့ၫနီၪ အီၪလၧအလီၩ့တၭ, မိကဲၪထၪ့ ဆၧလဆံၫ့ဘၪ နွ့ၫနံၩ လီၫ. တၭ အလးမံၫ မိကဲၪထၪ့ ဆၧလဆံၫ့ဘၪ ထၧၫ့ဘံၪ့ယၫလီၫ. 25 တၭ ၦမုၪအၥွံၪနီၪ အ့ၪဂဲၫလၩ့ အၪနံၩအၪၥၫ့ လၧအလမွဲဘၪ အဆၧၫ့အထီ လၧအအီၪ လစီၪ့ဒၪ မွဲဂ့ၩ, အ့ၪဖီၩ့ခွံၬ အအီၪလစီၪ့ဒၪ အဆၧၫ့အထီ မွဲဂ့ၩ, အဆၧယွၩလၩ့ လဆံၫ့ဘၪ ကိၭမုနံၩမုနၩ မိမၩအၥၭ ဘဲၫမုနံၩမုနၩ လၧအအီၪလစီၪ့ဒၪ အၥိၭနီၪလီၫ. မွဲဝ့ၫ လဆံၫ့ဘၪလီၫ. 26 အဆၧယွၩလၩ့အမုနံၩ ထီးအလူၬ အဘိၩ့ဘၭနီၪ ကယဲ လးမံၫ လၧအမံၫဘၪ လၧအဖၫ့ခိၪ မိကဲၪထၪ့ လၧအဂး, မၩအၥၭ ဘဲၫလးမံၫ ဘၪဆဲၫ့ လၧအအီၪလစီၪ့ဒၪ အၥိၭနီၪလီၫ. တၭ ကယဲ ဆၧလၧအဆၧၫ့နၩ့ လၧအဖၫ့ခိၪ မိကဲၪထၪ့ ဆၧလဆံၫ့ဘၪ, ဘဲၫဆၧလဆံၫ့ဘၪ ဘၪဆဲၫ့ လၧအအီၪလစီၪ့ဒၪ အၥိၭနီၪလီၫ. 27 ကယဲ ၦလၧအထိၭဘၪ ဆၧလဖၪနီၪ, မိကဲၪထၪ့ ဆၧလဆံၫ့ဘၪတၭ, ဘၪအၪ့ဆူၫဝၭ အကီၩ့အၥိၭ, ဒဲအၪ့လူထံၫ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 28 အ့ၪဆံၫ့ထၪ့ လၧအဆၧယွၩလၩ့တၭ, ဘၪဝံထၪ့ဝ့ၫ နွ့ၫနံၩ လၧအဂးဒၪဝ့ၫလီၫ. လၧခဲၫ့ထဲၩ့တၭ မိဆံၫ့ထၪ့ဝ့ၫလီၫ. 29 ဎိၭနံၩလနံၩနီၪ ဘၪမၩန့ ထိၪလွံ နံၫဘံၪ့ မွဲဂ့ၩ, ကၪကဲၪဖိၪ နံၫဘံၪ့ မွဲဂ့ၩ, လၧအဂးတၭ, ဂဲၫဆိၬ အဝ့ၫၥံၪ လၧၦလုဆၧ အအီၪ ထီးဆၧအီၪကီၪ့ အတဲၩဆံၫ့ဎံၪ အတရၫ့နီၪလီၫ. 30 ၦလုဆၧ ဘၪလုထၪ့ လဘံၪ့ လၧဆၧလုဆၧဒဲၩဘၭ အဂး, ဒဲလဘံၪ့ လၧဆၧလုမ့ၪ အဂးတၭ, ၦလုဆၧ ဘၪမၩ ဆၧဖီၩ့ဖျ့ၭ လၧအဂး, လၧယဟိဝၩ အမ့ၬယၫ, လၧအဆၧယွၩလၩ့ လဆံၫ့ဘၪ အကၠီၩ့လီၫ. 31 တၭ နၥံၪ ဘၪမၩလၩ့မုလၩ့ဖၭ ၦအံၫစရ့လၭဖိၪ လၧအဆၧလဆံၫ့ဘၪ, ဘဲၫၥိၭ အထီးမၩၥၭလိၪ ယတဲၩဆံၫ့ဎံၪ လၧအအီၪ လၧအဝ့ၫၥံၪ အကၠီၩ့နီၪ, မိၥံၫ လၧအဆၧလဆံၫ့ဘၪ အဖၧၩ့ လဂ့ၩလီၫ. 32 အနီၪမွဲ ၁နိၫ ဘၪဆဲၫ့ လၧၦလၧအအီၪ လၧဆၧယွၩလၩ့, ဒဲၦလၧအချံၫ စဲၪ့ထၪ့ လၧအဖၧၩ့, လၧအကဲၪထၪ့ ဆၧလဆံၫ့ဘၪ လၧအကၠီၩ့, 33 ဒဲၦမုၪ လၧအအၪ့ဆူၫဝၭလၩ့အၥၭ, ဒဲၦၡၩ လၧအအီၪ လၧဆၧယွၩလၩ့, ၦခွၫ ဒဲၦမုၪ, ဒဲၦခွၫ လၧအမံၫဎုၬ လၧၦမုၪ လၧအလဆံၫ့ဘၪ နီၪလီၫ. 

1 ယဟိဝၩ ချဲၩ့ဆၧ လၧစမိစ့ၭ လၧစအၫရၧၫ့ အဖိၪခွၫ နံၫဂၩ ထီးအလုထၪ့ဆၧ လၧယဟိဝၩ အမ့ၬယၫနီၪ ၥံၫဝ့ၫ အလးခဲၫ့တၭ, 2 ယဟိဝၩ စံၭစမိစ့ၭ, လီၩဘၪ နထၧၫ့ဖုဝဲ စအၫရၧၫ့, လၧလးဆံၫ့ဎံၪ အဖၧၩ့ လၧကလကၫ အမ့ၬယၫ လၧဆၧယၫ့ၥၭအလး အီၪလၧတလၫ အဖၫ့ခိၪ အမ့ၬယၫနီၪ, ဘဲၫၥိၭ အထီးၥံၫ လဂ့ၩတၭ, ထီးလ့ၩနုၬ ကိၭအဆၧၫ့အထီဒ့ၭ လဂ့ၩ. အဂဲးဘဲၫယီၩ ယမိဆၧအီၪဖျီၪထၪ့ လၧဆၧအုၪ့ အဖၧၩ့ လၧဆၧယၫ့ၥၭအလး အဖၫ့ခိၪနီၪလီၫ. 3 စအၫရၧၫ့ မိဘၪလ့ၩနုၬ လၧအလးဆံၫ့ဎံၪ အဖၧၩ့ ဘဲၫယီၩ, လၧချီဖၫ အၥၭဘၪ့လဒုၩ လၧဆၧလုဆၧဒဲၩဘၭ အဂး, ဒဲၥိၪဖၫ လၧဆၧလုမ့ၪ အဂးလီၫ. 4 မိဘၪၥိၭ ဆဲၫ့ဘွၩ ဖျ့ၫလံၬကံၭ ဆံၫ့ဎံၪ, ဒဲမိဘၪအီၪ လၧအဆၧဖျၪ့ခဲၫ့ဘွၩ ဖျ့ၫလံၬကံၭ လၧအယၪလီၩ့တၭ, မိအီၪခဲးထူၬ အယးဒံၩ့ လၧခၧၩ့ယးဘွၩ ဖျ့ၫလံၬကံၭ ဒဲမိအီၪလၧခိၪခဲးဘွၩ ဖျ့ၫလံၬကံၭလီၫ. ဆၧလဖၪနီၪမွဲ ဆၧအကီၩ့အၥိၭ ဆံၫ့ဎံၪတၭ, ဘၪၥူၫဝၭဆံၫ့ အယၪ လၧထံၫတၭ, ကီၩ့ၥိၭထၪ့ဝ့ၫလီၫ. 5 တၭ ဘၪမၩန့ ဘ့ၪဖိၪ နံၫဒုၩ လၧၦအံၫစရ့လၭဖိၪ အဆၧအီၪကီၪ့ လၧဆၧလုဆၧဒဲၩဘၭ အဂး, ဒဲၥိၪဖၫ လဒုၩ လၧဆၧလုမ့ၪ အဂးလီၫ. 6 စအၫရၧၫ့ ဘၪလုထၪ့ အချီဖၫ လဒုၩ လၧဆၧလုဆၧဒဲၩဘၭ အဂး လၧအဂးဒၪဝ့ၫတၭ, မၩ ဆၧဖီၩ့ဖျ့ၭ လၧအဂးဒၪဝ့ၫ, ဒဲလၧအၡၩဂံၪ့ဖိၪ အဂးလီၫ. 7 အဝ့ၫဒၪဘၪ မၩန့ ဘ့ၪ နံၫဒုၩတၭ, အီၪက့ၪဝ့ၫ လၧယဟိဝၩ အမ့ၬယၫ ထီးဆၧအီၪကီၪ့ အတဲၩဆံၫ့ဎံၪ အတရၫ့နီၪလီၫ. 8 တၭ စအၫရၧၫ့ ဘၪဖၭဆၧ လၧဘ့ၪ နံၫဒုၩ အဂး, လမံၩ့ လၧယဟိဝၩ အဂး, ဒဲလမံၩ့ လၧဆၧဂၭဖျ့ၭ အဂး, 9 တၭ စအၫရၧၫ့ ဘၪဂဲၫဆိၬ ဘ့ၪ လၧအဆၧဖၭလၩ့ဘၪဝ့ၫ လၧယဟိဝၩ အဂး လဒုၩတၭ, လုထၪ့ဝ့ၫ လၧဆၧလုဆၧဒဲၩဘၭ အဂးလီၫ. 10 အ့ၪမွဲ ဘ့ၪ လၧဆၧဖၭလၩ့ဘၪဝ့ၫ လၧဆၧဂၭဖျ့ၭ အဂး လဒုၩနီၪ မိဘၪ ဆၧအီၪက့ၪမၧၫ့ဝ့ၫ လၧယဟိဝၩ အမ့ၬယၫ, ဘဲၫၥိၭ အဆၧမိမၩ ဆၧဖီၩ့ဖျ့ၭ လၧအဝ့ၫတၭ, ဖျါခွံၬဝ့ၫ လၧၡါမုနၧၫ့ဖၫ လၧဆၧဂၭဖျ့ၭ အဂးလီၫ. 11 စအၫရၧၫ့ ဘၪဂဲၫဆိၬ ချီဖၫ လၧဆၧလုဆၧဒဲၩဘၭ အဂး လၧအမွဲ လၧအဂးဒၪဝ့ၫ လဒုၩနီၪ, ဘၪမၩ ဆၧဖီၩ့ဖျ့ၭ လၧအဂးဒၪဝ့ၫ, ဒဲလၧအၡၩဂံၪ့ဖိၪ အဂးတၭ, မိဘၪမၩၥံၫ ချီဖၫ လဒုၩ လၧဆၧလုဆၧဒဲၩဘၭ အဂး လၧအဂးဒၪဝ့ၫလီၫ. 12 ဘၪမၩဎွ့ၩ ဖၧၩ့မ့ၪ လၧမ့ၪအၧၩ့ဖၭ လၧအမၩန့ လၧဆၧလုလး အဖၫ့ခိၪ အီၪလၧယဟိဝၩ အမ့ၬယၫတၭ အစူၪ ဎွ့ၩ လၧဆၧနၧၫ့မၧၫ့ဆူၭခဲၩ လၧအထီးဝ့ၫ လွံၩပွံၪတၭ, ဆိၬဝ့ၫ လၧကလကၫ လၧယၫလခီၫလီၫ. 13 တၭ ဘၪအီၪက့ၪ ဆၧဆူၭခဲၩနၧၫ့မၧၫ့ လၧမ့ၪ အဖၫ့ခိၪ လၧယဟိဝၩ အမ့ၬယၫ, ဘဲၫၥိၭ ဆၧဆူၭခဲၩနၧၫ့မၧၫ့ အခူၪ မိချုၬဘံၭ ဆၧယၫ့ၥၭအလး လၧအအီၪ လၧဆၧအုၩ့လၩ့ အဖၫ့ခိၪ, ဘဲၫၥိၭ အထီးၥံၫ လဂ့ၩနီၪလီၫ. 14 ဘၪမၩန့ ချီဖၫ လဒုၩ အၥွံၪတၭ, ဎွံၪဝ့ၫ လၧအစူၪနိၩ့ လဘီၩ့ လၧဆၧယၫ့ၥၭအလး အဖၫ့ခိၪ လၧမုထၪ့လခီၫတၭ, လၧဆၧယၫ့ၥၭအလး အမ့ၬယၫနီၪ ဘၪဎွံၪ ဆၧၥွံၪ လၧအစူၪနိၩ့ လဘီၩ့ နွ့ၫဘျၩ့လီၫ. 15 ဘၪမၩၥံၫ ဘ့ၪ လၧဆၧလုဆၧဒဲၩဘၭ အဂး လၧအမွဲ လၧၦခမျၧး အဂးတၭ, ဆိၬနုၬ အၥွံၪ လၧကလကၫ လၧယၫလခီၫတၭ, မၩ အၥွံၪ ဘဲၫအမၩ ချီဖၫ အၥွံၪ အၥိၭနီၪတၭ, ဎွံၪဝ့ၫ လၧဆၧယၫ့ၥၭအလး အဖၫ့ခိၪ, ဒဲလၧဆၧယၫ့ၥၭအလး အမ့ၬယၫလီၫ. 16 တၭ အဝ့ၫဒၪ ဘၪမၩ ဆၧဖီၩ့ဖျ့ၭ လၧဆၧအလးဆံၫ့ဎံၪ အဂး, လၧၦအံၫစရ့လၭဖိၪ အဆၧလဆံၫ့ဘၪ အကၠီၩ့, ဒဲလၧအဆၧမၪ လၧအဆၧဒဲၩဘၭ ထီးအလူၬ အကျၩ အကၠီၩ့တၭ, မိဘၪမၩ ဘဲၫနီၪၥိၭ လၧဆၧအီၪကီၪ့ အတဲၩဆံၫ့ဎံၪ အဂး, လၧအအီၪလၩ့ထး လၧအကျၩ, လၧအဆၧလဆံၫ့ဘၪ အၥၭခံဖၧၩ့လီၫ. 17 ထီးအဝ့ၫဒၪ လ့ၩနုၬ ဘဲၫၥိၭ အမိမၩ ဆၧဖီၩ့ဖျ့ၭ လၧဆၧအလးဆံၫ့ဎံၪ အဖၧၩ့တၭ ၦၡၩ အီၪဘၪ လၧဆၧအီၪကီၪ့ အတဲၩဆံၫ့ဎံၪဖၧၩ့ နးဂၩအ့ၬ. ထီးအမၩ ဆၧဖီၩ့ဖျ့ၭ လၧအဂးဒၪဝ့ၫ, ဒဲလၧအဂံၪ့ဖိၪ အဂး, ဒဲလၧၦအံၫစရ့လၭ အဆၧအီၪကီၪ့ ထီးအလူၬ အဂး ဂီၩ့တၭ, ဂဲၫထဲၩ့ထၪ့ဝ့ၫလီၫ. 18 ဘၪဂဲၫထၪ့ လၧဆၧလုလး လၧအအီၪ လၧယဟိဝၩ အမ့ၬယၫတၭ, မၩ ဆၧဖီၩ့ဖျ့ၭ လၧအဂးတၭ, ဘၪမၩန့ ချီဖၫ အၥွံၪ, ဒဲဘ့ၪ အၥွံၪတၭ, အီၪက့ၪဝ့ၫ လၧဆၧလုလး အနိၩ့လဖၪ ဝၬဖီၩ့ဝ့ၫလီၫ. 19 မွဲအဘၪဎွံၪ ဆၧၥွံၪ လၧအဖၫ့ခိၪ လၧအစူၪနိၩ့လဘီၩ့ နွ့ၫဘျၩ့တၭ, မၩဆံၫ့ဎံၪထၪ့ဝ့ၫ, ဒဲမၩဆံၫ့ထၪ့ဝ့ၫ လၧၦအံၫစရ့လၭဖိၪ အဆၧလဆံၫ့ဘၪ အကၠီၩ့နီၪလီၫ. 20 ထီးအမၩ ဆၧဖီၩ့ဖျ့ၭ လၧအလးဆံၫ့ဎံၪ အဂး, ဒဲဆၧအီၪကီၪ့ အတဲၩဆံၫ့ဎံၪ အဂး, ဒဲဆၧလုလး အဂး ဂီၩ့တၭ, ဘၪဂဲၫဆိၬ ဘ့ၪ လၧအမၧၫ့ လဒုၩလီၫ. 21 တၭ စအၫရၧၫ့ ဘၪအီၪက့ၪ အစူၪ နံၫခီၫ လၧဘ့ၪ လၧအမၧၫ့ဝ့ၫ လဒုၩ အခိၪတၭ, လီၩဘၪ ၦအံၫစရ့လၭဖိၪ အဆၧအၧၩ့ဆၧၥၫ့ ထီးအလူၬ, ဒဲအဆၧမၪ ထီးအလူၬ လၧအဆၧဒဲၩဘၭ အဖၧၩ့တၭ, အီၪက့ၪဝ့ၫ လၧဘ့ၪအခိၪ, တၭ ဖျါခွံၬဝ့ၫ လၧၦအကြၨၭလဂၩ အစူၪဖၧၩ့ လၧၡါမုနၧၫ့ဖၫ လီၫ. 22 ဘ့ၪလဒုၩ မိဆိၬထၪ့ခွံၬ ကယဲ အဆၧၥူၭဆၧမၪ လၧခးအီၪယူ လဘံၪ့တၭ, မိဘၪဖျါခွံၬဘ့ၪနီၪ လၧၡါမုနၧၫ့ဖၫလီၫ. 23 တၭ စအၫရၧၫ့ ဘၪဂဲၫနုၬ လၧဆၧအီၪကီၪ့ အတဲၩဆံၫ့ဎံၪ အဖၧၩ့, ဒဲအကီၩ့အၥိၭဘွၩ ဖျ့ၫလံၬကံၭ လၧအကီၩ့ထၪ့ၥိၭထၪ့ ထီးအလ့ၩနုၬ လၧဆၧအလးဆံၫ့ဎံၪနီၪ ဘၪဘဲၪ့လၩ့ခွံၬဝ့ၫ, ဒဲအီၪက့ၪလၩ့ထးဝ့ၫ ထီးနီၪလီၫ. 24 ဘၪၥူၫဝၭဆံၫ့ အယၪ လၧထံၫ လၧဆၧအလးဆံၫ့ဎံၪ အဖၧၩ့, ဒဲကီၩ့ထၪ့ၥိၭထၪ့ အကီၩ့အၥိၭတၭ, ဂဲၫထၪ့ လုထၪ့ အဆၧလုမ့ၪ, ဒဲၦခမျၧး အဆၧလုမ့ၪတၭ, မၩ ဆၧဖီၩ့ဖျ့ၭ လၧအဂးဒၪဝ့ၫ ဒဲလၧၦခမျၧး အဂးလီၫ. 25 ဘၪဆူၭထၪ့ခွံၬ ဆၧလုဆၧဒဲၩဘၭ အၥိၪနီၪ လၧဆၧလုလး အဖၫ့ခိၪလီၫ. 26 ၦၡၩ လဂၩ လၧအကွဲၪဖျါခွံၬ ဘ့ၪဂၭဖျ့ၭနီၪ ဘၪအၪ့ဆူၫဝၭ အကီၩ့အၥိၭ, ဒဲၥူၫဝၭဆံၫ့ အယၪ လၧထံၫတၭ, လၧခဲၫ့ထဲၩ့နီၪ မိဂဲၫထဲၩ့နုၬဘၪ လၧၦၥုၪ့တဲၩ အလးဖၧၩ့လီၫ. 27 ချီဖၫ လၧဆၧလုဆၧဒဲၩဘၭ အဂး လဒုၩ ဒဲဘ့ၪ လၧဆၧလုဆၧဒဲၩဘၭ အဂး လဒုၩ, လၧၦဂဲၫဆိၬ အၥွံၪ လၧဆၧအလးဆံၫ့ဎံၪ အဖၧၩ့ ဘဲၫၥိၭ အမိမၩ ဆၧဖီၩ့ဖျ့ၭနီၪ, ၦဘၪဆိၬထၪ့ခွံၬ အၥွံၪ လၧၦၥုၪ့တဲၩအလး လၧခီၫ့တၭ, ဆူၭထၪ့ခွံၬ အဖံၭ ဒဲအယၪ, ဒဲအအ့ၪ လၧမ့ၪ လီၫ. 28 တၭ ၦလၧအဆူၭထၪ့ခွံၬ လဂၩနီၪ ဘၪအၪ့ဆူၫဝၭ အကီၩ့အၥိၭ ဒဲၥူၫဝၭဆံၫ့ အယၪ လၧထံၫလီၫ. လၧခဲၫ့ထဲၩ့တၭ မိလ့ၩနုၬဘၪ လၧၦၥုၪ့တဲၩ အလးဖၧၩ့လီၫ. 29 အယီၩမွဲ ဆၧအထူၫအရူၫ အဆိၩအကၠၪ လၧနၥံၪ အဂး, လၧလၩနွ့ၫဘံၪ့လဘံၪ့ လၩထၪ့ ဆံၫနံၩလနံၩနီၪ နၥံၪ ဘၪဆၪ့လၩ့ နၥံၪအၥၭတၭ, ၦလၧနၥံၪအဆၨၩဒၪ နၥံၪဝ့ၫ မွဲဂ့ၩ, ၦလခီၫဘၩ့မုးဖိၪ လၧအအီၪ လၧနၥံၪ အကျၩ မွဲဂ့ၩ, မၩဘၪ ဆၧနးမံၩ့အ့ၬ. 30 အဂဲးဘဲၫယီၩ ဆၧလၧမုလနံၩနီၪ ဆၧမိမၩ ဆၧဖီၩ့ဖျ့ၭ လၧနၥံၪမိဆံၫ့ အဂး, ဘဲၫၥိၭ နၥံၪ မိဆံၫ့ထၪ့ လၧနၥံၪ အဆၧဒဲၩဘၭ ထီးအလူၬ လၧယဟိဝၩ အမ့ၬယၫလီၫ. 31 မိကဲၪထၪ့ မးၥံၫအနံၩ အဆၧအီၪပွံၭ လၧနၥံၪ အဂးတၭ, နၥံၪ ဘၪဆၪ့လၩ့ နၥံၪအၥၭ လၧဆၧအထူၫအရူၫ အဆိၩအကၠၪလီၫ. 32 တၭ ၦလုဆၧလဂၩ လၧဆၧဂုၪဝ့ၫ ဒဲအီၪက့ၪဆံၫ့ဎံၪဝ့ၫ ဘဲၫၥိၭ အမိမၩ ၦလုဆၧ အဆၧမၩ လၧအဖါအလး လဂၩနီၪ ဘၪမၩ ဆၧဖီၩ့ဖျ့ၭ, ဒဲကီၩ့ထၪ့ၥိၭထၪ့ ဆၧအကီၩ့အၥိၭ ဖျ့ၫလံၬကံၭ, ဆၧအကီၩ့အၥိၭဆံၫ့ဎံၪလီၫ. 33 မွဲအဘၪမၩ ဆၧဖီၩ့ဖျ့ၭ လၧလးဆံၫ့ဎံၪ အဂး, ဒဲဘၪမၩ ဆၧဖီၩ့ဖျ့ၭ လၧဆၧအီၪကီၪ့ အတဲၩဆံၫ့ဎံၪ အဂး, ဒဲလၧဆၧလုလး အဂး, ဒဲဘၪမၩ ဆၧဖီၩ့ဖျ့ၭ လၧၦလုဆၧလဖၪ အဂး, လၧဆၧအီၪကီၪ့ အၡၩခမျၧး ထီးအလူၬ အဂး လီၫ. 34 အနီၪ မိကဲၪထၪ့ ဆၧအထူၫအရူၫ အဆိၩအကၠၪ လၧနၥံၪ အဂး, လၧအမိမၩ ဆၧဖီၩ့ဖျ့ၭ လၧၦအံၫစရ့လၭဖိၪ အဂး, လၧအဆၧဒဲၩဘၭ ထီးအလူၬ အဂး လနံၪ့လဖၧၫ့ လနံၪ့လဖၧၫ့လီၫ. တၭ အဝ့ၫဒၪ မၩဝ့ၫ ဘဲၫယွၩ မၪလူၬ စမိစ့ၭ အၥိၭနီၪလီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫ, 2 လီၩဘၪ စအၫရၧၫ့ ဒဲအဖိၪခွၫလဖၪ ဒဲၦအံၫစရ့လၭဖိၪ ထီးအလူၬတၭ; စံၭအဝ့ၫၥံၪ, အယီၩမွဲ ဆၧလၧယဟိဝၩ မၪလူၬဆၧတၭ, စံၭဝ့ၫ, 3 ချီဖၫ လဒုၩ မွဲဂ့ၩ, ၥိၪဖိၪ မွဲဂ့ၩ, ဘ့ၪဖိၪ မွဲဂ့ၩ, ထီးဒၪ ၦလၧအံၫစရ့လၭအဂံၪ့ လၧအမၩၥံၫ အဝ့ၫ လၧၦၥုၪ့တဲၩ အလးဖၧၩ့ မွဲဂ့ၩ, လၧအမၩၥံၫဝ့ၫ လၧၦၥုၪ့တဲၩအလး လၧခီၫ့လခီၫ မွဲဂ့ၩ, 4 တၭ လဂဲၫဆိၬဘၪ လၧဆၧအီၪကီၪ့ အတဲၩဆံၫ့ဎံၪ အတရၫ့, ဘဲၫၥိၭ အမိမၩဘိၪ့ ဆၧမၩဘိၪ့ လၧယဟိဝၩ အဂး, လၧယဟိဝၩ အတဲၩဆံၫ့ဎံၪ အမ့ၬယၫ လဂၩဂၩနီၪ, ဆၧမိအီၪက့ၪ ဆၧၥွံၪ လၧအဝ့ၫဒၪ အလီၩ့ လၧအဂါလၩ့ ဆၧၥွံၪ အကၠီၩ့တၭ, မိဘၪ ဆၧဒၪ့ထ့ၬခွံၬဝ့ၫ လၧအဆၨၩဒၪဝ့ၫ အကျၩနီၪလီၫ. 5 အဂဲးဘဲၫယီၩ ဘဲၫၥိၭ ၦအံၫစရ့လၭဖိၪ မိဂဲၫဆိၬ အဆၧလုလဖၪ လၧအလုထၪ့ဝ့ၫ လၧဆၧပျၩ့ဖၧၩ့တၭ, ဂဲၫဆိၬဝ့ၫ လၧယဟိဝၩ အအီၪ ထီးဆၧအီၪကီၪ့ အတဲၩဆံၫ့ဎံၪ အတရၫ့, လၧၦလုဆၧလဂၩ အအီၪ တၭ လုထၪ့ဝ့ၫ လၧဆၧလုဘၪလိၬအိၭလိၬ လၧယဟိဝၩ အဂးလီၫ. 6 ၦလုဆၧလဂၩနီၪ ဘၪဎွံၪ ဆၧၥွံၪ လၧယဟိဝၩ အဆၧလုလး အဖၫ့ခိၪ, ထီးဆၧအီၪကီၪ့ အတဲၩဆံၫ့ဎံၪ အတရၫ့တၭ, ဆူၭခဲၩ ဆၧၥိၪ လၧဆၧနၧၫ့မၧၫ့မုၬ လၧယဟိဝၩ အဂးလီၫ. 7 တၭ အဝ့ၫၥံၪ ဘၪလုထၪ့လၧၩ့ အဆၧလု လၧဆၧနၪလဖၪ, လၧၦၡၩ မၩ ဆၧလဲးဆၧဘျၪ ဖိၬအဖၧၩ့ၥၭနီၪ လဂ့ၩ. အနီၪမွဲ ဆၧမၪလူၬ အဆိၩအကၠၪ လၧအဂး, ထီၩ့လၩ့ လၧအဆၨၩအဆၬ လဆိၩဘၪလဆိၩလီၫ. 8 တၭ နဘၪစံၭ အဝ့ၫၥံၪ, ထီးဒၪ ၦလၧၦအံၫစရ့လၭ အဂံၪ့ဖိၪ အကျၩ မွဲဂ့ၩ, လၧၦလခီၫဘၩ့မုးဖိၪ လၧအအီၪ လၧနၥံၪ အကျၩ မွဲဂ့ၩ လၧအလုထၪ့ ဆၧလုမ့ၪ မွဲဂ့ၩ, ဆၧလု မွဲဂ့ၩ, 9 တၭ လဂၩဂၩ လဂဲၫဆိၬဘၪ လၧဆၧအီၪကီၪ့ အတဲၩဆံၫ့ဎံၪ အတရၫ့, ဘဲၫၥိၭ အမိလုထၪ့ဝ့ၫ လၧယဟိဝၩနီၪ မိဘၪ ဆၧဒၪ့ထ့ၬခွံၬ လၧအၡၩလဆၨၩဒၪဝ့ၫ အကျၩနီၪလီၫ. 10 တၭ ၦၡၩ လၧၦအံၫစရ့လၭ အဂံၪ့ဖိၪ အကျၩ မွဲဂ့ၩ, လၧၦလခီၫဘၩ့မုးဖိၪ လၧအအီၪ လၧနၥံၪ အကျၩ မွဲဂ့ၩ, ထီးဒၪ ၦလၧအအၪ့ ဆၧၥွံၪ လမံၩ့မံၩ့ လဂၩဂၩနီၪ, ယမိအီၪက့ၪ ယမ့ၬ ထၫ့ဒုၪဒၩ ၦလၧအအၪ့ဆၧနီၪတၭ, ယမိဒၪ့ထ့ၬခွံၬဝ့ၫ လၧအၡၩ လဆၨၩဒၪဝ့ၫ အကျၩနီၪလီၫ. 11 အဂဲးဘဲၫယီၩ ဆၧယၪအၥၭ အီၪလၧအၥွံၪဖၧၩ့ တၭ, ယဖ့ၪလၫ့ နၥံၪ လၧအဝ့ၫနီၪ လၧဆၧလု အဖၫ့ခိၪ, ဘဲၫၥိၭ အမိမၩ ဆၧဖီၩ့ဖျ့ၭ လၧနၥံၪအၥၭၡီၩ့ အဂးလီၫ. အဂဲးဘဲၫယီၩ ဆၧၥွံၪနီၪ မၩ ဆၧမၩဖီၩ့ဖျ့ၭ လၧၦၡၩၥၭၡီၩ့ အဂးလီၫ. 12 မၩအၥၭဘဲၫနီၪတၭ ယစံၭ ၦအံၫစရ့လၭဖိၪ, ၦလၧနၥံၪအကျၩ အၪ့ဘၪ ဆၧၥွံၪ နးဂၩအ့ၬ. တၭ ၦလခီၫဘၩ့မုးဖိၪ လၧအအီၪလၧနၥံၪအကျၩ အၪ့ဘၪ ဆၧၥွံၪ နးဂၩဆ့အ့ၬ. 13 ၦအံၫစရ့လၭဖိၪ မွဲဂ့ၩ, ၦလခီၫဘၩ့မုးဖိၪ လၧအအီၪလၧနၥံၪ အကျၩ မွဲဂ့ၩ, ထီးဒၪ ၦၡၩ လၧအကဲၪ ၦခိၭခၭဆၧတၭ, မၩန့ ဆၧဖိၪဆၧဎါ မွဲဂ့ၩ, ထိၪၥံၪလံၪၥံၪ မွဲဂ့ၩ, လၧၦၡၩကြၨၭအၪ့ဘၪ လမံၩ့မံၩ့, ဘၪဂါလၩ့ခွံၬ အၥွံၪ ဒဲမၩဘံၭခွံၬဝ့ၫ လၧဂၪ့ခိၪအမုၬလီၫ. 14 အဂဲးဘဲၫယီၩ ဆၧယၪ ထီးအလူၬအၥၭ မွဲအၥွံၪတၭ, မွဲလၧအၥၭ အဂးလီၫ. တၭ ယစံၭ ၦအံၫစရ့လၭဖိၪ ထီးအၪ့ ဆၧယၪ အၥွံၪ နးမံၩ့လဂ့ၩ; အဂဲးဘဲၫယီၩ ကယဲ ဆၧယၪ အၥၭမွဲ အၥွံၪလီၫ. 15 ထီးဒၪ ၦလၧအအၪ့ဝ့ၫ လဂၩဂၩနီၪ မိဘၪ ဆၧဒ့ၪထ့ၬခွံၬဝ့ၫလီၫ. တၭ ဆၧလၧအၥံၫဒၪဆၧ မွဲဂ့ၩ, ဆၧလၧဆၧဖိၪဆၧဎါ အဲၪ့ၥံၫ မွဲဂ့ၩ, ကယဲ ၦလၧအအၪ့ဝ့ၫ, ၦခးဖိၪ မွဲဂ့ၩ, ၦလခီၫဘၩ့မုးဖိၪ မွဲဂ့ၩ, ဘၪအၪ့ဆူၫဝၭ အကီၩ့အၥိၭ, ဒဲအၪ့လူထံၫတၭ, မိကဲၪထၪ့ ဆၧလဆံၫ့ဘၪ ထီးမုဂၪလၩ့လီၫ. 16 ထီးနီၪလဖၧၫ့ မိဆံၫ့ထၪ့ထဲၩ့ဝ့ၫလီၫ. အ့ၪမွဲ အ့ၪလအၪ့ဆူၫဝၭဘၪ ဒဲအ့ၪလအၪ့လူဘၪထံၫတၭ, မိဘၪထိး အဆၧဒဲၩဘၭလီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 ချဲၩ့ထၪ့ လၧၦအံၫစရ့လၭဖိၪတၭ, စံၭအဝ့ၫၥံၪ, ယဝ့ၫဒၪယီၩ, ယမွဲ ယဟိဝၩ နၥံၪအယွၩလီၫ. 3 ဘဲၫ ၦမၩဆၧ လၧခးအံဇံၭ လၧနၥံၪ အီၪယူၭ လၧအဖၧၩ့ အၥိၭနီၪ, ထီးမၩ လဂ့ၩ. တၭ ဘဲၫၦမၩဆၧ လၧခးကၫနအၫ့ ထီးအလး လၧပဒုၭလ့ၩ နၥံၪ လၧအအီၪ အၥိၭနီၪ ထီးမၩ လဂ့ၩ, တၭ ထီးလ့ၩ လၧအဝ့ၫၥံၪ အထူၫအရူၫ အဖၧၩ့ လဂ့ၩ. 4 နၥံၪ ဘၪမၩ ယဆၧစ့ၩရၫ့လဖၪ, ဒဲထီးန့ ယ၁နိၫလဖၪ ဘဲၫၥိၭ နၥံၪ မိလ့ၩ လၧအဖၧၩ့လီၫ. ယဝ့ၫဒၪယီၩ ယမွဲ ယဟိဝၩ နၥံၪအယွၩလီၫ. 5 တၭ နၥံၪ ဘၪထီးန့ ယ၁နိၫလဖၪ, ဒဲယဆၧစ့ၩရၫ့လဖၪ လၧၦလၧအမၩဝ့ၫနီၪ မိမၧၫ့ဝ့ၫ လၧအဖၧၩ့လီၫ. ယဝ့ၫဒၪယီၩ ယမွဲ ယဟိဝၩ လီၫ. 6 ၦလၧနၥံၪအကျၩနီၪ, မွဲအထီးမၩဘူၭအၥၭ လၧအဘူၭအထံး ဘဲၫၥိၭ အမိနဲၪဖျီၪထၪ့ အဆၧအီၪဘိၪ့ နးဂၩလဂ့ၩ, ယဝ့ၫဒၪယီၩ ယမွဲ ယဟိဝၩ လီၫ. 7 နဖါ အဆၧအီၪဘိၪ့ မွဲဂ့ၩ, နမိ အဆၧအီၪဘိၪ့ မွဲဂ့ၩ, နဲၪဖျီၪထၪ့ လဂ့ၩ, အနီၪမွဲ နမိလီၫ. နဲၪဖျီၪထၪ့ အဆၧအီၪဘိၪ့ လဂ့ၩ. 8 နဖါ အမၫ အဆၧအီၪဘိၪ့နီၪ နဲၪဖျီၪထၪ့ လဂ့ၩ, အဝ့ၫနီၪမွဲ နဖါ အဆၧအီၪဘိၪ့လီၫ. 9 နထၧၫ့ဖုဝဲမုၪ နဖါအဖိၪမုၪ မွဲဂ့ၩ, နမိအဖိၪမုၪ မွဲဂ့ၩ, အီၪဖျဲၪ လၧဂံၪ့ဖၧၩ့ မွဲဂ့ၩ, အီၪဖျဲၪ လၧခီၫ့ မွဲဂ့ၩ, နဲၪဖျီၪထၪ့ အဆၧအီၪဘိၪ့ လဂ့ၩ, 10 နဖိၪခွၫအဖိၪမုၪ မွဲဂ့ၩ, နဖိၪမုၪအဖိၪမုၪ မွဲဂ့ၩ, နဲၪဖျီၪထၪ့ အဆၧအီၪဘိၪ့ လဂ့ၩ, အဂဲးဘဲၫယီၩ အဝ့ၫၥံၪ အဆၧအီၪဘိၪ့နီၪ, မွဲနဆၧအီၪဘိၪ့ဒၪနဝ့ၫလီၫ. 11 နဖါအမၫ အဖိၪမုၪ, ၦလၧနဖါ ထၪ့ဖိၪဝ့ၫ မွဲနထၧၫ့ဖုဝဲမုၪ, နဲၪဖျီၪထၪ့ အဆၧအီၪဘိၪ့ လဂ့ၩ, 12 နဲၪဖျီၪထၪ့ နဖါ အထၧၫ့ဖုဝဲမုၪ အဆၧအီၪဘိၪ့ လဂ့ၩ, အဝ့ၫနီၪ မွဲနဖါ အဘူၭအထံးလီၫ. 13 နဲၪဖျီၪထၪ့ နမိ အထၧၫ့ဖုဝဲမုၪ အဆၧအီၪဘိၪ့ လဂ့ၩ. အဝ့ၫနီၪမွဲ နမိ အဘူၭအထံးလီၫ. 14 နဲၪဖျီၪထၪ့ နဖါ အထၧၫ့ဖုဝဲခွၫ အဆၧအီၪဘိၪ့ လဂ့ၩ. မၩဘူၭ အမၫ လဂ့ၩ, အဝ့ၫနီၪမွဲ နမိဂါလီၫ. 15 နဲၪဖျီၪထၪ့ နဒဲၪ အဆၧအီၪဘိၪ့ လဂ့ၩ. အဝ့ၫနီၪမွဲ နဖိၪခွၫအမၫ လီၫ. နဲၪဖျီၪထၪ့ အဆၧအီၪဘိၪ့ လဂ့ၩ. 16 နဲၪဖျီၪထၪ့ နထၧၫ့ဖုဝဲခွၫအမၫ အဆၧအီၪဘိၪ့ လဂ့ၩ, အဝ့ၫနီၪမွဲ နထၧၫ့ဖုဝဲခွၫ အဆၧအီၪဘိၪ့လီၫ. 17 နဲၪဖျီၪထၪ့ ၦမုၪလဂၩ ဒဲအဖိၪမုၪ အဆၧအီၪဘိၪ့ လဂ့ၩ, တၭမၩန့ အဖိၪခွၫအဖိၪမုၪ မွဲဂ့ၩ, အဖိၪမုၪအဖိၪမုၪ မွဲဂ့ၩ, ဘဲၫၥိၭ နမိနဲၪဖျီၪထၪ့ အဆၧအီၪဘိၪ့ လဂ့ၩ. အဝ့ၫနီၪ မွဲနဘူၭနထံး လီၫ. အနီၪမွဲ ဆၧအအၧၩ့အၥၫ့လီၫ. 18 ထီးမၩန့ နမၫ ဘဲၫၥိၭ နမိနဲၪဖျီၪထၪ့ အဆၧအီၪဘိၪ့နီၪ လၧအထၧၫ့ဖုဝဲမုၪ အဖၫ့ခိၪ လၧအမိမၩခိအၥၭ လၧအအီၪမၧၫ့ဒံၭ အဘိၩ့ဘၭနီၪ လဂ့ၩ. 19 တၭ လၧၦမုၪ အီၪလစီၪ့ဒၪ လၧအဆၧလဆံၫ့ဘၪ အကၠီၩ့ အဘိၩ့ဘၭနီၪ, မၩဘူၭ အဝ့ၫ ဘဲၫၥိၭ နမိမၩဖျီၪထၪ့ အဆၧအီၪဘိၪ့ လဂ့ၩ. 20 ထီးမံၫဎုၬ လၧၦလၧနနဲၩ့ထံၭအမၫ ဘဲၫၥိၭ နမိမၩၥၭလိၪဘၪနၥၭ လၧအဝ့ၫ လဂ့ၩ. 21 ဒုၭခၫ့ဂၬ နချံၫနၥၪ လၧမိလ့ၭ အဂး နးဂၩ လဂ့ၩ တၭ, မၩကြၩ့ထမး ယွၩအမံၩ့ လဂ့ၩ; ယဝ့ၫဒၪယီၩ ယမွဲ ယဟိဝၩ လီၫ. 22 ထီးမံၫဎုၬ လၧၦခွၫ ဘဲၫလၧၦမုၪ အၥိၭနီၪ လဂ့ၩ, အနီၪမွဲ ဆၧဘၪၥၭလိၪလီၫ. 23 ထီးမံၫဎုၬ လၧဆၧဖိၪဆၧဎါ ဘဲၫၥိၭ နမိမၩၥၭလိၪနၥၭ လၧအဝ့ၫ နးမံၩ့ လဂ့ၩ. တၭမွဲ ၦမုၪ ထီးဆၧၫ့ထုၪ့ လၧဆၧဖိၪဆၧဎါ အမ့ၬယၫ ဘဲၫၥိၭ အမိမံၫနၩ့ လၧအဝ့ၫ နးဂၩ လဂ့ၩ, အနီၪမွဲ ဆၧအၧၩ့ဆၧၥၫ့လီၫ. 24 ထီးမၩစံၪစၪ နၥံၪအနၫ့ဆါၥံၪ လၧဆၧနီၪလဖၪ နးမံၩ့ လဂ့ၩ; အဂဲးဘဲၫယီၩ ၦဆၨၩလဖၪ လၧယနၫ့ထၪ့ခွံၬ လၧနၥံၪ အမ့ၬယၫနီၪ လဆံၫ့ဘၪ လၧဆၧလဖၪနီၪ ထီးအလူၬ အဖၧၩ့လီၫ. 25 ထံၫၥံၪခးၥံၪ လဆံၫ့ဘၪတၭ, ယမိစ့ၩရၫ့ဝ့ၫ လၧအဆၧအၧၩ့ အကၠီၩ့တၭ, ခးနီၪ ပၠိၭထၪ့ခွံၬ ၦအီၪဝ့ၫ လၧအဖၧၩ့လီၫ. 26 အခိးမွဲ ထီးန့ ယ၁နိၫလဖၪ, ဒဲယဆၧစ့ၩရၫ့လဖၪဆံၭ. တၭ ၦလၧနၥံၪအဆၨၩဒၪ နၥံၪဝ့ၫ မွဲဂ့ၩ, ၦလခီၫဘၩ့မုးဖိၪ လၧအအီၪ လၧနၥံၪအကျၩ မွဲဂ့ၩ, မွဲအထီးမၩ ဆၧၥၭလိၪ နးဂၩ လဂ့ၩ, 27 (အဂဲးဘဲၫယီၩ ကယဲ ဆၧၥၭလိၪလဖၪနီၪ ၦခးဖိၪ လၧအအီၪယူၭ လၧနၥံၪအမ့ၬယၫ မၩဝ့ၫ, ဒဲထံၫၥံၪခးၥံၪ လဆံၫ့ဘၪလီၫ.) 28 ဘဲၫၥိၭ ထီးနၥံၪ အ့ၪမၩဘၪၥၭလိၪ တၭ, ခးနီၪမွဲ အထီးပၠိၭထၪ့ခွံၬ နၥံၪ ဘဲၫအပၠိၭထၪ့ခွံၬ ၦဆၨၩလဖၪ လၧအအီၪ လၧနၥံၪအမ့ၬယၫ အၥိၭနီၪ လဂ့ၩ. 29 အဂဲးဘဲၫယီၩ ကယဲ ၦလၧအမၩ ဆၧၥၭလိၪယီၩ လမံၩ့မံၩ့နီၪ မိဘၪ ဆၧဒၪ့ထ့ၬခွံၬဝ့ၫ လၧအၡၩလဆၨၩဒၪဝ့ၫ အကျၩနီၪလီၫ. 30 တၭ ထီးန့ ယဆၧၥီၪ့ဆၧၥၫ့ ဘဲၫၥိၭ နၥံၪ ထီးမၩဆၧဘၪၥၭလိၪ အထူၫအရူၫ လၧၦလၧနၥံၪအမ့ၬယၫ မၩဝ့ၫနီၪ လဂ့ၩ. ဒဲဘဲၫၥိၭ နၥံၪ ထီးမၩဘၪၥၭလိၪလၩ့ နၥံၪအၥၭ လၧဆၧနီၪလဖၪ လဂ့ၩ. ယဝ့ၫဒၪယီၩ ယမွဲ ယဟိဝၩ နၥံၪအယွၩလီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 ချဲၩ့ထၪ့ လၧၦအံၫစရ့လၭဖိၪ အဆၧအီၪကီၪ့ ထီးအလူၬတၭ, စံၭအဝ့ၫၥံၪ နၥံၪ ဘၪမွဲ ၦဆံၫ့ဎံၪလီၫ. အဂဲးဘဲၫယီၩ ယဝ့ၫဒၪ ယဟိဝၩ နၥံၪအယွၩ, ယမွဲ ဆၧဆံၫ့ဎံၪလီၫ. 3 နၥံၪ ဘၪၥၭမဲၪ လဂၩ အမိအဖါ, လဂၩ အမိအဖါ ဆုၬဆုၬ, ဒဲထီးန့ ယမးၥံၫအနံၩလဖၪလီၫ. ယဝ့ၫဒၪယီၩ, ယမွဲ ယဟိဝၩ, နၥံၪအယွၩလီၫ. 4 ကၠၪထဲၩ့နၥံၪအၥၭ လၧဆၧဂၩ့ လဂ့ၩ. ထီးၥိၫ့န့ ယွၩလဖၪ လၧနၥံၪ အဂး လဂ့ၩ; ယဝ့ၫဒၪယီၩ ယမွဲ ယဟိဝၩ, နၥံၪအယွၩလီၫ. 5 နၥံၪ အ့ၪလုထၪ့ ဆၧလုဘၪလိၬအိၭလိၬ လၧယဟိဝၩတၭ, နၥံၪ ဘၪလုထၪ့ဆၧ ဘဲၫအဘၪ ဆၧအၥၭ အၥိၭဆံၭ. 6 ၦဘၪအၪ့ဝ့ၫ လၧမုလနံၩဎး လၧနၥံၪ လုထၪ့ဝ့ၫ ဒဲလၧမုဆဲၪ့ထၪ့လနံၩလီၫ. ဆၧအ့ၪအီၪလၩ့ထး ထီးမုၥၧၫ့နံၩလနံၩတၭ, ၦဘၪဆူၭထၪ့ခွံၬဝ့ၫ လၧမ့ၪ လီၫ. 7 ၥၧၫ့နံၩလနံၩနီၪ ၦၡၩ အ့ၪအၪ့တၡါတၭ, မွဲဆၧဘၪၥၭလိၪနီၪ; ဘၪ ဆၧအၥၭအ့ၬ. 8 တၭ ၦလၧအအၪ့ဆၧနီၪ မိဘၪထိး အဆၧဒဲၩဘၭလီၫ. အဂဲးဘဲၫယီၩ မၩၥၭလိၪယူၭ ယဟိဝၩ အဆၧဆံၫ့ဎံၪလီၫ. တၭ ၦလဂၩနီၪ မိဘၪ ဆၧဒၪ့ထ့ၬခွံၬဝ့ၫ လၧအၡၩလဆၨၩဒၪဝ့ၫ အကျၩနီၪလီၫ. 9 ထီးနၥံၪကူၭ နၥံၪအဂၪ့ခိၪ အဝၩ့ အဘုၪတၭ, ကူၭဆၧ လၧနဆံၬ အနိၪ့ တၡါနီၪ လဂ့ၩ. အၪ့ထုၫ့ထၪ့ ဆၧအီၪလၩ့ထး လၧနကူၭဆၧ အဖၧၩ့နီၪ လဂ့ၩ. 10 အၪ့ထုၫ့ထၪ့ ဆၧအီၪလၩ့ထး လၧနစဘံၭမု အလးဖၧၩ့ လဂ့ၩ, ဒဲအၪ့ထုၫ့ထၪ့ နစဘံၭၥၪ ထီးအလူၬ လၧနစဘံၭမု အလးဖၧၩ့ လဂ့ၩ, နဘၪအီၪက့ၪလၩ့ထးဆၧ လၧၦၡၪ့ဖိၪယၬဖိၪ, ဒဲၦလခီၫဘၩ့မုးဖိၪ အဂးလီၫ. ယဝ့ၫဒၪယီၩ ယမွဲ ယဟိဝၩ, နၥံၪအယွၩလီၫ. 11 ထီးအၪ့ဂူၪဆၧ လဂ့ၩ, ဒဲထီးအၪ့လီၫန့ဆၧ လဂ့ၩ, ဒဲထီးချဲၩ့လိၬနၥံၪအၥၭ ကဘျံၭကဘျၪ ၁ကိၭ၁ကိၭ လဂ့ၩ, 12 ထီးဆိၪလၩ့နၥံၪအၥၭ လၧယမံၩ့ ဒဲအၪ့လီၫန့ဆၧ လဂ့ၩ. တၭ ထီးမၩကြၩ့ထမး နယွၩအမံၩ့ လဂ့ၩ, ယဝ့ၫဒၪယီၩ, ယမွဲယဟိဝၩ လီၫ. 13 ထီးအၪ့ဘျံၭအၪ့ဘျၪ ၦလၧနနဲၩ့ထံၭ အဆၧ လဂ့ၩ တၭ, ထီးအၪ့ဂူၪန့ အဆၧ လဂ့ၩ. ၦလၧအဒိၭအၪ့လံၩ့အၥၭ လဂၩ အလံၩ့အလဲၫနီၪ ဒုၭအီၪလၧနစူၪဖၧၩ့ ၥၫ့နၩချီၩ့ ထီးမုဆဲၪ့ထၪ့ လဂ့ၩ. 14 ဆိၪအၧၩ့ ၦလၧအနါအၧၩ့ လဂ့ၩတၭ, အီၪက့ၪ ဆၧလၩ့ထံၩဖါအလး လၧၦမ့ၬဘျီၪ အမ့ၬယၫ လဂ့ၩတၭ, န ဘၪၥၭမဲၪ နယွၩလီၫ. ယဝ့ၫဒၪယီၩ, ယမွဲယဟိဝၩ လီၫ. 15 လၧဆၧစ့ၩရၫ့ အဖၧၩ့နီၪ ထီးမၩ ဆၧလတီၩလလီၩ့ဘၪ လဂ့ၩ, ယိမ့ၬ ၦၡၪ့ဖိၪယၬဖိၪ လဂ့ၩတၭ, အီၪက့ၪလၩဖၩ့ ၦအဆီၪ့ လဂ့ၩ, နဘၪစ့ၩရၫ့ ၦလၧနနဲၩ့ထံၭ လၧဆၧတီၩဆၧလီၩ့လီၫ. 16 ထီးလ့ၩဝံၩ့ဝၩ့ခဲၪဆၧ လၧနၥံၪအၡၩခမျၧး အကျၩ လဂ့ၩ, ဒဲဆၧၫ့ထုၪ့ လၧၦလၧနနဲၩ့ထံၭ အၥွံၪ အဖၫ့ခိၪ လဂ့ၩ; ယဝ့ၫဒၪယီၩ, ယမွဲယဟိဝၩ လီၫ. 17 ထီးၥၭဂဲၫ့ နထၧၫ့ဖုဝဲ လၧနၥၭခံဖၧၩ့ လဂ့ၩတၭ, အၪ့ၥီၪ့ ၦလၧနနဲၩ့ထံၭဆံၭ. ထီးဘၪ ဆၧဒဲၩဘၭ လၧအဝ့ၫဒၪ အကၠီၩ့ လဂ့ၩ. 18 ထီးမၩအၧၩ့ဆၧၫ့ဆၧ လဂ့ၩ, အၪ့ဎၬ ယိဆၧထၫ့ဒၩ နၡၩခမျၧးဖိၪ လဂ့ၩ; တၭ နဘၪအဲၪ ၦလၧနနဲၩ့ထံၭ ဘဲၫနနၫ့ဆါဒၪနဝ့ၫ အၥိၭနီၪဆံၭ. ယဝ့ၫဒၪယီၩ ယမွဲ ယဟိဝၩ လီၫ. 19 နဘၪထီးန့ ယ၁နိၫလဖၪလီၫ. ဆၧဖိၪဆၧဎါ နံၫမံၩ့ လၩ့မဲၩလိၬအၥၭနီၪ, ထီးဒုၭလီၩ့လိၬအၥၭ အမိအဖၫ လဂ့ၩ; နဆၧချံၫ ကျီၪမွံၩလိၬအၥၭနီၪ, ထီးဎွံၪလၩ့ လၧနဆံၬဖၧၩ့ လဂ့ၩ; ဒဲကီၩ့ထၪ့ၥိၭထၪ့ ဆၧအကီၩ့အၥိၭ မၩဝ့ၫ လၧလူၪ ဒဲၥၭကလၭ လဂ့ၩ. 20 တၭ ၦအ့ၪမံၫဎုၬ လၧၦမုၪ လၧအမွဲ ဆၧအဎီးမုၪ ဘၪအဲၪတၩ့ လၧအဝၩ, ဒဲလဘၪ ဆၧဎွ့ၩန့ထဲၩ့ဝ့ၫ တၡါမွဲဂ့ၩ, ဆၧလဖ့ၪလၫ့ အဖျ့ၭထၪ့ဘၪ မွဲဂ့ၩ, မိဘၪ ဆၧထးဝ့ၫလီၫ. ဘၪ ဆၧမၩၥံၫ အဝ့ၫၥံၪအ့ၬ, အဂဲးဘဲၫယီၩ ၦမုၪနီၪ မွဲၦပျီၩဖျ့ၭဖိၪအ့ၬ. 21 တၭ ၦခွၫနီၪ ဘၪဂဲၫဆိၬ အဆၧလုမၪဘၪဆၧ လၧယဟိဝၩ အအီၪ ထီးဆၧအီၪကီၪ့ အတဲၩဆံၫ့ဎံၪ အတရၫ့, ၥိၪဖၫ လဒုၩ လၧဆၧလုမၪဘၪဆၧ အဂးလီၫ. 22 တၭ ၦလုဆၧ ဘၪမၩ ဆၧဖီၩ့ဖျ့ၭ လၧအဂး လၧၥိၪဖၫ ဆၧမၪဘၪဆၧ လၧယဟိဝၩ အမ့ၬယၫ လၧအဆၧဒဲၩဘၭ လၧအမၩဝ့ၫ အကၠီၩ့လီၫ. တၭ ဆၧမိဖျါခွံၬ ဆၧဒဲၩဘၭ လၧအမၩယူၭလီၫ. 23 ထီးနၥံၪ အ့ၪလ့ၩနုၬ လၧခးဖၧၩ့တၭ, ၥုၪ့လၩ့ဖျၭလၩ့ ကယဲ ၥံၪ့ၥံၪဝၪၥံၪ လၧဆၧအၪ့ အဂးတၭ, နၥံၪ ဘၪအီၪက့ၪ အၥူၪအၥၪ လၧဆၧလဒိၭဘၪ ဆၧကူၭတရံၭနီၪလီၫ. ၥၧၫ့နံၪ့နီၪ မိဘၪကဲၪထၪ့ လၧဆၧလဒိၭဘၪ ဆၧကူၭတရံၭ လၧနၥံၪ အဂးလီၫ. ထီးအၪ့ လဂ့ၩ. 24 လံနံၪ့လနံၪ့နီၪ ကယဲ အၥူၪအၥၪ မိကဲၪထၪ့ ဆၧဆံၫ့ဎံၪ ဘၪဆဲၫ့ လၧဆၧစံၭထၪ့အၪ့အူၭ ယဟိဝၩ လီၫ. 25 တၭ ယဲနံၪ့လနံၪ့နီၪ နၥံၪ မိအၪ့ဘၪ အၥူၪအၥၪ လၧအမိမၩအၪထၪ့ဆၧ လၧနၥံၪ အဂးလီၫ. ယဝ့ၫဒၪယီၩ ယမွဲ ယဟိဝၩ, နၥံၪအယွၩလီၫ. 26 ထီးအၪ့ ဆၧအီၪဒဲအၥွံၪနီၪ လဂ့ၩ, အၪ့ဖၩ့ဆၧခါဆၧ လဂ့ၩ, ထီးဒုၪဆၧအဆၧၫ့အထီ လဂ့ၩ. 27 ထီးမၩဝၩ့ဖီၩ့ နၥံၪအခိၪ အနိၪ့လဖၪ လဂ့ၩ, ဒဲထီးမၩဂၭဂီၩ့ နၥံၪအနိၭဆီၪ့ အနိၪ့ လဂ့ၩ. 28 ထီးဂ့ၬလၩ့ နၥံၪ အဖံၭအယၪ လၧၦၥံၫ အကၠီၩ့ လဂ့ၩ, ဒဲထီးမၩ ဆၧကွ့ၭ အဆၧနဲၪ့ လၧနၥံၪ အလီၩ့ လဂ့ၩ, ယဝ့ၫဒၪယီၩ, ယမွဲယဟိဝၩ လီၫ. 29 ထီးဒုၭဂၭဂီၩ့ နဖိၪမုၪ ဘဲၫၥိၭ အမိကဲၪထၪ့ ၦအ့ၭကံၫမုၪ လဂ့ၩ, ဘဲၫၥိၭ ၦခးဖိၪ ထီးလၩ့ဘၪ လၧဆၧလဲးဆၧဘျၪ အဖၧၩ့, ဒဲထံၫၥံၪခးၥံၪ ဎွ့ၩဝ့ၫ လၧဆၧအၧၩ့ဆၧၥၫ့နီၪ လဂ့ၩ. 30 နၥံၪ ဘၪထီးန့ ယမးၥံၫအနံၩလဖၪ, ဒဲယူၭယၪ့ ယလးဆံၫ့ဎံၪလီၫ. ယဝ့ၫဒၪယီၩ, ယမွဲယဟိဝၩ လီၫ. 31 ထီးဒူၩယၪ့ ၦအီၪလၧဆၧနၪလဖၪ လဂ့ၩ; ထီးအၪ့ဎူၫ အၪ့ဎၬ ၦလၧအၥ့ၪ ဆၧအူၪဆၧပီၩ လၧနၥံၪ မိကဲၪထၪ့ ဆၧလဆံၫ့ဘၪ လဂ့ၩ; ယဝ့ၫဒၪယီၩ ယမွဲယဟိဝၩ, နၥံၪအယွၩလီၫ. 32 န ဘၪဂဲထုၪ့ လၧၦအခိၪဘွၩ အမ့ၬယၫ, ဒဲအီၪက့ၪလၩဖၩ့ ၦၥၭၡါအမ့ၬ, ဒဲၥၭမဲၪ ယွၩဆံၭ. ယဝ့ၫဒၪယီၩ ယမွဲ ယဟိဝၩ လီၫ. 33 ၦလခီၫဘၩ့မုးဖိၪ အ့ၪအီၪလၧနၥံၪ အခးဖၧၩ့တၭ, ထီးမၩၡၪ့မၩနၭ အဝ့ၫ လဂ့ၩ, 34 တၭ ၦလခီၫဘၩ့မုးဖိၪ လၧအအီၪ လၧနၥံၪ အကျၩနီၪ ဘၪကဲၪထၪ့ လၧနၥံၪ အမ့ၬယၫ ဘဲၫၦလၧအအီၪဖျဲၪ လၧနၥံၪအကျၩ အၥိၭနီၪလီၫ. တၭ နဘၪအဲၪ အဝ့ၫ ဘဲၫနအဲၪနနၫ့ဆါဒၪ နဝ့ၫ အၥိၭနီၪလီၫ. အဂဲးဘဲၫယီၩ နၥံၪမွဲယူၭ ၦလခီၫဘၩ့မုးဖိၪ လၧခးအံဇံၭ အဖၧၩ့လီၫ. ယဝ့ၫဒၪယီၩ ယမွဲ ယဟိဝၩ, နၥံၪအယွၩလီၫ. 35 လၧစ့ၩရၫ့ဆၧ အဖၧၩ့ မွဲဂ့ၩ, လၧထိၪဆၧ အဖၧၩ့ မွဲဂ့ၩ, လၧဆၧလယၧး အဖၧၩ့ မွဲဂ့ၩ, လၧတိၪ့ဆၧ အဖၧၩ့ မွဲဂ့ၩ, ထီးမၩ ဆၧလတီၩလလီၩ့ဘၪ လဂ့ၩ, 36 နၥံၪ ဘၪအီၪ လၧခံၫ့ အတီၩအလီၩ့, ဒဲခံၫ့ၥၪ အတီၩအလီၩ့, အ့ဖၭ လဖျိၪ့ အတီၩအလီၩ့, ဒဲဟံၫ့ လဖျိၪ့ အတီၩအလီၩ့ လီၫ. ယဝ့ၫဒၪယီၩ, ယမွဲယဟိဝၩ နၥံၪအယွၩ လၧအဒုၭစဲၪ့ထၪ့ခွံၬ နၥံၪ လၧခးအံဇံၭ အဖၧၩ့လီၫ. 37 တၭ နၥံၪ ဘၪထီးန့ ယဆၧမၪလူၬ ထီးအလူၬ, ဒဲယဆၧစ့ၩရၫ့ ထီးအလူၬ, ဒဲမၩ အဝ့ၫၥံၪလီၫ. ယဝ့ၫဒၪယီၩ ယမွဲယဟိဝၩ လီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 နဘၪစံၭဒီၭ ၦအံၫစရ့လၭဖိၪ, ထီးဒၪ ၦၡၩ လၧၦအံၫစရ့လၭဖိၪအကျၩ မွဲဂ့ၩ, ၦလခီၫဘၩ့မုးဖိၪ လၧအအီၪဝ့ၫ လၧအံၫစရ့လၭအကျၩ မွဲဂ့ၩ, လၧအဖ့ၪလၫ့ အချံၫအၥၪ လၧမိလ့ၭ လဂၩဂၩနီၪ, မိဘၪ ဆၧမၩၥံၫ တၡါဝ့ၫလီၫ. ၦခးဖိၪ မိဘၪခွံၬ အဝ့ၫ လၧလိးလီၫ. 3 ယမိအီၪက့ၪ ထၫ့ဒၩ ယမ့ၬ လၧၦလဂၩနီၪ အလီၩ့တၭ, ယမိဒၪ့ထ့ၬခွံၬဝ့ၫ လၧအၡၩလဆၨၩဒၪဝ့ၫ အကျၩနီၪလီၫ. အဂဲးဘဲၫယီၩ ဖ့ၪလၫ့ယူၭ အချံၫအၥၪ လၧမိလ့ၭ ဘဲၫၥိၭ အမိမၩၥၭလိၪ ယလးဆံၫ့ဎံၪ ဒဲမၩကြၩ့ထမး ယမံၩ့ဆံၫ့ဎံၪလီၫ. 4 ၦခးဖိၪ အ့ၪမၩဘံၭ အမ့ၬ လၧၦၡၩ လၧအဖ့ၪလၫ့ တၡါ အချံၫအၥၪ လၧမိလ့ၭနီၪ, အ့ၪလမၩၥံၫဘၪဝ့ၫတၭ, 5 ယမိအီၪက့ၪ ထၫ့ဒၩ ယမ့ၬ လၧၦလဂၩနီၪ အလီၩ့, ဒဲလၧအဂံၪ့ဒီၪ့ဖိၪ အလီၩ့, ဒဲကယဲ ၦလၧအမၩမၪ ဖိၬထွ့ၫအခဲၫ့ လၧအမိမၩမၪဆၧ လၧမိလ့ၭ ထီးအလူၬလဖၪနီၪ, ယမိဒၪ့ထ့ၬခွံၬ လၧအၡၩလဆၨၩဒၪဝ့ၫ အကျၩနီၪလီၫ. 6 တၭ ၦလၧအကၠၪစိၩအၥၭ လၧၦဒၪဆၧ လၧယၫလခီၫ အအီၪ, ဒဲၦၥ့ၪ ဆၧအူၪဆၧပီၩ လၧအမၩ ဆၧလဲးဆၧဘျၪ ဖိၬအခဲၫ့ လဂၩဂၩနီၪ, ယမိအီၪက့ၪ ထၫ့ဒၩ ယမ့ၬ လၧၦလဂၩနီၪ အလီၩ့တၭ, ယမိဒၪ့ထ့ၬခွံၬဝ့ၫ လၧအၡၩလဆၨၩဒၪဝ့ၫ အကျၩနီၪလီၫ. 7 အခိးမွဲ မၩဆံၫ့ဎံၪ နၥံၪအၥၭတၭ, ကဲၪထၪ့ ၦဆံၫ့ဎံၪဆံၭ. အဂဲးဘဲၫယီၩ ယမွဲ ယဟိဝၩ, နၥံၪအယွၩလီၫ. 8 တၭ နၥံၪ ဘၪထီးန့ ယ၁နိၫလဖၪ, ဒဲမၩ အဝ့ၫၥံၪလီၫ. ယမွဲ ယဟိဝၩ လၧအမၩဆံၫ့ဎံၪ နၥံၪလီၫ. 9 အဂဲးဘဲၫယီၩ ထီးဒၪ ၦလၧအဆိၪအၧၩ့ အမိအဖါ လဂၩဂၩနီၪ, မိဘၪ ဆၧမၩၥံၫ တၡါဝ့ၫလီၫ. အဝ့ၫ ဆိၪအၧၩ့ယူၭ အမိအဖါယူၭ, အၥွံၪ မိအီၪ လၧအလီၩ့လီၫ. 10 တၭ ၦလၧအမၩမၪ ၦမၫ, လၧအမၩမၪ ၦလၧအနဲၩ့ထံၭ အမၫနီၪ မိဘၪ ဆၧမၩၥံၫဝ့ၫ, ၦလၧအမၩမၪၦမၫ ဒဲၦလၧအအဲၪဘိၩ့အဝၩနီၪ မိဘၪ ဆၧမၩၥံၫ တၡါဝ့ၫ လီၫ. 11 တၭ ၦလၧအမံၫဎုၬ လၧအဖါအမၫ လဂၩနီၪ, မွဲအနဲၪဖျီၪထၪ့ အဖါ အဆၧအီၪဘိၪ့လီၫ. အဝ့ၫၥံၪ မိဘၪ ဆၧမၩၥံၫဝ့ၫ နံၫဂၩလူၬလီၫ. အၥွံၪ မိအီၪ လၧအလီၩ့ဒၪဝ့ၫ လီၫ. 12 ၦအ့ၪမံၫဎုၬ လၧအဒဲၪတၭ, အဝ့ၫၥံၪ မိဘၪ ဆၧမၩၥံၫ တၡါ နံၫဂၩလူၬလီၫ. အဝ့ၫၥံၪ မၩယူၭ ဆၧအၧၩ့ယူၭ; အၥွံၪ မိအီၪ လၧအလီၩ့လီၫ. 13 ၦခွၫ အ့ၪမံၫဎုၬ လၧၦခွၫ ဘဲၫအမံၫဎုၬ လၧၦမုၪ အၥိၭ, ၦနံၫဂၩလူၬနီၪ မၩယူၭ ဆၧၥၭလိၪယူၭတၭ, မိဘၪ ဆၧမၩၥံၫ တၡါဝ့ၫလီၫ. အၥွံၪ မိအီၪ လၧအလီၩ့လီၫ. 14 ၦအ့ၪန့ အမၫ ဒဲအမၫအမိတၭ, မွဲဆၧအၧၩ့လီၫ. မိဘၪ ဆၧဆူၭထၪ့ခွံၬဝ့ၫ လၧမ့ၪ, ၦခွၫ ဒဲၦမုၪ နံၫဂၩ, ဘဲၫၥိၭ ဆၧအၧၩ့ဆၧၥၫ့ ထီးအီၪ လၧနၥံၪ အကျၩ လဂ့ၩလီၫ. 15 ၦခွၫ အ့ၪမံၫဎုၬ လၧဆၧဖိၪဆၧဎါ လဒုၩတၭ, မိဘၪ ဆၧမၩၥံၫ တၡါဝ့ၫလီၫ. တၭ နၥံၪ ဘၪမၩၥံၫ ဆၧဖိၪဆၧဎါ လဒုၩနီၪဆ့လီၫ. 16 တၭ ၦမုၪ အ့ၪမၩဘူၭအၥၭ လၧဆၧဖိၪဆၧဎါ, ဒဲမံၫနၩ့ လၧအဝ့ၫတၭ, နဘၪမၩၥံၫ တၡါ ၦမုၪနီၪ, ဒဲဆၧဖိၪဆၧဎါဆ့, အဝ့ၫၥံၪ မိဘၪ ဆၧမၩၥံၫ တၡါဝ့ၫတၭ; အၥွံၪ မိအီၪ လၧအလီၩ့လီၫ. 17 ၦၡၩ အ့ၪမၩန့ အထၧၫ့ဖုဝဲမုၪ, အဖါအဖိၪမုၪ မွဲဂ့ၩ, အမိအဖိၪမုၪ မွဲဂ့ၩ, ဒဲဒၪဘၪ အဆၧအီၪဘိၪ့, ဒဲအဆၧဒၪဘၪ ၦခွၫ အဆၧအီၪဘိၪ့တၭ, မွဲဆၧအၧၩ့လီၫ. တၭ အဝ့ၫၥံၪ မိဘၪ ဆၧဒၪ့ထ့ၬခွံၬဝ့ၫ လၧအၡၩဒၪဝ့ၫလဆၨၩ အမ့ၬယၫလီၫ. အဝ့ၫ နဲၪဖျီၪထၪ့ အထၧၫ့ဖုဝဲမုၪ အဆၧအီၪဘိၪ့တၭ; မိဘၪထိး အဆၧဒဲၩဘၭလီၫ. 18 တၭ ၦခွၫ အ့ၪမံၫဎုၬ လၧၦမုၪ လၧအအၪ့ဆူၫဝၭအၥၭ အဘိၩ့ဘၭ နီၪ, နဲၪဖျီၪထၪ့ အဆၧအီၪဘိၪ့တၭ, မွဲအမၩ အီၪဖျီၪ အဆၧထၪ့ဖျိၭတၭ; မိဘၪ ဆၧဒၪ့ထ့ၬခွံၬဝ့ၫ လၧအၡၩလဆၨၩဒၪဝ့ၫ အကျၩ နံၫဂၩလူၬလီၫ. 19 နမိအထၧၫ့ဖုဝဲမုၪ အဆၧအီၪဘိၪ့ မွဲဂ့ၩ, နဖါအထၧၫ့ဖုဝဲမုၪ အဆၧအီၪဘိၪ့ မွဲဂ့ၩ, နဲၪဖျီၪထၪ့ လဂ့ၩ; အဂဲးဘဲၫယီၩ ၦလၧအနဲၪဖျီၪထၪ့ အဘူၭအထံး အဆၧအီၪဘိၪ့လဖၪနီၪ, မိဘၪထိး အဆၧဒဲၩဘၭလီၫ. 20 ၦခွၫ အ့ၪမံၫဎုၬ လၧအမၩ့အမၫတၭ, မွဲအနဲၪဖျီၪထၪ့ အမၩ့ အဆၧအီၪဘိၪ့လီၫ. အဝ့ၫၥံၪ မိဘၪထိး အဆၧဒဲၩဘၭတၭ; မိၥံၫထူၬဖိၪဝ့ၫလီၫ. 21 ၦအ့ၪမၩန့ အထၧၫ့ဖုဝဲခွၫ အမၫတၭ, မွဲဆၧလဆံၫ့ဘၪ တၭ; နဲၪဖျီၪထၪ့ အထၧၫ့ဖုဝဲခွၫ အဆၧအီၪဘိၪ့လီၫ. မိအီၪထူၬဖိၪဝ့ၫလီၫ. 22 တၭ နၥံၪ ဘၪထီးန့ ယ၁နိၫလဖၪ ထီးအလူၬ, ဒဲယဆၧစ့ၩရၫ့ၥံၪ ထီးအလူၬ, ဒဲမၩ အဝ့ၫၥံၪ, ဘဲၫၥိၭ ခး လၧယဒုၭလ့ၩနုၬ နၥံၪ လၧအဖၧၩ့ လၧနၥံၪ မိအီၪ ထီးနီၪ ဘဲၫၥိၭ အထီးပၠိၭထၪ့ခွံၬ နၥံၪ လဂ့ၩလီၫ. 23 တၭ ထီးလ့ၩ လၧၦဆၨၩလဖၪ လၧယနၫ့ထၪ့ခွံၬ လၧနၥံၪ အမ့ၬယၫ အထူၫအရူၫ အဖၧၩ့ လဂ့ၩ; အဂဲးဘဲၫယီၩ အဝ့ၫၥံၪနီၪ မၩ ဆၧလဖၪယီၩ ထီးအလူၬတၭ, ယၥၭလိၪ ဆၧလဖၪနီၪလီၫ. 24 တၭ ယစံၭယူၭ နၥံၪယူၭ, လၧနၥံၪ မိန့ဘၪၥၫ ခးနီၪ, ဒဲယမိဖ့ၪလၫ့ဝ့ၫ ဘဲၫၥိၭ နၥံၪ မိမၩန့ဘၪ ခးလဘံၪ့ လၧအယွၩလၩ့ဝ့ၫ လၧဆၧနူထံၫ, ဒဲန့ၫစၩ့လီၫ. ယဝ့ၫဒၪယီၩ ယမွဲ ယဟိဝၩ နၥံၪအယွၩ လၧအမၩလၩ့မုလၩ့ဖၭခွံၬ နၥံၪ လၧၦဆၨၩလဖၪလီၫ. 25 တၭ နၥံၪ ဘၪအၪ့နၩ့ဖၭ ဆၧဖိၪဆၧဎါ အဆံၫ့ ဒဲဆၧဖိၪဆၧဎါ လဆံၫ့ဘၪ အဆၧၫ့, ဒဲထိၪၥံၪလံၪၥံၪ အဆံၫ့, ဒဲထိၪၥံၪလံၪၥံၪ လဆံၫ့ဘၪ အဆၧၫ့လီၫ. တၭ ထီးမၩဘၪၥၭလိၪ နၥံၪအၥၭ လၧဆၧဖိၪဆၧဎါ မွဲဂ့ၩ, ထိၪၥံၪလံၪၥံၪ မွဲဂ့ၩ, ဆၧစွၩ လၧဂၪ့ခိၪချိၫ့ လမံၩ့လါလါ မွဲဂ့ၩ, လၧယအီၪက့ၪလၩ့မုလၩ့ဖၭခွံၬ လၧနၥံၪ လၧဆၧလဆံၫ့ဘၪနီၪ လဂ့ၩ. 26 တၭ နၥံၪ မိဆံၫ့ဎံၪထၪ့ လၧယဂးလီၫ. အဂဲးဘဲၫယီၩ ဆၧလၧယၧၩ, ယဟိဝၩယီၩ, ယမွဲ ဆၧဆံၫ့ဎံၪတၭ, ယ မၩလၩ့မုလၩ့ဖၭခွံၬ နၥံၪ လၧၦဆၨၩလဖၪ ဘဲၫၥိၭ နၥံၪ မိကဲၪထၪ့ ယဆၧလီၫ. 27 ၦခွၫ မွဲဂ့ၩ, ၦမုၪ မွဲဂ့ၩ, ၦလၧအအီၪ လၧဆၧနၪလဖၪ မွဲဂ့ၩ, ၦလၧအၥ့ၪ ဆၧအူၪဆၧပီၩ မွဲဂ့ၩ, မိဘၪ ဆၧမၩၥံၫ တၡါဝ့ၫလီၫ. ၦၡၩ ဘၪခွံၬဝ့ၫ လၧလိးလဖၪတၭ, အဝ့ၫၥံၪအၥွံၪ မိအီၪလၧအလီၩ့လီၫ. 

1 ယွၩစံၭ စမိစ့ၭ, ချဲၩ့ဆၧ လၧၦလုဆၧလဖၪ စအၫရၧၫ့ အဖိၪခွၫၥံၪတၭ, စံၭအဝ့ၫၥၪ, မွဲအထီးဒိၭ ဆၧလဆံၫ့ဘၪ လၧဆၧၥံၫအကၠီၩ့ လၧအၡၩအကျၩ နးဂၩလဂ့ၩ. 2 အ့ၪမွဲ လၧအဘူၭအထံး လၧအဘူၭဝ့ၫ အကၠီၩ့, လၧမိအကၠီၩ့, ဒဲလၧဖါအကၠီၩ့, ဒဲလၧအဖိၪခွၫ အကၠီၩ့, ဒဲလၧအဖိၪမုၪ အကၠီၩ့, ဒဲလၧအထၧၫ့ဖုဝဲခွၫ အကၠီၩ့, 3 ဒဲလၧအထၧၫ့ဖုဝဲမုၪနၩ့ လၧအဘူၭဝ့ၫတၭ, အဝၩ လအီၪဘၪနီၪ မိကဲၪထၪ့ ဆၧလဆံၫ့ဘၪ လၧအဝ့ၫဒၪ လဂၩ အကၠီၩ့ လီၫ. 4 အ့ၪမွဲ လၧအကဲၪထၪ့ ၦဒိၪ လၧအၡၩခမျၧး အကျၩ အကၠီၩ့နီၪ, မွဲအထီးမၩၥၭလိၪ အနၫ့ဆါဒၪဝ့ၫ လဂ့ၩ, 5 မွဲအထီးမၩချၩ အခိၪ လဂ့ၩ, ဒဲလိၩ့အခၪဆီၪ့ အနိၪ့ လဂ့ၩ, ဒဲဂ့ၬ အယၪ လဂ့ၩ. 6 မိဆံၫ့ဎံၪထၪ့ လၧအဝ့ၫၥံၪအယွၩ အဂးတၭ, မၩကြၩ့ထမး အယွၩအမံၩ့ လဂ့ၩ. အဂဲးဘဲၫယီၩ မၩဘိၪ့ ယဟိဝၩ ဆၧလုမၩလၧမ့ၪ, ဒဲအဝ့ၫၥံၪအယွၩ အဆၧအၪ့နီၪ လုထၪ့ဝ့ၫလီၫ. အခိးမွဲ အဝ့ၫၥံၪ ဘၪအီၪဆံၫ့ဎံၪထၪ့လီၫ. 7 ၦအ့ၭကံၫမုၪ မွဲဂ့ၩ, ၦမုၪဂၭဂီၩ့ မွဲဂ့ၩ, မွဲအထီးမၩန့ အမၫ လၧအဝ့ၫ လဂ့ၩ. တၭ ထီးမၩန့ ၦမုၪ လၧအလၩ့ၡၪ လၧအဝၩ လဂၩနီၪ လဂ့ၩ; အဂဲးဘဲၫယီၩ ၦခွၫနီၪ ဆံၫ့ဎံၪဝ့ၫ လၧယွၩ အဂးလီၫ. မၩအၥၭဘဲၫနီၪတၭ န ဘၪအီၪက့ၪဆံၫ့ဎံၪ အဝ့ၫဒၪလီၫ. 8 အဂဲးဘဲၫယီၩ အဝ့ၫဒၪ မၩဘိၪ့ လၧကိၪ ဘၪဆဲၫ့ လၧနယွၩလီၫ. အဝ့ၫ မိဘၪကဲၪထၪ့ ဆၧဆံၫ့ဎံၪ လၧနၥံၪ အမ့ၬယၫလီၫ. အဂဲးဘဲၫယီၩ ဆၧလၧယၧၩယီၩ, ယဟိဝၩ လၧအမၩဆံၫ့ဎံၪ နၥံၪတၭ, ယဆံၫ့ဎံၪယဝ့ၫလီၫ. 9 တၭ ၦလုဆၧ အဖိၪမုၪ လဂၩ အ့ၪမၩၥၭလိၪလၩ့အၥၭ လၧအမၩ ဆၧလဲးဆၧဘျၪတၭ, မွဲအမၩၥၭလိၪ အဖါလီၫ. ၦဘၪဆူၭထၪ့ခွံၬဝ့ၫ လၧမ့ၪလီၫ. 10 တၭ ၦလုဆၧအခိၪ လၧအထၧၫ့ဖုဝဲလဖၪ အကျၩ လၧၦဂါလၩ့ ၥိၪဂုၪဆၧ လၧအခိၪ အလီၩ့တၭ, အီၪက့ၪဆံၫ့ဎံၪဝ့ၫ ဘဲၫၥိၭ အမိကီၩ့ထၪ့ၥိၭထၪ့ ဆၧကီၩ့ဆၧၥိၭနီၪ, မၩအီၪဘိၪ့ဘၪ အခိၪ, ဒဲၡၫ့ဘၪအဆဲၫ့အ့ၬ, 11 တၭ အဝ့ၫ လ့ၩနုၬဘၪ လၧဆၧၥံၫ အအီၪအ့ၬ, ဒဲလၧအမိအကၠီၩ့ မွဲဂ့ၩ, လၧအဖါအကၠီၩ့ မွဲဂ့ၩ, လမၩစံၪစၪဘၪ အၥၭ လီၫ. 12 အဝ့ၫ မိစဲၪ့ထၪ့ လၧအလးဆံၫ့ဎံၪ အဖၧၩ့, ဒဲမၩၥၭလိၪ အယွၩအလးဆံၫ့ဎံၪအ့ၬ. အဂဲးဘဲၫယီၩ မွဲအယွၩအၥိၪဂုၪဆၧ အ၁ရဖူၩ အီၪလၧအလီၩ့လီၫ. ယဝ့ၫဒၪယီၩ ယမွဲယဟိဝၩ လီၫ. 13 တၭ အဝ့ၫ ဘၪမၩန့ အမၫ ၦမုၪနၩ့, 14 ၦမုၪမဲၫ မွဲဂ့ၩ, ၦမုၪ လၧအလၩ့ၡၪ လၧအဝၩ မွဲဂ့ၩ, ၦမုၪ လၧအဂၭဂီၩ့ မွဲဂ့ၩ, ၦမဲၩဎွဲၩမုၪ မွဲဂ့ၩ, မွဲအထီးအၪ့မၩန့ လဂ့ၩ, ဘၪမၩန့ အမၫ ၦမုၪနၩ့ လၧအၡၩလဆၨၩဒၪဝ့ၫ အကျၩလီၫ. 15 တၭမွဲ အထီးမၩဘၪၥၭလိၪ အချံၫအၥၪ လၧၦလဆၨၩဒၪဝ့ၫ အကျၩ လဂ့ၩ, အဂဲးဘဲၫယီၩ ဆၧလၧယၧၩ ယဟိဝၩယီၩ, ယမၩဆံၫ့ဎံၪ အဝ့ၫဒၪလီၫ. 16 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 17 ချဲၩ့ဆၧ လၧစအၫရၧၫ့တၭ စံၭ, ၦလၧနချံၫနၥၪ လၧအဆၨၩအဆၬ အကျၩ လၧအအီၪ လၧဆၧလလၧၫ့လဎွ့ၩဘၪ လဂၩဂၩနီၪ, မွဲအထီးၥုၭဘူၭအၥၭ ဘဲၫၥိၭ အမိမၩဘိၪ့ အယွၩ အကိၪ လဂ့ၩ. 18 အဂဲးဘဲၫယီၩ ထီးဒၪ ၦလၧအအီၪ လၧဆၧလလၧၫ့လဎွ့ၩဘၪနီၪ ၥုၭဘူၭဘၪအၥၭ နးဂၩအ့ၬ. ၦအမ့ၬဘျီၪ မွဲဂ့ၩ, ၦအခၪ့ဂၭဂီၩ့ မွဲဂ့ၩ, ၦအနၫဒၩ မွဲဂ့ၩ, ၦအီၪလၧဆၧလမံၩ့မံၩ့ အၪလၨၪ မွဲဂ့ၩ, 19 ၦလၧအခၪ့ခါ မွဲဂ့ၩ, ၦလၧအစူၪခါ မွဲဂ့ၩ, 20 ၦလၧအယးဒံၩ့ကူၭ မွဲဂ့ၩ, ၦလၧအဂၩ့ဖၨၪ မွဲဂ့ၩ, ၦအီၪလၧဆၧလလၧၫ့လဎွ့ၩဘၪ, လၧအမ့ၬၥၪ မွဲဂ့ၩ, ၦလၧအဘၪဆၧလီၩ့ၥၭအအၧၩ့ မွဲဂ့ၩ, ၦလၧအဖံၭလၩ့ကျိၭ မွဲဂ့ၩ, ၦလၧအဒံၪၥၪဂၭဂီၩ့ မွဲဂ့ၩ, 21 ၦလၧအအီၪ လၧဆၧလလၧၫ့လဎွ့ၩဘၪ လၧၦလုဆၧ စအၫရၧၫ့ အချံၫအၥၪ အကျၩနီၪ ၥုၭဘူၭဘၪအၥၭ ဘဲၫၥိၭ အမိမၩဘိၪ့ ယဟိဝၩ လၧဆၧမၩဘိၪ့မၩ လၧမ့ၪ နးဂၩအ့ၬ; မွဲအအီၪ လၧဆၧလလၧၫ့လဎွ့ၩဘၪလီၫ. မွဲအထီးၥုၭဘူၭအၥၭ ဘဲၫၥိၭ အမိမၩဘိၪ့ ယဟိဝၩ အယွၩ အကိၪ လဂ့ၩ. 22 အဝ့ၫ မိအၪ့ဘၪ အယွၩ အကိၪ, ဆၧဆံၫ့ဎံၪထုၬ, ဒဲဆၧဆံၫ့ဎံၪနီၪလီၫ. 23 အ့ၪမွဲ လ့ၩနုၬ လၧကလကၫ လမံၩ့ လ့ၩနုၬဘၪအ့ၬ. ဒဲၥုၭဘူၭဘၪအၥၭ လၧဆၧလုလး အအီၪအ့ၬ. အဂဲးဘဲၫယီၩ အီၪ လၧဆၧလလၧၫ့လဎွ့ၩဘၪလီၫ. ဘဲၫၥိၭ အထီးမၩၥၭလိၪ ယလးဆံၫ့ဎံၪလဖၪ လဂ့ၩလီၫ. အဂဲးဘဲၫယီၩ ဆၧလၧယၧၩ, ယဟိဝၩယီၩ, ယမၩဆံၫ့ဎံၪ အဝ့ၫၥံၪ လီၫ. 24 တၭ စမိစ့ၭ လီၩဘၪ စအၫရၧၫ့ ဒဲအဖိၪခွၫလဖၪ, ဒဲၦအံၫစရ့လၭဖိၪ ထီးအလူၬလီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 လီၩဘၪ စအၫရၧၫ့ ဒဲအဖိၪခွၫလဖၪ, လၧအဘၪမၩ လၩ့မုလၩ့ဖၭအၥၭ လၧၦအံၫစရ့လၭဖိၪ အဆၧဆံၫ့ဎံၪလဖၪ, ဘဲၫၥိၭအထီးမၩဘၪၥၭလိၪ ယမံၩ့ဆံၫ့ဎံၪ လၧဆၧလၧအဝ့ၫၥံၪ အီၪက့ၪဆံၫ့ဎံၪ လၧယဂး လဂ့ၩလီၫ. 3 စံၭအဝ့ၫၥံၪ, ထီးဒၪ ၦလၧနၥံၪ အချံၫအၥၪ လၧနၥံၪအဆၨၩအဆၬ အကျၩ, လၧအအီၪ လၧအဆၧလဆံၫ့ဘၪ လၧအလီၩ့တၭ, လ့ၩ လၧဆၧဆံၫ့ဎံၪလဖၪ အအီၪ လၧၦအံၫစရ့လၭဖိၪ အီၪက့ၪဆံၫ့ဎံၪ လၧယဟိဝၩ အဂး လဂၩဂၩနီၪ, မွဲအမိဘၪ ဆၧဒၪ့ထ့ၬခွံၬဝ့ၫ လၧယမ့ၬယၫလီၫ. ယဝ့ၫဒၪယီၩ ယမွဲ ယဟိဝၩ လီၫ. 4 ထီးဒၪ ၦလၧစအၫရၧၫ့ အချံၫအၥၪ အကျၩ လဂၩဂၩနီၪ, မွဲၦခံၫထူၬဆၫအၧၩ့ မွဲဂ့ၩ, အ့ၪအီၪ လၧဆၧယွၩလၩ့ မွဲဂ့ၩ, ဘိၩ့ အလချုၭ ဆံၫ့ထၪ့ဒံၭဘၪ တၭ, အၪ့ဘၪ ဆၧဆံၫ့ဎံၪလဖၪအ့ၬ. တၭ ထီးဒၪ ၦလၧအထိၭဘၪ ဆၧလဆံၫ့ဘၪ ဆၧၥံၫ မွဲဂ့ၩ, ၦလၧအချံၫ စဲၪ့ထၪ့ခွံၬ လၧအဖၧၩ့ မွဲဂ့ၩ, 5 တၭ ၦလၧအထိၭဘၪ ဆၧအစွၩ လမံၩ့မံၩ့ လၧအမၩ လဆံၫ့ဘၪ မွဲဂ့ၩ, ၦလၧအမိဘၪ ဆၧလဆံၫ့ဘၪ လၧအဝ့ၫ, ထီးဒၪ ဆၧလဆံၫ့ဘၪ လၧအအီၪ လၧအဝ့ၫ မွဲဂ့ၩ. 6 ၦလၧအထိၭဘၪဝ့ၫ လဂၩနီၪ, မိကဲၪထၪ့ ဆၧလဆံၫ့ဘၪ ထီးမုဂၪလၩ့တၭ, အ့ၪလၥူၫဝၭဆံၫ့ဘၪ အယၪ လၧထံၫတၭ, အၪ့ဘၪ ဆၧဆံၫ့ဎံၪလဖၪအ့ၬ. 7 တၭ ထီးမုလၩ့နုၬနီၪ မိဆံၫ့ထၪ့, ဒဲမိအၪ့ဘၪ ဆၧဆံၫ့ဎံၪလဖၪ လၧခဲၫ့ထဲၩ့လီၫ. အဂဲးဘဲၫယီၩ မွဲအဆၧအၪ့လီၫ. 8 ဆၧလၧအၥံၫဒၪဆၧ, ဒဲဆၧလၧဆၧအဲၪ့ၥံၫဝ့ၫနီၪ, ဘဲၫၥိၭ အမိမၩၥၭလိၪအၥၭတၭ, မွဲအထီးအၪ့ လဂ့ၩ, ယဝ့ၫဒၪယီၩ ယမွဲယဟိဝၩ လီၫ. 9 တၭ အဝ့ၫၥံၪ မိဘၪထီးန့ ယ၁နိၫနီၪ, အ့ၪမၩကြၩ့ထမးဝ့ၫတၭ, မိထိး ဘၪခိၬ ဆၧဒဲၩဘၭ လၧအကၠီၩ့တၭ, ၥံၫဝ့ၫဒၪ ဘဲၫနီၪၥိၭလီၫ. ဆၧလၧယၧၩ ယဟိဝၩယီၩ ယမၩဆံၫ့ဎံၪ အဝ့ၫၥံၪလီၫ. 10 ၦလခီၫဘၩ့မုးဖိၪ အၪ့ဘၪ ဆၧဆံၫ့ဎံၪနီၪ နးဂၩအ့ၬ. ၦလၧအအီၪဝ့ၫ လၧၦလုဆၧ အၥိၭ မွဲဂ့ၩ, ၦဒိၭအၪ့လံၩ့အၥၭ မွဲဂ့ၩ, အၪ့ဘၪ ဆၧဆံၫ့ဎံၪနီၪဆ့အ့ၬ. 11 အ့ၪမွဲ ၦလုဆၧလဂၩ အ့ၪဎွ့ၩ ၦလဂၩ လၧအစ့ၩတၭ, အဝ့ၫဒၪ မိအၪ့ဘၪဝ့ၫလီၫ. ဒဲၦလၧအအီၪဖျဲၪ လၧအဂံၪ့ဖၧၩ့လဖၪနီၪ မိအၪ့ဘၪ အဆၧအၪ့လီၫ. 12 ၦလုဆၧ လဂၩ အဖိၪမုၪ အ့ၪန့ အဝၩ လၧၦလခီၫဘၩ့မုးဖိၪတၭ, အၪ့ဘၪ ဆၧမၩဘိၪ့ ဆၧဆံၫ့ဎံၪနီၪဆ့အ့ၬ, 13 အ့ၪမွဲ ၦလုဆၧ လဂၩ အဖိၪမုၪ အ့ၪမဲၫမွဲဂ့ၩ, အ့ၪလၩ့ၡၪ လၧအဝၩ မွဲဂ့ၩ, အချံၫအၥၪ လအီၪဘၪတၭ, အ့ၪထဲၩ့ထဲၩ့ လၧအဖါ အဂံၪ့ဖၧၩ့ ဘဲၫလၧအၥၭဘၪ့ဒံၭ အၥိၭနီၪ, မိအၪ့ဘၪ အဖါ အဆၧအၪ့လီၫ. အ့ၪမွဲ ၦလခီၫဘၩ့မုးဖိၪ အၪ့ဘၪအ့ၬ. 14 ၦၡၩ အ့ၪအၪ့မၪဘၪ ဆၧဆံၫ့ဎံၪတၭ, ဘၪအီၪက့ၪ အၪထၪ့ လၧဆၧယဲပိၩ့လပိၩ့တၭ, ဖ့ၪလၫ့ဎုၬ လၧဆၧဆံၫ့ဎံၪနီၪ လၧၦလုဆၧ လဂၩနီၪလီၫ. 15 အဝ့ၫၥံၪ မၩဘၪၥၭလိၪဘၪ ၦအံၫစရ့လၭဖိၪ အဆၧဆံၫ့ဎံၪလဖၪ လၧအမၩဘိၪ့ ယဟိဝၩနီၪအ့ၬ. 16 တၭ ဒုၭထိးဘၪဝ့ၫ လၧအဆၧဒဲၩဘၭ ဘၪဆဲၫ့ လၧအဆၧမၩ လၧအအၪ့ဘၪ အဆၧဆံၫ့ဎံၪလဖၪ အကၠီၩ့နီၪဆ့အ့ၬ. အဂဲးဘဲၫယီၩ ဆၧလၧယၧၩ, ယဟိဝၩယီၩ ယမၩဆံၫ့ဎံၪ အဝ့ၫၥံၪလီၫ. 17 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, ချဲၩ့ထၪ့ လၧစအၫရၧၫ့ ဒဲအဖိၪခွၫလဖၪ ဒဲကယဲ ၦအံၫစရ့လၭဖိၪ ထီးအလူၬတၭ, စံၭအဝ့ၫၥံၪ, 18 ထီးဒၪ ၦလၧၦအံၫစရ့လၭဖိၪ အကျၩ မွဲဂ့ၩ, လၧၦလခီၫဘၩ့မုးဖိၪ လၧၦအံၫစရ့လၭဖိၪ အကျၩ မွဲဂ့ၩ, လၧအမိမၩဘိၪ့ ဆၧမၩဘိၪ့ ဘၪဆဲၫ့ လၧအဆိၪလၩ့အၥၭ လမံၩ့မံၩ့, ဆၧမၩဘိၪ့ဒၪ အဆၧ လမံၩ့မံၩ့, လၧအမၩဘိၪ့ ယဟိဝၩ လၧဆၧလုမ့ၪအလးနီၪ, 19 ဘဲၫၥိၭ အမိဘၪ ဆၧအၥၭတၭ, ဘၪမၩဘိၪ့ ချီမွဲဂ့ၩ, ၥိၪမွဲဂ့ၩ, ဘ့ၪမွဲဂ့ၩ, ဆၧအဖၫ အလၧၫ့အဎွ့ၩ လဒုၩလီၫ. 20 အ့ၪမွဲ ဆၧလၧအလလၧၫ့လဎွ့ၩဘၪနီၪ, ထီးမၩဘိၪ့ နးဒုၩ လဂ့ၩ, အဂဲးဘဲၫယီၩ ဘၪ ဆၧအၥၭ လၧနၥံၪ အဂးအ့ၬ. 21 တၭ ထီးဒၪ ၦလၧအမၩဘိၪ့ ယဟိဝၩ လၧဆၧလုဘၪလိၬအိၭလိၬ, ဘဲၫၥိၭ အမိမၩတီၩ အလူ လၧအဆိၪလၩ့အၥၭ မွဲဂ့ၩ, လၧအမိဖ့ၪလၫ့ဒၪဝ့ၫ မွဲဂ့ၩ, လၧချီ မွဲဂ့ၩ, လၧၥိၪ လၧဘ့ၪ မွဲဂ့ၩ, မွဲအဘၪလၧၫ့ဎွ့ၩ ဘဲၫၥိၭ အမိဘၪ ဆၧအၥၭတၭ; ဆၧလလၧၫ့လဎွ့ၩဘၪ မိအီၪ လၧအလီၩ့အ့ၬ. 22 ဆၧလၧအမ့ၬဘျီၪ မွဲဂ့ၩ, ဆၧအခါ မွဲဂ့ၩ, အခၪ့ဂၭဂီၩ့ မွဲဂ့ၩ, လၧအယၪထၪ့ဖျိၭ မွဲဂ့ၩ, လၧဆၧဎၬအၪ့ မွဲဂ့ၩ; လၧအဖံၭအိၭ ဘျူၭလၩ့ မွဲဂ့ၩ, နၥံၪ မၩဘိၪ့ဘၪ ယဟိဝၩ လၧအဝ့ၫ အ့ၬ. နၥံၪ လုထၪ့ဘၪ ဆၧလုမၩ လၧမ့ၪ လၧအဝ့ၫၥံၪ လၧဆၧလုလး အဖၫ့ခိၪ, လၧယဟိဝၩ အဂးအ့ၬ. 23 ချီဖၫ လဒုၩ မွဲဂ့ၩ, ၥိၪဖိၪ ဘ့ၪဖိၪ မွဲဂ့ၩ လၧအဆၧအၪလၨၪ, လမံၩ့မံၩ့ မွဲဂ့ၩ, လၧအဆၧၡၩလၨၪ လမံၩ့မံၩ့ မွဲဂ့ၩ, နမၩဘိၪ့ဘၪဝ့ၫ လၧနဆၧမၩဘိၪ့ဒၪဆၧ အဂးလီၫ. အ့ၪမွဲ ဆၧမၩဘိၪ့ ဘၪဆဲၫ့ လၧဆၧဆိၪလၩ့အၥၭ အဂးနီၪ ဘၪ ဆၧအၥၭအ့ၬ. 24 ဆၧလၧအဘၪထဲး မွဲဂ့ၩ, ဘၪ ဆၧမၩလၩ့ဘျ့ၭ မွဲဂ့ၩ, ဘၪခါ မွဲဂ့ၩ, ဘၪဂ့ၬ မွဲဂ့ၩ, နၥံၪ မၩဘိၪ့ဘၪ ယဟိဝၩအ့ၬ. ဒဲနၥံၪ မၩဘိၪ့ဘၪ လၧနၥံၪ အခးဖၧၩ့ဆ့အ့ၬ. 25 တၭ နၥံၪ မၩဘိၪ့ဘၪ နၥံၪအယွၩ အကိၪ လၧဆၧနီၪ လမံၩ့မံၩ့ လၧၦလခီၫဘၩ့မုးဖိၪ အစူၪ အ့ၬ, အဂဲးဘဲၫယီၩ အဆၧအၧၩ့ အီၪလၧအဖၧၩ့, အလလၧၫ့လဎွ့ၩဘၪ အီၪလၧအလီၩ့လီၫ. ဘၪ ဆၧအၥၭ လၧနၥံၪ အဂးအ့ၬ. 26 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 27 ချီဖၫ မွဲဂ့ၩ, ၥိၪ မွဲဂ့ၩ, ဘ့ၪ မွဲဂ့ၩ, ဖိၪဆါဝ့ၫတၭ, မိအီၪ လၧအမိအၥိၭ နွ့ၫနံၩလီၫ. တၭ လၧဎိၭနံၩလနံၩ ဒဲလၧယၫနီၪ မိဘၪ ဆၧအၥၭ လၧဆၧလုမၩ လၧမ့ၪ လၧယဟိဝၩ အဂးလီၫ. 28 ချီမိ မွဲဂ့ၩ, ၥိၪမိ မွဲဂ့ၩ, ထီးမၩၥံၫ ဒဲအဖိၪ နံၫဒုၩလူၬ လၧမုလနံၩဎး လဂ့ၩ; 29 ထီးနၥံၪ လုထၪ့ ဆၧစံၭထၪ့အၪ့အူၭ အဆၧလု လၧယဟိဝၩ အဂးတၭ, လုထၪ့ ဘဲၫအဘၪဆၧ အၥၭ အၥိၭနီၪ ဆံၭ. 30 နၥံၪ ဘၪအၪ့ဝ့ၫ လၧမုလနံၩဎးလီၫ. နၥံၪ အီၪက့ၪထးဘၪဆၧ ထီးဆၧဖၩ့ထၪ့ နးဆံၭအ့ၬ. ယဝ့ၫဒၪယီၩ ယမွဲ ယဟိဝၩ လီၫ. 31 တၭ နၥံၪ ဘၪထီးန့ ယဆၧမၪလူၬလဖၪ, ဒဲမၩ အဝ့ၫၥံၪလီၫ. ယဝ့ၫဒၪယီၩ ယမွဲ ယဟိဝၩ လီၫ. 32 ထီးချဲၩ့အၧၩ့ ယမံၩ့ဆံၫ့ဎံၪ လဂ့ၩ, ယမိထိး ဆၧအီၪက့ၪဆံၫ့ဎံၪယၧၩ လၧၦအံၫစရ့လၭဖိၪ အကျၩလီၫ. ယဝ့ၫဒၪယီၩ ယမွဲ ယဟိဝၩ လၧအမၩဆံၫ့ဎံၪထၪ့ နၥံၪ. 33 လၧအဒုၭစဲၪ့ထၪ့ခွံၬ နၥံၪ လၧခးအံဇံၭ ဘဲၫၥိၭ ယမိကဲၪထၪ့ နၥံၪအယွၩလီၫ. ယဝ့ၫဒၪယီၩ ယမွဲ ယဟိဝၩ လီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 ချဲၩ့ဆၧ လၧၦအံၫစရ့လၭဖိၪတၭ, စံၭအဝ့ၫၥံၪ, ဆၧလၧယဟိဝၩ အဆၧမၩဘိၪ့နံၩ လၧနၥံၪဘၪ ဒုၭဂၧၫ့ထၪ့ၥၩလၩ့ လၧအမွဲ ဆၧအီၪကီၪ့ဆံၫ့ဎံၪလဖၪနီၪ, အယီၩမွဲ ယဆၧမၩဘိၪ့လဖၪလီၫ. 3 ဎူၫနံၩ အထးဖၧၩ့နီၪ ၦၡၩ မိမၩဘၪ အဆၧမၩလီၫ. အ့ၪမွဲ နွ့ၫနံၩလနံၩနီၪ, မွဲမးၥံၫအနံၩ ဆၧအီၪပွံၭနီၪ, ဆၧအီၪကီၪ့ဆံၫ့ဎံၪလီၫ. ထီးမၩဆၧ လၧအဖၧၩ့ နးမံၩ့ လဂ့ၩ, မွဲယဟိဝၩ အမးၥံၫအနံၩ လၧနၥံၪအီၪအလး လစီၪ့လါလါလီၫ. 4 အယီၩမွဲ ယဟိဝၩ အဆၧမၩဘိၪ့လဖၪ, ဆၧအီၪကီၪ့ဆံၫ့ဎံၪလဖၪ, လၧနၥံၪ ဘၪမၩ ဂၧၫ့ထၪ့ၥၩလၩ့ ထီးအဆၧၫ့အထီဘၪနီၪလီၫ. 5 လၧလၩခၪ့ထံၭလဘံၪ့ လၩထၪ့ လဆံၫလံနံၩလနံၩ မုဂၪလၩ့နီၪ, မွဲယဟိဝၩ အဆၧလ့ၩဖၬလီၫ. 6 တၭ လၩလဘံၪ့ဎး လၩထၪ့ လဆံၫယဲနံၩလနံၩနီၪ, မွဲဘိၪ့ ကိၪလအီၪဘၪလၧမံၪ လၧယဟိဝၩ အဂးလီၫ. နွ့ၫနံၩလဖၪနီၪ နၥံၪ ဘၪအၪ့ ကိၪလအီၪဘၪလၧမံၪလီၫ. 7 မုခၪ့ထံၭလနံၩနီၪ နၥံၪ ဘၪအီၪ လၧဆၧအီၪကီၪ့ဆံၫ့ဎံၪလီၫ. ထီးမၩ ဆၧအဎီးအၡၩ အဆၧမၩ လၧအဖၧၩ့ နးမံၩ့ လဂ့ၩ. 8 နၥံၪ ဘၪလုထၪ့ ဆၧလုမၩ လၧမ့ၪ လၧယဟိဝၩ အဂး နွ့ၫနံၩလီၫ. နွ့ၫနံၩလနံၩနီၪမွဲ ဆၧအီၪကီၪ့ဆံၫ့ဎံၪလီၫ. ထီးမၩ ဆၧအဎီးအၡၩ အဆၧမၩ နးမံၩ့ လဂ့ၩ. 9 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 10 လီၩဘၪ ဆၧလၧၦအံၫစရ့လၭဖိၪတၭ, စံၭအဝ့ၫၥံၪ, ထီး နၥံၪ လ့ၩနုၬ လၧခးဖၧၩ့ လၧယဖ့ၪလၫ့ နၥံၪ, ဒဲနၥံၪ မိကူၭ အဘုၪနီၪတၭ, နၥံၪ ဘၪဂဲၫဆိၬ ဘုၪၥၪထၪ့ဆိၫ နးထူ လၧနၥံၪ အဘုၪၥံၪဂူၫၥံၪ အကျၩ လၧၦလုဆၧလဂၩ အအီၪနီၪလီၫ. 11 တၭ အဝ့ၫဒၪ ဘၪဝံဝါ ဘုၪလထူ လၧယဟိဝၩ အမ့ၬယၫ လၧအမိဘၪဆၧအၥၭ လၧနၥံၪ အဂးလီၫ. ထီးမးၥံၫဖီၩ့ခွံၬ လနံၩနီၪ ၦလုဆၧလဂၩ ဘၪဝံဝါဝ့ၫ လီၫ. 12 မု လၧနၥံၪ ဝံဝါ နၥံၪ အဘုၪထူ လနံၩနီၪ နၥံၪ ဘၪလုထၪ့ ၥိၪဖၫဖိၪ အလၧၫ့အဎွ့ၩ လနံၪ့ဖိၪ လၧဆၧလုမ့ၪ လၧယဟိဝၩ အဂးလီၫ. 13 တၭ အဆၧမၩဘိၪ့ကိၪမုၬနီၪ, မွဲ ကိၪမုၬ နံၫအ့စရိၫ လဲၩဎုၬလၧၥိၪလီၫ. မွဲဆၧလုမၩ လၧမ့ၪ လၧယဟိဝၩ ဆၧနၧၫ့မၧၫ့မုၬ အဂးလီၫ. တၭ အဆၧလုအီၩနီၪ မွဲစဘံၭထံၫ လဟံၫ့ လံပိၩ့လပိၩ့လီၫ. 14 မုလနံၩ လၧနၥံၪ ဂဲၫဆိၬ ဆၧမၩဘိၪ့ လၧနၥံၪအယွၩ လချုၭ ဘၪဒံၭဘၪတၭ, ကိၪ မွဲဂ့ၩ, ဘုၪအၪ့ဝ့ၬ လၧမ့ၪ မွဲဂ့ၩ, ဘုၪအၥံၫ့ဆ့ၬ မွဲဂ့ၩ, ထီးအၪ့ လဂ့ၩ, မွဲအထူၫအရူၫ အဆိၩအကၠၪ လၩ့ လၧနၥံၪအဆၨၩအဆၬ လဆိၩဘၪလဆိၩ, လၧနၥံၪအီၪအလး လစီၪ့လါလါလီၫ. 15 တၭ လၧမးၥံၫအနံၩ ဖီၩ့ခွံၬလနံၩ, လၧမုလနံၩ လၧနၥံၪ ဂဲၫဆိၬ နၥံၪ အဆၧမၩဘိၪ့ ဝံဝါ အဘုၪထူဝံဝါဝ့ၫနီၪ, နၥံၪ ဘၪဝံထၪ့နၬထၪ့ နွ့ၫလဖၪနွ့ၫဘျၩ့ လၧၫ့လၧၫ့ဎွ့ၩဎွ့ၩ လၧနၥံၪ အဂးလီၫ. 16 ထီၩ့လၩ့ လၧမးၥံၫ နွ့ၫနံၩလနံၩ ဖီၩ့ခွံၬလနံၩနီၪ နၥံၪ မိဘၪဝံထၪ့ မုနံၩ ယဲဆံၫတၭ, နၥံၪ ဘၪမၩဘိၪ့ ကိၪမုၬအၥၫ့ လၧယဟိဝၩ အဂးလီၫ. 17 တၭ နၥံၪ မိဂဲၫဆိၬထၪ့ ကိၪဝံဝါဝ့ၫ နံၫဖျိၪ့ အီၪလၧနံၫအ့စရိၫ လၧနၥံၪအီၪ အလးဖၧၩ့လီၫ. မိဘၪ ဆၧမၩဝ့ၫ လၧကိၪမုၬ ဒဲမိဘၪ ဆၧအၪ့ဎူဝ့ၫ လၧမံၪလီၫ. မွဲဆၧၥၪဆိၫ လၧယဟိဝၩ အဂးလီၫ. 18 တၭ နၥံၪ ဘၪမၩဘိၪ့ ၥိၪဖိၪ အလၧၫ့အဎွ့ၩ, လနံၪ့ဖိၪ နွ့ၫဒုၩ, ဒဲချီဖၫဖိၪ လဒုၩ, ဒဲၥိၪဖၫ နံၫဒုၩ ဒဲကိၪနီၪလီၫ. တၭ မိကဲၪထၪ့ ဆၧလုမ့ၪ လၧယဟိဝၩ အဂး, ဒဲဆၧမၩဘိၪ့ကိၪမုၬ, ဒဲဆၧလုအီၩနီၪ, ဆၧလုမၩ လၧမ့ၪ, ဆၧနၧၫ့မၧၫ့မုၬ လၧယဟိဝၩ အဂး လီၫ. 19 ထီးနီၪလဖၧၫ့ နၥံၪ ဘၪလုထၪ့ ဘ့ၪဖိၪ လဒုၩ လၧဆၧလုဆၧဒဲၩဘၭ အဂး ဒဲၥိၪဖိၪ လနံၪ့ဖိၪ နံၫဒုၩ လၧဆၧလုဘၪလိၬအိၭလိၬ အဂးလီၫ. 20 ၦလုဆၧလဂၩ ဘၪဝံဝါဝ့ၫ လၧဆၧၥၪဆိၫအကိၪ အၥိၭ, ဆၧမၩဘိၪ့ဝံဝါဝ့ၫ လၧယဟိဝၩ အမ့ၬယၫ အီၪလၧၥိၪဖိၪ နံၩဒုၩလီၫ. မိကဲၪထၪ့ ဆၧဆံၫ့ဎံၪ လၧယဟိဝၩ အဂး, လၧၦလုဆၧ လဂၩနီၪ အဂးလီၫ. 21 တၭ လၧမုလနံၩဎးနီၪ နၥံၪ ဘၪကိၭထၪ့ ဆၧအီၪကီၪ့ဆံၫ့ဎံၪ လၧနၥံၪ အဂးလီၫ. မၩ ဆၧအဎီးအၡၩ အဆၧမၩ နးမံၩ့လဂ့ၩ. အယီၩမွဲ အထူၫအရူၫ လၧနၥံၪ အီၪအလး ထီးအလူၬ အဖၧၩ့ အဆိၩဆိၩအကၠၪကၠၪ လၧနၥံၪ အဆၨၩအဆၬ လဆိၩဘၪလဆိၩလီၫ. 22 ထီးနၥံၪ ကူၭ ဘုၪ လၧနၥံၪ အခးဖၧၩ့တၭ, ထီးကူၭ လၧဆံၬအနိၪ့ဖၧၩ့ ထီးအလူၬ လဂ့ၩ, ဒဲအၪ့ထုၫ့ထၪ့ ဘုၪလၩ့ထ့ၬ ထီးနကူၭ ဆၧနီၪ လဂ့ၩ, နမိဘၪ အီၪက့ၪလၩ့ထးဝ့ၫ လၧၦၡၪ့ဖိၪယၬဖိၪ, ဒဲၦလခီၫဘၩ့မုးဖိၪ အဂးလီၫ. ယဝ့ၫဒၪယီၩ ယမွဲ ယဟိဝၩ နၥံၪအယွၩလီၫ. 23 တၭ ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 24 ချဲၩ့ထၪ့ လၧၦအံၫစရ့လၭဖိၪတၭ, စံၭ, လၩနွ့ၫဘံၪ့လဘံၪ့ လၩထၪ့လနံၩနီၪ နၥံၪ ဘၪအီၪလၧမးၥံၫအနံၩ လၧဆၧနၪ့ထၪ့ထဲၩ့ ဆၧဘၪဆဲၫ့ လၧအူၪခွ့ၩ ဆၧကိၭကီၪ့ဆံၫ့ဎံၪလီၫ. 25 ထီးမၩ ဆၧအဎီးအၡၩ အဆၧမၩ နးမံၩ့လဂ့ၩ; တၭ နၥံၪ ဘၪလုထၪ့ ယဟိဝၩ လၧဆၧလုမၩ လၧမ့ၪလီၫ. 26 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 27 လၧလၩနွ့ၫဘံၪ့လဘံၪ့ဆ့, လၩထၪ့ ဆံၫနံၩလနံၩနီၪ, မွဲဆၧမၩဖီၩ့ဖျ့ၭအနံၩလီၫ. မိကဲၪထၪ့ ဆၧအီၪကီၪ့ဆံၫ့ဎံၪ လၧနၥံၪ အဂး, ဒဲနၥံၪ ဘၪဆၪ့လၩ့ နၥံၪအၥၭတၭ, လုထၪ့ ယဟိဝၩ လၧဆၧလုမၩ လၧမ့ၪလီၫ. 28 တၭ ဆၧလၧမုလနံၩဎးနီၪ ထီးမၩဆၧ နးမံၩ့လဂ့ၩ; အဂဲးဘဲၫယီၩ မွဲဆၧမၩဖီၩ့ဖျ့ၭ အမုနံၩ လၧအမိမၩ ဆၧဖီၩ့ဖျ့ၭ လၧနၥံၪ အဂး လၧယဟိဝၩ နၥံၪအယွၩ အမ့ၬယၫလီၫ. 29 အဂဲးဘဲၫယီၩ လၧမုလနံၩဎးနီၪ ၦလၧအလဆၪ့လၩ့ဘၪအၥၭ လဂၩလါလါနီၪ မိဘၪ ဆၧဒၪ့ထ့ၬခွံၬဝ့ၫ လၧအၡၩ လဆၨၩဒၪဝ့ၫ အကျၩလီၫ. 30 တၭ ကယဲ ၦလၧအမၩ ဆၧလမံၩ့မံၩ့ လၧမုလနံၩဎးနီၪ လဂၩလါလါတၭ, ယမိမၩဂၭဂီၩ့ခွံၬ ၦလဂၩနီၪ လၧအဆၨၩဒၪဝ့ၫ အကျၩလီၫ. 31 နၥံၪ ထီးမၩကၩ နးမံၩ့လဂ့ၩ, မွဲဆၧအထူၫအရူၫ အဆိၩအကၠၪ လၧနၥံၪ အဆၨၩအဆၬ လဆိၩဘၪလဆိၩ လၧနၥံၪအီၪအလး ထီးအလူၬ အဖၧၩ့လီၫ. 32 မိကဲၪထၪ့ မးၥံၫအနံၩ အဆၧအီၪပွံၭတၭ, နၥံၪ ဘၪဆၪ့လၩ့ နၥံၪအၥၭလီၫ. တၭ လၩထၪ့ ခွံၫနံၩလနံၩနီၪ နၥံၪ ဘၪအီၪပွံၭ လၧမုဂၪလၩ့လခီၫ, လၧမုဂၪလၩ့ ထီၩ့လၩ့ လၧမုဂၪလၩ့နီၪ, နၥံၪ ဘၪထီးန့ နၥံၪမးၥံၫအနံၩလီၫ. 33 ယဟိဝၩ ချဲၩ့ဆၧ လၧစမိစ့ၭတၭ, စံၭဝ့ၫဒၪ, 34 လီၩဘၪဆၧ လၧၦအံၫစရ့လၭဖိၪ တၭ, စံၭ, လၩနွ့ၫဘံၪ့လဘံၪ့နီၪ လၩထၪ့ လဆံၫယဲနံၩလနံၩ မွဲဘိၪ့တဲၩ နွ့ၫနံၩ လနံၩ လၧယဟိဝၩ အဂးလီၫ. 35 မုခၪ့ထံၭနီၪမွဲ ဆၧကိၭကီၪ့ဆံၫ့ဎံၪလီၫ. ထီးမၩ ဆၧအဎီးအၡၩ အဆၧ နးမံၩ့လဂ့ၩ. 36 နၥံၪ ဘၪလုထၪ့ ယဟိဝၩ လၧဆၧလုမၩ လၧမ့ၪ နွ့ၫနံၩလီၫ. ဎိၭနံၩလနံၩနီၪမွဲ ဆၧကိၭကီၪ့ဆံၫ့ဎံၪ လၧနၥံၪ အဂးတၭ, နၥံၪ ဘၪလုထၪ့ ယဟိဝၩ လၧဆၧလုမၩ လၧမ့ၪလီၫ. မွဲဆၧမၩဘိၪ့ဖၭဒိၪ အနံၩလီၫ. ထီးမၩ အဎီးအၡၩ အဆၧ နးမံၩ့လဂ့ၩ. 37 အဝ့ၫၥံၪနီၪ မွဲယဟိဝၩ အဆၧမၩဘိၪ့လဖၪ လၧနၥံၪ မိဘၪကိၭထၪ့ လၧဆၧကိၭကီၪ့ဆံၫ့ဎံၪလဖၪ ဘဲၫၥိၭ ၦမိလုထၪ့ ယဟိဝၩ လၧဆၧလုမၩ လၧမ့ၪ, ဒဲဆၧမၩဘိၪ့ကိၪမုၬ, ဆၧလုထၪ့ဆၧ, ဒဲဆၧလုအီၩလဖၪ, ဒဲဆၧထီးအလူၬ လၧလနံၩဒၪဝ့ၫ အဖၧၩ့လီၫ. 38 လၧယဟိဝၩ အမးၥံၫအနံၩလဖၪ အမ့ၬယၫ, ဒဲလၧနၥံၪ မၩဘိၪ့လဖၪ အမ့ၬယၫ, ဒဲလၧနၥံၪ မၩဘိၪ့ ဘၪဆဲၫ့ လၧနၥံၪ ဆိၪလၩ့ နၥံၪအၥၭ ထီးအလူၬ အမ့ၬယၫ ဒဲလၧနၥံၪ မၩဘိၪ့ဒၪဆၧ ထီးအလူၬ လၧနၥံၪ ဖ့ၪလၫ့ ယဟိဝၩ အမ့ၬယၫတၭ, ဆၧနီၪလဖၪ အီၪဒံၭဆ့လီၫ. 39 လၧလၩနွ့ၫဘံၪ့လဘံၪ့, လၩထၪ့ လဆံၫယဲနံၩလနံၩနီၪ ထီးနၥံၪ အၪ့ထုၫ့ ဂၪ့ခိၪအၥၪ ဂီၩ့တၭ, နၥံၪ မိဘၪမၩဘိၪ့ဆၧ လၧယဟိဝၩ လီၫ. မုခၪ့ထံၭနီၪ မွဲမးၥံၫအနံၩ ဒဲဎိၭနံၩလနံၩနီၪ မွဲမးၥံၫအနံၩလီၫ. 40 တၭ မုခၪ့ထံၭနီၪ နၥံၪ ဘၪမၩန့ ၥံၪ့အဎံၫအလၩ အထဲၩ့လဖၪ ဒဲစီၩ့မလီၫ့ အထဲၩ့, ဒဲၥံၪ့ထဲၩ့ လၧအလၪအၪ, ဒဲထံၫချိၬ အဝံဟၫ့လီၫ. တၭ နၥံၪ ဘၪၥုၪ့ထိၬၥၭထိၬ လၧယဟိဝၩ နၥံၪအယွၩ အမ့ၬယၫ နွ့ၫနံၩလီၫ. 41 တၭ နၥံၪ ဘၪမၩဝ့ၫ လၧဆၧဘိၪ့ လၧယဟိဝၩ အဂး လနံၪ့ အထးဖၧၩ့ နွ့ၫနံၩလီၫ. မွဲဆၧအထူၫအရူၫ အဆိၩအကၠၪ လၩ့ လၧနၥံၪ အဆၨၩအဆၬ လဆိၩဘၪလဆိၩလီၫ. နၥံၪ ဘၪမၩဘိၪ့ဆၧနီၪ လၧလၩနွ့ၫဘံၪ့လဘံၪ့ အဖၧၩ့လီၫ. 42 နၥံၪ ဘၪအီၪ လၧတဲၩဖၧၩ့ နွ့ၫနံၩလီၫ. ကယဲ ၦလၧအအီၪဖျဲၪ ၦအံၫစရ့လၭဖိၪ ထီးအလူၬနီၪ ဘၪအီၪဝ့ၫ လၧတဲၩဖၧၩ့, 43 ဘဲၫၥိၭ နၥံၪ အဆၨၩအဆၬ မိၥ့ၪယၫ လၧထီးယ ဒုၭစဲၪ့ထၪ့ခွံၬ ၦအံၫစရ့လၭဖိၪ လၧခးအံဇံၭ အဖၧၩ့တၭ, ယ ဒုၭအီၪဝ့ၫ လၧတဲၩဖၧၩ့လီၫ. ယဝ့ၫဒၪယီၩ ယမွဲယဟိဝၩ နၥံၪ အယွၩလီၫ. 44 တၭ စမိစ့ၭ လီၩဘၪ ၦအံၫစရ့လၭဖိၪ လၧယဟိဝၩ အဆၧမၩဘိၪ့လဖၪနီၪလီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 မၪလူၬ ၦအံၫစရ့လၭဖိၪ, လၧမိဂဲၫဆိၬန့ နၧၩ လၧၥံၪ့အလဲအိၫ့ ၥိၪဆံၫ့ ထီးအၥၭ လၧဆၧဖၩ့ အဂး, ဘဲၫၥိၭအမိဒုၭခဲၩထၪ့ မ့ၪဒိၩ့ လထံၪဎးဘီၩ့ဎးလီၫ. 3 တၭ စအၫရၧၫ့ ဘၪတဲၩ့ဝဲၩဝ့ၫ လၧဆၧအုၩ့လၩ့ အကလကၫ ဘျၭထၪ့အၥၭ လၧခီၫ့ လၧဆၧအီၪကီၪ့ အတဲၩဆဲၫ့ဎံၪ အဖၧၩ့ လၧမုဂၪလၩ့ ထီၩ့လၧမုဂီၩ လၧယဟိဝၩ အမ့ၬယၫ လထံၪဎးဘီၩ့ဎးလီၫ. မွဲဆၧအထူၫအရူၫ အဆိၩအကၠၪ လၩ့ လၧနၥံၪ အဆၨၩအဆၬ လဆိၩဘၪလဆိၩလီၫ.  4 မွဲအမိဘၪတဲၩ့ဝဲၩ မ့ၪဒိၩ့လဖၪ လၧမ့ၪဒိၩ့မိၡါဆံၫ့ အဖၫ့ခိၪ လၧယဟိဝၩ အမ့ၬယၫ လထံၪဎးဘီၩ့ဎးလီၫ.  5 တၭ နဘၪမၩန့ ကိၪမုၬ ဒဲအၪ့ဎူ ကိၪ လဆံၫနံၫဘံၪ့ လၧအဝ့ၫလီၫ. ကိၪမုၬ နံၫအ့စရိၫ လၧလဘံၪ့ လဘံၪ့ အဖၧၩ့ လီၫ. 6 တၭ နဘၪအီၪက့ၪဝ့ၫ လၧနံၫပိၩ့, လပိၩ့ ဎူၫဖျိၪ့, လပိၩ့ ဎူၫဖျိၪ့ ဒၩ့ဒိၭလိၬအၥၭနီၪ လၧစပွဲဆံၫ့ဎံၪ အဖၫ့ခိၪ လၧယဟိဝၩ အမ့ၬယၫလီၫ. 7 တၭ နဘၪအီၪက့ၪ လီဘၫ့ဆံၫ့ လၧလပိၩ့ လပိၩ့ အဖၫ့ခိၪ, ဘဲၫၥိၭ အမိအီၪ လၧကိၪ အဖၫ့ခိၪ လၧဆၧနၪ့ထၪ့ထဲၩ့ဆၧ အဂး, ဆၧလုမၩ လၧမ့ၪ လၧယဟိဝၩ အဂးလီၫ. 8 တၭ ဆၧဘၪတဲၩ့ဝဲၩဝ့ၫ ကိၭမးၥံၫအနံၩဒ့ၭ, လၧယဟိဝၩ အမ့ၬယၫ လထံၪဎးဘီၩ့ဎးနီၪ, န့ဘၪယူၭ လၧၦအံၫစရ့လၭဖိၪၥံၪ လၧဆၧအုၩ့လၩ့ အဆိၩအကၠၪ အကၠီၩ့နီၪလီၫ. 9 တၭ မိကဲၪထၪ့ စအၫရၧၫ့ ဒဲအဖိၪခွၫလဖၪ အဆၧတၭ, အဝ့ၫၥံၪ ဘၪအၪ့ဝ့ၫ လၧဆၧအလးဆံၫ့ဎံၪ အဖၧၩ့လီၫ. အဂဲးဘဲၫယီၩ အဝ့ၫနီၪမွဲ ဆၧဆံၫ့ဎံၪထုၬ လၧအဂး လၧဆၧလုမၩ လၧမ့ၪ လၧယဟိဝၩ အဂး အကျၩလီၫ. မွဲဆၧအထူၫအရူၫ အဆိၩအကၠၪလီၫ. 10 တၭ ၦအံၫစရ့လၭမုၪ အဖိၪခွၫ လၧအဖါမွဲ ၦအံဇံၭဖိၪလဂၩ လ့ၩထၪ့ လၧၦအံၫစရ့လၭဖိၪ အကျၩလီၫ. တၭ ၦအံၫစရ့လၭမုၪ အဖိၪခွၫလဂၩနီၪ အဲၪ့လိၬဆိၭ ချဲၩ့လိၬအၥၭ လၧၦအံၫစရ့လၭဖိၪ လဂၩ လၧၦၥုၪ့တဲၩ အလးဖၧၩ့လီၫ. 11 ၦအံၫစရ့လၭမုၪ အဖိၪခွၫလဂၩနီၪ ဒုၪဒွ့ၪ ယဟိဝၩအမံၩ့, ဒဲဆိၪအၧၩ့ဆၧလီၫ. တၭ အဝ့ၫၥံၪ လ့ၩဆိၬဝ့ၫ လၧစမိစ့ၭ အအီၪလီၫ. (တၭ အမိအမံၩ့ မွဲ နးၡံလိၫမ့ၭ, စဒၫ့ အဒီၪ့ဖိၪ စဒံၭဘြဲၫ အဖိၪမုၪလီၫ.) 12 တၭ အဝ့ၫၥံၪ အီၪက့ၪဝ့ၫ လၧဆၧခိၭထၬ အဖၧၩ့ ထီးဆၧမိဒုၭနဲၪ ယဟိဝၩအၥၭလီၫ. 13 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 14 ဂဲၫဆိၬထၪ့ ၦလၧအဆိၪအၧၩ့ဆၧ လၧၦၥုၪ့တဲၩအလး လၧခီၫ့လခီၫတၭ, ကယဲ ၦလၧအနါဂၧၫ့ဆၧနီၪ မွဲအအီၪက့ၪ အစူၪ လၧအခိၪတၭ, ကယဲ ဆၧအီၪကီၪ့ဖိၪ ထီးအလူၬနီၪ, ခွံၬဝ့ၫ လၧလိးဆံၭ. 15 တၭ နဘၪချဲၩ့ဆၧ လၧၦအံၫစရ့လၭဖိၪ, စံၭ, ထီးဒၪ ၦလၧအဆိၪအၧၩ့အယွၩ လဂၩဂၩနီၪ မိဘၪထိး အဆၧဒဲၩဘၭလီၫ. 16 တၭ ၦလၧအဒုၪဒွ့ၪ ယဟိဝၩအမံၩ့နီၪ မိဘၪ ဆၧမၩၥံၫ တၡါဝ့ၫလီၫ. ၦဆၧအီၪကီၪ့ဖိၪ ထီးအလူၬ မိဘၪခွံၬ တၡါ လၧလိးလီၫ. ဘဲၫၦလခီၫဘၩ့မုးဖိၪအၥိၭ ၦအီၪဖျဲၪ လၧခးဖၧၩ့ မွဲဘဲၫနီၪအၥိၭ ထီးအဒုၪဒွ့ၪဘၪ ယဟိဝၩ အမံၩ့တၭ, မိဘၪ ဆၧမၩၥံၫ တၡါဝ့ၫလီၫ. 17 တၭ ၦလၧအမၩၥံၫၦၡၩ လဂၩဂၩနီၪ မိဘၪ ဆၧမၩၥံၫ တၡါဝ့ၫလီၫ. 18 တၭ ၦလၧအမၩၥံၫ ဆၧဖိၪဆၧဎါအဒိၩ့ လဒုၩနီၪ မိဘၪဖ့ၪလၫ့ထဲၩ့ လဒုၩ လၧလဒုၩ အဂး လီၫ. 19 ၦၡၩ လၧအမၩဂၭဂီၩ့ ၦလၧအနဲၩ့ထံၭ အခံးအဂၩ့ လမံၩ့မံၩ့တၭ, ဘဲၫအမၩဆၧ အၥိၭနီၪ ဆၧမိမၩဆၧၫ့ လၧအလီၩ့ ဘဲၫနီၪအၥိၭလီၫ. 20 ဆၧခါ လၧဆၧခါ အဂး, မ့ၬလတီၪ့ လၧမ့ၬလတီၪ့ အဂး, ၥွၪလဘံၪ့, လၧၥွၪလဘံၪ့ အဂးလီၫ. ဘဲၫအမၩဆၧ လၧၦၡၩ အလီၩ့ အၥိၭနီၪ, ဆၧမိမၩ လၧအလီၩ့ဒၪဝ့ၫ ဘဲၫနီၪအၥိၭလီၫ. 21 တၭ ၦလၧအမၩၥံၫ ဆၧဖိၪဆၧဎါအဒိၩ့ လဒုၩနီၪ ဘၪဖ့ၪလၫ့ထဲၩ့လီၫ. တၭ ၦလၧအမၩၥံၫ ၦၡၩလဂၩနီၪ မိဘၪ ဆၧမၩၥံၫဝ့ၫလီၫ. 22 တၭ နၥံၪ ဘၪအီၪ လၧဆၧစ့ၩရၫ့ လမံၩ့ဎး, ဘဲၫၦလခီၫဘၩ့မုးဖိၪအၥိၭ, ၦအီၪဖျဲၪ လၧခးဖၧၩ့ ဘဲၫနီၪအၥိၭလီၫ. အဂဲးဘဲၫယီၩ ယဝ့ၫဒၪယီၩ ယမွဲ ယဟိဝၩ နၥံၪအယွၩလီၫ. 23 တၭ စမိစ့ၭ လီၩဘၪ ၦအံၫစရ့လၭဖိၪ လၧအမိဘၪဂဲၫဆိၬ ၦလၧအဆိၪအၧၩ့ဆၧ လဂၩ လၧၦၥုၪ့တဲၩအလး လၧခီၫ့တၭ, ခွံၬ အဝ့ၫ လၧလိးလီၫ. တၭ ၦအံၫစရ့လၭဖိၪ မၩဝ့ၫ ဘဲၫယဟိဝၩ မၪလူၬ စမိစ့ၭ အၥိၭနီၪလီၫ. 

1 ယဟိဝၩ ချဲၩ့ဆၧ လၧစမိစ့ၭ လၧခိၪလီၩ့ စဲနၫ အလီၩ့ တၭ, စံၭဝ့ၫဒၪ, 2 ချဲၩ့ဆၧ လၧၦအံၫစရ့လၭဖိၪတၭ, စံၭ အဝ့ၫၥံၪ, ထီးနၥံၪ ဂဲၫနုၬ လၧခး လၧယဖ့ၪလၫ့ နၥံၪနီၪတၭ, ဂၪ့ခိၪ ဘၪအီၪပွံၭ မးၥံၫ လၧယဟိဝၩ အဂးလီၫ. 3 ဎူၫနံၪ့နီၪ နမိဎွံၪဘၪဆၧ လၧနဆံၬဖၧၩ့, ဒဲဎူၫနံၪ့နီၪ နမိဖ့ၬခိၫဆံၫ့ထၪ့ဘၪ နစဘံၭမုအလး, ဒဲအၪ့ထုၫ့ကီၪ့ အၥၪ လီၫ. 4 အ့ၪမွဲ နွ့ၫနံၪ့လနံၪ့နီၪ မိကဲၪထၪ့ ဆၧအီၪပွံၭ အမးၥံၫ လၧဂၪ့ခိၪ အဂး, မးၥံၫ လၧယဟိဝၩ အဂးလီၫ. ဎွံၪဆၧ လၧနဆံၬဖၧၩ့ လဂ့ၩ, ဒဲဖ့ၬခိၫဆံၫ့ နစဘံၭမုအလး လဂ့ၩ. 5 ဆၧလၧအမဲၪထၪ့ဒၪဆၧ လၧနကူၭဘုၪအလးနီၪ နကူၭဘၪအ့ၬ, ဒဲနစဘံၭမု လၧနအီၪက့ၪလၩ့မဲၩဒၪဆၧနီၪ နအၪ့မၩဘၪ အၥၪအ့ၬ. မွဲဆၧအီၪပွံၭ လၧနံၪ့ လၧဂၪ့ခိၪ အဂးလီၫ. 6 တၭ ဂၪ့ခိၪအမးၥံၫနီၪ ကဲၪထၪ့ ဆၧအၪ့ လၧနၥံၪ အဂး, ဒဲလၧနဎီးခွၫ အဂး, ဒဲလၧနဎီးမုၪ အဂး, ဒဲလၧနၡၩဒိၭအၪ့လံၩ့အၥၭ အဂး, ဒဲၦလခီၫဘၩ့မုးဖိၪ လၧအအီၪလၧနၥိၭ အဂး, 7 ဒဲလၧဆၧဖိၪဆၧဎါအဒိၩ့ အဂး, ဒဲဆၧဖိၪဆၧဎါအမံၩ့ လၧနခးဖၧၩ့ အဂးနီၪ, ဆၧမဲၪထၪ့လဖၪ မိကဲၪထၪ့ အဆၧအၪ့လီၫ. 8 နဘၪဝံထၪ့နၬထၪ့ နွ့ၫမးၥံၫအနံၩလဖၪ အနံၪ့ၥံၪ, နွ့ၫနံၪ့နွ့ၫဘျၩ့လီၫ. တၭ မးၥံၫ နွ့ၫမးၥံၫ အမုနံၩလဖၪနီၪ မိကဲၪထၪ့ လံဆံၫခွံၫနံၪ့ လၧနဂးလီၫ. 9 တၭ လၧလၩ နွ့ၫဘံၪ့လဘံၪ့ လၩထၪ့ ဆံၫနံၩလနံၩနီၪ နဘၪဒုၭၥီၫထၪ့ ယုဘလံၫ အခွ့ၩၥီၫဖၭဒိၪတၭ; လၧဆၧမၩဖီၩ့ဖျ့ၭ အမုလနံၩနီၪ နဘၪဒုၭဂၧၫ့ထၪ့ၥၩလၩ့ ခွ့ၩအၥီၫ လၧနၥံၪအခး ဎံၩ့ဎံၩ့လ့ၬလီၫ. 10 နံၪ့ ယဲဆံၫ အနံၪ့လနံၪ့နီၪ နၥံၪ ဘၪအီၪက့ၪဆံၫ့ဎံၪ, ဒဲဒုၭဂၧၫ့ထၪ့ၥၩလၩ့ ဆၧဖီၩ့ဖျ့ၭ လၧၦခးဖိၪ ထီးအလူၬ အဂး လၧခးဖၧၩ့ ထၧၫ့ခးယၫ လီၫ. မိကဲၪထၪ့ ယုဘလံၫ လၧနၥံၪ အဂးတၭ, နၥံၪ မိထဲၩ့ထဲၩ့ လဂၩ လၧနၥံၪ အဆၧန့ၥၫ ဆုၬဆုၬ, ဒဲနၥံၪ မိထဲၩ့ထဲၩ့ လဂၩ လၧအဂံၪ့ဒီၪ့ဖိၪ အအီၪ ဆုၬဆုၬလီၫ. 11 ဆၧလၧနံၪ့ ယဲဆံၫ အနံၪ့လနံၪ့နီၪ မိကဲၪထၪ့ ယုဘလံၫ လၧနၥံၪ အဂးလီၫ. နၥံၪ ဎွံၪဘၪဆၧအ့ၬ. ဒဲနၥံၪ ကူၭဘၪဆၧ လၧအမဲၪထၪ့ဒၪဆၧအ့ၬ. ဒဲအၪ့ထုၫ့ကီၪ့ဘၪ နစဘံၭမုအၥၪ လၧနအီၪက့ၪလၩ့မဲၩဒၪဆၧအ့ၬ. 12 အဂဲးဘဲၫယီၩ မွဲယုဘလံၫ အထီလီၫ. မိဘၪကဲၪထၪ့ ဆၧဆံၫ့ဎံၪ လၧနၥံၪ အဂးလီၫ. နၥံၪ ဘၪအၪ့ အဆၧမဲၪထၪ့ လၧဆၧပျၩ့ဖၧၩ့လီၫ. 13 လၧယုဘလံၫ အနံၪ့နီၪ နၥံၪ မိထဲၩ့ထဲၩ့ လဂၩ လၧအဆၧန့ၥၫ, လဂၩ လၧအဆၧန့ၥၫ ဆုၬဆုၬလီၫ. 14 န အ့ၪအၪ့ဆၫခွံၬ ဆၧလမံၩ့မံၩ့ ဒဲၦလၧနနဲၩ့ထံၭ မွဲဂ့ၩ, န အ့ၪဎွ့ၩဆၧ လၧၦလၧနနဲၩ့ထံၭ အစူၪဖၧၩ့ မွဲဂ့ၩ, နၥံၪ မၩၡၪ့မၩနၭလိၬဘၪ နၥံၪအၥၭ လဂၩ ဒဲလဂၩအ့ၬ. 15 ဘဲၫနံၪ့ဖီၩ့ခွံၬ ယုဘလံၫအထီ အဆၧဝံဆၧနၬ အလးခဲၫ့ အၥိၭနီၪ, နဘၪဎွ့ၩဆၧ လၧၦလၧနနဲၩ့ထံၭလီၫ. ဘဲၫနံၪ့ လၧအဆၧၥၪ အီၪ အဆၧဝံဆၧနၬ အၥိၭနီၪ, မိဘၪအၪ့ဆၫဆၧ လၧနၧၩလီၫ. 16 ထီးဒၪ အနံၪ့ အၪဝ့ၫ အၥိၭနီၪ နဘၪမၩအၪထၪ့ အဎွ့ၩလီၫ. ဒဲထီးဒၪ အနံၪ့ လၩ့ၡၩ အၥိၭနီၪ နဘၪမၩလၩ့ၡၩ အဎွ့ၩလီၫ. အဂဲးဘဲၫယီၩ ထီးဒၪ ဆၧဝံထၪ့နၬထၪ့ အဆၧၥၪ အၥိၭနီၪ မွဲအအၪ့ဆၫဝ့ၫ လၧနၧၩလီၫ. 17 နၥံၪ မၩအၧၩ့လိၬဘၪ နၥံၪအၥၭ လဂၩ ဒဲလဂၩအ့ၬ. တၭ နဘၪၥၭမဲၪ နယွၩလီၫ. အဂဲးဘဲၫယီၩ ယဝ့ၫဒၪယီၩ ယမွဲ ယဟိဝၩ နၥံၪအယွၩလီၫ. 18 နၥံၪ အ့ၪမၩ ယ၁နိၫလဖၪ ဒဲထီးန့ ယဆၧစ့ၩရၫ့လဖၪ ဒဲမၩဝ့ၫတၭ; နၥံၪ မိအီၪလၧခးဖၧၩ့နီၪ ခၧၫ့ခၧၫ့လီၫ. 19 တၭ ဂၪ့ခိၪ မိဖ့ၪလၫ့ အဆၧၥၪတၭ, နၥံၪ မိဘျဲၩအၪ့ ဒဲနၥံၪ မိအီၪလၧအဖၧၩ့ ခၧၫ့ခၧၫ့လီၫ. 20 တၭ နွ့ၫနံၪ့လနံၪ့နီၪ ပမိအၪ့ နီၫလဲၪနီၫလဲၪနီၪ, ယိခွါ, ပဎွံၪဘၪဆၧအ့ၬ; ဒဲပအၪ့ထုၫ့ဘၪ အဆၧၥၪထၪ့နီၪ အ့ၬ; နၥံၪ အ့ၪစံၭတၭ, 21 ယမိမၪလူၬ ယဆၧဆိၪဂ့ၩ လၧနၥံၪ အလီၩ့ လၧဎူၫနံၪ့လနံၪ့ အထးဖၧၩ့တၭ, မိၥၪထၪ့ လၧၥၧၫ့နံၪ့ အဂးလီၫ. 22 တၭ ဎိၭနံၪ့လနံၪ့နီၪ နၥံၪ ဘၪဎွံၪဆၧ ဒဲအၪ့ ဆၧၥၪလးလံၩ ထီၩ့လၧခွံၫနံၪ့လနံၪ့, ထီးအဆၧလချုၭ ၥၪထၪ့ဒံၭဘၪတၭ, နၥံၪ မိအၪ့ဘၪ အလးလံၩလီၫ. 23 ဂၪ့ခိၪ ဘၪ ဆၧအၪ့ဆၫလၩ့ဝ့ၫ အဆိၩအကၠၪအ့ၬ. အဂဲးဘဲၫယီၩ ဂၪ့ခိၪနီၪ မွဲယဆၧလီၫ. တၭ နၥံၪမွဲ ၦလခီၫဘၩ့မုးဖိၪ, ဒဲၦမွံၩ လၧယမ့ၬယၫလီၫ. 24 တၭ လၧဂၪ့ခိၪ လၧနၥံၪ န့ဘၪ ထၧၫ့ဘံၪ့ယၫနီၪ, နၥံၪ မိဘၪဖ့ၪလၫ့ ၦဎွ့ၩန့ထဲၩ့ အဂၪ့ခိၪလီၫ. 25 နထၧၫ့ဖုဝဲလဂၩ အ့ၪလၩ့ၡၪ့, ဒဲအၪ့ဆၫယူၭ အဆၧန့ဘၪနီၪ, အဘူၭအထံး လဂၩဂၩ အ့ၪဎွ့ၩန့ထဲၩ့ဆၧနီၪ ဘၪဎွ့ၩန့ထဲၩ့ဆၧ လၧအထၧၫ့ဖုဝဲ အၪ့ဆၫခွံၬဝ့ၫလီၫ. 26 တၭ ၦလဂၩနီၪ အၡၩဎွ့ၩန့ထဲၩ့ဆၧ အ့ၪလအီၪဘၪ, ဒဲအနၫ့ဆါဎွ့ၩန့ထဲၩ့ အ့ၪၥ့ၪတၭ; 27 ထီးနီၪလဖၧၫ့ လၧအအၪ့ဆၫဆၧ လံၩလံၩနီၪ, မွဲအဝံထၪ့ အနံၪ့အလၩ, ဒဲလၧဆၧအၪထၪ့ဒံၭ အဂးနီၪ, မွဲအဖ့ၪလၫ့ထဲၩ့ ၦၡၩ လၧအအၪ့ဆၫဒၪဆၧ လၧအဝ့ၫ, ဘဲၫၥိၭ အဝ့ၫဒၪ မိန့ဘၪထဲၩ့ အဆၧဖီၪ့ထၬနီၪဆံၭ. 28 ဆၧအကြၨၭအဘၪ လၧအမိဖ့ၪလၫ့ဝ့ၫနီၪ, မၩဝ့ၫ အ့ၪလၥ့ၪဘၪ တၭ, ထီးနီၪလဖၧၫ့ ဆၧလၧအဘၪ ဆၧအၪ့ဆၫခွံၬဝ့ၫနီၪ မိအီၪ လၧၦလၧအဎွ့ၩဝ့ၫ အစူၪဖၧၩ့ ထီးယုဘလံၫ အနံၪ့လီၫ. တၭ လၧယုဘလံၫ အနံၪ့နီၪ မိစဲၪ့ထၪ့ခွံၬ တၭ, ၦလဂၩ မိန့ဘၪထဲၩ့ အဆၧဒၪဝ့ၫလီၫ. 29 ၦအ့ၪအၪ့ဆၫခွံၬ ၦအီၪဝ့ၫအဂံၪ့ လဖျိၪ့ လၧဒိၩ့ အီၪလၧအခိၪဒၧၩ့ အဖၧၩ့တၭ, လၧအအၪ့ဆၫဝ့ၫ အလးခဲၫ့ ထၧၫ့နံၪ့ယၫနီၪ ဆၧအ့ၪဖ့ၪ အဎွ့ၩန့ထဲၩ့ဝ့ၫလီၫ. ထၧၫ့နံၪ့ယၫ အထးဖၧၩ့နီၪ ဆၧအ့ၪဖ့ၪ အဎွ့ၩန့ထဲၩ့ဝ့ၫလီၫ. 30 အ့ၪလဎွ့ၩန့ထဲၩ့ဘၪ လၧထၧၫ့နံၪ့ယၫ အထးဖၧၩ့တၭ, ထီးနီၪလဖၧၫ့ ဂံၪ့ လၧအအီၪလၧဒိၩ့ အီၪလၧအခိၪဒၧၩ့ လဖျိၪ့ အဖၧၩ့ မိအီၪဂုးအီၪခၧၫ့ လၧၦလၧအဎွ့ၩန့ဝ့ၫ လၩ့ လၧအဆၨၩအဆၬ လဆိၩဘၪလဆိၩလီၫ. စဲၪ့ထၪ့ဘၪ လၧယုဘလံၫအနံၪ့အ့ၬ. 31 အ့ၪမွဲ ဂံၪ့ၥံၪဎၫ့ၥံၪ အီၪဝ့ၫ လၧတဝၩ့ လၧအခိၪဒၧၩ့ ဝၬဖီၩ့ဝ့ၫ လအီၪဘၪလဖၪနီၪ ဆၧမိဘၪအီၪက့ၪဝ့ၫ ဘဲၫဆံၬၥံၪနၩၥံၪ လၧခီၫ့ အၥိၭနီၪလီၫ. ဆၧဖ့ၪ ၦဎွ့ၩန့ထဲၩ့ဝ့ၫတၭ, မိစဲၪ့ထၪ့ လၧယုဘလံၫ အနံၪ့လီၫ. 32 မွဲလါနၫ့ ၦလံဝဲၫဖိၪ အဒိၩ့လဖၪနီၪ, ဒဲအဝ့ၫၥံၪ အဂံၪ့အဎၫ့ လၧအဒိၩ့ လၧအကဲၪထၪ့ အဆၧဖီၪ့ထၬနီၪ ဆၧဖ့ၪ ၦလံဝဲၫဖိၪ ဎွ့ၩန့ထဲၩ့ ထီးဒၪ အဆၧၫ့အထီဘၪလီၫ. 33 တၭ ၦအ့ၪဎွ့ၩန့ဆၧ လၧၦလံဝဲၫဖိၪ, အဂံၪ့ လၧဆၧအၪ့ဆၫဝ့ၫ, ဒဲဒိၩ့ လၧအကဲၪထၪ့ အဆၧဒၪဝ့ၫ မိဘၪစဲၪ့ထၪ့ခွံၬ လၧယုဘလံၫ အထီလီၫ. အဂဲးဘဲၫယီၩ, ဂံၪ့ၥံၪဎၫ့ၥံၪ လၧၦလံဝဲၫဖိၪ အဒိၩ့ဖၧၩ့နီၪ မွဲအဆၧဒၪဝ့ၫ လၧၦအံၫစရ့လၭဖိၪ အကျၩလီၫ. 34 အဆံၬအနၩ လၧအဒိၩ့နဲၩ့လဖၪနီၪ ဘၪ ဆၧအၪ့ဆၫခွံၬဝ့ၫအ့ၬ. အဂဲးဘဲၫယီၩ မွဲအဝ့ၫၥံၪ အဆၧဒၪဝ့ၫ အဆိၩအကၠၪလီၫ. ဆၧဒုၭအၪ့လီးလၩ့ဆၧ လၧၦၡၪ့ဖိၪယၬဖိၪ. 35 တၭ နထၧၫ့ဖုဝဲ အ့ၪလၩ့ၡၪ့, ဒဲအစူၪ အ့ၪလၩ့ဆါနီၪ, မွဲၦလခီၫဘၩ့မုးဖိၪ မွဲဂ့ၩ, ၦမွံၩ မွဲဂ့ၩတၭ, ဘဲၫၥိၭ အမိအီၪလၧနၥိၭ, နဘၪဒုၭဆီၪ့ထၪ့ အဂဲးအဘၭလီၫ. 36 စ့ၩအအ့ၪ မွဲဂ့ၩ, ဆၧအၪထၪ့ မွဲဂ့ၩ, မၩန့ လၧအဝ့ၫ လဂ့ၩ, ၥၭမဲၪ ယွၩ, ဒဲဒုၭမၧၫ့ထၪ့ နထၧၫ့ဖုဝဲ လၧနၥိၭဆံၭ. 37 ထီးဒုၭအၪ့လီး အဝ့ၫ လၧနစ့ၩ လၧဆၧအအ့ၪ အဂး လဂ့ၩတၭ, နဘၪဖ့ၪဝ့ၫ လၧနဆၧအၪ့ လၧဆၧအၪထၪ့ အဂးအ့ၬ. 38 ယဝ့ၫဒၪယီၩ ယမွဲ ယဟိဝၩ နၥံၪအယွၩ လၧအဒုၭစဲၪ့ထၪ့ခွံၬ နၥံၪ လၧခးအံဇံၭ အဖၧၩ့, ဘဲၫၥိၭ ယမိဖ့ၪလၫ့ နၥံၪ လၧခးကၫနအၫ့ ဒဲကဲၪထၪ့ နၥံၪအယွၩ လီၫ. 39 နထၧၫ့ဖုဝဲ လၧနနဲၩ့ထံၭ အ့ၪလၩ့ၡၪ့, ဘၪ ဆၧအၪ့ဆၫဝ့ၫ လၧနစူၪဖၧၩ့တၭ, နအၪ့မၧၫ့ဘၪ အမၩ နဎီးနၡၩ အဆၧအ့ၬ. 40 အ့ၪမွဲ ဘဲၫၦဒိၭအၪ့လံၩ့အၥၭ အၥိၭနီၪ, ဘဲၫၦမွံၩအၥိၭနီၪ မိဘၪအီၪလၧနၥိၭလီၫ. မိမၩ နဆၧ ထီၩ့လၧယုဘလံၫအနံၪ့လီၫ. 41 ထီးနီၪလဖၧၫ့ မိစဲၪ့ထၪ့ဘၪ လၧနအီၪ, အဝ့ၫနီၪ ဒဲအဖိၪအလံၩ အီၪလၧအၥိၭတၭ, မိထဲၩ့ထဲၩ့ဘၪ လၧအၡၩအဂံၪ့ဒီၪ့ဒၪဝ့ၫ အအီၪ, ဒဲအဖါလဖၪ အဆၧဖီၪ့ထၬ အအီၪနီၪ မိထဲၩ့ထဲၩ့ဘၪ ထီးနီၪလီၫ. 42 အဂဲးဘဲၫယီၩ အဝ့ၫၥံၪနီၪ မွဲယခ့ၫယၡၩ လၧယဒုၭစဲၪ့ထၪ့ခွံၬ လၧခးအံဇံၭ အဖၧၩ့နီၪလီၫ. ဘၪ ဆၧအၪ့ဆၫခွံၬဝ့ၫ ဘဲၫဆၧအဎီးအၡၩ အၥိၭနီၪ အ့ၬ. 43 နအၪ့မၧၫ့ဘၪ လၧနစူၪဆီၪ့ နခၪ့ဆီၪ့အ့ၬ. အ့ၪမွဲ နဘၪၥၭမဲၪ နယွၩလီၫ. 44 နဎီးခွၫလဖၪ, ဒဲနဎီးမုၪလဖၪ လၧအမိအီၪဘၪအၥၭ လၧနစူၪဖၧၩ့နီၪ မိမွဲ ၦဆၨၩလဖၪ အဖိၪ လၧအအီၪဝၬဖီၩ့ နၥံၪလီၫ. နၥံၪ မိန့ဘၪ ဎီးခွၫ, ဒဲဎီးမုၪ လၧအဝ့ၫၥံၪလီၫ. 45 နၥံၪ မိန့ဘၪဆ့ လၧၦဆၨၩဂူၫဂၩလဖၪ အဖိၪ လၧအအီၪဝ့ၫ လၧနၥံၪ အကျၩ, ဒဲလၧအဂံၪ့ဒီၪ့ဖိၪ လၧအအီၪ လၧနၥံၪ အကျၩ, လၧအထၪ့ဖိၪ လၧနၥံၪ အခးဖၧၩ့တၭ, မိကဲၪထၪ့ဝ့ၫ လၧနၥံၪအဆၧ လီၫ. 46 တၭ နၥံၪ မိန့ၥၫ အဝ့ၫၥံၪ လၧနၥံၪ အဖိၪအလံၩ အဂး လၧနၥံၪ အလးခဲၫ့နီၪ, ဘဲၫၥိၭ အမိန့ၥၫဝ့ၫ လၧအဆၧဒၪဝ့ၫ အဆိၩဆိၩအကၠၪကၠၪလီၫ. အ့ၪမွဲ နၥံၪအထၧၫ့ဖုဝဲ ၦအံၫစရ့လၭဖိၪယီၩ နၥံၪ ပၧၩ့လိၬဘၪ နၥံၪအၥၭ ဆုၬဆုၬ လၧနၥံၪ အစူၪဆီၪ့အ့ၬ. 47 ၦလခီၫဘၩ့မုးဖိၪ မွဲဂ့ၩ, ၦမွံၩ မွဲဂ့ၩ, အ့ၪထူၭထၪ့လၧၫ့ထၪ့ လၧနၥံၪ အနဲၩ့ထံၭတၭ, နထၧၫ့ဖုဝဲ အီၪလၧအနဲၩ့ထံၭ အ့ၪၡၪ့လၩ့ ဒဲဘၪအၪ့ဆၫခွံၬအၥၭ လၧၦလခီၫဘၩ့မုးဖိၪ မွဲဂ့ၩ, ၦမွံၩ မွဲဂ့ၩ, လၧၦလခီၫဘၩ့မုး အဂံၪ့ဒီၪ့ဖိၪ မွဲဂ့ၩ, အီၪလၧနနဲၩ့ထံၭတၭ, 48 အၪ့ဆၫလၩ့ခွံၬအၥၭ အလးခဲၫ့နီၪ, ဆၧဎွ့ၩန့ထဲၩ့ဝ့ၫ ၥ့ၪဒံၭလီၫ. အထၧၫ့ဖုဝဲ လဂၩဂၩ မိဎွ့ၩန့ထဲၩ့ဘၪဝ့ၫလီၫ. 49 အမၩ့မွဲဂ့ၩ, အမၩ့အဖိၪခွၫ မွဲဂ့ၩ, မိဎွ့ၩန့ထဲၩ့ဘၪဝ့ၫလီၫ. အဘူၭအထံး လၧအဒီၪ့ဒၪဝ့ၫ လဂၩဂၩ မိဎွ့ၩန့ထဲၩ့ဘၪဝ့ၫလီၫ. အနၫ့ဆါ မၩဝ့ၫ အ့ၪၥ့ၪနီၪ မိဎွ့ၩန့ထဲၩ့လၩ့ဒၪအၥၭလီၫ. 50 မိဘၪဝံထၪ့နၬထၪ့ဆၧ လၧၦလၧအဎွ့ၩန့ အဝ့ၫ လၧအနံၪ့ လၧအအၪ့ဆၫခွံၬအၥၭနီၪ ထီၩ့လၩ့ လၧယုဘလံၫ အနံၪ့တၭ, အဆၧဎွ့ၩအစ့ၩနီၪ မိမွဲ ဘဲၫအနံၪ့အလၩ အၥိၭနီၪလီၫ. မိမၩအၥၭ ဘဲၫၦဒိၭအၪ့လံၩ့အၥၭ အမုနံၩလဖၪ အၥိၭနီၪလီၫ. 51 အ့ၪအီၪဒံၭ အၪနံၪ့တၭ; ဘဲၫ အဝ့ၫၥံၪ အၥိၭနီၪ မိဘၪဖ့ၪ အဆၧဎွ့ၩန့ထဲၩ့ အဎွ့ၩ လၧစ့ၩအဖၧၩ့ လၧဆၧဎွ့ၩဝ့ၫ အဂးလီၫ. 52 အ့ၪအီၪဒံၭ ၡၩနံၪ့ ထီၩ့လၧယုဘလံၫ အနံၪ့တၭ, ဘၪဝံထၪ့နၬထၪ့ဆၧ လၧအဝ့ၫတၭ, ဘဲၫအနံၪ့ အီၪဝ့ၫ အၥိၭနီၪ မိဘၪဖ့ၪထဲၩ့ အဆၧဖ့ၪထဲၩ့ အဎွ့ၩလီၫ. 53 ဘဲၫၦဒိၭအၪ့လံၩ့အၥၭ လၧလနံၪ့ လနံၪ့ အၥိၭနီၪ ဆၧမိမၩအၥၭ လၧအဝ့ၫဒၪ တၭ, ပၧၩ့ဘၪဝ့ၫ လၧအစူၪဆီၪ့ အခၪ့ဆီၪ့ လၧနမ့ၬယၫ အ့ၬ. 54 အ့ၪလဎွ့ၩန့ထဲၩ့ဘၪဝ့ၫ လၧဆၧလဖၪနီၪတၭ, မိစဲၪ့ထၪ့ခွံၬဝ့ၫ လၧယုဘလံၫအနံၪ့, အဝ့ၫနီၪ ဒဲအဖိၪအလံၩလီၫ. 55 အဂဲးဘဲၫယီၩ ၦအံၫစရ့လၭဖိၪမွဲ ဆၧအခ့ၫအၡၩ လၧယဂးလီၫ. အဝ့ၫၥံၪနီၪ မွဲယခ့ၫယၡၩ လၧယဒုၭစဲၪ့ထၪ့ခွံၬ လၧခးအံဇံၭ အဖၧၩ့လီၫ. ယဝ့ၫဒၪယီၩ ယမွဲယဟိဝၩ နၥံၪအယွၩလီၫ. 

1 ဆၧဂၩ့ဆၧဖၪ့ မွဲဂ့ၩ, ဆၧဂၩ့စိၭဖျၩအၥၭ မွဲဂ့ၩ, ထီး တဲၩ့ လၧနၥံၪ အဂး လဂ့ၩတၭ, ထီးဘီၩ့ထၪ့ ဆၧအထုၪ့ လဂ့ၩ. ထီးအီၪက့ၪ လိး အီၪလၧဆၧဂၩ့လဖၪ လၧအလီၩ့ လၧနၥံၪ အခးဖၧၩ့, ဘဲၫၥိၭ နၥံၪ မိဘၩဝ့ၫနီၪ လဂ့ၩ, အဂဲးဘဲၫယီၩ ယမွဲ ယဟိဝၩ နၥံၪအယွၩလီၫ. 2 နၥံၪ ဘၪထီးန့ ယမးၥံၫအနံၩလဖၪ, ဒဲယူၭယၪ့ ယလးဆံၫ့ဎံၪလီၫ. ယဝ့ၫဒၪယီၩ ယမွဲ ယဟိဝၩ လီၫ. 3 နၥံၪ အ့ၪလ့ၩဆၧ လၧယ၁နိၫလဖၪ အဖၧၩ့, ဒဲထီးန့ ယဆၧမၪလူၬၥံၪ, ဒဲမၩ အဝ့ၫၥံၪတၭ, 4 ယမိဖ့ၪလၫ့ နၥံၪ လၧဆၧဆၧၩ့ လၧအဆၧၫ့အထီဒၪဝ့ၫ, ဒဲဂၪ့ခိၪ မိဖ့ၪလၫ့ အဆၧအၪထၪ့, ဒဲၥံၪ့ၥံၪဝၪၥံၪ့ လၧမံၩ့လၬကျၩနီၪ အဆၧၥၪ, 5 တၭ နၥံၪပျၧၩ့ဘုၪနီၪ မိချုၭန့ ဆၧအၪ့ထုၫ့ကီၪ့ စဘံၭၥၪ, ဒဲဆၧအၪ့ထုၫ့ကီၪ့ စဘံၭၥၪနီၪ မိချုၭန့ ဆၧဎွံၪဆၧအဆၧၫ့အထီ, ဒဲနၥံၪ မိဘျဲၩအၪ့ဆၧ, ဒဲအီၪလၧနၥံၪအခးဖၧၩ့ ဂုးဂုးခၧၫ့ခၧၫ့လီၫ. 6 ယမိအီၪက့ၪလၩ့ ဆၧဘၪလိၬအိၭလိၬ လၧထံၫၥံၪခးၥံၪ အဖၧၩ့တၭ, နၥံၪ မိမံၫနၩ့တၭ ၦမိမၩၥၭမဲၪၥၭဖျဲၩ့ နၥံၪ နးဂၩအ့ၬ. တၭ ယမိဒုၭစဲၪ့ထၪ့ခွံၬ ဆၧဖိၪဆၧဎါအအၧၩ့ လၧနၥံၪ အခးဖၧၩ့တၭ, နၭၥံၪဖၩ့ၥံၪ မိလ့ၩဖျီၫ့ဘၪ နၥံၪအခးအ့ၬ. 7 နၥံၪ မိလီၩ့နၫ့ထၪ့ခွံၬ နၥံၪအဒုၪအဒၩတၭ, အဝ့ၫၥံၪ မိလၩ့ထံၩဖါ လၧနမ့ၬယၫ လၧနၥံၪ အဖၩ့ၥံၪနၭၥံၪ အကၠီၩ့လီၫ. 8 တၭ ယဲဂၩ လၧနၥံၪအကျၩ မိလီၩ့နၫ့ထၪ့ခွံၬ ၦလယၩတၭ, ၦလယၩ လၧနၥံၪအကျၩ မိလီၩ့နၫ့ထၪ့ခွံၬ ၦလလၬတၭ, နၥံၪအဒုၪအဒၩ မိလၩ့ထံၩဖါ လၧနၥံၪ အမ့ၬယၫ လၧနၭၥံၪဖၩ့ၥံၪ အကၠီၩ့လီၫ. 9 အဂဲးဘဲၫယီၩ ယမိကၠၪခွံၬ ယမ့ၬ လၧနၥံၪအအီၪတၭ, ယမိဒုၭၥၪထၪ့ နၥံၪ, ဒဲမၩအၪထၪ့ နၥံၪ, ဒဲဒုၭအီၪဂုးအီၪခၧၫ့ ယဆၧအုၩ့လၩ့ၡီၩ့လၩ့ လၧနၥံၪလီၫ. 10 တၭ နၥံၪ မိအၪ့ ဆၧလးလံၩ, ဒဲဂဲၫဆိၬ ဆၧလးလံၩ လၧဆၧအၥၫ့ အကၠီၩ့လီၫ. 11 ယမိအီၪက့ၪ တဲၩဆံၫ့ဎံၪ လၧနၥံၪ အကျၩတၭ, ယ ၥၭလိၪ နၥံၪအ့ၬ. 12 တၭ ယမိလ့ၩဆၧ လၧနၥံၪ အကျၩ, ယမိကဲၪထၪ့ နၥံၪအယွၩ တၭ, နၥံၪ မိကဲၪထၪ့ ယၡၩခမျၧးလီၫ. 13 ယဝ့ၫဒၪယီၩ, ယမွဲ ယဟိဝၩ နၥံၪအယွၩ လၧအဒုၭစဲၪ့ထၪ့ခွံၬ နၥံၪ လၧခးအံဇံၭ ဘဲၫၥိၭ နၥံၪ ထီးမွဲလၧၩ့ အဎီးအၡၩ လဂ့ၩ တၭ, ယမၩခါယူၭ နၥံၪ အနိၪယိၭဘီၩ့ယူၭ, ဒဲဒုၭလ့ၩ ဆၧၫ့ထုၪ့ယူၭ နၥံၪယူၭ. 14 အ့ၪမွဲ နၥံၪ အ့ၪလခိၭနၪဘၪ ယလူ, ဒဲလထီးန့ဘၪ ယဆၧမၪလူၬ ထီးအလူၬနီၪတၭ, 15 နၥံၪ အ့ၪမၩကြၩ့ထမး ယ၁နိၫလဖၪ, ဒဲနၥံၪ ၥၭလိၪ ယဆၧစ့ၩရၫ့ ထီးနၥံၪ လထီးန့ဘၪ ကယဲ ယဆၧမၪလူၬလဖၪ, ထီးနၥံၪ လၨၪခၫ့ဖၬ ယဆၧအုၩ့လၩ့တၭ, 16 မွဲမၬ, ယမိမၩ နၥံၪ လၧဆၧယီၩ, ယမိဒုၭဘၪ နၥံၪ လၧဆၧၥၭမဲၩၥၭဖျဲၩ့, ဒဲဆၧဎွ့လၩ့, ဒဲဆၧဆူၪဂိၬခိ လၧအမိမၩလူၬခွံၬ နၥံၪအမ့ၬၥၪၥံၪ, ဒဲဒုၭအီၪထၪ့ ဆၧၥုၪ့အုၭၥၭအုၭတၭ, နၥံၪ မိဎွံၪ ဆၧချံၫ ပျီၩပျီၩ, အဂဲးဘဲၫယီၩ နၥံၪအဒုၪအဒၩ မိအၪ့ခွံၬဝ့ၫလီၫ. 17 ယမိအီၪက့ၪထၫ့ဒၩ ယမ့ၬ လၧနၥံၪ အလီၩ့တၭ, နၥံၪ မိဘၪ ဆၧမၩၥံၫနၥံၪ လၧနၥံၪ အဒုၪအဒၩ အမ့ၬယၫလီၫ. ၦလၧအၥၭဂဲၫ့နၥံၪ မိပၧၩ့ နၥံၪလီၫ. ထီးၦၡၩ လလီၩ့ဆီးဘၪ နၥံၪ နးဂၩ လါနၫ့တၭ, နၥံၪ မိစဲၪ့ဖျိၭလီၫ. 18 လၧဆၧနီၪလဖၪ အကၠီၩ့ နၥံၪ အ့ၪလခိၭနၪဘၪ ယလူ တၭ, ယမိအၪ့ၥီၪ့ဒံၭ နၥံၪ လၧနၥံၪ အဆၧဒဲၩဘၭ အကၠီၩ့ နွ့ၫဘျၩ့ဒံၭလီၫ. 19 တၭ ယမိမၩခါလၩ့ခွံၬ နၥံၪ အစီၩ့အမၩ့ အဆၧထၪ့ထီၫ, ဒဲအီၪက့ၪ နၥံၪအမူၭခိၪ ဘဲၫထၭ အၥိၭ, နၥံၪအဂၪ့ခိၪ ဘဲၫထီးဝီၩ အၥိၭနီၪလီၫ. 20 တၭ နၥံၪ မိလူၬဂဲးလူၬဘၭ ပျီၩပျီၩလီၫ. အဂဲးဘဲၫယီၩ ဂၪ့ခိၪ ဖ့ၪဘၪ အဆၧအၪထၪ့အ့ၬ. ဒဲၥံၪ့ၥံၪဝၪၥံၪ လၧဂၪ့ခိၪနီၪ မိၥၪထၪ့ အဆၧၥၪဆ့အ့ၬ. 21 နၥံၪ အ့ၪလ့ၩဆၧ ထၫ့ဒုၪဒၩယၧၩ, ဒဲလခိၭနၪဘၪ ယလူတၭ, ယမိဒုၭဂဲၫထၪ့ဒံၭ ဆၧနၭဆၧၡၪ့ နွ့ၫဘျၩ့ဒံၭ လၧနၥံၪ အလီၩ့ ဘဲၫနၥံၪ အဆၧဒဲၩဘၭ အီၪဝ့ၫ အၥိၭနီၪလီၫ. 22 ယမိအၪ့မၧၫ့လၩ့ ဆၧဖိၪဆၧဎါအမံၩ့ လၧနၥံၪ အကျၩ လၧအမိမၩန့ဆီၪ့ နၥံၪအဖိၪအလံၩ, ဒဲမၩဂၭဂီၩ့ နၥံၪ အဆၧဖိၪဆၧဎါအဒိၩ့, ဒဲမၩလၩ့ၡၩ နၥံၪတၭ, နၥံၪ အဖၧၩ့ၥုၪ့ဖၧၩ့ၥၭ မိအီၪယူဝ့ၫလီၫ. 23 နၥံၪ အ့ၪလကၠၪလီၩ့ထဲၩ့ဘၪ နၥံၪအၥၭ လၧဆၧနီၪလဖၪ အကၠီၩ့, ဒဲလ့ၩဆၧ ထၫ့ဒုၪဒၩယၧၩတၭ, ယမိလ့ၩဆၧ ထၫ့ဒုၪဒၩ နၥံၪ, 24 ဒဲအၪ့ၥီၪ့ဒံၭ နၥံၪ လၧနၥံၪ အဆၧဒဲၩဘၭ အကၠီၩ့ နွ့ၫဘျၩ့ဒံၭလီၫ. 25 တၭ ယမိဒုၭလ့ၩနုၬ နၭ လၧနၥံၪအကျၩ, လၧအမိမၩအၧၩ့ဆၧၫ့ဆၧ လၧယဆၧအုၩ့လၩ့ အကၠီၩ့လီၫ. ထီးနၥံၪ အီၪကိၩ့အီၪကီၪ့ လၧနၥံၪ အဒိၩ့လဖၪ အဖၧၩ့တၭ, ယမိအၪ့မၧၫ့လၩ့ ဆၧၥံၫချဲၫ့ လၧနၥံၪ အကျၩလီၫ. တၭ ဆၧမိဖ့ၪလၫ့ခွံၬ နၥံၪ လၧနၥံၪအဒုၪအဒၩ အစူၪဖၧၩ့လီၫ. 26 ထီးယမၩခါ နၥံၪ အကိၪ အနိၪထိၭဘီၩ့တၭ, ၦမုၪ ဆံၫဂၩ မိအၪ့ဎူ ကိၪ လၧဖံၫ့ချၪဖၧၩ့ လဖၧၫ့ဎးတၭ, ၦမိဖ့ၪလၫ့ နၥံၪ အကိၪ လၧအခံၫ့ဝ့ၫတၭ, နၥံၪ မိအၪ့ဘၪတၭ, ဘျဲၩအၪ့အ့ၬ. 27 တၭ လၧဆၧထီးအလူၬ အကၠီၩ့နီၪ နၥံၪ အ့ၪလခိၭနၪဒံၭဘၪ ယလူ, အ့ၪမွဲ လ့ၩဆၧ ထၫ့ဒုၪဒၩယၧၩတၭ; 28 ယမိလ့ၩ ထၫ့ဒုၪဒၩ နၥံၪဆ့, လၧဆၧၥၭထၪ့ဆီၪ့တၭ, ယမိအၪ့ၥီၪ့ နၥံၪ, ယဝ့ၫဒၪလဂၩ ယမိအၪ့ၥီၪ့ နၥံၪ လၧနၥံၪ အဆၧဒဲၩဘၭ အကၠီၩ့ နွ့ၫဘျၩ့လီၫ. 29 တၭ နၥံၪအဖိၪခွၫလဖၪ အယၪ, ဒဲနၥံၪအဖိၪမုၪလဖၪ အယၪနီၪ နၥံၪမိအၪ့ဝ့ၫလီၫ. 30 တၭ ယမိမၩဂၭဂီၩ့ နၥံၪအလးထၪ့ထီၫ, ဒဲယမိခူၬလၩ့ခွံၬ နၥံၪ အဆၧဂၩ့လဖၪ, ဒဲယမိခွံၬၡိၭခွံၬ နၥံၪအစွၪ လၧနၥံၪ အဆၧဂၩ့မိၡါ အဖၫ့ခိၪ, ဒဲယမိၥၭလိၪ နၥံၪလီၫ. 31 တၭ ယမိမၩအီၪယူ နၥံၪအဒိၩ့လဖၪ, ဒဲမၩဂၭဂီၩ့ နၥံၪအလးဆံၫ့ဎံၪတၭ, ယမိနၧၫ့ နၥံၪ အဆၧနၧၫ့မၧၫ့မုၬနီၪဆ့အ့ၬ. 32 ယမိမၩအီၪယူ ထံၫၥံၪခးၥံၪတၭ, နၥံၪအဒုၪအဒၩ လၧအအီၪ လၧအဖၧၩ့နီၪ မိအီၪက့ၪအၥၭ ထီၫမံၫထီၫမၪလီၫ. 33 ယမိဎွံၪ နၥံၪ လၧၦဆၨၩဂူၫဂၩ အကျၩတၭ, ယမိထုၭထၪ့ နၭလဘံၪ့ လၧနၥံၪ အလးခဲၫ့ တၭ, နၥံၪအခး မိအီၪယူ, ဒဲနၥံၪအဒိၩ့လဖၪ မိဂၭဂီၩ့ လီၫ. 34 ထီးနီၪလဖၧၫ့ ထံၫၥံၪခးၥံၪ မိမုၬလၩဝ့ၫ လၧအမးၥံၫအနံၩလဖၪ, လၧကယဲ မုနံၩ လၧအအီၪယူ ဒဲနၥံၪ မိအီၪလၧနၥံၪအဒုၪအဒၩ အခးဖၧၩ့လီၫ. ထီးနီၪလဖၧၫ့ ထံၫၥံၪခးၥံၪ, မိအီၪပွံၭ, ဒဲမုၬလၩ လၧအမးၥံၫအနံၩလဖၪ အဖၧၩ့လီၫ. 35 လၧခး အီၪယူ အဘိၩ့ဘၭနီၪ မိအီၪပွံၭဝ့ၫ, လၧအလအီၪပွံၭဘၪ လၧနၥံၪမးၥံၫအနံၩ လၧနၥံၪအီၪလၧအဖၧၩ့ အဘိၩ့ဘၭနီၪ အကၠီၩ့လီၫ. 36 ၦလၧအအီၪလၩ့ထး လၧနၥံၪ အကျၩနီၪ ယမိဒုၭလၩ့ဘဲၩအၥၭ လၧအဒုၪအဒၩ အခးဖၧၩ့တၭ, ၥံၪ့လၪဝၭအၥီၫ မိလီၩ့နၫ့ထၪ့ခွံၬဝ့ၫတၭ, အဝ့ၫၥံၪ မိစဲၪ့ဖျိၭ ဘဲၫလၧအစဲၪ့ဖီၩ့ နၭလဘံၪ့ အၥိၭတၭ, ထီးၦလလီၩ့ဆီးဘၪ နးဂၩ လါနၫ့နီၪ, အဝ့ၫၥံၪ မိလၩ့ထံၩဖါဝ့ၫဒၪလီၫ. 37 ထီးၦလလီၩ့ဆီးဘၪ နးဂၩ လါနၫ့တၭ, အဝ့ၫၥံၪ မိလၩ့ထံၩဖါလိၬအၥၭ လဂၩ လၧလဂၩ အဖၫ့ခိၪ, ဘဲၫအအီၪလၧနၭၥံၪဖၩ့ၥံၪ အမ့ၬယၫ အၥိၭနီၪလီၫ. တၭ နၥံၪ မိဆၧၫ့ထုၪ့ လၧနၥံၪအဒုၪအဒၩ အမ့ၬယၫ လကဲၪဘၪလီၫ. 38 နၥံၪ မိထီၩ့ လၧဆၧဂၭဂီၩ့ဂၭစၪ လၧၦဆၨၩဂူၫဂၩလဖၪ အကျၩတၭ, နၥံၪအဒုၪအဒၩ အခးနီၪ မိအၪ့ခွံၬ နၥံၪလီၫ. 39 တၭ ၦလၧအအီၪလၩ့ထး လၧနၥံၪအကျၩလဖၪ မိဎွ့လၩ့ခွံၬ လၧအဆၧဒဲၩဘၭ အဖၧၩ့, လၧနၥံၪအဒုၪအဒၩ အခးဖၧၩ့, ဒဲလၧအဖါလဖၪ အဆၧဒဲၩဘၭ အဖၧၩ့ဆ့, မိဎွ့လၩ့ခွံၬဝ့ၫ လၧအဝ့ၫလီၫ. 40 အဝ့ၫၥံၪ အ့ၪလီၩလၩ့ အဆၧဒဲၩဘၭ, ဒဲအဖါလဖၪ အဆၧဒဲၩဘၭ, ဒဲအဆၧမၪ လၧအမၩမၪယၧၩ, ဒဲလၧအလ့ၩ ထၫ့ဒုၪဒၩယၧၩ, 41 ဒဲယဝ့ၫဒၪဆ့ ယလ့ၩထၫ့ဒုၪဒၩ အဝ့ၫၥံၪ ဒဲဒုၭလ့ၩဝ့ၫ လၧအဒုၪအဒၩ အခးဖၧၩ့တၭ; ထီးနီၪလဖၧၫ့ အၥၭ လၧအလဒိၭဘၪ ဆၧကူၭတရံၭ အ့ၪဆၪ့လၩ့အၥၭတၭ, ထိးဆၧၫ့ အဆၧစ့ၩရၫ့ လၧအလၩ့ဘၪဝ့ၫနီၪ, 42 ထီးနီၪလဖၧၫ့ ယမိနၪ့ထၪ့ထဲၩ့ ယဆၧအုၩ့လၩ့ လၧစယၫကူၭ ဒဲယဆၧအုၩ့လၩ့ လၧစအံစၭဆ့, ဒဲယဆၧအုၩ့လၩ့ လၧစအၫဘြဟၫ့ဆ့တၭ, ယမိနၪ့ထၪ့ထဲၩ့ဝ့ၫ, ဒဲယမိနၪ့ထၪ့ထဲၩ့ ထံၫၥံၪခးၥံၪဆ့လီၫ. 43 ထံၫၥံၪခးၥံၪ မိဂၭဖျ့ၭခွံၬ လၧအဝ့ၫၥံၪ အစူၪဖၧၩ့ ဒဲမိမုၬလၩဆၧ လၧအမးၥံၫအနံၩလဖၪ အဖၧၩ့, လၧအအီၪယူဝ့ၫ ထီးအဝ့ၫၥံၪ လအီၪဘၪနီၪတၭ, အဝ့ၫၥံၪ ဘၪထိးဆၧၫ့ ဆၧစ့ၩရၫ့လီၫ. အဂဲးဘဲၫယီၩ အဝ့ၫၥံၪ ဒၪလ့ၬ မၩကြၩ့ထမး ယဆၧစ့ၩရၫ့လဖၪ, ဒဲအီၪက့ၪၥၭလိၪ ယ၁နိၫလဖၪလီၫ. 44 မွဲလါနၫ့ ထီးအအီၪ လၧအဒုၪအဒၩ အခးဖၧၩ့တၭ, ယခွံၬၡိၭခွံၬ ယဝ့ၫအ့ၬ; ဒဲယမိၥၭလိၪဝ့ၫ ထီးယမိမၩဂၭဂီၩ့ဝ့ၫ ထီးအလူၬ, ဒဲမၩဂၭဂီၩ့ ယဆၧအုၩ့လၩ့ လၧအဝ့ၫၥံၪအ့ၬ. အဂဲးဘဲၫယီၩ ယမွဲ ယဟိဝၩ အဝ့ၫၥံၪအယွၩလီၫ. 45 တၭ လၧအဝ့ၫၥံၪ အဂးနီၪ ယမိနၪ့ထၪ့ထဲၩ့ အဆၨၩအထံၭ အဆၧအုၩ့လၩ့ လၧယဒုၭစဲၪ့ထၪ့ခွံၬ လၧခးအံဇံၭ အဖၧၩ့ လၧၦဆၨၩလဖၪ အမ့ၬယၫ ဘဲၫၥိၭ ယမိကဲၪထၪ့ အဝ့ၫၥံၪအယွၩလီၫ. ယဝ့ၫဒၪယီၩ ယမွဲယဟိဝၩ လီၫ. 46 အနီၪမွဲ ဆၧအထူၫအရူၫ ဒဲဆၧစ့ၩရၫ့, ဒဲဆၧ၁နိၫလဖၪ လၧယဟိဝၩ အီၪက့ၪလၩ့ လၧအနၫ့ဆါဒၪဝ့ၫ, ဒဲၦအံၫစရ့လၭဖိၪ အဘိၩ့ဆၧၩ့ လၧစမိစ့ၭ အစူၪဖၧၩ့ လၧခိၪလီၩ့ စဲနၫ အလီၩ့လီၫ. 

1 ယဟိဝၩ ချဲၩ့ဆၧ လၧစမိစ့ၭ တၭ, စံၭဝ့ၫဒၪ, 2 လီၩဘၪ ၦအံၫစရ့လၭဖိၪတၭ, စံၭအဝ့ၫၥံၪ, ထီးၦၡၩ ဆိၪလၩ့အၥၭ လၩ့မဲၩဒၪဆၧတၭ, ထီးဒၪ နအီၪက့ၪ အဎွ့ၩနီၪ, ၦလဂၩ မိအီၪလၧယဟိဝၩ အဂးလီၫ. 3 န အ့ၪအီၪက့ၪ ၦခွၫ လၧအၥၭၡါ အနံၪ့နံၫဆံၫ လံၩလံၩ ထီၩ့လၧအၥၭၡါ အနံၪ့ ဎူၫဆံၫ အဎွ့ၩတၭ, နဘၪအီၪက့ၪ အဎွ့ၩ လၧစ့ၩၡက့လၭ ယဲဆံၫ, ဘဲၫဆၧအလးဆံၫ့ဎံၪ အၡက့လၭ အၥိၭနီၪလီၫ. 4 တၭ အ့ၪမွဲ ၦမုၪလဂၩနီၪ, နဘၪအီၪက့ၪ အဎွ့ၩ ၡက့လၭ ၥၧၫ့ဆံၫလီၫ. 5 ခီၫဒၪ လၧအၥၭ အီၪယဲနံၪ့ လံၩလံၩ ထီၩ့လၧအၥၭ အီၪအနံၪ့ နံၫဆံၫတၭ, နဘၪအီၪက့ၪ ၦခွၫအဎွ့ၩ ၡက့ၭလၭ နံၫဆံၫ ဒဲၦမုၪ ၡက့လၭ လဆံၫလီၫ. 6 လၧအၥၭအီၪ လၩလဘံၪ့ ထီၩ့လၧအၥၭ အီၪယဲနံၪ့တၭ, နဘၪအီၪက့ၪ ၦခွၫအဎွ့ၩ လၧစ့ၩ ယဲ ၡက့လၭ, ဒဲနဘၪအီၪက့ၪ ၦမုၪအဎွ့ၩ လၧစ့ၩ ၥၧၫ့ ၡက့လၭလီၫ. 7 အ့ၪမွဲ လၧအၥၭၡါ အနံၪ့ ဎူၫဆံၫ ဒဲလၧအဖၫ့ခိၪဒံၭတၭ, နဘၪအီၪက့ၪ ၦခွၫအဎွ့ၩ လၧလဆံၫယဲ ၡက့လၭ, ဒဲၦမုၪ လၧၡက့လၭ လဆံၫလီၫ. 8 အ့ၪၡၪ့အ့ၪယၬနဲၪ့ အဎွ့ၩ လၧနအီၪက့ၪဝ့ၫနီၪတၭ, မိဘၪဒုၭဖျီၪအၥၭ လၧၦလုဆၧ လဂၩ အမ့ၬယၫတၭ, ၦလုဆၧ မိဘၪအီၪက့ၪ အဎွ့ၩလီၫ. ဘဲၫၦလၧအဆိၪလၩ့အၥၭ မၩဒၪ ဆၧမိၥ့ၪ အၥိၭနီၪ, ၦလုဆၧလဂၩနီၪ မိဘၪအီၪက့ၪ အဎွ့ၩလီၫ. 9 ဆၧလၧၦမၩဘိၪ့ ယဟိဝၩ လၧဆၧလမံၩ့လါလါ အ့ၪမွဲ ဆၧဖိၪဆၧဎါတၭ, ကယဲ ဆၧလၧၦမၩဘိၪ့ ယဟိဝၩ ထီးအလူၬနီၪ မိကဲၪထၪ့ ဆၧဆံၫ့ဎံၪလီၫ. 10 ထီးအီၪက့ၪ ဆၧဂူၫဂၩ လၧအလး မွဲဂ့ၩ, အၪ့လဲၩ မွဲဂ့ၩ လဂ့ၩ. အဂ့ၩ လဒုၩ လၧအလဂ့ၩဘၪ လဒုၩ အဂး မွဲဂ့ၩ, လဂ့ၩဘၪ လဒုၩ လၧအဂ့ၩ အဂး မွဲဂ့ၩ, အၪ့လဲၩဘၪဝ့ၫအ့ၬ. တၭ အၪ့လဲၩ လဒုၩ လၧလဒုၩ အဂး တၡါတၭ, အဝ့ၫ လဒုၩ ဒဲဆၧလၧအအၪ့လဲၩဝ့ၫ လဒုၩ မိကဲၪထၪ့ ဆၧအဆံၫ့ဎံၪ နံၫဒုၩလူၬလီၫ. 11 တၭ အ့ၪမွဲ ဆၧဖိၪဆၧဎါ လဆံၫ့ဘၪ လဒုၩဒုၩ လၧၦလမၩဘိၪ့ဘၪ လၧဆၧလုထၪ့ ယဟိဝၩ အဂးတၭ, မိဘၪအီၪက့ၪ ဆၧဖိၪဆၧဎါ လဒုၩနီၪ လၧၦလုဆၧလဂၩ အမ့ၬယၫလီၫ. 12 တၭ ဂ့ၩ မွဲဂ့ၩ, အၧၩ့ မွဲဂ့ၩ, ၦလုဆၧလဂၩနီၪ မိဘၪအီၪက့ၪ အဎွ့ၩလီၫ. ဘဲၫ ၦလုဆၧလဂၩနီၪ အီၪက့ၪ အဎွ့ၩ အၥိၭနီၪ မိဘၪအီၪဝ့ၫ လီၫ. 13 အ့ၪမွဲ ၦၡၩ အ့ၪဎွ့ၩန့ထဲၩ့ တၡါတၭ, ဘၪအီၪက့ၪ အၪထၪ့ အဎွ့ၩ ယဲပိၩ့လပိၩ့ လၧဆၧလၧနအီၪက့ၪ အဎွ့ၩနီၪလီၫ. 14 ထီးၦၡၩ အီၪက့ၪဆံၫ့ဎံၪ အဂံၪ့ လဖျိၪ့ လၧယဟိဝၩ အဂးတၭ, ဂ့ၩ မွဲဂ့ၩ, အၧၩ့ မွဲဂ့ၩ, ၦလုဆၧလဂၩ ဘၪအီၪက့ၪ အဎွ့ၩလီၫ. ဘဲၫၦလုဆၧလဂၩနီၪ အီၪက့ၪ အဎွ့ၩ အၥိၭ မိအီၪဂုးအီၪခၧၫ့လီၫ. 15 ၦလၧအအီၪက့ၪဆံၫ့ဎံၪဝ့ၫ, အ့ၪမိဎွ့ၩန့ထဲၩ့ အဂံၪ့တၭ, ဆၧလၧနအီၪက့ၪ အဎွ့ၩ အစ့ၩ ယဲပိၩ့လပိၩ့ မိဘၪအီၪက့ၪ အၪထၪ့ လၧအဖၫ့ခိၪလီၫ. အနီၪတၭ မိကဲၪထၪ့ထဲၩ့ အဆၧလီၫ. 16 ၦၡၩ အ့ၪအီၪက့ၪဆံၫ့ဎံၪ လၧအဆံၬလကဲၩ့ လၧအအီၪ လၧအစူၪဖၧၩ့ လၧယဟိဝၩ အဂးတၭ, နဘၪအီၪက့ၪ ဆၧအဎွ့ၩ ဘဲၫဆၧချံၫ အၥိၭနီၪလီၫ. ဘုၪမုယီၩ အချံၫ လဟိမၧၫ [ဎိၭနၬ] အဎွ့ၩမွဲ စ့ၩအၡက့လၭ ယဲဆံၫလီၫ. 17 အ့ၪအီၪက့ၪဆံၫ့ဎံၪ အဆံၬၥံၪနၩၥံၪ လၧယုဘလံၫ အနံၪ့ တၭ, ဘဲၫနအီၪက့ၪ အဎွ့ၩ အၥိၭနီၪ မိအီၪခၧၫ့လီၫ. 18 အ့ၪအီၪက့ၪဆံၫ့ဎံၪ အဆံၬ လၧယုဘလံၫ အထီ အလးခဲၫ့နီၪတၭ, ၦလုဆၧလဂၩ ဘၪဝံထၪ့နၬထၪ့ စ့ၩ လၧအဂး, ဘဲၫနံၪ့ လၧအဂး, ဘဲၫနံၪ့လဖၪ လၧအအီၪလၩ့ထး, ထီးဒၪလ့ၬ လၧယုဘလံၫ အနံၪ့လီၫ. တၭ မိဘၪ ဆၧထုၭခွံၬဝ့ၫ လၧနအီၪက့ၪ အဎွ့ၩ အဖၧၩ့လီၫ. 19 ၦလၧအအီၪက့ၪဆံၫ့ဎံၪ ဆံၬၥံၪနၩၥံၪနီၪ အ့ၪမိဎွ့ၩန့ထဲၩ့ဘၪ အၥၭ တၡါ တၭ, ဘၪအီၪက့ၪ အၪထၪ့ စ့ၩ လၧနအီၪက့ၪ အဎွ့ၩ ယဲပိၩ့လပိၩ့တၭ, မိလၩ့ထံး လၧအဂးလီၫ. 20 ၦအ့ၪလဎွ့ၩန့ထဲၩ့ဘၪ ဆံၬမွဲဂ့ၩ, အ့ၪအၪ့ဆၫခွံၬ လၧဂူၫဂၩ မွဲဂ့ၩ တၭ, ၦဎွ့ၩန့ထဲၩ့လၧၩ့ဝ့ၫအ့ၬ. 21 အ့ၪမွဲ ထီးဆံၬနီၪ အ့ၪစဲၪ့ထၪ့ လၧယုဘလံၫ အထီတၭ, မိကဲၪထၪ့ ဆၧဆံၫ့ဎံၪ လၧယဟိဝၩ အဂး, ဘဲၫဆံၬ လၧဆၧဆိၪလၩ့အၥၭ လၧအကၠီၩ့ အၥိၭနီၪလီၫ. ၦလုဆၧလဂၩ မိန့ဘၪဝ့ၫ လၧအဂးလီၫ. 22 ဂၪ့ခိၪ လဝၩ့ လၧၦၡၩ ဎွ့ၩဝ့ၫ လစီၪ့နီၪ အ့ၪမိအီၪက့ၪဆံၫ့ဎံၪဘၪအၥၭ လၧယဟိဝၩ အဂးတၭ, လမွဲဘၪ ဆၧလၧအန့ၥၫတၭ, 23 ၦလုဆၧလဂၩ ဘၪဝံထၪ့နၬထၪ့ အဎွ့ၩ လၧနအီၪက့ၪ ထီၩ့လၧယုဘလံၫ အနံၪ့တၭ, ဘၪဖ့ၪလၫ့ အဎွ့ၩ လၧနအီၪက့ၪဆၧ လၧမုလနံၩ လၧဆၧဆံၫ့ဎံၪ လၧယဟိဝၩ အဂးလီၫ. 24 တၭ လၧယုဘလံၫ အနံၪ့နီၪ ဂၪ့ခိၪလဝၩ့နီၪ မိထဲၩ့ထဲၩ့ လၧၦလၧအဎွ့ၩဝ့ၫ လၧၦလၧအမွဲ ဂၪ့ခိၪနီၪ အဆၧဖီၪ့ထၬလီၫ. 25 တၭ နအီၪက့ၪ အဎွ့ၩ ထီးအလူၬနီၪ မိဘၪ ဘဲၫဆၧအလးဆံၫ့ဎံၪ အၡက့လၭ အၥိၭနီၪလီၫ. ဂ့ရၫ နံၫဆံၫနီၪ မွဲလၡက့လၭ [လဘၭ] လီၫ. 26 အ့ၪမွဲ ဆၧဖိၪဆၧဎါ အဝဲၡါ လၧအမွဲ ယဟိဝၩ အဆၧဝဲၡါနီၪ, ၦၡၩ အီၪက့ၪဆံၫ့ဎံၪဘၪ နးဂၩအ့ၬ. ချီ မွဲဂ့ၩ, ၥိၪ မွဲဂ့ၩ, ဘ့ၪ မွဲဂ့ၩ, မွဲ ယဟိဝၩ အဆၧလီၫ. 27 အ့ၪမွဲ ဆၧဖိၪဆၧဎါ လဆံၫ့ဘၪတၭ, ထီးနီၪလဖၧၫ့မွဲ အမိဘၪဎွ့ၩန့ထဲၩ့ဝ့ၫ ဘဲၫနအီၪက့ၪ အဎွ့ၩ အၥိၭနီၪ, ဒဲမိဘၪအီၪက့ၪ အၪထၪ့ ယဲပိၩ့လပိၩ့နီၪလီၫ. တၭ အ့ၪလဎွ့ၩန့ထဲၩ့ဘၪနီၪ, ဘၪအၪ့ဆၫခွံၬဝ့ၫ, ဘဲၫနအီၪက့ၪ အဎွ့ၩ အၥိၭနီၪလီၫ. 28 မွဲလါနၫ့ ဆၧလၧၦၡၩ ဆိၪလၩ့အၥၭ အီၪက့ၪဝ့ၫ လၧယဟိဝၩ အဂး, လၧကယဲ ဆၧဖိၪဆၧလံၩ အကျၩ, ၦၡၩ ဒဲဆၧဖိၪဆၧဎါ, ဒဲဆံၬၥံၪနၩၥံၪ လၧအမွဲအဆၧဒၪဝ့ၫ တၭ, ဆၧအၪ့ဆၫခွံၬဘၪအ့ၬ. ဆၧဎွ့ၩန့ထဲၩ့ဘၪဝ့ၫ နးမံၩ့အ့ၬ. ကယဲ ဆၧလၧၦဆိၪလၩ့အၥၭတၭ အီၪက့ၪဝ့ၫနီၪ, မွဲဆၧဆံၫ့ဎံၪထုၬ လၧယဟိဝၩ အဂးလီၫ. 29 ဆၧလၧၦၡၩ အီၪက့ၪဝ့ၫ လၧဆၧဆိၪလၩ့အၥၭ အကၠီၩ့နီၪ, ၦၡၩ ဎွ့ၩန့ထဲၩ့ဘၪ နးဂၩအ့ၬ; မိဘၪမၩၥံၫ တၡါဝ့ၫလီၫ. 30 ဂၪ့ခိၪ အဆၧချံၫ မွဲဂ့ၩ, ၥံၪ့အၥၪ မွဲဂ့ၩ, ကယဲ ဆၧဘၪဆဲၫ့ လၧဂၪ့ခိၪ ဆံၫပိၩ့လပိၩ့နီၪ မွဲယဟိဝၩ အဆၧလီၫ. မွဲဆံၫ့ဎံၪ လၧယဟိဝၩ အဂးလီၫ. 31 ၦၡၩ အ့ၪဎွ့ၩန့ထဲၩ့ အဆၧဆံၫပိၩ့လပိၩ့ လမံၩ့မံၩ့တၭ, မိဘၪအီၪက့ၪ အၪထၪ့ လၧအနီၪ ယဲပိၩ့လပိၩ့လီၫ. 32 တၭ ကယဲ ချီ ဆံၫဒုၩ မွဲဂ့ၩ, ၥိၪ ဒဲဘ့ၪ ဆံၫဒုၩ မွဲဂ့ၩ, ထီးဒၪ ဆၧလၧအလ့ၩဝ့ၫ လၧနိၪထိၭဘီၩ့ အဖၫ့လၬ ထီးအလူၬ, ဆံၫဒုၩလဒုၩ မိကဲၪထၪ့ ဆၧဆံၫ့ဎံၪ လၧယဟိဝၩ အဂးလီၫ. 33 မွဲအဂ့ၩဧၪ, မွဲအအၧၩ့ဧၪနီၪ, အၪ့ဎၬဘၪအ့ၬ. အ့ၪအၪ့လဲၩဝ့ၫ တၡါတၭ, အဝ့ၫနီၪ ဒဲဆၧလၧအအၪ့လဲၩ လၧအလးနီၪ မိကဲၪထၪ့ ဆၧဆံၫ့ဎံၪလီၫ. ဆၧဎွ့ၩန့ထဲၩ့ဘၪဝ့ၫ အ့ၬ. 34 ဆၧလဖၪနီၪမွဲ ဆၧမၪလူၬလဖၪ လၧယဟိဝၩ မၪလူၬ စမိစ့ၭ လၧၦအံၫစရ့လၭဖိၪ အဂး လၧခိၪလီၩ့ စဲနၫ အလီၩ့နီၪလီၫ.